
„Pentru ei, noi nu suntem decât o hardughie de 
mahala, nu-i aşa? Un mare... Camp Knox?" 


Detectivul Erlendur Sveinsson 


1 Bază militară americană stabilită în oraşul Keflavik din Islanda. 
Es 

Un vânt cumplit sufla peste landa Midnesheidi. Măturase 
toată zona de sud bătând dinspre munți, de-a lungul 
întinderii schimbătoare a golfului Faxafloi. Se năpustea 
apoi, extrem de rece, asupra landei, unde şuiera printre 
întinderile şi ridicăturile de prundiş, aşternând un strat 
subțire de zăpadă peste vegetația tristă şi pipernicită. 
Expuse aerului marin şi rafalelor de aer rece din nord, doar 
cele mai rezistente plante supraviețuiau aici, lujerele lor 
înălțându-se cu greu deasupra pietrelor. Vântul, un țipăt 
strident, pătrundea în perimetrul îngrădit care se iţea din 
acest peisaj sumbru, apoi se repezea în pereţii solizi ai 
hangarului, care se afla pe cea mai înaltă porţiune de teren. 
Se dezlănţuia cu o forţă reînnoită împotriva acestui 
obstacol nesupus, apoi se repezea înapoi în întunericul de 
dincolo. 

Zgomotul vântului pătrundea în interiorul vast al 
hangarului din cadre de oţel. Una dintre cele mai mari 
structuri din Islanda, acoperind o suprafaţă de 17.000 de 
metri pătraţi şi fiind la fel de înalt ca o clădire de opt etaje, 
avea uşi ce se deschideau spre est şi vest şi care ar fi putut 
lăsa să treacă prin ele aeronava cu cea mai mare 
anvergură din lume. Acesta era centrul operaţional al celui 
de-al 57-lea Escadron Interceptor de Luptă al Aviației 
Statelor Unite din Midnesheidi. Aici se făceau reparaţii la 
flota avioanelor-spion de cercetare şi alarmare de la 
distanţă?, la avioanele de luptă F-16 şi la avioanele 
transportoare Hercules. Scripeţi uriaşi pentru manevrarea 
pieselor aeronavelor erau agăţaţi de grinzile ce ocupau 
toată lungimea acoperişului. 

În prezent totuşi, activitatea în hangar era suspendată, în 
mare parte din cauza instalării unui nou sistem de stingere 


2 Puternică platformă-radar aeropurtată, destinată să detecteze 


avioane, nave şi vehicule la mare distanţă şi să controleze spaţiul de 
luptă, comandând atacuri terestre efectuate de avioane de atac la sol 
sau cu avioane de vânătoare. (W.red.) 

a incendiilor. O schelă special ranforsată ajungea până la 
tavanul din capătul de nord al construcţiei. Ca orice lucru 
care avea legătură cu hangarul, activitatea de-aici era 
herculeană, implicând montarea unei reţele de ţevi de-a 
lungul grinzilor de oţel ale acoperişului, care se conectau la 
o serie de aspersoare puternice, dispuse la un interval de 
câţiva metri unele de altele. 

Schela stătea pe roţi în hangar, asemenea unei insule 
mobile. Era formată dintr-o serie de platforme mai mici cu o 
scară în mijloc care ducea sus, spre platforma principală din 
capăt, unde lucrau instalatorii şi colegii lor. O sumedenie de 
ţevi, şuruburi şi console zăceau mormane în jurul bazei 
acelei structuri, împreună cu lăzi de scule şi chei reglabile 
de toate formele şi dimensiunile, proprietatea prestatorilor 
de servicii islandezi care instalau sistemul de aspersoare. 
Aproape toată construcţia şi activitatea de întreţinere la 
Staţia Navală Aeriană din Keflavik se afla în mâinile 
antreprenorilor locali. 

Totul era liniştit, cu excepţia urletului înfiorător al 
vântului de-afară, până în momentul în care un geamăt slab 
se auzi din direcţia schelei. O secţiune de conducte căzu la 
podea şi se rostogoli cu un zornăit. La scurt timp după 
aceea, se simţi un alt suflu de aer, de data asta mai 
substanţial, şi un bărbat izbi podeaua cu o bufnitură straniu 
de înfundată, de parcă un sac greu ar fi fost aruncat din 
tavan. Apoi totul deveni iarăşi liniştit, cu excepţia vaietului 
vântului. 

Câteodată, petele de pe piele o mâncau atât de tare, 
încât ar fi vrut să şi le râcâie cu unghiile până-i dădea 
sângele. 

Era adolescentă atunci când începuseră să-i apară aceste 
erupții, ca o eczemă urâtă. Nu ştia ce făcuse ca să merite o 
asemenea afecţiune care o desfigura. Doctorul spusese 
ceva despre o diviziune celulară accelerată la nivelul pielii, 
ce avea drept rezultat aceste pete roşii în relief, cu o crustă 
albă solzoasă ce avea tendinţa să se adune în jurul coatelor 
şi antebraţelor, pe gambe şi, cel mai rău, pe scalp. Primise 
tratament medicamentos, unguente şi creme, însă acestea 
erau doar ocazional eficiente, ca să ţină în frâu erupțiile şi 
mâncărimile. 

Apoi, de curând, doctorul ei îi povestise despre acest loc 
din sudul peninsulei Reykjanes. Se răspândise vestea 
printre pacienţii care sufereau de aceeaşi boală sau de una 
asemănătoare că apa de-aici calma iritaţia. Era ceva legat 
de conţinutul de siliciu. Urmând instrucţiunile doctorului, 
dăduse peste locul din câmpul de lavă, aproape de centrala 
electrică, unde apa reziduală geotermală de culoare alb- 
albăstruie se revărsa printre rocile acoperite de muşchi. li 
luase ceva timp să se caţăre până aici pe terenul rugos, 
însă, în momentul în care intră în apa catifelată şi începu 
să-şi întindă sedimentul pe piele, simţi un soi de alinare a 
mâncărimii şi chiar o stare de bine. Îşi întinsese un strat 
gros de nămol pe toată faţa, pe păr şi pe membre, convinsă 
că asta avea să-i diminueze simptomele şi sigură de faptul 
că avea să se reîntoarcă aici. 

De-atunci, vizitase laguna din când în când, de fiecare 
dată cu un sentiment de plăcută speranţă. Cum nu existau 
cabine ca să-şi schimbe hainele, şi le lăsa pe o grămadă de 
muşchi şi era întotdeauna în gardă, deoarece nu dorea să 
fie văzută. Purta un costum de baie pe sub haine şi îşi 
aducea un prosop mare, să se şteargă când ieşea din apă. 

In ziua în care dăduse peste cadavru, se scufundase cu 

tot corpul în apa mătăsoasă, lăsând-o să o învăluie în 
căldură şi confort, şi-şi aplicase nămolul pe piele, sperând 
ca siliciul sau cum l-o mai fi numit doctorul, mineralele şi 
algele să-şi facă efectul magic. Apa era caldă şi plăcută, 
sedimentul calmant, iar locul respectiv, aflat în mijlocul 
lavei, era liniştit şi neobişnuit de frumos. Savura fiece clipă, 
bucurându-se de acest moment de singurătate, când era 
doar cu gândurile ei. Se întorcea către mal în momentul în 
care văzu ceva ce semăna cu un pantof ce plutea pe apă. 
La început a fost indignată, gândindu-se că, probabil, vreun 
netrebnic antisocial îl aruncase în lagună, însă când se duse 
să-l ia, descoperi, spre oroarea ei, că încă era ataşat de 
proprietarul său. 


Camera de interogatoriu din închisoarea de arest 
preventiv din Sidumuli era mică şi cenuşie, cu scaune 
incomode. Din nou fraţii nu cooperaseră şi interogatoriile 
lor tărăgănau. Erlendur nici nu se aşteptase la altceva. 
Fraţii, ale căror nume erau Ellert şi Vignir, se aflau deja în 
puşcărie de mai multe zile. 

Nu era prima oară când aveau probleme cu legea, pentru 
contrabandă cu alcool şi trafic de droguri. Cu doi ani în 
urmă fuseseră eliberaţi de la Litla-Hraun, după ce 
ispăşiseră o sentinţă de trei ani pentru aceleaşi infracţiuni, 
însă scurtul interval petrecut înăuntru nu făcuse mare lucru 
în ce priveşte îmbunătăţirea caracterului lor. Se părea că îşi 
reluaseră activităţile de unde le lăsaseră şi, de fapt, existau 
dovezi din belşug care să sugereze că îşi continuaseră 
treburile din interior. Interogatoriile îşi propuneau să aducă 
lumină în această privinţă. 

Un pont venit din partea unui anonim determinase poliţia 
să se concentreze pe activităţile lor şi, drept rezultat, Vignir 
fusese reţinut cu douăzeci şi patru de kilograme de haşiş 
într-un depozit de cartofi, nu departe de Korpulfsstadir, la 
nord-est de Reykjavik. Poliţia găsise şi două sute de litri de 
votcă americană în sticle de zece litri şi mai multe cartuşe 
de ţigări. Vignir negase că ar fi cunoscut proveniența 
bunurilor, susţinând că fusese păcălit să viziteze magazia - 

cineva, pe care nu dorise să-l numească, îi împrumutase 
cheile şi îi spusese că putea face rost de-acolo de cartofi 
gratis. 

Fraţii fuseseră filaţi timp de câteva zile, înainte ca poliţia 
să intervină. O percheziţie acasă la ei scoase la iveală o 
rezervă de canabis destinată vânzării. Făcuseră foarte puţin 
pentru a-şi rafina metodele de-a lungul anilor; ultima lor 
arestare avusese loc în circumstanţe aproape identice. 
Marion, care îi considera dobitoci şi găinari, se săturase 
până peste cap de amândoi. 

— Cu ce vapor au sosit mărfurile? întrebă Marion, istovit. 

Erlendur pusese deja aceeaşi întrebare de două ori. 

— N-a fost niciun vapor, replică Vignir. Cine v-a spus 
asta? Ellidi? Tâmpitu' dracului! 

— Şi răşina a fost adusă pe mare sau a venit pe calea 
aerului? întrebă Erlendur. 

— Nu ştiu cui îi aparţine rahatu' ăla, zise Vignir. Nu ştiu 
despre ce vorbiţi. N-am mai fost niciodată în magazia aia. 
M-am dus acolo doar ca să şterpelesc nişte cartofi. Cine vă 
vinde căcatu' ăsta? 

— Erau două lacăte la magazie. Tu aveai cheile de la 
ambele. De ce te comporţi de parcă asta n-ar fi nimic? 

Vignir nu răspunse. 

— Ai fost prins cu izmenele în vine şi te oftici din cauza 
asta, da' asta e, zise Marion. Infruntă realitatea. Şi mai lasă 
miştourile, ca să terminăm odată cu asta şi să mergem 
acasă. 

— Nu eu vă rețin aici, zise Vignir. Din partea mea, puteţi 
să vă căraţi. 

— Adevărat, zise Marion, aruncându-i o privire lui 
Erlendur. E de-ajuns pentru astăzi? 

— De ce crezi că lui Ellidi i s-a pus pata pe tine? întrebă 
Erlendur. 

Ştia că acel Ellidi la care se referea Vignir lucrase uneori 
pentru cei doi fraţi, vânzând droguri, recuperând datorii şi 
ameninţându-i pe clienţi. Era un infractor violent, cu o listă 
lungă de condamnări pentru ultraj. 

— El a fost? întrebă Vignir. 

— Nu. Nu ştim cine a fost. 

— Ba sigur că ştiţi. 

— Credeam că Ellidi era prietenul tău? zise Erlendur. 

— E un dobitoc. 

In acel moment, un alt detectiv îşi vâri capul pe uşă şi 
ceru să vorbească cu Marion. Acesta îl însoţi afară pe 
coridor. 

— Ce s-a întâmplat? _ 

— S-a găsit un cadavru, zise detectivul. In peninsula 
Reykjanes. Lângă Svartsengi. 

Femeia care găsise cadavrul avea în jur de treizeci de ani 
şi oferi imediat informaţia că suferea de psoriazis. Ca să o 
demonstreze, le arătă porțiunile uscate de piele de pe 
partea superioară a unuia dintre braţe şi în mod special din 
jurul cotului. Era pe cale să le arate şi scalpul, însă Marion, 
care văzuse deja destul, o opri. Femeia insistă că 
afecțiunea ei trebuia menţionată, deoarece explica de ce 
anume dăduse peste cadavru în acel loc greu accesibil. 

— De obicei sunt singură acolo, zise ea, uitându-se la 
Marion, cu toate că ştiu că şi alte persoane frecventează 
laguna, eu n-am văzut niciodată pe nimeni. Nu există niciun 
fel de amenajare sau orice altceva acolo. Însă apa este 
minunată. Are temperatura perfectă şi scăldatul în ea te 
face să te simţi mult mai bine. 

În acel moment se afla într-o maşină de poliţie, 
descriindu-le lui Marion şi lui Erlendur cum dăduse peste 
cadavru. Marion se afla lângă ea pe bancheta din spate, 
Erlendur, la volan. În jurul lor erau alte maşini de patrulă, o 
ambulanţă, echipa de la medicină legală şi doi fotografi de 
presă - vestea în legătură cu descoperirea ajunsese deja pe 
birourile celor de la ştiri. Nu era niciun fel de drum înspre 
acea lagună, care se formase cu trei ani înainte, după o 
deversare de la reţeaua de termoficare locală Sudurnes din 
Svartsengi. Centrala geotermală se vedea ceva mai 
departe, cu luminile aprinse, vizibile în seara întunecată de 
iarnă. Femeia se scăldase în capătul de vest al lagunei, 
venind prin câmpul de lavă dinspre şoseaua Grindavik. Apa 
era mică acolo şi ea se bălăcise timp de o oră şi ceva, 
înainte de a se hotărî să o pornească spre casă. Zilele erau 
scurte în această perioadă a anului; se însera şi nu dorise 
să bâjbâie prin întuneric din nou, la fel cum păţise ultima 
oară, când îşi găsise cu greu maşina. 

— M-am ridicat şi... întotdeauna m-a frapat cât de 
incredibil de frumos este acel loc, însă şi cam înfricoşător. 
Aburii aceia care se înalţă din apă, singură cuc acolo în 

acea lavă, vedeţi... Deci vă puteţi închipui ce şoc teribil am 
avut în momentul în care am văzut... Mă scăldasem ceva 
mai departe decât de obicei şi brusc am văzut un pantof. 
Tocul ieşea din apă. La început am crezut că era doar un 
pantof - că cineva îl pierduse sau îl aruncase în baltă. Insă, 
când m-am dus să-l iau, era fixat şi... din prostie, am tras 
mai tare, şi apoi mi-am dat seama că era ataşat de... 

Femeia se cutremură. Marion, conştient de faptul că era 
foarte zdruncinată de descoperirea ei sinistră, o interoga 
blajin. Când aduseseră cadavrul până la şosea, femeia 
încercase să evite să se uite în acea direcţie. Mai avea 
puţin şi ceda nervos în timp ce relata cele întâmplate. 
Erlendur încercă să-i adreseze câteva cuvinte de alinare. 

— Te-ai descurcat extrem de bine în aceste circumstanţe 
dificile. 

— Doamne-Dumnezeule, a fost un şoc, zise ea. Vă... vă 
puteţi imagina ce şoc teribil am avut. De una singură, în 
acea băltoacă. 

Cu o jumătate de oră mai devreme, Erlendur îşi trăsese o 
pereche de cizme-pantalon şi se dusese până în locul unde 
se afla cadavrul, însoţit de doi membri ai echipei de legişti. 
Marion îi urmărise de pe mal, fumând. Din fericire, poliţia 
din Grindavik, care ajunsese prima la faţa locului, avusese 
bunul-simţ să nu atingă nimic până la sosirea detectivilor 
de la Brigada Omucideri. Tehnicienii făceau fotografii ale 
cadavrului în poziţia în care se afla, bliţurile lor iluminând 
împrejurimile. Un scafandru fusese chemat să cerceteze în 
amănunt fundul lagunei. Erlendur, care intrase până la talie 
în apă, se aplecă deasupra cadavrului, încercând să îşi dea 
seama cum fusese transportat până în acel loc. De îndată 
ce legiştii terminară ce aveau de făcut, ridicară cadavrul şi 
îl traseră la mal, descoperind ceva ciudat în legătură cu 
acesta în timp ce-l cărau. Membrele păreau să prezinte 
fracturi multiple, cutia toracică se prăbuşise peste coloana 
vertebrală, care era ruptă. Cadavrul atârna ca o păpuşă de 
cârpă în braţele lor. 

Era deja întuneric beznă, însă nişte proiectoare, 
alimentate la un generator diesel, fuseseră instalate la faţa 

locului, şi în lumina lor aspră, starea jalnică în care se afla 
cadavrul deveni şi mai evidentă. Faţa îi era zdrobită şi 
gaura din craniul sfărâmat rămăsese căscată. După haine, 
ghiciră că era vorba despre un bărbat. Nu avea acte de 
identitate în buzunare şi era dificil de stabilit de cât timp 
zăcuse în apă. Nori de vapori fierbinţi se formau încontinuu 
deasupra suprafeţei largi a lagunei, sporind stranietatea 
locului. Era prea întuneric, în acel moment, pentru a derula 
o cercetare amănunţită în căutare de urme; acest lucru 
trebuia amânat până a doua zi, la prima oră. 

Cadavrul a fost acoperit şi cărat pe o targă peste câmpul 
de lavă, până la şoseaua Grindavik. De acolo urma să fie 
trimis la morga Spitalului Naţional din Reykjavik, din 
cartierul Barónsstígur, unde putea fi spălat de nămol şi 
unde se putea face o autopsie. 

— Şi atunci aţi anunţat poliţia? o îndemnă Marion să 
vorbească, în timp ce stăteau toţi trei în maşină. 

Căldura era pornită şi aburi de condens se formaseră pe 
interiorul geamurilor. Raze de lumină pătrundeau până la 
ei, se auzea zgomot de voci, şi umbrele unor siluete se 
mişcau cu repeziciune. 

— Am fugit pe câmpul de lavă până la maşină şi am 
condus până la secţia de poliţie din Grindavik. Apoi i-am 
adus înapoi aici şi le-am arătat locul. După care şi-au făcut 
apariţia mai multe maşini de poliţie. Şi apoi voi doi. Nu voi 
mai putea să dorm în noaptea asta. Cred că nu voi mai 
putea dormi o perioadă lungă de timp. 

— E o chestie cât se poate de normală. Nu e deloc 
distractiv să treci prin aşa ceva, zise Marion. Ar trebui să 
rogi o prietenă sau o rudă să-ţi ţină de urât. Să-i povesteşti 
ce s-a întâmplat. 

— Deci n-ai observat pe cineva lângă lagună când ai 
venit ieri aici? întrebă Erlendur. 

— Nu, pe nimeni. Aşa cum am spus, n-am văzut niciodată 
pe cineva aici. 

— Şi nu cunoşti pe nimeni care vine să se scalde în 
lagună, aşa, ca tine? întrebă Marion. 

— Nu. Ce să i se fi întâmplat acelui bărbat? Aţi văzut felul 


în care a fost...? Doamne, nici măcar nu îndrăznesc să mă 
uit. 

— Da, e de înţeles, zise Marion. 

— Boala asta de piele, psoriazisul - e enervantă? întrebă 
Erlendur. 

Marion îi azvârli o privire. 

— Mereu apar tot felul de medicamente noi care încearcă 
să-i pună capăt, zise femeia. Însă nu e plăcut. Cu toate că 
mâncărimea nu e partea cea mai rea. Partea cea mai rea 
sunt plăgile. 

— Şi laguna ajută? 

— Cred că da. N-a fost dovedit ştiinţific, însă eu aşa cred. 

Ea îi zâmbi şovăitor lui Erlendur. Marion îi mai puse 
femeii câteva întrebări suplimentare despre descoperire, 
apoi o lăsară să plece. leşiră din maşină şi femeia se grăbi 
să se îndepărteze. Erlendur se întoarse cu spatele la vântul 
ce bătea dinspre nord. 

— Nu e evident de ce faţa şi corpul îi sunt zdrobite în 
halul ăsta? îl întrebă pe Marion. 

— Sugerezi că a fost bătut? 

— Şi nu-i aşa? 

— Tot ce ştiu e că se află într-o stare de nedescris. 
Probabil că asta a fost şi intenţia. Deci tu crezi că s-a 
întâlnit cu cineva aici, s-au încăierat şi el trebuia să dispară 
definitiv în lagună? 

— Ceva de genu' ăsta. 

— Poate că aşa pare - zise Marion, care examinase 
cadavrul înainte de a fi luat de acolo -, însă nu sunt convins 
că bărbatul a murit în urma unei bătăi. Oricum, n-a fost o 
bătaie obişnuită. 

— Ce vrei să spui? 

— Am văzut cadavre zdrobite în urma unei căderi de la 
mare înălţime şi trebuie să spun că ăsta îmi aminteşte de 
chestia asta. Sau de un grav accident de maşină. Insă nu 
am fost informaţi de niciun astfel de accident. 

— Dacă a fost o cădere, trebuie să fi fost una destul de 
serioasă, zise Erlendur, uitându-se împrejur, apoi în bezna 
de deasupra. Doar dacă nu cumva a căzut de aici, de sus. A 

căzut din cer. 

— În lagună? 

— E oare atât de absurd? 

— M-aş mira, zise Marion. 

— Nu ajută faptul că a stat în apă ceva vreme. 

— Adevărat. 

— Deci nu-i posibil să fi fost omorât în bătaie la faţa 
locului, zise Erlendur. Dacă a fost o cădere, aşa cum ai spus 
tu. Probabil că cineva l-a adus până aici, ca să nu fie găsit 
imediat. Probabil că trupul i-a fost în mod intenţionat 
aruncat în baltă. În acest bizar nămol alb. 

— Nu-i o ascunzătoare proastă, zise Marion. 

— Mai ales dacă a fost scufundat cum trebuie. Nimeni nu 
vine pe-aici. Cu excepţia acestei ciudate suferinde de 
psoriazis. 

— Trebuia neapărat s-o interoghezi în legătură cu boala 
ei? întrebă Marion, urmărind cum maşina femeii se 
îndepărta în viteză. Trebuie să încetezi să-ţi mai bagi nasul 
în vieţile oamenilor. 

— Era supărată. Ai văzut asta. Încercam să-i mai distrag 
atenţia. 

— Eşti poliţist, nu popă. 

— Probabil, cadavrul n-ar fi fost niciodată găsit dacă n-ar 
fi fost psoriazisul acelei femei, zise Erlendur. Nu găseşti 
chestia asta... puţin cam...? 

— De o stranie coincidenţă? 

— Da. 

— Sunt obişnuit cu ciudăţeniile. E al dracului de frig, zise 
Marion, deschizând uşa maşinii. 

— Şi, apropo, cum se numeşte locul ăsta? Ştii? întrebă 
Erlendur, cercetând centrala electrică cu vălătuci de aburi 
ce se înălţau spre cer şi se topeau în noapte. 

Răspunsul veni pe loc. 

— Illahraun, zise Marion, atotcunoscătorul, urcându-se în 
maşină. S-a format în timpul erupției din 1226. 

— Lava Rea? zise Erlendur, deschizând uşa şoferului. 
Asta ne mai lipsea. 

A doua zi, medicul anatomopatolog le confirmă bănuiala 
că moartea bărbatului nu survenise unei bătăi. El nu putuse 
număra toate oasele rupte şi calculase faptul că victima 
trebuie să fi căzut de la o înălţime de cel puţin douăzeci de 
metri. Dispunerea fracturilor arăta că nu căzuse în picioare, 
iar anatomopatologul nu credea nici că încercase să-şi 
amortizeze căderea cu braţele. Totul indica faptul că el 
aterizase cu faţa în jos pe o suprafaţă foarte dură. După o 
examinare preliminară, patologul îşi exprimă îndoiala în 
legătură cu faptul că bărbatul ar fi putut să cadă de pe o 
stâncă a peninsulei Reykjanes. In primul rând, suprafaţa pe 
care bărbatul aterizase părea să fie una netedă şi, în al 
doilea rând, nu se găsiseră indicii care să sugereze că 
bărbatul fusese pe malul mării sau în munţi. Nu după 
hainele sale, în orice caz. Era îmbrăcat cu blugi şi geacă de 
piele, iar pe dedesubt avea doar o cămaşă, în picioare 
purta cizme de cowboy cu tocuri, vârfuri ascuţite şi 
decoraţiuni. 

— Din ce mocirlă l-aţi scos pe amărâtul ăsta? întrebă 
medicul patolog. N-am mai văzut niciodată aşa ceva. 

Era un tip cu spatele încovoiat, aproape de pensie, 
costeliv şi cu părul alb, şi pe nas avea o pereche de ochelari 
mari cu rame de baga. Purta un halat alb şi un şorţ în faţă. 
Cadavrul zăcea pe o masă sub lumina rece şi neiertătoare a 
becurilor. Lângă acesta se afla o tavă cu bisturie şi pense, 
iar în cameră era o duhoare greţoasă de formol, 
dezinfectant şi torsuri umane deschise. Erlendur nu se 
simţea în apele lui; nu avea să se obişnuiască niciodată cu 
mirosul acestui loc şi cu asocierea lui cu moartea. Incercă 
să nu se uite la cadavru mai mult decât era absolut 
necesar. Marion, care era mai puţin sensibil, nu era 
deranjat de mediul steril şi de priveliştea care se afla în faţa 
lor pe masa de autopsie. 

— A fost găsit în laguna formată după deversările de la 
centrala geotermală din Svartsengi, zise Marion. De acolo 

provine nămolul. Se zvoneşte că are puteri vindecătoare. 

— Puteri vindecătoare? repetă patologul, brusc interesat. 

— Se presupune că e eficient împotriva psoriazisului, 
explică Erlendur. 

— Înveţi ceva nou în fiecare zi, zise patologul. 

— Ai observat un semn al vreunei boli de piele pe 
cadavru? 

— Nu, Marion. Uită de faptul că era acolo din cauza 
psoriazisului. 

— E posibil să fi căzut dintr-un avion? 

— Un avion? 

— Spre exemplu. Judecând după starea în care se află, 
trebuie să fi fost vorba de o cădere serioasă. 

— Tot ce pot spune în acest stadiu este că trebuie să fi 
căzut de la o înălţime mare pe o suprafaţă extrem de dură, 
zise patologul. Nu ştiu ce să zic în legătură cu avionul. Cu 
toate că n-aş exclude posibilitatea asta. 

— Ne poţi da vreo idee în legătură cu cât a stat în apă? 
întrebă Marion. 

— Nu mult timp. Două, poate trei zile cel mult. Trebuie să 
mai arunc încă o privire, însă asta e estimarea mea pentru 
moment. 

— Nu poartă verighetă, remarcă Erlendur, aruncând o 
privire înspre cadavru. Nu e nicio urmă pe deget, nu-i aşa? 

— Nu, nimic de genul ăsta, zise patologul. N-am găsit 
nimic la el, chei sau vreun portofel. Nimic care ar putea să 
indice cine este. Hainele au fost deja date celor de la 
medicină legală. N-are cicatrici majore provenite de la 
accidente sau operaţii; nici tatuaje. 

— Ce ne poţi spune în legătură cu vârsta? 

— Vorbim despre un bărbat în floarea vârstei, în jur de 
treizeci de ani, poate. Cu o înălţime sub un metru optzeci, 
bine proporţionat, slab şi musculos - sau cel puţin era, 
bietul băiat. Încă n-a întrebat nimeni de el, nu-i aşa? 

— Nu, zise Erlendur. Nu-i e nimănui dor de el. Cel puţin, 
poliţia nu a fost alertată. 

— Şi nu l-a văzut nimeni căzând? 

— Nu. În prezent n-avem de unde să începem. 

— Dar un accident rutier? întrebă Marion. Există vreo 
şansă în acest sens? 

— Nu, exclus - sunt leziuni diferite, zise patologul, 
ridicându-şi privirea de la cadavru şi împingându-şi 
ochelarii înapoi pe nas. Cred că trebuie să lucrăm la ipoteza 
că a murit în urma unei căderi. Şi, aşa cum am subliniat, nu 
văd nicio urmă că a încercat să amortizeze acea cădere în 
vreun fel. Pur şi simplu, a căzut şi a aterizat într-o poziţie 
orizontală, cu faţa în jos. Nu ştiu dacă asta înseamnă ceva 
pentru voi. E posibil să nu fi avut timp să-şi ridice braţele. 
Sau nu a vrut să o facă. În mod evident, căderea a fost 
foarte de sus şi vorbim de o viteză mare la momentul 
impactului. 

— Dacă nu şi-a întins braţele în faţă şi a aterizat cu faţa 
în jos, după cum spui... sugerezi că ar fi vorba de suicid? 
întrebă Erlendur. 

— Este posibil, zise patologul, împingându-şi din nou 
ochelarii pe nas. Nu ştiu. Probabil că n-ar trebui să 
excludeţi varianta asta. 

— Cam greu de crezut, nu-i aşa? zise Marion. Dacă ar fi 
aşa, de ce ar fi vrut cineva să ascundă cadavrul? 

— Eu pur şi simplu încerc să interpretez tiparul 
fracturilor, zise patologul. Trebuie să fac o analiză mai 
detaliată şi, cu cât plecaţi mai repede de pe capul meu, cu 
atât mai repede voi putea să mă apuc de asta. 


Criminaliştii aveau o sarcină dificilă: să identifice intrările 
şi ieşirile de pe câmpul de lavă dintre şoseaua Grindavik şi 
lagună. În noaptea de după găsirea cadavrului, căzuse 
zăpadă în zonă şi ascunsese orice urme care s-ar fi putut 
afla pe muşchi sau lângă băltoacă. Scafandrul nu putuse să 
găsească nimic în nămolul de pe fundul bălții. Condiţiile 
erau dificile, apa era tulbure, şi vizibilitatea era, practic, 
zero. Poliţia făcuse apel la martori, oameni care trecuseră 
pe şoseaua Grindavik în zilele ce precedaseră descoperirea 
cadavrului, în speranţa că era posibil ca cineva să fi văzut 
un vehicul în zonă. Nu ieşi nimeni la înaintare. 

Erlendur a fost întâmpinat de şeful echipei criminalistice, 

un bărbat de circa şaizeci de ani, care cerceta hainele ce 
fuseseră scoase de pe cadavru: lenjeria intimă, blugii, 
cămaşa în carouri, şosetele, geaca de piele şi cizmele de 
cowboy. Laboratorul de criminalistică se afla la ultimul etaj 
al sediului Departamentului Omucideri, în urma recent- 
înfiinţatului Departament de Investigații Criminale al 
Statului, fuseseră mutaţi din Borgartun în Reykjavik şi se 
pomeniseră aruncaţi în mijlocul unei zone semiindustriale, 
în oraşul învecinat, Kopavogur. 

Erlendur, care provenea din rândurile poliţiei obişnuite şi 
era la Brigada Omucideri doar de doi ani, învăţa încă 
dedesubturile şi încă se familiariza cu ceilalţi membri ai 
personalului. Lucrase, în cea mai mare parte, cu Marion 
Briem, unul dintre cei mai longevivi detectivi, care fusese 
iniţial răspunzător de faptul că-l încurajase să solicite o 
promovare în rândurile Brigăzii Omucideri. Erlendur o 
lălăise câţiva ani, însă, în cele din urmă, obosind să mai 
înconjoare la nesfârşit oraşul într-o maşină de patrulă, se 
hotărâse să nu mai aştepte şi luase legătura cu Marion. 

— Era şi timpul, spusese Marion. Ştiai c-o să ajungi aici 
într-o bună zi. 

Erlendur nu putea nega că rolul de detectiv îl atrăgea. Se 
familiarizase deja, într-o oarecare măsură, cu tot ce implica 
această activitate, când îşi asumase răspunderea, cât încă 
era ofiţer în uniformă, de a conduce o anchetă referitoare la 
înecul unui vagabond în vechile săpături de turbă din 
Kringlumýri. Poliția  respinsese ipoteza ca moartea 
bărbatului să se fi datorat unui accident, însă Erlendur, care 
găsise victima când se afla de serviciu, stabilise în cele din 
urmă că aceasta fusese ucisă. Impresionat de faptul că el 
rezolvase cazul în totalitate de unul singur, fără niciun fel 
de asistență din partea Brigăzii Omucideri, Marion îl 
invitase să ia legătura cu el, dacă dorea vreodată să facă 
mai multă muncă de acest fel. Lui Erlendur îi luase ceva 
vreme până să se decidă, însă reacţia lui Marion în 
momentul în care în cele din urmă o făcu fusese una justă: 
Erlendur ştiuse tot timpul că urma să ajungă detectiv. 

Sedimentul lagunei fusese cu migală spălat de pe hainele 

mortului şi toate lucrurile care aderaseră la materialele 
hainelor, cum ar fi fire de păr şi murdărie, fuseseră supuse 
unei analize amănunțite. 

— În mare parte, e vorba doar de reziduuri, zise 
tehnicianul-şef. Presupun că, probabil, a fost aruncat în acel 
nămol ca să se ascundă ceva. 

— S-a găsit ceva pe cadavru? 

— Da. Acum nu vom găsi multe. Însă hainele ne pot 
spune ceva. Spre exemplu, nouă ni se pare că toate provin 
din State. Blugii sunt de la o firmă cunoscută. La fel şi 
geaca de piele. Cămaşa nu are etichetă; totuşi, şi ar fi putut 
foarte bine să fi fost cumpărată de la magazinul de 
confecţii bărbăteşti din Hverfisgata. Lenjeria intimă este o 
marcă americană. Nu ştim nimic în legătură cu şosetele. 
Sunt negre. Şi foarte uzate. Geaca de piele a fost purtată şi 
răspurtată, aşa cum vă puteţi da seama după coate. 

Tehnicianul ridică articolul vestimentar pentru ca 
Erlendur să-l poată examina. 

— Apoi mai sunt şi astea, adăugă el, înmânându-i lui 
Erlendur una din cizmele de cowboy. E posibil să ne ducă 
undeva. Piele naturală. Noi-nouţe. Nu sunt larg răspândite 
pe-aici, după câte ştiu eu. Personalul magazinelor de 
pantofi din oraş e posibil să le recunoască. E posibil să ştie 
chiar şi cine le-a cumpărat. Nu prea vezi pe mulţi 
vânturându-se pe-aici în cizme de cowboy. Nu islandezi, în 
orice caz. Analizăm murdăria de pe tălpi, ca să ne dăm 
seama dacă acest lucru poate oferi indicii despre locul unde 
a fost, însă nămolul din lagună a distrus mai mult sau mai 
puţin dovezile. 

Erlendur studie cizma. Era făcută din piele maro, talpa 
arăta că fusese puţin purtată, şi decoraţiunea de pe gambă 
înfăţişa un lasou. Inspectă şi restul îmbrăcăminţii, blugii, 
cămaşa în carouri. 

— Îţi poţi da seama de unde provin cizmele? Unde au fost 
făcute? 

— În Louisiana. Există o etichetă în interior. 

— Presimt o temă americană aici. 

— Poate a vizitat Statele de curând, sugeră tehnicianul. 

Este o posibilitate. 

— Sau poate că era chiar el un yankeu, zise Erlendur. 

— Da, sau asta. 

— De la bază? 

Şeful de la Omucideri ridică din umeri. 

— Nu neapărat, însă nu putem exclude nici acest lucru. 

— Sunt cinci sau şase mii de americani aici, în 
Midnesheidi, nu-i aşa? Militari şi familiile lor? 

— Cam aşa ceva. Laguna nu e chiar în pragul lor, însă e 
destul de aproape ca să trebuiască să iei şi baza în calcul. 

Erlendur nu mai fusese pe această stradă de multă 
vreme. Însă Dagbjört, fata care locuise aici odinioară, se 
afla deseori prezentă în gândurile sale. Într-o dimineaţă de 
iarnă, acum mai bine de un sfert de secol, ea dispăruse fără 
urmă. Enigma referitoare la ceea ce i se întâmplase nu 
fusese rezolvată. Erlendur dăduse peste dosarul ei atunci 
când intrase în poliţie. Se afla în drum spre Colegiul pentru 
Fete, plecând de acasă din partea de vest a oraşului, în 
momentul în care dispăruse fără urmă de parcă o înghiţise 
pământul. Erlendur îi urmărise traseul către şcoală de 
multe ori, pe lângă fostul amplasament al Camp Knox-ului, 
vechile barăci dărăpănate, prin Hringbraut şi în jos către 
lac, trecând prin Melavellir şi vechiul cimitir din Sudurgata. 
Oamenii chiar dispăreau în felul acesta în Islanda, din când 
în când, însă din anumite motive, acest incident, mai cu 
seamă, atinsese un punct sensibil în ce-l priveşte pe 
Erlendur. Citise şi recitise rapoartele poliţiei şi articolele din 
presă şi mersese pe toate rutele posibile dintre casa ei şi 
şcoală. Cochetase uneori cu ideea de a vorbi cu persoane - 
rude sau prieteni - care o cunoscuseră, însă, în realitate, nu 
întreprinsese nimic şi nu se înhămase la niciun fel de 
investigaţie sistematică. Totul se întâmplase cu mult timp 
în urmă şi existau toate motivele să se creadă că fata îşi 
luase viaţa, totuşi nu-i dădea deloc pace lui Erlendur, 
indiferent cât de mult încerca să o îndepărteze şi să uite 


cazul. Îl bântuia ca o fantomă ieşită din mormânt, 
asigurându-se că făcea subiectul amintirilor sale 
permanente. 


De data aceasta erau necrologurile. Doar că în această 
dimineaţă, îl citise pe al tatălui ei. Mama ei murise cu mulți 
ani înainte. Erau două anunțuri, ambele referindu-se 
indirect la acel incident. Unul fusese scris de un fost coleg 
al tatălui ei, care îl descria drept un coleg loial şi de 
încredere, fusese o companie plăcută în momentele fericite, 
însă nu-şi revenise niciodată cu adevărat în urma pierderii 


fiicei sale. Celălalt era scris de sora decedatului şi se 
referea la anii tinereţii, spunând că ei proveneau dintr-o 
familie numeroasă şi unită şi că, ulterior, el şi soţia sa îşi 
pierduseră lumina ochilor lor, într-un mod ce sfida orice 
capacitate de înţelegere. Erlendur, sesizând o mai veche 
amărăciune în vorbele ei, presupuse că timpul nu reuşise 
să mai îndulcească suferinţa. Insă timpul rareori reuşeşte. 

Era aproape miezul nopţii când Erlendur părăsi în cele din 
urmă strada şi se îndreptă spre casă. Observase că vechea 
casă a lui Dagbjört era liberă şi în fereastra de la bucătărie 
era lipit un anunţ al unei agenţii imobiliare. Vântul încă 
bătea dinspre nord şi se prognoza să continue şi în 
următoarele câteva zile. Zăpada desprinsă de pe 
acoperişuri făcea vârtejuri lângă trotuar, şi Erlendur îşi 
strânse haina mai aproape de trup, în timp ce se îndepărta. 

El şi Marion rămăseseră până târziu la birou în acea 
seară, examinând cazul bărbatului din lagună. Trecuseră 
mai bine de douăzeci şi patru de ore de când fusese găsit 
cadavrul, însă până acum nu apăruse nimeni ca să anunţe 
dispariţia lui sau ca să spună că îl recunoscuse după 
descrierea detaliată ce fusese transmisă presei. Bărbatul 
părea să nu aibă nici familie, nici prieteni. Când Erlendur se 
întoarse de la întâlnirea sa cu şeful de la Omucideri, îl găsi 
pe Marion odihnindu-se pe canapeaua ponosită din birou. 
Marion adusese canapeaua de la vechiul sediu al Brigăzii 
Omucideri din Borgartun, unde obişnuiau să aibă sediul de 
când intraseră sub autoritatea Parchetului General. 

— Un american? exclamase Marion cu iritare când 
Erlendur îi relatase conversaţia avută cu legistul. 

— Este o posibilitate, zise Erlendur. 

— Un militar, vrei să spui? 

Erlendur ridică din umeri. 

— Nu uita că aeroportul internaţional se află în zona 
militară. E posibil ca bărbatul respectiv să fi venit acolo de 
oriunde din lume. Nu putem lua de bună că este islandez. 
Şi nu putem fi siguri că n-a fost aruncat dintr-un avion, în 
lagună. Un avion de la un aeroport local, ca de exemplu 
Reykjavik. Cu toate că ar fi putut la fel de bine să fie unul 


de la bază. 

— Unde vrei să ajungi cu asta? întrebă Marion. 

— Poate ar trebui să începem prin a verifica toate 
zborurile din zonă, din ultimele câteva zile. Vorbim, 
probabil, de o aeronavă uşoară. Întrebarea este: ar trebui 
să facem o cerere la bază şi să aflăm dacă le lipseşte vreun 
om din Forţa de Apărare? 

— Pe motivul cizmelor de cowboy? 

— Toate hainele lui - aproape toate - aveau etichete 
americane. Cu toate că majoritatea ar fi putut fi cumpărate 
din Reykjavik, aşa că asta nu ne spune prea multe în sine. 

— Nu. Ce altceva avem? 

— Vecinătatea bazei. 

— Deci tu vrei să faci legătura între hainele americane şi 
baza navală şi să tragi concluzia că avem de-a face cu un 
soldat? Nu crezi că e puţin cam trasă de păr chestia asta? 

— Poate, zise Erlendur. Însă, atunci când iei în calcul 
hainele şi vecinătatea bazei, nu prea pare lipsit de rațiune 
să faci o cerere către autorităţile militare. Dacă bărbatul ar 
fi fost găsit în cealaltă parte a ţării, în Raufarhöfn, n-aş fi 
luat în considerare acest aspect. Insă e posibil să iasă la 
iveală faptul că celor din armată le lipseşte un om. 

— Nu au obligaţia să ne informeze pe noi dacă este aşa. 

— Însă, cel puţin, am verificat această posibilitate. 

— Şi n-ar fi trebuit ei deja să fi aflat despre descoperirea 
cadavrului? 

— Probabil. 

— Cu siguranţă ar fi luat legătura cu noi dacă suspectau 
că e unul dintre ai lor? 

— Poate, zise Erlendur. Nu ştiu cum funcţionează minţile 
lor. Mie mi se pare că gaşca aia îşi vede de treaba ei fără să 
ne prea observe. 

— Gaşca aia? Ai ceva împotriva armatei? 

— Chestia asta are vreo relevanţă? 

— Nu sunt sigur, zise Marion. Aşa e? 

— Am avut întotdeauna ceva împotriva armatei, zise 
Erlendur. 

Stătea în briza aspră care bătea dinspre nord, lângă locul 
unde obişnuise să se afle Camp Knox în timpul celui de-al 
Doilea Război Mondial, când ţara era sub ocupaţie, mai întâi 
britanică, apoi americană. Acum, locul respectiv era 
îngropat sub bazinul de înot Vesturbær şi alte clădiri, în cea 
mai mare parte rezidenţiale. Nu mai rămăsese nimic din 
vechile barăci ale armatei. Numită după Frank Knox, 
Secretarul de Stat al Marinei Americane de atunci, şi 
servind iniţial drept bază de operaţiuni militare navale în 
Islanda, Camp Knox fusese una dintre cele mai mari din 
cele optzeci de astfel de tabere militare, construită în 
interiorul şi în jurul Reykjavikului în timpul ocupaţiei forţelor 
aliate. Acum, taberele dispăruseră toate, deşi se 
bucuraseră şi după aceea de o longevitate remarcabilă, ca 
soluţie a crizei postbelice a locuinţelor. Odată soldaţii 
plecaţi, islandezii din zonele rurale se mutaseră în număr 
mare în barăcile din prefabricate Quonset şi Nissen, cu 
acoperişuri şi pereţi încovoiaţi; în perioada lor de glorie, nu 
mai puţin de trei mii de oameni locuiseră în fostele barăci. 

Erlendur îşi amintea ultima zvâcnire de viaţă a acestor 
magherniţe. Se îndreptau încet, dar sigur către sfârşitul 
existenţei lor când se mutase el în oraş. Îşi amintea de Muli 
Camp şi de altă tabără militară mare, în Sk6lavârduholt, 
lângă centrul modern al oraşului. Acolo întâlnise cea mai 
mare sărăcie pe care o văzuse vreodată. Barăcile, care 
erau construite din tablă ondulată, plăci fibrolemnoase şi 
chiar carton, nu fuseseră nicio clipă hărăzite să fie locuinţe 
civile şi ofereau o protecţie extrem de nepotrivită în faţa 
climei islandeze. Sistemul de canalizare şi de scurgere erau 
primitive în cel mai bun caz, infestarea cu şobolani era 
constantă, şi, cu toate că o mulţime de persoane decente şi 
respectabile locuiau acolo, taberele erau arhicunoscute 
pentru condiţiile lor deplorabile şi pentru ocupanţii lor 
pestriţi. Rezidenţii erau în mod sarcastic numiţi „baracişti” 
şi se spunea despre ei că duhnesc a tabără. 

Dacă era să dai crezare raportului poliţiei, ruta fetei către 
şcoală, dimineţile, trecea pe lângă vechile barăci. În timpul 
căutării ei, o atenţie deosebită fusese acordată stabilirii 

faptului că o luase sau nu prin tabără. Fuseseră 
percheziţionate o serie de cocioabe - împreună cu 
şoproanele şi şurile dărăpănate pe care şi le construiseră 
singuri -, iar rezidenții fuseseră chestionaţi dacă o văzuseră 
sau nu pe fată. Mulţi dintre ei ajutaseră la căutarea 
acesteia. Însă acest lucru nu se dovedise mai plin de succes 
decât orice alt efort de a o găsi. 

Motivul pentru care Camp Knox fusese supus unui control 
amănunţit fusese că, cu puţin timp înainte de dispariţia ei, 
fata i se confesase unei prietene că întâlnise un băiat din 
tabără, iar prietena îi interpretase vorbele în sensul că se 
îndrăgostise de el. 

Identitatea băiatului nu ieşise niciodată la iveală. 

Era trecut de miezul nopţii şi Marion Briem adormise pe 
canapeaua de la birou, când telefonul de pe masă începu 
brusc să sune. Toţi membrii personalului se duseseră 
acasă, şi sunetul strident sfărâmă repetat tăcerea profundă 
din clădire. Marion se trezi, se ridică de pe canapea şi 
înşfăcă receptorul. 

— Ce dracu'? Cât este ora? 

— Marion? 

— Da? 

— Scuze... e foarte târziu? 

Era medicul anatomopatolog. Marion se aşeză la birou, 
uitându-se la ceas. 

— Nu mai puteai aştepta până dimineaţă? 

— Ce, a, da, bineînţeles, zise patologul. Era binecunoscut 
faptul că lui Marion îi plăcea să tragă un pui de somn pe 
canapeaua de la birou şi că uneori îşi petrecea nopţile 
acolo. Nu am vrut să te deranjez. Cât e ora, apropo? 

— Douăşpe şi doişpe minute. 

— A, atât de târziu? Scuze, nu mi-am dat seama. Vorbim 
mâine-dimineaţă. Ar trebui să mă duc şi eu acasă. Imi pare 
rău, nu mi-am dat seama cât de târziu este. 

Marion ştia că patologul, Herbert, îşi pierduse soţia cu 
mai mulţi ani înainte, şi acum trăia singur. Nu avuseseră 
copii şi, după ce murise ea, lui nu-i mai rămăsese decât o 
casă goală unde să se ducă. Nu-i trecuse prin minte să 
încerce să-şi găsească altă femeie. Marion îi vorbise odată 
despre această posibilitate, pe când se aflau la morgă, însă 
reacţia lui fusese lipsită de entuziasm. 

— Ce s-a întâmplat? întrebă Marion, simțind că începe să 
se trezească. Ceva noutăţi? 

— N-ar fi mai bine s-o lăsăm pe mâine? 

— Nu, haide, dă-i bătaie! Doar m-ai trezit acum. Răul a 
fost făcut. 

— Îşi rodea unghiile. 

— Bărbatul din lagună? 

— Şi le rodea până la pieliţe. Probabil, un obicei mai 
vechi din copilărie. Chestia asta nu ne ajută, din păcate. 

— Ce vrei să spui? 

— Păi, am fi putut găsi nişte urme reziduale sub unghiile 
lui - dacă ar fi fost vorba de o luptă, spre exemplu. 

— A, acum înţeleg ce vrei să spui. 

— Am impresia că lucra cu mâinile. Făcea ceva care avea 
legătură cu un atelier de ceva. Laguna a şters şi urmele din 
jurul unghiilor, într-o oarecare măsură, însă am găsit 
murdărie, unsoare şi ulei sau a ceea ce a mai rămas din 
ele. E singurul lucru la care mă pot gândi. Un garaj. Un 
atelier mecanic. Ceva în genul ăsta. 

— Unsoare? 

— Da, nu e vorba doar de mizerie. 

Patologul îi explică lui Marion că observase că mâinile 
bărbatului erau acoperite de mici tăieturi şi escoriaţii, mai 
vechi şi mai noi, cât şi faptul că erau bătătorite de la munca 
manuală. Recunoscuse semnele, pentru că fraţii săi erau 
mecanici amândoi. Tocmai acest lucru îl condusese la 
bănuiala că trupul aparţinea unui meseriaş sau muncitor. 
Nu avea mai mult de treizeci şi cinci de ani, şi mulţi dintre 
dinţii săi erau încă intacţi pentru a putea fi comparaţi cu 
fişa dentară, în cazul în care putea fi identificat prin alte 
mijloace. 

— Crezi că laguna trebuia să ascundă asta? întrebă 
Marion. Murdăria de pe mâini? Micile tăieturi? 

— Cred că laguna trebuia să-i ascundă cadavrul, şi cu 
asta basta. Dar, bineînţeles, nu e treaba mea să-mi exprim 
părerea. 

— Ai văzut ceva care să sugereze faptul că ar putea fi 
american? Un american de la bază? Un străin? 

— Un militar, vrei să spui? 

— Da, poate. 

— Purta cizme de cowboy şi... 

— Asta nu-i de-ajuns. Ai găsit ceva care ar putea să facă 
o legătură între el şi bază? Ceva care ar putea să ne spună 
că era din Keflavik? Erlendur zicea ceva de posibilitatea 
asta. 

— Nu am observat. Însă este un alt detaliu pe care ar 
trebui să-l menţionez, zise patologul. 

Vocea îi sună brusc stins, ca şi cum ora târzie îi venise de 
hac în cele din urmă. 

— Da? 

— Toate dovezile conduc la concluzia că bărbatul a murit 
ca urmare a unei căzături de la o înălţime mare, aşa cum 
am discutat. Din asta pot deduce că a aterizat pe o 
suprafaţă netedă, asfalt sau pistă, poate chiar o pardoseală 
de beton. 

— Da, ne-ai spus deja asta. 

— Ei bine, probabil că mă repet, însă sunt atât de multe 
aspecte stranii în legătură cu acest deces! Cum ar fi, spre 
exemplu, faptul că a aterizat cu faţa în jos, fără să întindă 
mâinile pentru a se proteja. Nu cred că a căzut în lagună 
direct dintr-un avion, aşa cum aţi sugerat voi. Dacă ar fi 
fost aşa, impactul ar fi fost la contactul cu apa. Nu, 
suprafaţa pe care a aterizat a fost mult mai dură. 

— Cu alte cuvinte, a căzut de la o înălţime mare, zise 
Marion căscând. Totul indică asta. Deci sunt doar trei 
posibilităţi: accident, suicid sau crimă. Dacă a fost un 
accident sau un suicid, rămâne un mister de ce cineva a 
vrut să-i ascundă trupul într-o mocirlă. Însă, dacă a fost 
crimă, e mult mai uşor de înţeles de ce făptaşul a vrut să-şi 
acopere urmele. Cred că putem exclude suicidul, în orice 
caz. Omorul prin imprudenţă sau accidentul sunt posibile, 
însă atunci trebuie să ne întrebăm de ce nu a fost denunţat 
acest lucru. Crima este de departe cea mai plauzibilă 
concluzie. 

— Da, despre asta am vrut să vorbesc cu tine imediat, 
zise patologul. Pur şi simplu, nu mi-am dat seama că e aşa 
târziu. Vezi tu, am găsit ceva pe ceafa bărbatului într-un loc 
care a rămas, practic, nedeteriorat. 

— Ce este? 

— O contuzie urâtă pe care n-am văzut-o iniţial, pentru 
că se află sub păr. Arată de parcă ar fi primit o lovitură 
puternică în cap. 

— Serios? 

— Nu e nicio îndoială. 

— Nu provine pur şi simplu de la cădere? 

— Nu. A aterizat cu faţa în jos. Chestia asta este în ceafă. 

— Eşti sigur? 

— Nu ştiu dacă o voi putea demonstra în mod decisiv 
printr-o examinare suplimentară, zise patologul, însă sunt 
şanse ca bărbatul să fi fost deja mort în momentul în care a 
căzut. 

Marion şi Elendur priveau peste lagună, urmărindu-l pe 
scafandru scufundându-se în apă. Era la a doua încercare. 
La prima nu găsise nimic în zona în care zăcuse cadavrul, 
însă dorise să i se dea încă o ocazie să facă o cercetare mai 
amănunţită. Marion era sceptic, văzând în asta nimic 
altceva decât un şiretlic prin care să încerce să stoarcă mai 
mulţi bani de la poliţie, însă nu o spusese cu voce tare. 
Poliţia apelase la serviciile scafandrului şi înainte, când 
avusese nevoie să caute în porturi sau lacuri. Scafandrul 
avea în jur de patruzeci de ani, era tâmplar de meserie, 
intrase voluntar în echipa de salvare şi era unul dintre cei 
mai abili scafandri din ţară. Avea o lampă de mare putere 
ataşată de cască, luminând apa în care se scufunda, iar 
Marion şi Erlendur o urmăreau cum se deplasa încet înainte 
şi înapoi sub suprafaţa alb-albăstruie. 

Potrivit scafandrului, fundul lagunei era acoperit de un 
strat gros de sediment care îi împiedica eforturile. Chiar 
dacă exista vreun indiciu îngropat în nămol, apa tulbure ar 
fi făcut acest lucru imposibil de zărit. Laguna le punea bețe- 
n roate detectivilor. Nu întâlniseră niciodată astfel de 
condiţii înainte şi nu ştiau cum să procedeze. Discutaseră 
despre golirea lagunei cu ajutorul unor pompe, însă acest 
lucru fusese respins ca fiind greu de pus în practică. Apoi 
Erlendur sugerase dragarea fundului lagunei şi, cum nimeni 
nu venise cu o soluţie mai bună, pregătirile erau în curs de 
desfăşurare. 

Perierea malurilor lagunei în căutare de indicii nu dusese 
încă la niciun rezultat. Zăpada ştersese orice urmă care ar 
fi putut fi lăsată de persoana sau persoanele care ar fi 
transportat cadavrul aici. Şi bănuiala că bărbatul fusese 
aruncat dintr-un avion trebuise să fie luată la fel de în 
serios ca oricare alta, în ciuda indiciilor că el era deja mort 
înainte de a ateriza în lagună. Controlul de trafic aerian din 
Reykjavik nu ştia nimic în legătură cu vreun zbor deasupra 
zonei în ultima săptămână, însă erau multe aeronave 

particulare uşoare, care se aflau în aeroportul local, şi 
poliţia urma să-i contacteze pe proprietarii acestora. Poliţia 
solicitase de asemenea informaţii în legătură cu traficul pe 
pistele mai mici din sudul Islandei, cum ar fi acelea din 
Selfoss şi din Insulele Westman. Şi încă aştepta un răspuns 
de la controlul de trafic aerian din Keflavik în legătură cu 
deplasările avioanelor particulare din aeroporturile 
internaționale. 

Chiar înainte de căderea zăpezii nu fuseseră vizibile 
niciun fel de urme de anvelope în împrejurimile lagunei în 
seara în care fusese găsit cadavrul. Şi, oricum, locul nu era 
accesibil vehiculelor, cu excepţia, probabil, a celor mari şi 
special echipate cu tracţiune integrală. Cel mai posibil 
scenariu era că trupul fusese cărat pe cea mai scurtă rută 
de la şoseaua Grindavik până la băltoacă, apoi plutise ceva 
vreme pe apă, înainte de a se scufunda. Scafandrul nu 
vedea nicio urmă că fusese scufundat cu ajutorul a ceva 
greu. 

Marion îi transmisese lui Erlendur esenţialul convorbirii 
telefonice cu legistul, cu o noapte înainte, în special detaliul 
despre contuzia de pe ceafa bărbatului mort. Legistul 
sunase din nou la prânz şi îşi reiterase convingerea că 
bărbatul fusese fie mort înainte de căzătură, fie cel puţin 
inconştient, de la lovitura puternică primită în cap. 

— Asta explică de ce a căzut cu faţa în jos, zise Erlendur, 
urmărind activitatea scafandrului. 

— Asta zice şi Herbert, zise Marion. Crede că asta e cea 
mai plauzibilă explicaţie. Că a fost lovit în cap. 

— S-ar putea deduce de aici ceva despre metoda folosită 
- despre obiectul cu care a fost lovit? 

— E posibil să vorbim despre un levier, o bucată de ţeavă 
sau alt obiect contondent. A zis că e greu să-şi dea seama. 
Cu toate că nu crede că a fost vorba de ciocan. Nu se vede 
nici urmă de muchie ascuţită. Pielea nu e crăpată, însă 
lovitura a fost, probabil, destul de puternică. 

Scafandrul ieşi la suprafaţă pentru scurt timp, apoi se 
scufundă iarăşi, lampa de pe cap licărind în apă. Laguna 
iradia permanent căldură şi apa se condensa în vapori 


RES IE 


purtaţi de briză de-a lungul suprafeţei, înainte de a se 
dispersa în atmosferă. Erlendur era vrăjit de acel peisaj: 
focul subteran şi terenul sumbru al Peninsulei Reykjanes 
determinaseră această convergenţă de apă fierbinte, aburi 
şi lavă verde de culoarea muşchiului, şi o înzestraseră cu o 
frumuseţe supranaturală. 

— Deci bărbatul a fost lovit în cap, apoi împins de peo 
clădire înaltă, zise el. 

— Da. E posibil. 

— Ca să pară că a fost o sinucidere? 

— Trebuie să luăm şi acest aspect în considerare. 


Marion şi Erlendur vorbiseră cu un şef de la centrala 
geotermală, care le spusese că era exclus ca bărbatul să fi 
făcut parte din personalul său. Nu lipsea nimeni; toată 
lumea se prezentase la lucru ca de obicei. Era surprins că 
se găsise un cadavru în laguna formată din apa reziduală. 
Puţine persoane aveau motive să se ducă acolo, cu toate că 
auzise că oamenii se scăldau în locul acela pentru 
presupusele minerale benefice. 

Bărbatul, un individ înalt, supraponderal şi rumen la faţă, 
cu o barbă roşie care-i acoperea jumătate de chip, îi 
însoţise până la lagună, iar acum îl urmărea pe scafandru. 
Lui Erlendur îi trecu prin cap să-l întrebe dacă ştie ceva în 
legătură cu vreo încăierare care ar fi avut loc în acea zonă, 
şi bărbatul răspunsese că pe acolo nu prea era cine ştie ce 
activitate, mulţumită învecinării cu aeroportul internaţional 
al bazei navale americane din Midnesheidi. Zgomotul 
puternic produs de avioanele militare era câteodată 
asurzitor. Mai treceau şi câteva aeronave uşoare, însă 
oamenii care lucrau la centrală nu le prea mai auzeau. 

— De ce întrebaţi - a fost aruncat dintr-un avion sau ceva 
de genu' ăsta? 

Bărbatul spusese acest lucru pe jumătate glumind. Până 
acum, niciun detaliu nu fusese divulgat în legătură cu 
starea cadavrului sau cu speculaţia poliţiei că fracturile 
multiple şi faţa de nerecunoscut erau rezultatul unei 
căzături de la o înălţime mare. În momentul în care 

Erlendur ridică doar din umeri şi nu răspunse nimic, 
bărbatul se holbă la amândoi cu neîncredere. 

— Pe bune că a fost aruncat dintr-un avion? exclamă el. 

— N-avem nicio dovadă în acest sens, zise Marion. 

— Dar luaţi în calcul şi această posibilitate? 

— Nu, nu ne gândim, zise Erlendur tranşant. 

— Ce v-a făcut să credeţi că era posibil să lucreze la noi? 

— E posibil să vorbim despre un muncitor care lucra ceva 
cu mâinile şi, având în vedere faptul că a fost găsit în 
poarta voastră, e normal să vă punem întrebări în legătură 
cu personalul. Spuneţi că nu lipseşte nimeni, dar cei care 
au lucrat aici? Aţi avut vreo problemă în ultimele luni sau în 
ultimul an? A fost cineva concediat? A făcut cineva 
ameninţări? Au existat ceva tensiuni de care să vă amintiţi? 

— Nu, nu-mi pot aminti de nicio problemă de genu' ăsta, 
zise bărbatul. 

Scafandrul ieşi la suprafaţă. Aburii se scurgeau din el şi 
semăna cu o creatură a mlaştinii pe când se îndrepta înspre 
ei, silueta fiindu-i distorsionată de rezervorul de oxigen şi 
de mască. Îşi scoase aparatul de respirat din gură când 
ajunse pe malul pe care stăteau ei. 

— Renunţ, zise el. Nu pot găsi nimic în afurisitu' ăla de 
noroi. 

— E dificil să vezi ceva? zise Marion. 

— Dificil? E ca şi cum te-ai scufunda într-o supă. 

— Care-i problema lui? îi întrerupse Erlendur, atenţia 
fiindu-i distrasă de vederea unui ofiţer în uniformă venind în 
goană spre ei peste câmpul de lavă. 

Ofiţerul şi colegul său se aflau într-o maşină de patrulă 
pe şoseaua Grindavík, supraveghind locul faptei, în 
momentul în care primiseră un mesaj urgent prin staţia 
radio şi dăduseră cu banul să decidă care dintre ei ar trebui 
să părăsească interiorul cald al maşinii de patrulă şi să dea 
o fugă până la lagună, să transmită mesajul. El fusese cel 
care pierduse. 

Marion şi Erlendur îl urmăreau cum se căţăra pe rocile 
risipite la întâmplare şi se întrebau ce se întâmplase. 
Scafandrul, care începuse să-şi dea jos costumul, se opri să 


urmărească scena. 

— Şi acum ce mai e? zise el. 

— Vor să vorbească cu voi! strigă ofiţerul respirând greu, 
în momentul când, în cele din urmă, ajunse în raza lor 
auditivă, arătând înspre maşina de patrulă de pe şosea. 

— De ce ţipă aşa? întrebă Marion. 

— Se pare că cineva vrea să vorbească cu noi, zise 
Erlendur. 

— A sunat o femeie, strigă ofiţerul gâfâind. Fratele... ei a 
dispărut şi crede că ar putea fi... ar putea fi omul vostru. 

Femeia care păşi cu ezitare în morga din Barónsstígur 
părea mai tânără decât fratele ei; avea probabil până în 
treizeci de ani. Observându-i spaima, Erlendur o asigură că 
era în regulă; nu trebuia să facă nimic care să-i provoace 
suferinţă sau care să fie prea mult pentru ea. Puteau pleca 
oricând dorea şi nu era nevoie să-l identifice pe fratele ei, 
dacă nu se simţea în stare. Şi ceilalţi puteau pleca, acum, 
că poliţia avea o pistă solidă. Ea zise că nu mai fusese 
niciodată acolo şi Erlendur îi răspunse că nici nu-l mira, din 
moment ce majoritatea oamenilor intrau doar o singură 
dată la morgă, şi atunci nici că le mai păsa. Ea era foarte 
gravă, însă zâmbi vag la această remarcă, şi el se simţi 
uşurat că încercarea sa de a o mai înveseli nu eşuase 
lamentabil. Femeia nu mai văzuse niciun cadavru până 
atunci. Erlendur făcea tot ce putea pentru a o ajuta, căci 
identificarea fratelui ei în starea actuală urma să fie o 
experienţă devastatoare.  lnsă ea era hotărâtă, 
nerăbdătoare să afle cât mai repede posibil dacă temerile 
ei aveau sau nu vreo bază în realitate, sperând cu disperare 
ca ele să se dovedească false. Marion, care era cu ei, 
rămase deoparte. 

Avuseseră deja o discuţie în apartamentul ei. Nanna 
telefonase la poliţie în timpul prânzului, după ce nu reuşise 
să ia legătura cu fratele ei în ultimele trei zile. Văzuse ştirea 
referitoare la cadavrul găsit în Svartsengi, însă nu făcuse 
legătura între ştire şi fratele ei, până în momentul în care 
se trezise brusc în toiul nopţii cu gândul: şi dacă e el? Nu 
pusese geană pe geană după aceea şi îşi petrecuse toată 
dimineaţa adunându-şi curajul de a vorbi cu poliţia. Ea 
presupusese că ar trebui să vină la secţie, însă i se ceruse 
să-i aştepte pe ofiţerii care urmau să vină şi să discute cu 
ea în scurt timp. | se notase numele, adresa şi numărul de 
telefon. Poliţia îi luă apelul foarte în serios: era prima lor 
pistă demnă de atenţie. 

Nanna se dovedi că locuia într-un apartament confortabil 


într-un subsol din cartierul Melar în partea de vest a 
oraşului. Ea le spuse că se mutase acolo după ce se 
despărţise de bărbatul cu care locuise şi că era foarte 
fericită în acest loc. Era minionă şi drăguță, cu păr scurt şi 
negru. N-ar fi pomenit de recenta ei despărţire, doar că 
voia să le explice cât de drăguţ fusese fratele ei cu ea în 
timpul acelei chestiuni neplăcute. O ajutase să găsească alt 
apartament şi s-o ia de la capăt. 

— Ce n-ar fi făcut el pentru mine, zise ea, privirea 
mutându-i-se de la Marion la Erlendur în timp ce ei se aflau 
aşezaţi în faţa ei, în micul salon. 

Le arătase o fotografie recentă a fratelui ei. Cei doi şi-au 
dat seama imediat că era bărbatul din lagună, însă păstrară 
pentru ei această informaţie. 

Numele fratelui ei, le spuse ea, era Kristvin şi cu o voce 
joasă şi ezitantă începu să le povestească lucrurile 
esenţiale despre el. Locuia în Reykjavik, însă muncea în 
Keflavik. Era mecanic de aviaţie şi, în urmă cu doi ani, după 
ce îşi încheiase pregătirea în America, fusese angajat de 
compania Icelandair. Nu era căsătorit, n-avea copii şi nici 
mulţi prieteni; devenise cam singuratic de când se 
întorsese acasă din străinătate. li spusese că pierduse 
legătura cu majoritatea prietenilor săi când se aflase 
departe de casă. Nici familie nu prea mai aveau: mama lor 
era moartă, iar tatăl nu prea păstrase legătura cu ei, 
deoarece se recăsătorise şi se mutase în Danemarca. 

— Când ai avut ultima oară veşti de la fratele tău? 
întrebă Marion. 

— Acum vreo patru zile, răspunse Nanna. A trecut pe la 
mine şi am mâncat împreună. 

— Şi era ca de obicei? 

— Da, era. Nu s-a comportat altfel decât de obicei. 

— Vă vedeaţi des? întrebă Erlendur. 

— Da, tocmai asta e. Vorbeam destul de mult, în fiecare 
zi. Mă sună sau îl sun şi ne întâlnim la el sau la mine, sau 
mergem la cinema, lucruri de genul ăsta. Am încercat să-l 
caut - ăăă... - a doua zi după ce a fost la mine. Am sunat 
pur şi simplu la el acasă, ca de obicei, însă n-a răspuns. Aşa 


că am încercat din nou la el în ziua următoare şi în cea de 
după - am sunat de mai multe ori -, însă n-a răspuns deloc. 
Stabiliserăm să ne vedem ieri. Ideea era să mă duc la el 
acasă şi apoi să mergem, poate, să vedem un film. Insă, 
când am sunat la uşă, n-a răspuns. Am o cheie de rezervă 
în cazul în care există riscul să-şi uite cheia în casă şi o 
luasem cu mine, pentru că nu mai aveam nicio veste de la 
el şi îmi făceam griji ca nu cumva să fie bolnav sau ceva de 
genul ăsta. Aşa că am intrat, însă nu era nimeni înăuntru. 
Apartamentul mirosea a mucegai, ca şi cum n-ar mai fi fost 
acolo de ceva vreme. Patul nu era făcut, însă asta nu era o 
noutate. Am deschis ferestrele ca să aerisesc apartamentul, 
apoi m-am dus acasă, îngrijorată. Foarte îngrijorată, ca să 
fiu sinceră. 

— Ai încercat să dai de el la serviciu? întrebă Erlendur. 

— Da, ieri, înainte de a trece pe la apartamentul lui. Am 
telefonat şi mi-au spus că nu venise la muncă de două zile 
şi că nu ştiau nimic de el. Au zis că l-au sunat acasă, dar că 
n-a răspuns. Voiau ca eu să-i spun să ia legătura cu ei, dacă 
dădeam de el. 

Trase cu putere aer în piept. 

— Apoi am văzut ştirea despre cadavrul găsit în 
Reykjanes, însă nu mi-a trecut prin minte să fac legătura cu 
el. În ştire se vorbea despre o crimă şi nu m-am gândit că 
Kristvin ar fi putut... ar fi putut să moară în felul acesta. Era 
pur şi simplu o chestie ieşită din comun. Poate că totuşi, în 
subconştient, îmi era frică, pentru că am dormit prost 
noaptea trecută, apoi m-am trezit brusc, gândindu-mă că ar 
putea fi el. El trebuia să fie, fratele meu, Kristvin. 

Acum încerca să-şi înăbuşe lacrimile. 

— Avea ceva probleme? întrebă Erlendur. 

— La ce vă referiţi? 

— Se certase cu cineva? Crezi că e posibil ca cineva să fi 
vrut să-i facă rău? 

— Nu mă pot gândi la aşa ceva. Pur şi simplu nu pot. Nu 
mi-a pomenit niciodată ceva de genul ăsta. 

— Bărbatul pe care l-am găsit purta cizme de cowboy, 
interveni Marion. 

Nanna încuviinţă. 

— Kristvin are astfel de cizme. Le poartă tot timpul. Are 
trei perechi pe care şi le-a cumpărat din America. 

— Purta haine cu etichete americane, zise Erlendur. Am 
crezut că ar putea fi un soldat de la bază. 

— Şi bănuiesc că poartă geaca de piele? zise Nanna. 
Poartă mereu aceeaşi geacă. 

— Asta se potriveşte cu bărbatul pe care l-am găsit, zise 
Erlendur. Ne poţi da cheia de la apartamentul lui? 

Nanna încuviinţă din nou. Hotărâră că era momentul să o 
însoţească la morgă şi Marion îi zise că ar trebui să se 
pregătească pentru ce era mai rău. Se ridicară în picioare şi 
Nanna îşi luă pardesiul, îşi puse o căciulă de lână şi 
mănuşile. Îl anunţaseră dinainte pe legist, care se afla în 
picioare lângă cadavru în momentul când sosiră în 
Barónsstígur. El zăcea sub o lampă puternică, acoperit cu 
un cearşaf alb. Legistul o salută pe Nanna şi o preveni, de 
asemenea, în legătură cu starea în care se găsea cadavrul. 
Ea ascultă în tăcere. Marion şi Erlendur stăteau lângă ea. 

Unul din braţele cadavrului era dezvelit. Ea nu-l atinse, 
de parcă n-avea curajul să o facă, însă se uită în jos pentru 
o vreme la mâna rece şi lipsită de viaţă; la tenta de un 
albastru neobişnuit a pielii. Primise confirmarea temerilor 
sale. 

— El este, şopti ea. 

— Eşti sigură? zise Erlendur. 

— Îi recunosc mâinile. Nu este nicio îndoială, zise ea, 
apucând timid mâna. 

— În regulă. 

— Niciodată nu lua în seamă pisălogeala mea, zise ea. 

— În legătură cu ce? 

— Îl băteam mereu la cap să nu-şi mai roadă unghiile. 

Nu era surprins că femeia rămăsese pentru moment fără 
cuvinte când el o sunase să vadă dacă puteau sta de vorbă 
despre nepoata ei, Dagbjört, care dispăruse într-o 
dimineaţă acum mulţi ani, pe când se îndrepta către şcoală. 
După o tăcere mormântală, ea îl rugă să-i spună din nou 
cine era. El îi spuse că numele său era Erlendur, că era 
detectiv şi că dăduse peste cazul nepoatei sale în arhivele 
poliţiei. Deoarece era interesat de persoane dispărute, se 
întreba dacă era posibil să-i facă o vizită. Dădu foarte clar 
de înţeles, pentru a nu fi nicio dilemă, că nu existau indicii 
noi şi că ancheta nu fusese redeschisă. Interesul său era 
doar unul personal. Omise să spună că dăduse, de fapt, 
peste cazul fetei cu mult timp înainte, la scurt timp după ce 
se alăturase forţelor poliţieneşti, citise despre condiţiile 
dispariţiei şi că adeseori vizitase locurile relevante, măcinat 
de curiozitate. Şi nici nu-i spuse de ce, după tot acest timp, 
făcuse, în cele din urmă, ezitant, demersul de a o contacta 
pe una dintre rudele fetei. Nu prea ştia nici el de ce o 
făcuse. Cu ceva vreme în urmă, îşi promisese sieşi să nu 
cerceteze cazul, nedorind să se expună durerii care mai 
persista încă asociată cu dispariţia persoanei iubite, în 
ciuda faptului că viaţa lui mersese mai departe. 
Necrologurile tatălui fetei îl făcuseră să se gândească din 
nou la asta. În cele din urmă, nu va mai fi nimeni care să 
povestească ce s-a întâmplat. Nimeni care să ofere 
răspunsuri la întrebările legate de dispariţia ei, care atât de 
des nu-i dăduseră pace. Şi, probabil, cel mai rău dintre 
toate: să nu mai rămână nimeni care să aştepte acele 
răspunsuri. 

După un sfert de secol, cazul dispăruse de mult din 
conştiinţa publică, însă în momentul în care sună la mătuşa 
fetei pentru a-i explica de ce o caută, realiză că acel caz era 
departe de a fi uitat în acea familie. Femeia înghiţi imediat 
momeala. După ce-l bombardă cu întrebări despre caz şi 
despre interesul său referitor la acesta, păru în cele din 

urmă satisfăcută că era sincer şi îl invită la ea acasă. 
Înainte de a închide telefonul, îi mulţumi pentru că sunase 
şi pentru că se preocupa de caz. 

— Îmi pare rău de pierderea dumneavoastră, zise 
Erlendur de îndată ce luă loc în camera ei de zi. Am văzut 
necrologul pe care l-aţi scris pentru fratele dumneavoastră. 

Ea îi mulţumi din nou, îndepărtând o şuviţă de păr care îi 
căzuse peste frunte în timp ce turna cafea în ceşti. Numele 
ei era Svava, avea în jur de şaptezeci de ani şi se pregătise 
pentru vizita lui făcând K/einur* şi cafea tare. Ea zise că 
avea nevoie şi de un tonic şi îi oferi un pahar de lichior, pe 
care el îl acceptă. Îl dădu pe al ei peste cap şi şi-l umplu din 
nou imediat. Sticla era aproape goală, şi el se întrebă dacă 
ea recurgea des la tonice. El şi-l sorbi pe-al său încet. In 
conversaţia lor telefonică, lăsase impresia unei persoane 
energice şi autoritare; nu părea că tolerează cu uşurinţă 
prostia. Cerea răspunsuri clare şi nu suporta niciun fel de 
învârtit în jurul cozii. Făcuse totul ca s-o mulţumească. Nu 
ştia prea multe despre situaţia ei, însă avea impresia că 
locuia singură. O poză aşezată la loc vizibil o arăta zâmbind 
către aparatul de fotografiat, flancată de trei băieţi şi un 
soţ. El presupuse că fiii săi părăsiseră de mult cuibul. Nu 
întrebă nimic despre soţ. Poate erau divorţaţi. Sau poate 
era mort. Ea îi oferi în curând răspunsul. 

— Mulţumesc, zise ea. Da, am simţit că trebuia să aştern 
câteva vorbe pe hârtie. Am simţit că acest lucru mi-ar face 
bine. Să scriu despre fratele meu. Ştii, a murit de inimă. Şi 
soţul meu a păţit la fel, acum patru ani. Deci, eşti interesat 
de Dagbjört a noastră de ceva vreme? 

— Chiar de când am citit dosarele despre ea, acum 
aproape şapte ani, zise Erlendur. Nu-mi amintesc 
evenimentele reale - sunt prea tânăr -, însă s-au scris 
multe despre dispariţia ei la momentul respectiv şi am citit 
tot ce s-a scris, împreună cu rapoartele poliţiei. Despre 
drumul ei către şcoală. Despre iubitul pe care se presupune 
că l-ar fi avut în Camp Knox. 

— Şi ce... crezi că poţi afla ceva în legătură cu ce s-a 

întâmplat? 

— Nu, nu-mi fac mari speranţe, zise Erlendur. Şi nici 
dumneavoastră n-ar trebui. 

— Atunci care este scopul acestei întâlniri? 

— Voiam să vă văd, să aud şi versiunea poveştii din 
partea unui membru al familiei, dacă doriţi să mi-o 
împărtăşiţi, zise Erlendur. Nu trebuie să vă aşteptaţi ca eu 
să vin cu o soluţie magică. Eu pur şi simplu... 

— Ce anume? 

— Pur şi simplu, încerc să-mi dau seama ce s-a întâmplat, 
zise Erlendur. 

— Din curiozitate? 

— Da, voi fi sincer cu dumneavoastră - din curiozitate. 
Am un interes personal în acest tip de caz. Vreau să mă uit 
la povestea ei mai în detaliu. În timpul meu liber. Dacă 
descopăr vreo dovadă, orice ar putea aduce lumină în acest 
mister, normal că vă voi informa pe dumneavoastră şi pe 
colegii mei de la Brigada Omucideri. Vreau să adun 
informaţii în legătură cu dispariţia ei şi să văd dacă pot 
descoperi ceva nou. A trecut un sfert de secol şi curând va 
fi prea târziu pentru... a mai face ceva. 

— Vrei să spui că nu va mai rămâne nimeni cu care să 
vorbeşti? 

Erlendur încuviinţă din cap. 

— Ambii părinţi au murit. Când am citit despre fratele 
dumneavoastră, m-am gândit că, dacă am de gând să fac 
ceva în acest sens, nu mai pot aştepta mult. Acum sau 
niciodată. 

— Înţeleg. E o cursă contracronometru. 

— Însă, aşa cum am mai spus, n-ar trebui să vă puneţi 
speranţe în legătură cu găsirea unor piste noi. Nu pot 
sublinia acest lucru suficient. Oricum, cred că mi-am făcut o 
imagine destul de clară în legătură cu ce s-a întâmplat, din 
punctul de vedere al opiniei publice, însă bineînţeles, asta e 
doar o mică parte a întregii poveşti. 

Svava îl studie pe Erlendur cu nişte ochi cenuşii 
scrutători, măsurându-l din priviri, încercând să aprecieze 
dacă să aibă sau nu încredere în el. Simţea că fusese cinstit 

cu ea, recunoscându-şi curiozitatea, dând cărţile pe faţă. 
Simţea că era ceva important. 

— Eşti poliţist, zise ea, dar nu te afli aici în exerciţiul 
funcţiunii? 

— Nu, o să înţeleg dacă nu veţi dori să vorbiţi cu mine. 

Svava zâmbi. 

— Eşti foarte serios, zise ea, pentru o persoană atât de 
tânără. De ce... de ce faci asta? 

Erlendur nu avea niciun răspuns pregătit. De ce făcea 
asta? De ce nu putea el pur şi simplu să nu se implice? De 
ce trebuia să redeschidă nişte răni mai vechi şi să înoate în 
durere şi amărăciune? 

— Are legătură cu ochii dumitale trişti? întrebă ea. Ţi-a 
spus vreodată cineva asta? Că ai ochi frumoşi? 

Erlendur se simţea stânjenit; nu se aştepta la asta. 

— Sunt doar interesat de cazurile de dispariţie de 
persoane. 

— De ce? 

— Sunt interesat de lucrul acesta de o bună perioadă de 
timp. Sunt fascinat de poveşti cu accidente şi dezastre. 
Sunt de loc din Fiordurile de Est unde sunt destul de multe 
poveşti de genul acesta. Au făcut întotdeauna parte din 
viaţa mea. 

Instinctul îi spunea că nu mai era absolut sincer, nu-i mai 
spunea tot adevărul şi că închisese mica breşă pe care o 
deschisese către sufletul său. El nu o privi în ochi în timp 
ce-i răspunse la întrebare, ci îşi cobori privirea înspre masă, 
de parcă îi era teamă ca ea să nu-l interogheze şi mai mult. 
Ea schimbă subiectul. 

— Eşti căsătorit? 

— Nu... nu, sunt divorţat. 

— Oh, îmi pare rău să aud asta. 

— Da. Deci... acum ştiţi o grămadă de lucruri despre 
mine, zise Erlendur, încercând să zâmbească. Totul, serios, 
deci... 

— Nu cred asta nicio secundă, zise Svava, zâmbind la 
rândul ei. Însă e suficient pentru început. N-a mai întrebat 
nimeni de biata Dagbjört de ani de zile, apoi suni dumneata 


RER ip, 


din senin. Nu neg că e un şoc. Eşti prima persoană care 
arată cel mai mic interes în privinţa ei de mai bine de 
douăzeci de ani. Deci, ce vrei să ştii? Cum pot fi de ajutor? 

Avea doar optsprezece ani când dispăruse, într-o zi 
întunecată de iarnă, în '53. Nu cu mult timp înainte, 
invitase nişte prietene de la şcoală la ea acasă să-şi 
serbeze ziua de naştere. Fetele ascultaseră discuri la 
gramofonul familiei, achiziţionat de curând. Il ajutase pe 
tatăl ei să-l care înăuntru. Sosise într-o piesă impunătoare 
de mobilier - o cutie mare din lemn de nuc, care se 
sprijinea pe patru picioare, cu un capac în capăt şi având 
încorporat un sistem fără fir - şi fusese instalat, la mare 
cinste, în camera de zi. Ascultau discurile ce fuseseră 
lansate în acea primăvară - „Gling gl6” al lui Alfred Clausen 
şi „Dagny” al lui Sigfus Halldórsson. Una dintre fete 
adusese nişte single-uri noi din America, pe care reuşise să 
şi le procure de la baza Statelor Unite din Keflavik, inclusiv 
unul de Kay Starr şi Doris Day cântând „Be My Little Baby 
Bumble Bee”. Fetele dansară şi râseră şi, de îndată ce 
părinţii lui Dagbjort ieşiră din cameră, două dintre ele 
scoaseră nişte alcool pe care-l şutiseră de acasă. || 
împărţiră, iar una dintre ele scoase un pachet de ţigări şi 
începură să fumeze. Şi ţigările fură împărţite, unele dintre 
fete pufăind şi făcând feţe-feţe, altele inspirând fumul cu un 
aer sofisticat. Discutară despre excursia cu cortul 
organizată de şcoală la Thórsmörk, mai devreme în acea 
toamnă, propuseră o excursie de schi la Hveradalir, în 
munţi, după Anul Nou, bârfiră despre cine se vedea cu cine 
şi despre ultimele isprăvi ale diverselor staruri de la 
Hollywood. La cinema rula pe atunci un film cu Dean 
Martin. Ele îl preferau în locul lui Frank Sinatra. Pe măsură 
ce seara se scurgea, ele începură să cânte cântecul lor de 
la şcoală cu versuri despre un viitor luminos şi fericit şi 
ascultară hitul lui Sigfús iară şi iară: „... stelele glorioase 
vor străluci / asupra dragostei noastre, bucuriei şi 
încântării, / deşi cântecul brizei a amuţit”. 

Fetele erau prietene apropiate şi, când într-o dimineaţă, 
Dagbjört nu apăru la şcoală sau la întâlnirea pe care câteva 

dintre ele o aranjaseră mai târziu în acea zi, sunară acasă 
la ea să întrebe dacă era bolnavă. Mama lui Dagbjört 
spusese că nu, că se dusese la şcoală ca de obicei, cel 
puţin aşa ştia ea. O strigă pe fiica ei, merse până la etaj 
unde se afla camera ei, deschise uşa de la intrare şi se uită 
în josul străzii, apoi merse în grădină, strigând-o repetat. 
După aceea îi telefonă soţului său la serviciu şi îl întrebă 
dacă aflase ceva despre ea sau dacă ştia unde se afla. El fu 
derutat. Din câte ştia, Dagbjört se dusese la şcoală în acea 
dimineaţă. 

Când tot nu avură nicio veste despre ea, către seară, 
părinţii se îngrijorară la modul serios şi ieşiră să o caute. 
Telefonară acasă la toate prietenele şi rudele, însă nimeni 
n-avea nicio veste despre fiica lor. Câteva persoane veniră 
acasă la ei, printre acestea mai multe colege de clasă de- 
ale lui Dagbjört, vecini şi rude apropiate şi, împreună, 
refăcură ruta ei obişnuită către şcoală. Poate i se 
întâmplase ceva pe drum. Căutară peste tot, colindară 
străzile, descinseră prin grădini, căutară cu minuţiozitate în 
baza Camp Knox, periară parcul şi zona din jurul lacului 
Tjörnin şi străzile din capătul mai îndepărtat al zonei 
Thingholt, de lângă şcoală. Până atunci, poliţia se 
mobilizase deja, cu toate că la secţie erau de părere că era 
cam prematur să se organizeze echipe de căutare. 
Întrebară dacă mai făcuse vreodată ceva asemănător, însă 
răspunsul primit fu negativ, fără doar şi poate: fiica lor nu 
dispăruse niciodată fără urmă. Nu trebuia să se îngrijoreze 
prea mult, li se spusese părinţilor; fiica lor nu lipsea nici 
măcar de douăzeci şi patru de ore şi era foarte posibil să 
apară teafără şi nevătămată, nu peste mult timp. 

Însă Dagbjört nu-şi făcu apariţia. Trecură douăzeci şi 
patru de ore, apoi patruzeci şi opt, apoi şaptezeci şi două şi 
tot nu era nici urmă de ea. Nimic din ceea ce spusese sau 
făcuse în zilele care precedaseră dispariţia ei nu constituia 
un indiciu în legătură cu posibilele ei deplasări din acea 
dimineaţă. Se comportase ca de obicei, fiind vioaie şi 
degajată, debordând de planuri ca întotdeauna. Işi 
informase părinţii despre dorinţa ei de a-şi continua 

studiile, preferabil în domeniul medicinei, cu toate că, la 
momentul respectiv, erau puţine femei doctor în ţară. Îi 
spusese mamei sale că, în ultimul deceniu, doar şapte 
femei îşi încheiaseră pregătirea medicală în Islanda. 

— Deci, după cum sunt sigură că-ţi poţi închipui, a fost o 
perioadă cumplită, îi spuse Svava lui Erlendur. Au zis - 
fratele meu şi soţia lui, Helga - că era exclus ca ea să-şi fi 
luat viaţa. 

— Ce credeau că s-a întâmplat? întrebă Erlendur. 

— Nici măcar nu-şi puteau închipui. Credeau că, probabil, 
avusese vreun accident. Poate că se plimbase de-a lungul 
țărmului, căzuse în mare şi nu se putuse salva. Fusese 
înghițită de curent. Era atât de întuneric afară, bineînţeles - 
era sfârşitul lui noiembrie -, şi, din motive pe care nu le 
ştim, ea a decis fie să nu se ducă la şcoală şi se dusese în 
altă parte, fie fusese oprită din drumul ei. Acceptase, poate, 
să fie luată de cineva cu maşina. Se intersectase, într-un 
fel, cu cineva. Ne-am închipuit tot felul de situaţii în care ar 
fi putut intra, însă, bineînţeles, nu aveam nici cea mai vagă 
idee despre ce anume se întâmplase. 

— Dacă s-ar fi dus în altă parte decât la şcoală, unde ar fi 
putut fi acel loc? 

— Bănuiesc că e posibil ca, pur şi simplu, să se fi dus în 
golfuleţul Nauthólsvík. S-a dus să înoate în apa caldă, însă e 
ca şi cum te-ai agăța de un pai. Era tânără, iubea viaţa şi 
nu manifestase niciodată nicio formă de depresie sau 
anxietate - dimpotrivă, avea o perspectivă pozitivă asupra 
lucrurilor, rezultate bune la şcoală, o gaşcă de prietene cu 
care se înţelegea bine. Părinţii ei au zis că în fiecare zi 
aştepta cu nerăbdare să meargă la şcoală. 

— Vremea era bună în acea dimineaţă, nu-i aşa? întrebă 
Erlendur. Nicio şansă să fi fost nevoită să caute urgent 
adăpost? 

— Nu, vremea era geroasă, însă liniştită, zise Svava. Au 
periat toate malurile de aici, toată partea de sud până la 
peninsula Reykjanes. N-au găsit nimic. 

Svava mai turnă cafea pentru amândoi. Erlendur încă nu 
se atinsese de gogoaşa proaspătă. 

— Se vorbea ceva despre un jurnal, zise Erlendur, 
amintindu-şi de acest detaliu din dosarele poliţiei. 

Nu ajutase prea mult în timpul anchetei, deoarece se 
dovedise că nu conţinea altceva decât gândurile şi visurile 
unei fete în creştere, incidente de la şcoală, cărţi pe care le 
citea pentru studiile ei şi părerile sale despre diverse 
subiecte. Comentarii ocazionale despre profesorii şi 
colegele ei, toate foarte inocente. Lipise în el şi tăieturi din 
ziare, imagini cu actori şi aşa mai departe. 

— Da, aşa este. L-am văzut printre hârtiile fratelui meu. 
Nu ne-a ajutat deloc, după cum probabil ştiţi. 

— Nu aţi observat dacă lipseau câteva pagini din el, 
unele pe care să le fi rupt? 

— E foarte posibil să fi lipsit. Jurnalul e acel tip de caiet 
cu pagini care se pot desprinde uşor, aşa că e imposibil să- 
ţi dai seama dacă lipseau sau nu. Poţi scoate unele pagini 
sau poţi adăuga altele, după bunul tău plac. Dacă a scos 
unele pagini, probabil că acestea s-au pierdut cu mult timp 
în urmă. 

— Da, presupun că aşa e. 

— Bineînţeles, cea mai mare enigmă a fost acel băiat din 
Camp Knox, adăugă Svava după o scurtă pauză. 

— Cel despre care a pomenit prietena ei? 

— Da. Dagbjort avea obiceiul să facă un ocol, pentru a 
evita vechile barăci militare - nu era singura care făcea 
asta. Adeseori erau resentimente între copiii din tabără şi 
cei care stăteau în casele din apropiere. Din câte ştiau 
părinţii ei, ea nu cunoştea niciun băiat din Camp Knox. Deci 
trebuie să fi fost ceva care să se fi întâmplat de curând. 
Normal că ei au încercat să-i dea de urmă băiatului şi au 
întrebat prin tabără despre el, însă el nu şi-a făcut niciodată 
apariţia. Deci nu ştiu dacă a fost ceva adevărat în acea 
poveste. l-au întrebat pe rezidenții taberei şi au 
percheziţionat unele barăci - locuiau mulţi nemernici acolo, 
aşa cum te-ai aştepta, însă nu a rezultat nimic în urma 
acestei percheziţii. 

— Se vedea cu alţi băieţi? întrebă Erlendur. 

— Nu - dacă te referi la iubiţi, noi nu ştiam de niciunul, şi 

nici prietenele sale. Am crezut că, probabil, această fată n-a 
înţeles sau n-a auzit bine ceva ce-a spus Dagbjört despre 
un băiat din Camp Knox. Dar poate că ar trebui să vorbeşti 
chiar tu cu ea. 

Erlendur încuviinţă. 

— Asta şi intenţionam. Lui Dagbjört chiar îi era foarte 
frică să treacă prin tabără? 

— Păi, nu era prea încântată de idee şi ştiu că Helga a 
avertizat-o să nu se ducă acolo - auzise tot felul de poveşti 
despre beţii şi aşa mai departe. Acolo locuiau mame 
singure cu trei sau patru copii, unii dintre cei mai săraci 
oameni din Reykjavik, şi bărbaţi în tot felul de stări, care 
încercau să se târască până la cocioabele lor noaptea. Imi 
amintesc că ne-a spus asta una dintre mamele pe care le- 
am întâlnit când o căutam pe Dagbjört. Se plângea de 
chestia asta poliţiştilor care erau cu noi. A întrebat de ce 
bădăranilor şi infractorilor li se permitea să umble creanga 
prin tabără şi să nu se facă nimic în privinţa asta. Acele 
biete femei şi copiii lor aveau o viaţă grea. Copiii erau 
agresaţi şi la şcoală. Una dintre mame ne-a spus că două 
fete fuseseră alungate de la şcoală de o gaşcă de băieţi şi 
ziseseră că nu aveau să se mai întoarcă la şcoală niciodată. 
Parcă-mi amintesc că una dintre ele a fost chiar bătută. 
Genul acesta de chestie era menită să-i facă pe copiii din 
tabără să rămână uniţi. 

Svava îl privi pe Erlendur în ochi şi vorbi pe un ton 
hotărât. 

— Sunt conştientă de faptul că e posibil să am 
prejudecăţi, zise ea, şi nu pot face nimic în privinţa asta, 
însă nu cred că Dagbjört a întâlnit vreun băiat din tabără. 
Cred că acest lucru este exclus. Pur şi simplu nu-mi pot 
imagina aşa ceva. Nu-mi pot imagina aşa ceva deloc. 

— Pentru că...? 

— Pentru că era cu capul pe umeri, zise Svava. De aceea. 
Ştiu că n-ar trebui să vorbesc aşa, însă ăsta e adevărul. Aşa 
simt eu şi ar trebui să mi se permită să spun ce gândesc. 
Nu cred că se vedea cu un băiat din tabără, şi oricum acest 
lucru n-a fost dovedit niciodată. Nimeni din colibe nu ştia de 

o astfel de relaţie sau n-a recunoscut-o pe Dagbjört. 

— Nu e oare posibil să se fi văzut oricum cu acest băiat, 
în ciuda faptului că nu i-a văzut nimeni împreună? 

— Am revăzut chestia asta la nesfârşit, zi de zi, zise 
Svava. A existat el? Dacă da, cine era? Ştia el ce s-a 
întâmplat? S-a întâlnit cu el în acea dimineaţă? 

— Dar nu credeţi că a existat? 

— Nu, nu cred. Cu toate că fratele meu nu era de acord 
cu mine. Tot ce pot spune este că, dacă a existat un băiat, 
el nu s-a arătat niciodată. Ştia că o căutam pe Dagbjört. 
Auzise de căutarea noastră şi ne-ar fi spus dacă ar fi ştiut 
ceva. 

— Doar dacă nu cumva a fost şi el implicat? zise 
Erlendur. Cum n-a ieşit în faţă, chestia asta nu indică oare o 
conştiinţă vinovată? 

— Bineînţeles, dacă o priveşti în felul acesta, zise Svava. 
Fratele meu spunea multe în acest sens; şi Helga. Ei erau 
convinşi că acest băiat misterios trebuie să fi jucat un rol 
oarecare în dispariţia ei. Erau convinşi de asta. 

— Poliţia l-a dat în urmărire în tabără şi l-a îndemnat pe 
orice martor care ştia ceva despre deplasările lui Dagbjört 
sau despre relaţia lor să se prezinte la secţie şi să spună. 

— Da. 

— Însă nu s-a obţinut nimic cu asta. 

— Nu. Nimic. Cu excepţia a două sau trei piste false pe 
care poliţia le-a urmat şi care s-au dovedit că n-aveau nimic 
de-a face cu dispariţia ei. Asta a fost tot. 

Apartamentul lui Kristvin era unul tipic de burlac, aflat la 
ultimul etaj al unui bloc de patru etaje în partea de nord a 
cartierului Breidholt, cu o vedere faină înspre muntele Esja. 
Bucătăria micuță avea o masă cu două scaune, un frigider 
mare, câteva farfurii şi pahare în dulapuri. Nu prea aveai ce 
mânca, poate doar pâine care începuse să mucegăiască şi 
câteva pachete mari de ciocolată, care lui Marion i se părea 
că proveneau de la bază, şi nişte cafea Rio ambalată în 
pachetul său obişnuit, cu dungi albastre. Pe uşa dulapului 
aflat sub chiuveta din bucătărie se afla un suport pentru 
coşul de gunoi, însă în el nu era nicio pungă de gunoi şi 
Marion bănui că, probabil, Kristvin luase gunoiul ultima dată 
când plecase de acasă şi îl aruncase le ghenă. Un automat 
de cafea pe blatul de lângă aragaz şi, lângă el, o cutie de 
cereale americane pentru micul dejun. O farfurie şi o 
lingură în chiuvetă. Ultimul mic dejun al lui Kristvin, gândi 
Marion. 

Dormitorul era mobilat cu un pat individual şi o noptieră 
mică pe care se aflau două volume americane broşate, 
groase. Literatură  ştiinţifico-fantastică, judecând după 
coperte. Patul era nefăcut şi aşternuturile nu mai fuseseră 
schimbate de ceva vreme. Şifonierul, pe jumătate gol, 
conţinea două perechi de blugi şi cămăşi în carouri, o geacă 
de piele, un costum negru şi o gamă largă de tricouri. In 
partea de jos a şifonierului erau două perechi de cizme de 
cowboy, una ca nouă, cealaltă scâlciată de atâta purtat. 

Erau mai mult romane ştiinţifico-fantastice pe rafturile 
din camera de zi, câteva piese de mobilier uzate - o 
canapea, o masă şi o comodă veche, pe care se afla o 
combină muzicală  nouă-nouţă, şi două boxe mari 
amplasate în două colţuri ale camerei. Lângă combină se 
afla un teanc de discuri, majoritatea cu rock american. Pe 
pereţii camerei de zi erau şi două postere - unul cu trupa 
Rolling Stones şi unul cu Neil Young. Sertarele comodei se 
dovediră a conţine facturi, declaraţii fiscale şi nişte scrisori 


pe care sora lui i le trimisese în America. 

Marion a fost izbit de cât de auster era apartamentul; de 
cât de puţine lucruri dezvăluia despre ocupantul lui, cu 
excepţia gustului său pentru literatura ştiinţifico-fantastică 
şi rockul american. Nimic neobişnuit în asta. Anii petrecuţi 
la studii în America îşi puseseră amprenta pe el. Nu era nici 
urmă că primise vreun musafir în ultimele zile ale vieţii 
sale, nu era nicio dovadă care să sugereze că era într-o 
relaţie cu o femeie. 

Singura surpriză fusese conţinutul frigiderului. Echipa de 
legişti supusese apartamentul unei examinări meticuloase, 
făcând fotografii şi luând mostre, căutând indicii ale felului 
în care murise Kristvin. Găsiseră nişte mucuri de ţigară în 
scrumiera din camera de zi, apoi îi spuseseră lui Marion să 
se uite în frigider. Chiar în acel moment, apăru Erlendur. 

— Unde ai fost? zise Marion, ţinând deschisă uşa 
frigiderului şi holbându-se înăuntru. 

— Am fost reţinut, zise Erlendur, sperând că o să scape, 
să nu mai dezvolte subiectul. 

N-avu norocul ăsta. 

— Cum aşa? întrebă Marion. Unde ai fost? 

— M-am întâlnit cu cineva care avea legătură cu o 
chestiune de care sunt interesat. 

— De ce anume eşti interesat? 

— Un caz despre care ştii - ţi-am povestit despre el. 

— Care dintre ele? 

— Cazul Camp Knox. 

Marion îl privi cu surprindere. 

— Te referi la fata de la Colegiul pentru Fete? 

— Da. 

— Faci în cele din urmă ceva în privinţa asta? 

— Nu ştiu sigur. Am vorbit cu mătuşa ei. Totul a decurs 
bine. 

— A fost de ajutor? 

— Da, a fost, de fapt. Ce aţi găsit aici? 

— Asta, zise Marion, deschizând larg uşa frigiderului ca 
să-i arate lui Erlendur ascunzătoarea dinăuntru. 

Interiorul frigiderului era înţesat cu binecunoscute mărci 

americane de bere şi votcă, cât şi cu opt cartuşe de ţigări. 
Legiştii lăsaseră şi congelatorul deschis, astfel încât ei 
putură vedea o cutie veche de trabucuri în care erau peste 
douăzeci de rulouri de marijuana. 

— Se pare că a uitat că berea e ilegală în Islanda, 
comentă Erlendur. Şi nici nu găseşti damigene ca astea fără 
timbru. 

— Şi cu siguranţă nu găseşti ţigări ca astea, zise Marion, 
adulmecând unul dintre rulouri. Probabil că le fuma chiar el. 
Am găsit mucuri în scrumiera din camera de zi. 

— Toate sunt de la bază, presupun, zise Erlendur, 
ridicând unul dintre cartuşele de ţigări. 

— Intrebarea e la ce scară opera? Sau era doar vârful 
aisbergului? 

— Astea nu sunt tot marca aia pe care am găsit-o în 
depozitul fraţilor? La votcă şi la ţigări mă refer... 

— Aşa se pare. 

— Crezi că aveau legături şi la bază? 

— Mai bine îi întrebăm pe ei. Ce a spus mătuşa? 

— Mătuşa? 

— Mătuşa paternă a fetei, zise Marion, închizând 
frigiderul. Tocmai ai venit de la întâlnirea cu ea, nu? 

— Nu crede că fata avea un iubit, zise Erlendur. 
Altminteri, acesta ar fi ieşit la iveală în timpul anchetei. 

— Doar dacă nu cumva a mătrăşit-o chiar el. 

— Crede că era o diferenţă prea mare de clasă socială. 
Că fata nu s-ar fi încurcat niciodată cu un băiat de la Camp 
Knox. 

— De unde ştie asta? 

— Afirmă că o ştia bine pe nepoata ei. 

— Cam snoabă, nu-i aşa? 

— A zis că încearcă să n-aibă prejudecăţi, însă ea aşa 
vede lucrurile. Nepoata ei nu s-ar fi asociat niciodată cu un 
băiat de mahala. 

Marion ştia de mult timp despre fascinația lui Erlendur 
pentru povestea lui Dagbjört; descoperise cazul în timpul 
unei perioade liniştite pe care o avuseseră la muncă. 
Erlendur îi povestise de hobby-ul său de a aduna poveşti 

despre oameni care se pierduseră în timpul unor furtuni 
violente şi de-abia dacă reuşiseră să mai ajungă înapoi 
acasă vii şi nevătămaţi sau nu mai fuseseră găsiţi 
niciodată; despre accidente pe mare, avalanşe şi alte 
dezastre naturale. Marion era intrigat de această pasiune 
neobişnuită şi descoperise că Erlendur era interesat mai 
ales de cazurile de persoane dispărute şi că citise până la 
epuizare despre dispariţia lui Dagbjört. Era, de fapt, 
obsedat de asta. Marion ştia despre caz doar din auzite, 
însă recunoscuse imediat că Erlendur era cât se poate de 
serios şi că acesta simţea că poliţia ar fi putut să facă o 
treabă mai bună la momentul respectiv. Marion nu prea 
fusese de acord şi îl contrazisese pe Erlendur, până ce, în 
cele din urmă, îl încurajase să ia măsuri în loc să bâjbâie la 
nesfârşit. Erlendur presupusese că era prea târziu. Marion 
respinsese această presupunere, spunând că nu era altceva 
decât un pretext: cu cât amâna mai mult, cu atât trecea 
timpul şi nu era niciodată prea târziu să se redeschidă un 
caz vechi şi nerezolvat. Deci lui Marion i se datora în mare 
parte faptul că Erlendur făcuse, în cele din urmă, pasul 
decisiv şi contactase familia lui Dagbjört. 

— Aşa, şi acum ce faci? Care e pasul următor? întrebă 
Marion, adulmecând unul dintre mucurile de ţigară. 

— Poate să vorbesc cu fata care a auzit-o pe Dagbjört 
făcând referire la un iubit, zise Erlendur şi îl urmă pe Marion 
afară pe balcon. E posibil ca Kristvin să fi condus o reţea de 
contrabandă de la bază şi să fi pătruns, drept rezultat, pe 
un teren minat? 

— Mă întreb ce ştie sora lui, zise Marion. Dacă ne-a spus 
tot. 

Marion se aplecă peste balustrada balconului şi se uită în 
jos la parcarea blocului. Balconul dădea spre nord, şi 
Erlendur îşi ridică ochii înspre culmile îngheţate ale 
muntelui Esja. 

— E posibil să fi căzut de-aici? se întrebă Marion cu voce 
tare. 

— Oare n-ar fi observat cineva? 

— Nu ştiu. Dacă s-a întâmplat noaptea, n-a fost nimeni 


prin preajmă şi a căzut fără să facă niciun zgomot. Având în 
vedere faptul că e posibil să fi fost mort deja. Sau poate 
inconştient. 

— Nu sunt urme de luptă în apartament, sublinie 
Erlendur. 

— Nu. E adevărat. 

— Şi de ce a fost dus trupul până în Svartsengi? 

— Habar n-am, zise Marion. Ar trebui să mai stăm o dată 
de vorbă cu sora lui. 

— l-ai văzut părul? 

— Da. 

— Şi nu ţi s-a părut că seamănă a perucă? 

— Chestia asta e evidentă, zise Marion. 


În acea seară, la ştiri s-a relatat că doi bărbaţi 
dispăruseră în mlaştinile Eyvindarstadir, din nordul ţării. 
Erau nişte vânători din Akureyri care nu reuşiseră să ajungă 
acasă la ora prevăzută. Condiţiile meteo din zonă se 
înrăutăţiseră de când plecaseră ei, şi echipele de salvare 
din nordul Islandei se pregăteau să trimită echipe de 
căutare. Potrivit datelor, cei doi bărbaţi erau prieteni şi 
aveau douăzeci şi ceva de ani. 

Erlendur şi Marion ascultau ştirile la radioul din birou. 
Altminteri, ştirile locale erau dominate de viitoarele alegeri. 
Sloganul conservatorilor era: „Război inflaţiei”. Comuniştii 
transformaseră asta în „Război standardelor de viaţă 
ridicate”. Crainicul relată despre ultima criză de ostatici din 
Teheran: ayatolahul Khomeini refuza să negocieze cu 
Jimmy Carter. Un istoric de artă britanic de la Casa Regală 
recunoscuse că spionase pentru ruşi. Disidenţii polonezi 
fuseseră condamnaţi la închisoare. 

— Aceleaşi ştiri vechi, zise Marion, închizând radioul. 

Încă nu reuşiseră să dea de sora lui Kristvin pentru a o 
întreba despre bunurile găsite în apartamentul lui, însă 


4 Ayatolahul Ruhollah Musavi Khomeini (1902-1989) a fost un lider 
politic şi religios iranian. A condus Revoluţia lraniană din 1979, în urma 
căreia a devenit lider suprem al Iranului, ţară pe care a condus-o până 
la moartea sa. 

Erlendur vorbise cu şeful lui şi aranjase să se întâlnească cu 
el la sediul Icelandair din aeroportul Keflavík în ziua 
următoare. 

— Sper din tot sufletul că sunt bine echipați şi cunosc 
zona. Nimeni n-ar trebui să facă o astfel de drumeţie fără 
echipament adecvat, mormăi Erlendur, după anunţul 
despre cei doi bărbaţi dispăruţi. 

— N-ar fi prima oară, zise Marion. 

— Oamenii ar trebui să-şi ia măsuri de precauţie, zise 
Erlendur. E o adevărată nebunie să urci pe munte în 
această perioadă a anului, bazându-te doar pe noroc. Nu 
ştii niciodată ce se poate întâmpla. 

Zise asta cu aşa o răceală în voce, încât Marion se 
întoarse să-l privească. 

— Vorbeşti din proprie experienţă? De-asta eşti atât de 
obsedat de toate acele poveşti? 

— Oamenii ar trebui, pur şi simplu, să fie precauţi, zise 
Erlendur evitând întrebarea. Altminteri lucrurile pot lua o 
întorsătură urâtă. 


Marion zise noapte bună şi se îndreptă spre casă, 
oprindu-se în drumul său la un cunoscut local danez care 
vindea smørrebrød ca să-şi cumpere un sendviş cu creveţi. 
Odată ajuns acasă, Marion se aşeză la masă în casa pustie, 
mâncându-şi sendvişul şi bând un pahar cu vin de Porto, 
gândindu-se la Kristvin şi la laguna de un albastru lăptos, la 
peruca surorii victimei şi la marfa găsită în frigiderul 
acestuia. Ca de atâtea ori, de îndată ce agitația zilei se 
potoli, amintirile despre Katrin începură să-şi facă loc, 
despre relaţia lor cu întreruperi, şi care se sfârşise atât de 
brusc. Marion o întâlnise la sanatoriul pentru tuberculoşi 
prin anii '30 şi-şi împărtăşiseră amintirile dureroase ale 
vieţii lor acolo şi efectele durabile ale bolii. 

Ea stătea în Danemarca, însă călătorea mult şi, de-a 


5 Cel mai bine descris ca „sendviş-deschis”, este, practic, făcut din felii 
proaspăt coapte de pâine de secară, acoperite cu o selecţie de cărnuri 
şi peşte cu legume asezonate deasupra. Se poate găsi smørrebrød 
tradiţional peste tot în Danemarca. 

lungul anilor, îi trimisese lui Marion o colecţie de mici 
suvenire de peste tot din lume. Însă acum acele zile se 
sfârşiseră, şi corespondenţa lor se rărise până ce, în cele 
din urmă, ea încetase să-i mai scrie. 

Către miezul nopţii, Marion termină vinul de Porto şi se 
duse la culcare cu un uşor presentiment, fără să ştie de ce. 

Sora lui Kristvin, Nanna, nu-şi putu ascunde surprinderea 
când Marion Briem şi Erlendur apărură devreme a doua zi 
dimineaţă la grădiniţa unde lucra, cerând să vorbească cu 
ea. Era ocupată cu îmbrăcatul copiilor cu haine de exterior 
şi, după ce puse capăt unei mici încăierări, le făcu semn 
celor doi detectivi să intre cu ea la locul de joacă, deoarece 
duceau lipsă de personal, din motive de boală, şi ea trebuia 
să-i supravegheze pe copii. Marion întrebă dacă n-ar fi 
trebuit să-şi ia liber; trebuie să-i fi fost greu să facă faţă 
pierderii fratelui ei, mai ales date fiind circumstanţele şi 
ştirile legate de acest caz. Nanna răspunse că prefera să fie 
la muncă decât să se învârtă prin casă, unde nu avea nimic 
de făcut: trebuia să-şi facă de lucru. Lui Erlendur, chestia 
asta i se părea cât se poate de logică. 

Nanna era ruda cea mai apropiată a lui Kristvin. Cu o zi 
înainte, ea îl întrebase pe Erlendur când se va încheia 
autopsia, ca să se poată ocupa de înmormântare, însă el nu 
putuse s-o informeze. Repetă întrebarea în timp ce toţi trei 
stăteau lângă o groapă mare de nisip, urmărindu-i pe copii 
cum se joacă, însă primi din nou un răspuns ambiguu. Mai 
voia să ştie cum progresa ancheta şi i se spuse că, de 
obicei, durează şi că, pentru moment, nu erau de aşteptat 
rezultate clare. 

Vântul aspru dinspre nord încetase, lăsând loc unei vremi 
ceva mai plăcute. Era încă devreme şi oraşul se afla 
scufundat în întuneric, sub un cer acoperit de nori. Un 
băieţel de doi ani începu să urle, întorcând o privire 
îndurerată înspre Nanna, în timp ce o fetiţă îl lovi peste cap 
cu o lopăţică roz de plastic, apoi azvârli cu nisip în el. 
Nanna îl îndepărtă pe copilaş din calea pericolului şi îl 
consolă, înainte de a-l aşeza într-o altă groapă de nisip, 
ceva mai paşnică. 

— E o mică teroristă fetiţa aia, zise Nanna pe un ton de 
scuză în timp ce se întorcea, făcând semn cu capul înspre 
fetiţa care, bănui Erlendur, părea să fie în căutarea unei noi 

victime. 

— Da, e o adevărată figură, zise Marion. Am discutat cu 
vecinii fratelui tău. Vorbesc frumos despre el. A zis că era 
liniştit. Nu ştiau să fi avut mulţi vizitatori. Era un bărbat în 
vârstă care locuieşte vizavi de el, la etajul trei... 

— Da, Jóhann, zise Nanna. 

— Îl cunoşti? 

— L-am văzut pe la el. Kristvin ţinea mult la el. 

— Şi Jóhann simţea, în mod evident, acelaşi lucru pentru 
el. Ne-a spus că fratele tău era foarte amabil; obişnuia să-i 
care cumpărăturile până în apartament şi îl întreba mereu 
dacă avea nevoie de ceva când ieşea la cumpărături. l-a 
reparat bătrânului chiuveta din bucătărie. 

— Se înțelegeau bine. Kristvin mi-a spus că, uneori, lui 
Jóhann îi era greu că locuia la etajul al treilea. 

— Înţeleg că fratele tău s-a mutat acolo când s-a întors 
acasă din America? 

Nanna încuviinţă din cap. 

— A stat la mine o perioadă, la început, însă a găsit apoi 
acest apartament la ultimul etaj al unui bloc fără lift, la 
capătul pământului. Cel mai ieftin apartament pe care-l 
putea găsi. A făcut un credit ipotecar. Datora o mulţime de 
bani şi cu împrumutul pentru studii. 

— Dar avea o slujbă bună, interveni Erlendur. 

— Da, a avut un salariu decent de când a început să 
lucreze la aeroport. 

— Era implicat în contrabandă? 

— Contrabandă? 

Nanna fu pe moment buimăcită, apoi realiză repede că 
tocmai asta fusese şi intenţia. 

— Am găsit diverse articole în apartamentul lui despre 
care avem motive să credem că proveneau de la baza 
navală, zise Erlendur. Ţigări, bere şi votcă. 

— Aaa... chestiile alea. Nu ştiu dacă toate erau de 
contrabandă - probabil că erau. Erau în mare parte pentru 
consum propriu, însă îmi dădea şi mie uneori. Il rugam să- 
mi cumpere marfă din când în când - îi dădeam bani. De 
acolo o poţi cumpăra extrem de ieftin comparativ cu 


preţurile mărfurilor cu licenţă, şi bineînţeles că de-aici nu 
poţi cumpăra bere. 

— Şi drogurile? zise Marion. 

— Droguri? 

— Am găsit canabis în apartamentul lui. Marijuana. 

— Aaa... iarbă, zise Nanna. Era în congelator? 

— Se ocupa de vinderea drogurilor din apartament? 

— Nu, nu se ocupa cu asta. Nu cu droguri. Uneori vindea 
bere şi votcă. Şi Jóhann cumpăra câte ceva de la el, spre 
exemplu. Şi una sau două persoane pe care le cunoştea 
Kristvin. 

— Ai idee cine erau? întrebă Marion. 

— Este important? 

— Ar putea fi. 

— Ştiai că consumă droguri? întrebă Erlendur. 

— Da, bineînţeles. Amândoi consumam. Cu toate că mai 
mult eu. 

— Tu? 

— Da. 

— Ce...? 

— Mă ajută să suport durerea. 

— Ce durere? întrebă Erlendur. 

Nanna se uită scrutător la ei. 

— Probabil că aţi observat peruca. 

Ei nu reacționară. 

— Aceasta. 

Ea arătă înspre cap. 

— Credeţi că o port pentru distracţie? 

Ei tot nu spuseră nimic. 

— Am cancer, zise Nanna. Nu e mult de când am 
terminat a doua serie de citostatice şi au zis că-mi merge 
bine, însă nu-mi pot promite nimic. La fel ca şi prima oară. 
larba de la Kristvin m-a ajutat - mă făcea să mă simt puţin 
mai bine în timpul tratamentului. Când a fost în America, a 
citit că marijuana îi poate ajuta pe pacienţii suferinzi de 
cancer, aşa că s-a gândit că merita încercat. 

— A luat-o de la bază? întrebă Marion. 

— Da. 


— N-ar fi trebuit să ne spui chestia asta ieri? 

— Aveam de gând să fac asta când... am mers la 
morgă... credeam că o să mor înaintea lui, vedeţi 
dumneavoastră. Din cauza cancerului. Apoi... apoi n-am 
mai avut nicio veste de la el şi brusc... brusc, am aflat că e 
mort. În acest mod îngrozitor. 

— N-ar trebui să fii la lucru, zise Marion, luându-i Nannei 
mâna. Nu te putem duce acasă cu maşina? Tu chiar n-ar 
trebui să fii aici. N-ai pe nimeni care să vină să-ţi tină de 
urât? 

Fetiţa încă făcea ravagii printre copii. De data aceasta, 
distruse castelul de nisip pe care alţi doi copii îl făcuseră cu 
mari eforturi, iar aceştia izbucniră în lacrimi. O altă 
îngrijitoare dădu fuga şi o înşfăcă pe fetiţă de guler în 
momentul în care încerca să fugă. Nanna se duse să-i 
consoleze pe cei doi mici constructori şi îi ajută să 
reconstruiască apoi castelul. 

— Pacostea mică, zise ea când se întoarse, şi trase cu 
putere aer în piept. Într-o bună zi va fi greu să-i mai facem 
faţă. 

— Eşti în regulă? întrebă Marion. 

— Sunt bine, zise Nanna. Mai bine am grijă de copii decât 
să mă învârt prin casă. N-am nimic. Sunt în regulă. 

— Cine i-a vândut drogurile? întrebă Erlendur. 

— Nu ştiu. Tot ce ştiu este că le-a luat de la bază. Avea 
legături acolo, însă nu mi-a spus cine erau, şi eu nu i-am 
pus prea multe întrebări. A zis că era prudent. Eu îl tot 
întrebam despre asta şi îi spuneam să aibă grijă de el, şi 
ştiu că a avut. Fratele meu nu era prost. Ştia ce făcea. 

Dar uite cum a sfârşit, vru Erlendur să spună, însă se 
abţinu. Nu dorea să-i sporească femeii suferinţa; avea 
destule probleme cărora trebuia să le facă faţă. Credea că 
Nanna spune adevărul şi că era disperată să afle ce i se 
întâmplase fratelui ei. Nu credea nicio clipă că ea ar fi putut 
avea vreun rol în moartea lui, cu toate că Marion făcuse 
destule aluzii la chestia asta în drum spre grădiniţa unde 
lucra Nanna. Marion voia să urmeze această pistă pentru că 
nu fusese sinceră cu ei în legătură cu băutura şi cu 


drogurile, însă Erlendur credea că ea pur şi simplu avusese 
prea multe pe cap la momentul respectiv, pentru a se mai 
gândi şi la asta. Marion rămăsese cu impresia că ea 
ascundea ceva de poliţie, în legătură cu mărfurile. Însă 
Erlendur nu era de acord cu ideea asta, mai ales acum, că 
Nanna recunoscuse că folosea droguri în scop medicinal, iar 
lui nu i se părea mare scofală. 

— Cum călătorea el de colo-colo? întrebă Erlendur. 

— De colo-colo? 

— De la Reykjavik la Keflavík. 

— Aaa... avea o maşină, zise Nanna. N-aţi găsit-o? 

— Ce fel de maşină? întrebă Marion. N-am găsit nicio 
maşină înregistrată pe numele lui. 

— Asta pentru că era a mea - este încă pe numele meu. 
O Toyota Corolla. Eu i-am vândut-o. Pur şi simplu n-am 
apucat să facem actele de transferare a proprietăţii. ŞI 
pentru că Kristvin nu mi-a plătit decât jumătate, încă o mai 
folosesc şi eu din când în când, aşa că... 

— O foloseaţi pe rând? încheie Erlendur şi notă detaliile: 
două uşi, gri, veche de şase ani, defectându-se în mod 
constant. 

— Da, însă în ultimele câteva săptămâni o folosea el. 

Puţinul răgaz petrecut în arest nu ajutase la îmblânzirea 
lui Ellert şi Vignir, şi nici nu-i făcuse mai docili. Erau la fel de 
insolenţi şi nesuferiţi ca în ziua în care fuseseră închişi în 
închisoarea Sidumuli şi încă negau cu încăpățânare orice 
infracţiune. Aveau multe în comun, deşi nu era evident din 
înfăţişarea lor că erau fraţi. Unul era îndesat şi dizgraţios, 
cu o claie de păr; celălalt înalt, deşirat şi aproape în 
întregime chel. Locuiau împreună - întotdeauna locuiseră - 
şi erau descrişi ca fiind foarte apropiaţi. Vignir, cel 
dizgraţios, era mai mare ca vârstă şi se comporta ca 
purtătorul de cuvânt al amândurora, din câte putuse să-şi 
dea seama poliţia. Ellert era un personaj mai întunecat care 
nu ieşea prea mult în evidenţă şi rămânea mereu în plan 
secundar. Probabil că de aceea era cunoscut drept 
„Bătrânica”. Însă, potrivit informatorilor poliţiei, el era 
adevăratul creier din spatele afacerilor celor doi fraţi, şi în 
puţinele ocazii arătase ce poate, încât cu greu se mai găsea 
un alt infractor mai periculos ca el. Îşi cunoştea porecla şi 
se supăra din cauza asta. Circula povestea că un bărbat 
care i-o spusese în faţă - îşi petrecuse următoarele două 
luni la terapie intensivă, pretinzând că fusese lovit de o 
maşină - nu se recuperase niciodată complet şi părăsise 
ţara după puţinul timp petrecut la recuperare. Dacă era sau 
nu adevărat, nimeni nu putea spune. 

Spre prânz, Ellert fu condus la camera de interogatorii şi 
se aşeză vizavi de Marion şi Erlendur, având aceeaşi 
expresie ursuză care îi rămăsese pe chip încă de când 
fusese reţinut. Nu făcuse nicio încercare să se opună 
arestării, la fel ca fratele său, însă insistase că nu comisese 
niciun delict şi dorea să facă o reclamaţie în legătură cu 
modul ilegal în care era tratat. Frazele pompoase fuseseră 
preluate din serialele cu poliţişti de la teve la care el şi 
Vignir se uitaseră toată viaţa. 

— Când aveţi de gând să ne lăsaţi să plecăm? întrebă 
Ellert, tolănit în scaunul său. E absurd să ne-o tot trageţi 

aşa. N-am făcut nimic. 

Era acelaşi refren cu care fratele lui deschisese 
interogatoriul, menit să demonstreze că niciunul dintre ei 
nu avea să trădeze nici cea mai mică urmă de slăbiciune 
sau să ajute poliţia în vreun fel în privinţa anchetelor. 
Ignorându-l, Erlendur şi Marion începură, în schimb, să-l 
interogheze despre mărfurile pe care el şi fratele lui le 
importau, despre asociaţii lor, despre rutele de 
contrabandă, despre cheltuielile şi marjele de profit şi 
despre ce făcuseră cu încasările. Şi mai departe, despre 
identitatea clienţilor lor şi despre cum erau organizate 
afacerile lor. Ellert fie nu răspundea deloc, fie dădea replici 
în mod intenţionat  prosteşti, declarându-şi repetat 
nevinovăția şi afirmând că el nici măcar nu înţelegea 
jumătate din întrebări. Interogatoriul continuă în felul 
acesta timp de trei sferturi de oră, până ce Marion începu 
să împingă conversaţia înspre baza navală din Keflavik. 
Damigenele de votcă şi cartuşele de ţigări din frigiderul lui 
Kristvin erau americane, de la aceiaşi producători şi 
împachetate la fel ca cele pe care poliţia le confiscase în 
timpul raidului la sediile celor doi fraţi şi, deşi nimic nu 
indica vreo legătură între fraţi şi Kristvin, Marion nu voia să 
excludă din prima acea posibilitate. 

— Ai oameni de legătură la bază? întrebă Marion. 

— La bază? repetă Ellert. 

— La Keflavik! La baza navală! Ai vreo afacere acolo? 

Ellert se ridică în scaunul său, privindu-i pe amândoi pe 
rând. 

— Ce fel de afacere? 

— Vreuna dintre mărfurile tale provin de-acolo? 

— De la bază? 

— M-ai auzit bine. 

— În primul rând, nu cunosc niciun fel de marfă, zise 
Ellert, şi în al doilea rând, nu ştiu despre ce vorbiţi. De ce 
întrebaţi despre afurisita de bază navală? 

— De la cine cumperi de-acolo? întrebă Marion. 

— Nu cumpărăm nimic de-acolo, zise Ellert. Voi nu auziţi 
ce spun? Noi nu cumpărăm nimic, şi punct. Marfa pe care 


aţi găsit-o nu-i a noastră. Nimic din marfa aia nu ne 
aparţine! 

— Maiştrii timonieri vă furnizează marfa? insistă Marion 
cu înverşunare. Sau tipii care administrează cluburile? Sau 
magazinele? Echipajul de zbor? Puşcaşii marini? 

Ellert nu răspunse. 

— Cum e adusă prin contrabandă de la bază? întrebă 
Erlendur. De către soldaţi? Sau de prestatorii de servicii? 
Folosiţi muncitori islandezi ca intermediari? 

— Numele Kristvin înseamnă ceva pentru tine? întrebă 
Marion văzând că Ellert se încăpăţâna să rămână mut. 

— Cine este? întrebă Ellert. 

Primea puţine veşti din exterior. 

— Un client de-al tău, zise Marion. 

— N-am auzit niciodată de el, răspunse Ellert. Şi nu avem 
niciun client. De ce mă întrebi pe mine despre tipul ăsta? 
Cine este? 

— Am găsit acasă la el aceleaşi mărfuri ca alea cu care 
faceţi voi afaceri. Ne-am gândit că e posibil să le fi 
cumpărat de la voi. 

— Doar dacă nu cumva făcea contrabandă pentru tine şi 
fratele tău? sugeră Erlendur. Aşa e? Lucra pentru voi? 

— De ce nu terminati cu prostiile? Nu-l cunosc pe tip. 

În drumul cu maşina spre închisoare, Marion reflectase la 
faptul că trecuse doar un deceniu de când poliţia începuse 
să aresteze oameni în Islanda pentru infracţiuni de trafic cu 
stupefiante. Incidentele aveau în mod frecvent legătură cu 
unitatea militară şi cu aeroportul internaţional din Keflavik. 
Pasagerii erau prinşi transportând canabis sau LSD, iar 
vecinătatea bazei militare le  înlesnea islandezilor 
achiziţionarea narcoticelor importate de membri ai forţelor 
armate. Americanii erau, de asemenea, o bună sursă de 
valută forte pentru cumpărarea drogurilor de peste graniţă, 
valută care, de altfel, era greu de găsit în Islanda din cauza 
restricţiilor valutare. Totul începuse la scară redusă, în 
mare parte pentru uz recreaţional la petreceri, însă, în 
timp, numărul utilizatorilor crescuse, şi unii întrevăzuseră o 
posibilitate de a face bani importând ei înşişi droguri. Unii 

ca Ellert şi Vignir. 

Vignir era la fel de rigid ca fratele său. Negă totul şi se 
declară la fel de surprins ca şi Ellert în momentul în care 
întrebările începură să se îndrepte către Forţa de Apărare şi 
baza navală. Încercă să pescuiască mai multe informaţii de 
la detectivi, însă fără succes. 

— Cine este tipul ăsta? întrebă el. Ce-a făcut? 

— Ne-am gândit că e posibil să fie un rival de-al vostru, 
zise Erlendur. Dacă vindea aceleaşi bunuri, poate că ţie şi 
fratelui tău nu vă place competiţia. 

— Ce... de ce... i s-a întâmplat ceva? 

— Sau că era un client de-al vostru, continuă Marion, şi 
plănuia să vă toarne. 

— Apoi mai există o a treia posibilitate - că făcea 
contrabandă în numele vostru şi se servea şi el cu ceva 
marfă de la voi, zise Erlendur. 

— Cine dracu' e tipu' ăsta? Care e numele lui? 

— Kristvin, zise Erlendur. 

— Kristvin? N-am auzit în viaţa mea de vreun Kristvin. 
Cine e? De ce întrebaţi de individu’ ăsta? Insinuaţi că i-am 
făcut ceva? 

— Spune-mi despre canabisul cu care tu şi Ellert vă 
ocupați: provine de la bază? întrebă Erlendur, fără să 
răspundă la întrebarea lui Vignir. 

— Aici m-ai pierdut. 

— De unde faci rost de valută ca să cumperi marfă? 
întrebă Erlendur. 

Vignir scutură din cap. 

— De la yankei? întrebă Marion. Ştim că la bază plăteşti 
în valută. 

— N-am nici cea mai mică idee despre ce vorbiţi, zise 
Vignir. Ca de obicei. 

Puțin mai târziu, în timp ce Marion şi Erlendur plecau, un 
gardian veni în fugă după ei. 

— S-a găsit o maşină ca aia pe care-o căutaţi... o Corolla, 
zise el, citind de pe o bucată de hârtie pe care îşi notase 
mesajul. Este în Keflavik. Parcată lângă una dintre barăcile 
de la bază şi... 


Gardianul încercă să-şi descifreze propriul scris. 
— .„..Şi, ah da, are cauciucurile tăiate. 

Cei doi ofiţeri de poliţie care găsiseră Toyota Corolla de 
culoare gri fuseseră chemaţi în zona militară, în momentul 
în care izbucnise o încăierare într-una dintre barăcile ce 
aparţineau prestatorilor de servicii islandezi. Bărbaţii se 
încăieraseră din cauza unei partide de cărţi în timpul pauzei 
de lucru. Cele trei barăci, în care muncitorii erau cazaţi câte 
doi în cameră, stăteau înşirate în linie dreaptă nu departe 
de cantina cea mare a prestatorilor de servicii. Vinovaţii 
locuiau pe acelaşi coridor şi şi-o căutau cu lumânarea de 
ceva vreme. Erau toţi jucători de poker înrăiţi şi pariaseră 
mulţi bani în partida respectivă. Atmosfera se înrăutăţise în 
momentul în care, nu pentru prima oară, cel care pierduse 
refuzase să plătească. Ilzbucnise cearta, se ameninţaseră 
reciproc şi, în cele din urmă, se repeziseră unii la alţii şi se 
rostogoliseră de-a lungul holului barăcii, înainte de a cădea 
prin uşă, luptându-se încă, pe pământul de afară. In acel 
moment, alţi doi bărbaţi fuseseră atraşi în încăierare şi se 
considerase că era bine să fie chemată poliţia, care sosi la 
timp pentru a pune capăt încăierării. Până la sosirea 
poliţiei, bărbaţii erau deja epuizați; unul zăcea la pământ 
plin de sânge, celălalt stătea sprijinit de zid, gâfâind şi 
curgându-i sânge din nas şi din urechea de care fusese 
muşcat. Poliţiştii nu aveau niciun motiv să-l ducă pe vreunul 
la spital, pentru că toţi refuzaseră să meargă la doctor, însă 
i-au separat şi i-au mutat în barăci diferite. 

Atenţia ofiţerilor a fost atrasă de o Toyota Corolla gri cu 
anvelopele pe jantă, parcată la capătul uneia dintre barăci, 
nu departe de barăcile prestatorilor de servicii. O descriere 
a maşinii căutate circulase prin secţiile de poliţie din ţară şi, 
din câte îşi dădură seama, chiar aceasta era acea maşină. 
Avură inspiraţia să nu atingă maşina şi raportară imediat 
ceea ce descoperiseră. Poliţia militară, informată simultan, 
trimisese o maşină la faţa locului. Staţia Aeriană Navală din 
Keflavik se afla sub jurisdicţia Marinei Statelor Unite. Ori de 
câte ori poliţia militară era chemată să se ocupe de 

cetăţenii islandezi, trebuia să convoace şi poliţia locală din 
Keflavik pentru a rezolva problema. În mod similar, poliţia 
islandeză anunţa dacă avea nevoie să acţioneze la bază, ca 
în cazul încăierării jucătorilor de poker. 

Nu prea erau multe de văzut la Corolla, mai ales că ieşise 
tot aerul din anvelope. Una dintre aripi era distrusă în urma 
unei coliziuni şi pe uşa din faţă, în partea pasagerului din 
dreapta, caroseria avea o îndoitură mai veche. Bancheta 
din spate era plină de gunoaie, ziare, recipiente fast-food şi 
cutii goale de bere şi băuturi răcoritoare, care nu aveau de 
unde să provină din altă parte decât de la bază. În 
portbagaj se aflau două pături islandeze de lână, o 
damigeană pe jumătate goală de votcă americană şi trei 
pachete de ţigări. Cauciucul de rezervă zăcea neatins la 
locul său. Documentele de înmatriculare se aflau în 
torpedou. Se părea că maşina nu mai fusese verificată 
tehnic de doi ani. 

Era imposibil de ghicit de cât timp şi din ce motiv fusese 
parcată acolo. Cea mai simplă explicaţie era că Kristvin se 
oprise pentru o gustare, din moment ce multe dintre barăci 
aveau automate care vindeau mărfuri cum ar fi ţigări, 
băuturi la cutie şi ciocolată. Cât timp fusese înăuntru, 
probabil că cineva îi tăiase cauciucurile şi îl lăsaseră cu 
ochii în soare. O explicaţie alternativă, mai puţin simplă, 
era că Kristvin vizitase pe cineva din acea baracă sau dintr- 
una vecină, cu alte cuvinte că avea o cunoştinţă acolo sau 
vreo afacere cu vreun rezident, care presupunea nu 
ciocolată, ci votcă şi canabis. 

După ce părăsiră închisoarea, Marion şi Erlendur se 
îndreptară direct spre Keflavik, discutând diverse scenarii în 
timp ce conduceau şi plângându-se de cât de sătui erau de 
interogatoriul celor doi fraţi. 

— Presupun că nu e deloc surprinzător faptul că maşina a 
apărut aici, zise Erlendur, măsurând barăcile din privire. La 
urma urmelor, Kristvin a lucrat aici. 

Marion dădu ocol maşinii şi se aplecă să examineze 
tăietura adâncă de pe una dintre anvelope. Avea o lungime 
de doi centimetri, era făcută cu lama unui cuţit, probabil un 

briceag. 

— Toate se potrivesc, mai mult sau mai puţin, zise 
Marion. De ce crezi că au fost tăiate aceste cauciucuri? 

— Presupun că sunt şanse slabe ca cineva s-o fi făcut-o 
ca să se distreze, însă... dat fiind că ştim ce i s-a întâmplat 
lui Kristvin, poate e puţin mai complicat de-atât. Cred că 
mai degrabă e posibil ca aici să fi intrat în bucluc. 

— Care l-a făcut să aterizeze în lagună? zise Marion 
vârându-şi un deget în tăietura cauciucului. 

— De ce n-a cerut ajutor? întrebă Erlendur. Ca să-şi 
schimbe cauciucurile. Să plece de aici. 

— Avea nevoie de mai mult de un cauciuc. Probabil că a 
planificat să se întoarcă mai târziu şi să rezolve asta. 

— Sau probabil că n-a putut să facă nimic în legătură cu 
asta atunci. 

— De ce nu? 

— Pentru că se grăbea şi nu avea timp, zise Erlendur. 

— De ce se grăbea? 

— Pentru că... trebuia să dispară cât mai repede de aici? 
Pentru că-l urmărea cineva? 

— Pentru că-l urmărea cineva, repetă Marion. Trebuia să 
fugă de urgenţă şi n-a mai avut timp să-şi mai facă griji 
pentru maşină. 

— Cine să-i fi spart cauciucurile? Bărbatul sau bărbaţii 
care erau pe urmele lui? 

Marion se îndreptă de spate: 

— „„.care credeau că era posibil ca Kristvin să fugă cu 
maşina şi voiau să-l împiedice. 

— Deci Kristvin a încercat să fugă? Sugerezi că a fost 
omorât aici la bază? întrebă Erlendur. 

— Încep să mă întreb şi asta. Deşi, probabil, cauciucurile 
au fost tăiate pentru că maşina a fost lăsată aici 
nesupravegheată şi s-a întâmplat, pur şi simplu, ca nişte 
vandali să treacă pe aici. Nu putem exclude varianta asta. 

— Dar tu crezi că e posibil? 

— Nu, zise Marion. Nu cred. Kristvin lucra la bază. Şi era 
băgat într-o afacere dubioasă aici, care l-ar fi putut duce pe 
un teren minat. Nu indică totul acelaşi lucru? 


— Poate, zise Erlendur. 

— Nu eşti convins. 

— Nu mai vorbim doar despre islandezi, nu-i aşa? zise 
Erlendur. La atacatorii lui mă refer. 

— Nu, cred că asta e clar. 

Poliţia militară stătea ceva mai încolo, urmărindu-l pe 
Marion şi pe Erlendur cum examinau maşina şi ascultând 
conversaţia lor, fără să înţeleagă niciun cuvânt. Legiştii 
sosiseră să ia Corolla pentru examinare în atelierul lor din 
Kópavogur şi aşteptau un camion. Marion se duse la cei doi 
poliţişti americani, se prezentă şi le spuse că membrii 
Brigadei Omucideri din Islanda trebuia să-i interogheze pe 
rezidenții din barăcile învecinate. 

— Chestia asta e absolut necesară? întrebă unul dintre 
bărbaţi. 

— Proprietarul acestei maşini a fost omorât, îl informă 
Marion într-o engleză bună. Credeam că ştiţi asta. Trebuie 
să aflăm de ce maşina lui se află aici şi cu ce treabă a venit 
în vizită în aceste barăci. 

— A fost omorât într-una dintre barăci? 

— Nu ştim. 

— A fost omorât la bază? 

După tresele de pe umăr, polițistul părea să fie ofiţer, 
poate sergent. Era tânăr, avea douăzeci şi ceva de ani, şi 
vorbea cu un vizibil accent sudist. Insoţitorul său, care avea 
cam tot aceeaşi vârstă, nu interveni în conversaţie. 

— Nu ştim, repetă Marion. De aceea trebuie să... 

— De ce nu aflaţi voi mai întâi? îl întrerupse tânărul 
sergent, nefăcând niciun efort să pară binevoitor. Nu cred 
că cei de aici vor dori să fie interogaţi de voi. 

Aroganţa lui, felul în care zisese „voi” şi în care i-o tăiase 
lui Marion îl enervă pe Erlendur şi îl făcu să vrea să 
intervină şi să-l pună la punct pe tip. Insă îşi muşcă buza. 

— Poate ar fi mai bine dacă am vorbi cu ofiţerul vostru 
superior, zise Marion. 

— Mă îndoiesc că ar fi vreo diferenţă, zise tânărul. 

Îşi potrivi chipiul care îi căzuse pe frunte. 

— Şi totuşi, zise Marion şi se întoarse spre Erlendur. 

Trebuie să găsim pe cineva cu mai multă minte pe-aici. 

Americanii discutară între ei, apoi anunţară că vor 
contacta sediul central. Cel care vorbise pentru amândoi 
repetă, sfidător, că poliţia islandeză n-ar trebui să creadă 
că o să i se acorde permisiunea să-i interogheze pe 
cetăţenii americani pe teritoriul Statelor Unite, dacă 
circumstanţele nu erau excepţionale. Pe de altă parte, nu 
obiectă deloc ca Toyota Corolla să fie luată de la faţa 
locului. Camionul, sosit între timp, dădu cu spatele până la 
maşină, iar şoferul ataşă un cârlig sub bara de protecţie, 
urcă maşina în remorcă şi o ancoră. Apoi se duse din nou la 
volan, şi camionul o luă din loc, sub escorta poliţiei. 

În timp ce aşteptau undă verde de la autorităţile bazei 
pentru ca poliţia islandeză să interogheze personalul Forţei 
de Apărare, Marion şi Erlendur se deplasară cu maşina 
până la sediul companiei Icelandair, acolo unde Kristvin 
lucrase ca mecanic. Sediul se afla în interiorul zonei 
militare, ca tot ce avea legătură cu aviația civilă 
internaţională din Islanda. De multă vreme se plănuia 
mutarea aeroportului internaţional - prin construirea unui 
terminal de pasageri nou-nouţ în exteriorul perimetrului 
zonei militare, în partea de vest a bazei -, însă se făcuseră 
puţine în acest sens până acum. Vechea clădire-terminal nu 
se mai potrivea acestui scop şi nu prea era adecvat ca, de 
fiecare dată când islandezii voiau să călătorească în 
străinătate, să fie nevoiţi să treacă printr-un punct de 
control militar american. Era încă un măr al discordiei în 
controversa înverşunată privind prezenţa americană în 
ţară, dezlănţuită de când fusese semnat Acordul de Apărare 
cu Statele Unite, după al Doilea Război Mondial. Opoziția 
venea în principal de la cei de stânga, care voiau nu doar 
să alunge Forţa de Apărare, ci şi ca Islanda să părăsească 
NATO şi să se declare neutră. Sprijinul pentru prezenţa 
militară tindea să vină din partea celor de dreapta, care 
credeau în cooperarea pentru apărare ca fiind esenţială în 
aceste vremuri nesigure şi că neutralitatea în războiul 
dintre Est şi Vest era de neconceput. Alţii erau motivaţi de 
profit. Voiau să-i taxeze pe americani pentru închirierea 
şantierului din  Midnesheidi, însă acest lucru fusese 
combătut cu argumentul că armata deja pompa sume mari 
de bani în economia islandeză sub forma contractelor. Apoi 
mai erau cei care abordau o linie mai moderată, nu 
neapărat în favoarea prezenţei armatei, ci văzând acest 
lucru ca pe un rău necesar având în vedere Războiul Rece, 
şi simțind că, după ororile ultimului război, islandezii ar 
trebui să-şi aducă propria contribuţie la alianţa militară 
vestică, rămânând membri NATO. Dacă, la un anumit 


moment dat în viitor, situaţia se va schimba, prezenţa 
armatei nu va mai fi necesară. Însă acel moment nu părea 
să fie prea apropiat. 

Erlendur reflectă la disputa îndelungată privind prezenţa 
armatei, care încă mocnea în ţară, în timp ce traversa cu 
maşina zona militară împreună cu Marion, trecând pe lângă 
cinematograful Andrews şi centrul de aprovizionare. La 
cinematograful Andrews rulau cele mai recente filme de la 
Hollywood, cu mult înainte ca acestea să apară în 
cinematografele din Reykjavik. Centrul de aprovizionare 
vindea de toate, de la combine muzicale la aparate 
electrocasnice la preţuri mult mai bune decât cele de 
dincolo de sârma ghimpată. Maşina se strecură pe lângă 
supermarketul mare care vindea exclusiv mărfuri 
americane, pe lângă diverse fast-fooduri şi cluburi cu nume 
precum Top of the Rock şi Midnight Sun. Erlendur avea 
strania impresie că trecea printr-un orăşel american, 
adormit şi modest; singurele elemente discordante fiind 
vremea mohorâtă şi gardurile impunătoare ce traversau în 
zigzag zona respectivă, cu avertismente vizibile ce 
interziceau accesul personalului nemilitar. Barăci mari se 
aflau în construcţie, pregătite pentru sosirea mai multor 
trupe. Noi hangare se înălţau pentru adăpostirea avioanelor 
de luptă F-16 ce aparţineau forţelor aeriene. Pe un teren, 
un grup de puşcaşi marini înarmaţi şi cu echipament de 
camuflaj participau la un exerciţiu. Traficul pe străzi, care 
aveau nume ca de exemplu Air Force Avenue şi West Lane, 
consta din autobuze şcolare galbene, camioane gri de 
armată, autobuze cu pasageri în drum spre terminalul 
aerian civil şi autoutilitare ce aparţineau prestatorilor de 
servicii islandezi. În mijlocul acestui asfalt şi al construcţiilor 
de beton se zăreau bucăţi din peisajul islandez neospitalier 
- câmpuri de pietriş bătute de vânturi şi vegetaţie 
rezistentă - mementouri ale modului în care mlaştina 
Midnesheidi  arătase înainte de a fi ocupată de 
superputerea americană. 

Pentru mintea lui Erlendur, tot ce-i trecu prin faţa ochilor 
era islandez şi, în acelaşi timp, straniu de străin. Marion 

păru să-i citească gândurile. 

— Ciudat loc. 

— Da, zise Erlendur. Foarte ciudat. 

— De ce eşti împotriva armatei? 

— Cum poţi fi altfel? zise Erlendur, privind înspre nord 
către locul unde turnul de control se profila pe cer. 

Departe, la distanţă, putea vedea munţii, Esja şi 
Skardsheidi, care nu făceau decât să sporească atmosfera 
ireală. 

— Nu mi-ai răspuns la întrebare, zise Marion. 

— Pentru că n-are ce căuta aici. 

— Nu credeam că ai opinii politice. 

— Politice? 

— Da. 

— N-am. 

— Eşti împotriva armatei. 

— Asta n-are nimic de-a face cu politica, zise Erlendur. 

— Serios? Nu sunt toate astea nişte chestiuni ale dreptei 
împotriva stângii, ale yankeilor împotriva ruşilor, ale 
Războiului Rece? Marşurile de protest din Keflavik? Chestia 
asta nu-i politică? 

— Detest politica. 

Compania Icelandair se ocupa de tot traficul aerian civil 
internaţional care trecea prin Keflavik şi avea utilaje pentru 
avioanele lor într-un hangar mare aflat în partea de nord a 
clădirii terminalului. Aici verificările şi întreţinerea erau 
efectuate la flota aeriană, iar compania făcea revizia 
oricărui avion ce le aparţinea operatorilor de peste mări 
care aterizau în Keflavik şi aveau nevoie de inspecţie sau 
alt tip de asistenţă. 

Şeful lui Kristvin, care aştepta vizita poliţiei, îi invită pe 
Marion şi pe Erlendur în biroul său debordând de tot felul de 
cărţi şi manuale de instruire despre cele mai ascunse detalii 
ale ingineriei aeronautice. Cele două telefoane de pe biroul 
său erau efectiv îngropate în hârtii. Pereţii erau căptuşiţi cu 
fişete gri, acoperite cu şi mai multe teancuri de hârtii. O 
fereastră dădea înspre hangar, unde un avion de pasageri 
Boeing 727 Icelandair era tras. Unul dintre motoarele sale 

era desfăcut, şi nişte bărbaţi roiau în jurul fuzelajului. 

Numele şefului era Engilbert. Trupul său, mai degrabă 
scund şi musculos, era îmbrăcat într-o salopetă albastră, iar 
omul avea o claie de păr negru pieptănat peste cap. Le 
oferi nişte cafea care zăcuse într-o carafă toată dimineaţa. 
Ei refuzară. Marion îşi aprinse o ţigară. Engilbert îşi turnă 
nişte cafea, luă din scrumieră o ţigară pe jumătate fumată, 
o aprinse şi suflă un fum. 

— E şocant ce i s-a întâmplat bietului Kristvin, zise el. 
Aveţi vreo idee despre ce este vorba sau despre ce s-a 
petrecut de fapt? 

— Nu, nu încă, zise Marion. Ştiaţi să aibă vreo problemă 
în ultimul timp? S-a certat cu cineva de la muncă? S-a bătut 
cu cineva? 

— Nu, nimic de genu' ăsta. Din câte ştiu eu totul era în 
regulă cu el, zise Engilbert. 

— Nu a lipsit de la lucru sau ceva de genu' ăsta? întrebă 
Erlendur. 

— Nu, era întotdeauna foarte punctual, un bun lucrător. 
Era cam singuratic, însă se înţelegea bine cu restul echipei 
de aici. A studiat în State. Sunt cei mai buni... tipii care se 
instruiesc acolo. 

— Atunci, n-avea probleme cu băutura sau drogurile? 
întrebă Erlendur. 

— Nu, din câte ştiu eu. 

— Se întorcea cu maşina în Reykjavik după ce termina 
lucrul, nu-i aşa? zise Erlendur. Oamenii dumneavoastră nu 
rămân pe şantier? 

— Nu, aşa e, făcea naveta în fiecare zi. Toţi oamenii mei 
fac asta. 

— Lucra în acest hangar? 

— Da, în mare parte. Poate că ar trebui să vorbiţi cu 
Venni - cred că el îl ştie cel mai bine dintre toţi mecanicii. 
Numele complet este Vernhardur -, e băiat bun. Cred că 
erau prieteni. 

— Ştiţi cumva dacă Kristvin avea prieteni aici la bază? 
Printre militarii americani, vreau să spun... 

— Nu, n-am de unde să ştiu, însă e posibil ca Venni să 

ştie. Nu cred că avea prea multe contacte cu ei, dar e 
posibil. La urma urmelor, a trăit o perioadă în State. Eu n- 
am apucat să-l cunosc prea bine. 

— Şi-a parcat maşina lângă una dintre barăci, zise 
Marion. Aveţi idee ce treabă să fi avut cu rezidenții? 

— Nu, n-am idee. 

— Ştiţi cumva dacă obişnuia să ia ţigări sau votcă de la 
bază şi să le ducă în oraş? 

— Nu m-ar mira, zise Engilbert. 

— Hm? 

— Da, mulţi fac asta, da' nu că ar fi implicaţi în 
contrabandă la scară mare, zise Engilbert cu stângăcie. 
Cumpără pur şi simplu pentru uz propriu, ştiţi. 

— Asta faceți şi dumneavoastră? întrebă Erlendur, 
observând jena lui Engilbert. 

— Păi, am făcut, da, sunt gata să recunosc asta. Sper că 
nu mărturisesc un delict major. Folosesc automatele de 
țigări şi aşa mai departe, aşa cum faceţi şi dumneavoastră; 
poate că şi iau acasă câteva cutii de bere pentru prietenii 
mei. 

— Ce aţi vrut să spuneţi atunci când aţi zis că Kristvin 
lucra aici în mare parte? întrebă Erlendur. Aveţi utilaje şi pe 
un alt şantier? 

Engilbert îşi stinse trabucul şi încuviinţă din cap, uşurat 
de schimbarea subiectului. 

— Atunci când avem o urgenţă, ni se permite să folosim 
utilajele forţelor aeriene, zise el. 

— Ah? 

— Atunci când se adună mai multe avioane, ni se dă o 
platformă în... Veniţi, am să vă arăt. 

Engilbert se ridică în picioare şi ieşi din hangar, urmat de 
Erlendur şi Marion. Trecu prin cadrul unor uşi masive care 
se deschideau către sud, dădu colţul şi merse de-a lungul 
vastei platforme până la o clădire uriaşă în formă de cutie, 
azvârlită în mijlocul peisajului neatrăgător. 

— Ce-i asta? întrebă Marion. 

— Una dintre cele mai mari clădiri din ţară, zise Engilbert 
cu emfază. Hangarul 885, mândria Staţiei Aeriene Navale 

din Keflavik. Aici ar încăpea două sau trei terenuri de fotbal, 
din câte se pare. 

— Hangarul 885, repetă Erlendur. 

— Şi Kristvin lucra aici? zise Marion. 

— Da, din când în când, zise Engilbert. Avem nevoie de 
spaţiu în plus în perioadele de vârf, atunci când se adună 
multe treburi de făcut, iar Kristvin lucra aici împreună cu 
restul echipei. Pentru moment, o parte a hangarului este 
închisă pentru că se construieşte ceva acolo, însă asta 
urmează să se termine în curând, aşa că... 

— Am vrut să spun, a lucrat acolo de curând? întrebă 
Marion. Înainte de a muri? 

— Da, de fapt, zise Engilbert, scărpinându-se în cap. Am 
avut ceva probleme cu un avion sosit din America. Noi n- 
am avut loc pentru el, aşa că ei ne-au lăsat să-l reparăm în 
hangarul mare. 

— Ce era în neregulă cu avionul? întrebă Erlendur. 

— Probleme la trenul de aterizare. Kristvin lucra la asta. 
De fapt, a fost, probabil, ultima treabă pe care a făcut-o 
pentru noi, înainte să moară. 

— Ce fel de avion e acesta? întrebă Marion. 

— Un transportor. Hercules C-130. Cel mai mare din câte 
există. 

— Nu e ceva obişnuit ca astfel de avioane să aterizeze 
aici? zise Erlendur. La Hercules mă refer. 

— Ba da, sigur, zise Engilbert. Doar că... 

— Ce e? îl îndemnă Marion. 

— Oh, doar că nişte tipi de la controlul traficului aerian 
din Reykjavik au fost aici alaltăieri în legătură cu altă 
problemă şi s-a întâmplat să pomenească de operator, zise 
Engilbert. Apartenența sa a fost un mister. 

— Ce operator? 

— NCT. 

— NCT? 

— Aeronava este înregistrată sub numele unui operator 
civil, o linie aeriană comercială care se numeşte Northern 
Cargo Transport. Fac escale în Keflavík regulat, însă 
controlul traficului aerian nu are niciun fel de informație 

referitoare la deplasările lor, înţelegeţi? Au găsit chestia 
asta puţin cam ciudată. Tipii de la controlul traficului 
aerian. 

— Nu, nu înţeleg. La ce vă referiţi? întrebă Marion. De ce 
nu are controlul traficului aerian niciun fel de informaţie în 
legătură cu deplasările lor? 

— Poate fi doar o singură explicaţie, zise Engilbert. 
Sosesc aici sub indicativul de apel al Forţelor Aeriene. Ca 
aeronavă militară de la bază. Aeronavele militare nu sunt 
diferenţiate, ci sosesc toate sub acelaşi indicativ de apel. 

— Tot nu prea înţeleg. Spuneţi că Northern Cargo 
Transport este un dispozitiv comercial? 

— Exact. 

— Însă aterizează aici sub acoperirea forţelor aeriene? 

— Cred că s-ar putea spune şi aşa, zise Engilbert. Este 
operator civil, însă foloseşte acelaşi indicativ de apel ca al 
Forţelor Aeriene Americane, atunci când intră în spaţiul 
aerian islandez. 

— Atunci se află sub administraţia Forţelor Aeriene 
Americane? întrebă Erlendur. 

— Nu ştiu. Aşa se pare. 

— Şi de ce credeţi că fac asta? întrebă Marion. 

— Habar n-am, prietene. 

— Şi Kristvin lucra la acest avion? 

— Mada. 

— Asta-i o clădire al naibii de mare, comentă Erlendur, cu 
ochii la hangar. 

— Îmi închipui că 
înalt, zise Marion. 

— Mda, incredibil de sus, zise Engilbert. Ar încăpea un 
bloc întreg înăuntru. Şi ei lucrează acolo sus, la grinzi, 
instalatorii, montează un sistem de stingere a incendiilor. 
Nu-i o treabă pentru cei slabi de inimă. 

— Sunt prestatori de servicii islandezi? 

— Da. Au nişte platforme de lucru foarte înalte, care 
ajung până la tavan. Nu mi-aş dori să cad de pe una dintr- 
alea, ca să v-o spun pe-aia dreaptă. 

năuntru tavanul trebuie să fie foarte 

Mai târziu în acea după-amiază, Brigada Omucideri primi 
autorizaţie de la biroul comandantului Statelor Unite de a-i 
interoga pe cei care făceau parte din personalul bazei şi pe 
membrii familiilor acestora în legătură cu Kristvin şi cu 
maşina care fusese găsită lângă barăci. Această aprobare 
fusese dată doar cu condiţia ca Marion şi Erlendur să fie 
însoţiţi de un anumit ofiţer de legătură al poliţiei militare. 
Marion obiectă, presupunând că ofiţerul de legătură le 
fusese băgat pe gât doar pentru a spiona şi a raporta 
armatei ceea ce aflaseră ei. Şi nu era doar asta, însă era 
posibil ca prezenţa reprezentantului militar să-i determine 
pe oameni să fie mai reticenţi în a vorbi cu poliţia islandeză. 
Insă autorităţile nu voiau să dea înapoi: dacă poliţia 
islandeză dorea să-i interogheze pe cetăţenii americani pe 
teritoriul Statelor Unite, acest lucru trebuia făcut prin 
consultarea Forței de Apărare şi în prezenţa 
reprezentantului acesteia. Mai mult de atât, se sublinia că 
acesta reprezenta un caz excepţional şi că nu trebuia să fie 
luat drept o garanţie de continuare a cooperării. 

In timp ce aşteptau aprobarea, Erlendur şi Marion făcură 
o scurtă excursie până în oraşul învecinat Keflavik-ului, 
pentru a vorbi cu bărbaţii care montau instalaţia de 
stingere a incendiilor în hangarul 885. Fuseseră angajaţi de 
o firmă locală de instalaţii şi, când fuseseră întrebaţi, 
spuseseră că niciunul nu-l cunoştea pe Kristvin. Şeful lor le 
explică faptul că lucrul la sistem fusese lăsat în aşteptare în 
ultimele două săptămâni din cauză că fuseseră ocupați cu 
alte proiecte, dar că era aproape terminat şi că tot ce mai 
rămăsese era să facă apoi curat şi să demonteze schela, 
care, oricum, nu era treaba lor. 

Când Erlendur şi Marion se întoarseră la bază, ofiţerul de 
legătură îi aştepta lângă barăcile unde fusese găsită 
Corolla. La fel ca Marion, Erlendur se aştepta să-l vadă pe 
acelaşi tânăr sergent refractar pe care îl întâlniseră deja. 
Insă ofiţerul se dovedi a fi o negresă suplă la vreo treizeci 

de ani, cu un păr scurt şi negru ca smoala sub chipiu şi cu o 
înfăţişare hotărâtă. Era îmbrăcată în uniformă, avea o 
banderolă de ofiţer militar şi un pistol în tocul de armă de la 
curea. Se prezentă drept sergent Caroline Murphy şi le 
explică faptul că va fi prezentă în timpul interogatoriilor. 
Trecu direct la subiect. 

— Am înţeles că nu vă convine acest aranjament, zise ea 
în timp ce dădeau mâna, însă eu nu pot face nimic în 
această privinţă. Cu cât terminăm mai repede cu asta, cu 
atât mai bine, aşa că vă sugerez să începem. 

— De acord, zise Marion. 

— Ce motive aveţi să credeţi că acest Kris... acest bărbat 
a fost omorât la bază? întrebă ea. _ 

— Maşina lui a fost găsită aici, zise Erlendur. Invăţase 
singur engleza şi se descurca binişor. 

— Asta-i tot ce ştim. 

— Am dori să stabilim dacă s-a întâmplat acest lucru, zise 
Marion. Sunteţi aici de mult timp? În Islanda, vreau să spun. 

— De doi ani. 

— Nu sunt multe femei în armată, nu-i aşa? întrebă 
Marion. 

— Numărul nostru este în creştere, zise Caroline, cu 
toate că nu ni se permite să participăm la luptă. Pentru 
moment. În Islanda sunt multe femei detectiv? 

— Nu, din nefericire, zise Marion. Nu destule. Ştiaţi că 
guvernul islandez obişnuia să le interzică soldaţilor de 
culoare să staţioneze aici? 

— Da, am auzit de asta, zise Caroline. Foarte frumos din 
partea lor. 

— Bigoţi ignoranţi, zise Marion. 

— Vremurile s-au schimbat, cred, zise Caroline, arătând 
mai multă toleranţă decât Marion. 

— Cu toate astea, ei rămân nişte bigoţi ignoranţi. 

— Să începem de aici? întrebă Caroline, arătând înspre 
cea mai apropiată clădire. Presupun că aveţi o fotografie a 
bărbatului? 

— Da, hai să trecem la treabă, zise Marion. 

Merseră din locuinţă în locuinţă, întrebându-i pe rezidenţi 

dacă îl cunoşteau pe Kristvin, arătându-le fotografia lui şi 
întrebându-i dacă mai văzuseră Corolla gri sau dacă ştiau 
ce căuta acolo. Oamenii erau în mare foarte binevoitori, 
chiar dacă îi mira vizita lor şi erau curioşi în legătură cu acel 
incident. Din câte se părea, nimeni nu-l recunoscu pe 
Kristvin din fotografie sau nu observase Corolla parcată 
afară, darămite să mai fi fost şi martorii tăierii cauciucurilor. 

Acelaşi lucru se întâmplă şi cu ocupanţii celorlalte barăci. 
Unii observaseră maşina gri pentru că avea cauciucurile 
dezumflate, însă nimeni n-o văzuse sosind, nu ştiau cine 
era proprietarul acesteia sau cine o vandalizase. Nimeni nu- 
şi amintea să o fi văzut prin zonă înainte. Uneori erau 
invitaţi înăuntru, însă de cele mai multe ori erau ţinuţi afară 
pe coridor. Erlendur şi Marion întrebau despre ţigări, votcă 
şi marijuana, iar unii se supărau în timp ce alţii râdeau şi 
spuneau că ştiau foarte bine interesul islandezilor pentru 
astfel de lucruri, însă negau orice fel de implicare personală 
în traficul respectiv. Puţine persoane aveau contacte cu 
localnicii. Vreo două dintre acestea spuseră că văzuseră 
islandezi la automatele din hol, aprovizionându-se cu ţigări 
şi cu bere. Uneori goleau maşinăriile, spre dezgustul 
rezidenţilor. 

Se confruntară cu doar trei cazuri neplăcute, oameni care 
refuzară să răspundă la orice întrebare ce le fusese 
adresată de către poliţia islandeză. Atunci interveni 
Caroline şi le ceru politicos să coopereze. În momentul în 
care n-o făcură, le spuse că puteau refuza, însă, urmau să 
fie aduşi la interogatoriu la sediul poliţiei militare. Dacă 
preferau acest lucru, se putea aranja cu uşurinţă, îi informă 
ea sec. Nu se ajunse până acolo. Indivizii în chestiune 
dădură înapoi şi răspunseră cu ciudă. 

Două ore mai târziu, erau înapoi în locul de unde 
porniseră. 

— Păcat că n-aţi ajuns niciunde, zise Caroline, 
strângându-le mâinile când se despărţiră. Dacă nu mai e 
nimic altceva, eu trebuie să plec. 

— Mulţumim foarte mult, zise Marion. 

— Apropo, zise Erlendur, aţi auzit din întâmplare despre o 

linie aeriană numită Northern Cargo Transport sau NCT? 

Aproba metodele lui Caroline; felul în care stătuse şi 
observase, în linişte şi discret, intervenind doar atunci când 
era necesar, şi atunci făcând-o hotărât, fără a se folosi de 
influenţa sa. La început avusese îndoielile lui în privinţa ei, 
însă acum regreta asta şi simţea că putea avea încredere în 
ea. Departe de a fi refractară, aşa cum se temuse el, ea 
fusese de ajutor, şi el voia să ştie dacă puteau profita de 
ajutorul său puţin mai mult. 

— Northern Cargo Transport? zise ea. Nu cred. Ce 
companie e asta? 

— Nu ştim, zise Erlendur. Ni s-a spus că au o oarecare 
legătură cu forţele aeriene. Şi credem că sunt americani. 

— Ce fel de legătură? 

— Asta am dori şi noi să ştim, zise Marion. Efectuează 
transporturi cu avioane Hercules care opresc aici, şi 
Kristvin, care era mecanic, făcea reparaţii la unul dintre ele. 

— Ce vreţi... sper că nu-mi cereţi să spionez vreo linie 
aeriană pentru voi? întrebă Caroline zâmbind. 

— Avem nevoie de informaţii despre această companie, 
zise Erlendur. Însă, probabil, ne va lua o veşnicie dacă ar fi 
să urmăm procedurile oficiale cu tot felul de formulare, 
hârţogăraie şi amânări. Dacă aţi... nu aş numi chestia asta 
chiar spionaj... însă, dacă aţi putea, cumva, grăbi lucrurile... 

— Eu... Îmi pare rău, însă cred că va trebui să urmaţi 
calea obişnuită şi care consumă timp, zise Caroline. Nici 
măcar n-aş şti de unde să încep. 

— În regulă, zise Erlendur. Nu contează. Doar am crezut 
că aţi putea să căutaţi ceva pentru noi, însă vă înţelegem 
punctul de vedere. Mulţumim din nou pentru ajutorul 
dumneavoastră. 

— Cu plăcere, zise Caroline. Mi-a făcut plăcere să vă 
cunosc! N-am întâlnit mulţi islandezi - sunteţi primii, ca să 
vă spun adevărul. Îmi pare rău că nu vă mai pot fi de folos. 

Se întorcea către vehiculul său, în momentul în care 
Erlendur îşi aminti ceva ce-i trecuse prin minte când îi 
interogau pe rezidenții barăcilor. 

— Doar un singur lucru, strigă el. S-a întâmplat ceva ieşit 

din comun la bază în ultimul timp? 

Caroline se întoarse. 

— Ceva ieşit din comun? Ca de exemplu? 

— Nu ştiu, zise Erlendur. Vreun accident? A murit cineva? 

— Nu, nu cred. 

— Aţi avut probleme cu vreun scandalagiu dintre cei 
cunoscuţi? 

— Nu. 

— În regulă. Mulţumim din nou. 


— 83 — 

Ea îi spusese lui Erlendur, în momentul când el sunase 
să-i explice ce dorea, că ar prefera ca ei să se întâlnească 
mai degrabă într-o cafenea decât acasă la ea, iar ea era 
deja acolo când el ajunsese în cele din urmă, ceva mai 
târziu, după ce fusese reţinut la serviciu. Se salutară şi el se 
scuză, explicându-i că era foarte ocupat în prezent. Era 
adevărat. Parchetul General şi comisarul poliţiei emiseseră 
o scrisoare rogatorie pentru a obţine permisiunea de a 
efectua o examinare a hangarului 885, ultimul loc de 
muncă cunoscut al lui Kristvin. Scrisoarea rogatorie mai 
conţinea şi o solicitare de a-i interoga pe membrii Forţei de 
Apărare în cooperare cu autorităţile militare. Solicitarea 
fusese transmisă şi retransmisă, însă nu fusese primit încă 
niciun răspuns de la Comandamentul de Flotilă Aeriană. 
Marion credea că era posibil ca lipsa lor de entuziasm să 
aibă legătură cu faptul că hangarul găzduia nu numai 
avioane de luptă şi transportoare Hercules, ci şi avioane de 
spionaj AWACS, aeronave de avertizare rapidă implicate în 
supravegherea spaţiului aerian islandez. Probabil că 
autorităţile erau reticente în a permite poliţiei islandeze, 
echipei de criminalişti şi fotografilor accesul nestingherit la 
faţa locului. Chestiunea pe care Brigada Omucideri o 
dezbătuse atât de mult - şi motivul întârzierii lui Erlendur - 
era dacă să apeleze sau nu la Ministerul Islandez de 
Externe ca să facă presiuni asupra comandamentului bazei. 

Femeia îi răspunse rece atunci când Erlendur spuse că nu 
intenţionase să o facă să aştepte, însă nu-i puse nicio 
întrebare. Ştia despre el că era detectiv, însă că astăzi se 
întâlnea cu ea în calitate neoficială; interesul său în cazul 
Dagbjört era o chestiune pur personală. Comandară cafea. 
Lui îi era foame, nu mâncase aproape nimic toată ziua, aşa 
că îşi cumpără un sendviş şi o întrebă dacă doreşte ceva. 
Ea se gândi pentru o clipă, apoi acceptă o felie de tort. In 
afară de asta, ea stătea jos şi fuma în tăcere. Numele ei era 
Silja şi avea patruzeci şi patru de ani, aceeaşi vârstă pe 

care prietena ei Dagbjört ar fi avut-o în prezent. Erlendur se 
pomeni, fără să vrea, că observă semne de îmbătrânire la 
ea - riduri care îi brăzdau adânc faţa, expresia înverşunată 
din jurul gurii - şi încercă să-şi închipuie cum ar fi arătat 
Dagbjört astăzi. Văzuse fotografia neclară alb-negru, care 
fusese tipărită în ziare la momentul dispariţiei ei şi care 
fusese făcută cu vreo doi ani înainte, când ea avea 
şaisprezece ani. Când se întâlnise cu mătuşa ei, Svava, 
aceasta îi împrumutase o copie a aceleiaşi fotografii, care 
era mult mai clară decât versiunea publicată. Pe când 
studia fotografia din care Dagbjört zâmbea larg la el, 
pururea tânără, prin negura timpului, experimentase o 
senzaţie stranie în piept şi gândurile îi alunecaseră înapoi la 
fratele său, care se pierduse în mlaştina de lângă casa 
copilăriei lor. Se pomenise întrebându-se cum ar fi 
îmbătrânit Bergur şi dacă el ar fi putut să-l recunoască 
acum ca adult. Bergur avea doar opt ani atunci când 
dispăruse, în timpul unui viscol puternic, şi nu mai fusese 
găsit niciodată. 

Incidentul lăsase o urmă de neşters în sufletul lui 
Erlendur. Fusese şi el acolo cu Bergur, însă îi dăduse 
drumul la mână şi mai târziu fusese salvat, mai mult mort 
decât viu, dintr-un morman de zăpadă. De atunci îl 
frământase întrebarea de ce trebuise Bergur să sufere o 
soartă atât de cruntă, în timp ce el fusese salvat. Însă nu 
găsise niciodată vreun răspuns şi nici nu descoperise ce se 
întâmplase cu fratele său. 

— Ciudată treabă cu bărbatul găsit în Svartsengi, 
remarcă Silja în timp ce aşteptau comanda. Din întâmplare, 
tu te ocupi de acel caz? 

— Da, particip şi eu la anchetă. 

— Şi ştii deja ce s-a întâmplat? Sau cine era? 

— Mi-e teamă că nu pot face niciun comentariu, replică 
Erlendur. Chestiunea face în prezent obiectul anchetei. 

— Dar a fost crimă, nu-i aşa? Asta am citit eu în ziare. 

— După cum am spus... 

— Nu poţi face niciun comentariu. 

— Nu, îmi pare rău. 


— Ştiu că te-am întrebat deja la telefon, însă de ce 
redeschizi acum cazul lui Dagbjört? Ai zis că nu sunt dovezi 
noi şi mie mi se pare că ai deja prea multe pe cap. 

— Nu, nu sunt dovezi noi, zise Erlendur. Însă tatăl ei a 
murit alaltăieri şi... 

— Da, am văzut. Am citit necrologurile. 

— Am vorbit cu sora lui şi am convenit că ar trebui să fac 
un ultim efort pentru a afla ce s-a întâmplat cu Dagbjört. 
Timpul trece şi rămân din ce în ce mai puţine persoane care 
să-şi mai amintească ceva. 

— Din ce în ce mai puţine persoane care să-şi mai 
amintească ceva, repetă Silja, ca şi cum cuvintele aveau o 
semnificaţie ciudată pentru ea. Două alte fete din clasa 
noastră s-au dus deja, ca Dagbjört, explică ea după o scurtă 
pauză. Şi nu eram o clasă numeroasă. 

— Mărturia ta a fost destul de importantă, zise Erlendur. 
Nimeni altcineva nu ştia ca Dagbjört să fi avut un iubit, 
darămite că acesta locuia în Camp Knox. 

Silja nu se atinsese de tort, însă îşi sorbi cafeaua şi îşi 
mai aprinse o ţigară. Le fuma doar jumătate, apoi le 
stingea. 

— Mă gândesc deseori la ea, zise ea. Eram... eram 
născute la o distanţă de doar trei săptămâni şi noi... ne 
asemănam atât de tare, aveam aceleaşi preocupări, 
obişnuiam să petrecem mult timp împreună. Ascultam 
Doris Day. Făceam glume pe socoteala băieţilor. Într-o zi 
mi-a spus că era interesată de un băiat care locuia aproape 
de ea şi pe care ea îl vedea, uneori, în drum spre şcoală, în 
Camp Knox. Se văzuseră de vreo două ori, fără să spună 
nimănui, şi credea că se îndrăgostea de el. 

— Asta-i tot ce ţi-a spus? 

— Da. N-a vrut să-mi spună numele lui. Sau unde locuia, 
la început. 

— Părea să-i fie ruşine cu el? 

— Dagbjört nu era aşa. N-avea nicio fărâmă de snobism 
în ea. Însă relaţia lor se afla încă într-o etapă delicată, 
presupun - era de-abia la început -, şi ea nu voia să 
vorbească prea mult despre asta. Cu siguranţă, nu cu 


părinţii ei. Bineînţeles, ăsta-i ultimul lucru pe care ţi l-ai... 
copiii şi l-ar dori - ştii şi tu cum e. Deci n-am fost surprinsă 
că ei nu ştiau ce făcea ea sau despre ce vorbeam atunci 
când le-am spus. Au fost complet luaţi prin surprindere - să 
audă că exista şi un băiat. 

— Da, îmi închipui. 

— Mama ei... a fost atât de dezamăgită, continuă Silja. 
Nu că Dagbjört se îndrăgostise de un băiat din Camp Knox, 
înţelegi tu, ci că ea nu i se destăinuise. Ele erau foarte 
apropiate şi mama ei era super, o femeie cu adevărat de 
treabă - întotdeauna atât de amabilă cu noi toate. Când a 
auzit despre acest băiat, a refuzat să creadă, a zis că 
probabil era o neînțelegere. 

— Însă nu era? 

— Nu, zise Silja. N-a fost nicio neînțelegere. 

— Dar... 

— Nu fi şi tu ca toţi ceilalţi şi nu începe să te îndoieşti de 
ceea ce am spus! N-am inventat chestia asta. 

— Nu, sunt sigur, însă băiatul nu a contactat niciodată 
poliţia. 

— Nu, n-a făcut-o. 

— Şi de ce crezi că n-a făcut-o? 

— De unde să ştiu eu? Nu pot răspunde la întrebarea 
asta. 

— Nu, binei... 

— N-am nici cea mai vagă idee, zise Silja, aprinzându-şi 
altă ţigară şi trăgând cu putere fumul în piept. 

Vocea ei părea obosită. 

— Eu doar repetam ceva ce mi-a spus ea. Uneori îmi 
doream să nu-mi fi spus niciodată despre el. N-ai nici cea 
mai vagă idee prin ce am trecut la momentul respectiv şi 
bieţii ei părinţi, care se agăţau de fiece cuvinţel, pentru că 
n-aveau nimic altceva de care să se agaţe. 

Privi în jos, în gol, la felia neatinsă de tort. 

— Nu ştiu de ce a trebuit să fiu eu, zise ea. Nu eu am 
cerut asta. Şi pentru mine a fost un moment cu adevărat 
cumplit, vezi tu. Foarte dificil. Mi-am pierdut una dintre cele 
mai bune prietene şi, de parcă asta nu era de-ajuns, 

oamenii au început să se îndoiască de orice cuvânt pe care- 
| spuneam. Ea mi-a cerut să păstrez secretul, înţelegi? Nu 
trebuia să spun nimănui, mă pusese să-i promit şi, dintr- 
odată, trebuia s-o spun în gura mare la toată lumea. La 
momentul respectiv, era doar dată dispărută. Încă se putea 
întoarce în orice clipă. 

Cafeneaua era una cunoscută, se auzea clinchet de 
linguri şi ceşti, zumzet de conversaţie veselă. Fiecare masă 
era ocupată, şi aerul era înţesat de fum de ţigară. Muzică 
comercială - ultimul hit disco islandez - se auzea în fundal. 

— Deci tot ce ţi-a spus a fost că se îndrăgostise de un 
băiat din Camp Knox? zise Erlendur. 

— Da, mai mult sau mai puţin. Aproape nimic pe care să 
ne bazăm, zău aşa. Normal că muream să ştiu mai mult, 
însă ea a zis că o să-mi spună mai multe mai târziu. Tocmai 
terminaserăm ora de sport; a trebuit să mă grăbesc spre 
oraş, iar ea era în drum spre casă şi aceea a fost ultima 
oară când am văzut-o. Ziua următoare n-a mai apărut la 
şcoală sau la întâlnirea pe care o planificaserăm pentru mai 
târziu în acea după-amiază cu celelalte fete, şi apoi am 
aflat că o pornise spre şcoală în acea dimineaţă, însă că n-a 
mai ajuns niciodată acolo. 

— Ce-a făcut-o să-ţi spună despre băiat chiar atunci? 

— Păi, Camp Knox avea o reputaţie proastă, zise Silja, şi- 
mi amintesc că spuneam că fratelui meu îi era frică de 
băieții de-acolo. După el, ei erau huligani - lucru care era, 
cu siguranţă, adevărat despre unii. Insă ea a spus că nu 
erau toţi aşa şi, când am început s-o iau la întrebări, mi-a 
povestit despre acest băiat pe care îl cunoscuse şi care nu 
era un huligan. 

— Aveau aceeaşi vârstă? 

— Da, presupun. 

— E posibil ca ea să fi inventat asta? 

— N-avea niciun motiv s-o facă, zise Silja. De ce crezi 
asta? 

— Pentru că băiatul nu pare să fi existat, zise Erlendur. 
Nu prea ar fi avut cum să piardă din vedere că fata cu care 
se vedea dispăruse. Au căutat-o săptămâni întregi - şi în 


tabără. Te-ai putea gândi că ar fi fost foarte simplu pentru 
el să vină şi să recunoască faptul că o cunoştea, că el era 
băiatul cu care ea se vedea şi să încerce să-i ajute familia. 

— Doar dacă nu cumva ştia ce i s-a întâmplat? zise Silja. 

— Exact. 

— M-am gândit atât de des la asta, m-am întrebat dacă 
el a avut vreun rol în ce i s-a întâmplat. Dacă s-a întâlnit cu 
el în acea dimineaţă şi s-au certat. Probabil că ea avea 
unele îndoieli şi a încercat să renunţe - dacă era ceva la 
care să fi renunţat. Cum ar fi reacţionat el? 

Silja nu era singura persoană care se gândise în acest fel. 
Poliţiei i se păruse întotdeauna posibil ca tânărul să fi fost 
implicat în dispariţia ei şi Erlendur ajunsese la aceeaşi 
concluzie, după ce citise despre caz. Era posibil ca bărbatul 
să mai fie în viaţă şi astăzi, deţinând soluţia enigmei. Ar 
avea deja în jur de patruzeci de ani, dacă pe atunci avea 
cam aceeaşi vârstă cu Dagbjört. Silja păru să anticipeze ce 
avea el de gând să spună. 

— Da, sunt sigură că bărbatul a existat, murmură ea atât 
de încet, încât Erlendur abia dacă o auzi. Dagbjört nu 
minţea. Şi ştiu că nici eu. 

— Nu, bineînţeles că nu. 

— Cred că el e încă în viaţă, şopti ea. De fapt, sunt sigură 
că e încă în viaţă şi ştie exact ce i s-a întâmplat fetei. 

Vernhardur locuia în oraşul Hafnarfjsrdur, la câţiva 
kilometri la sud de Reykjavik, şi a fost bucuros să vină la 
birourile Brigăzii Omucideri din Kópavogur. Punctual, 
întrebă de Erlendur, cu care vorbise la telefon. Se aşezară 
în birou împreună cu Marion. Se lăsa deja înserarea şi nu 
ajuta deloc că vremea era sumbră şi mohorâtă. Soarele nu- 
şi mai arătase faţa de zile întregi. Pe Erlendur nu-l deranja, 
însă Marion ar fi dat orice ca să vadă o rază de soare. 

La fel ca şi Kristvin, Vernhardur era mecanic de 
aeronave. Era un bărbat înalt şi impunător, cu un aer de 
încredere de sine care se potrivea cu numele său 
răsunător. Nu-şi rodea unghiile, ci şi le păstra tăiate şi 
curate. Faţa era proaspăt bărbierită, cu excepţia 
perciunilor, şi avea un păr blond şi ondulat, care începea să 
i se rărească în partea de sus. 

Le spuse că îl ştia pe Kristvin de când se alăturase 
companiei Icelandair. Fusese treaba lui Venni să-i arate 
frânghiile şi lucrase îndeaproape cu Kristvin în primele 
câteva luni şi se înţelegea bine cu el. Erau cam de aceeaşi 
vârstă, amândoi holtei şi se împrieteniseră repede. Nu-şi 
crezuse urechilor când auzise că bărbatul găsit la 
Svartsengi era nimeni altul decât Kristvin, şi nici nu-şi putea 
imagina ce i se întâmplase. 

— Pur şi simplu, n-are sens, zise el. Kristvin era un tip 
blând, care stătea departe de belele şi nu spunea niciodată 
nimic de rău despre nimeni. Faptul că a sfârşit în felul 
acesta, pur şi simplu, după cum am spus, n-are nicio noimă. 
Ce mai face biata lui soră? El chiar avea mare grijă de ea. 
Poate ştiţi că este bolnavă? 

Erlendur încuviinţă. 

— Am găsit diverse mărfuri în posesia lui, despre care 
avem motive să credem că proveneau de la bază, zise el. 
Bere, votcă şi aşa mai departe. Ştii cumva de unde le-a 
procurat? Cine erau persoanele lui de legătură? 

— Îi era atât de frică să n-o piardă, continuă Vernhardur, 


de parcă n-ar fi auzit întrebarea. N-am mai întâlnit niciodată 
un frate şi o soră atât de apropiaţi, atât de buni prieteni. A 
fost devastat când a auzit că are cancer. Ea a tot amânat 
să-i spună, până ce el a început să bănuiască faptul că ceva 
nu era în regulă şi... pur şi simplu a refuzat să creadă, nu 
putea accepta că ea era atât de bolnavă. Era hotărât s-o 
ajute în orice fel. Cu orice preţ. 

— Cum ar fi să cumpere droguri de la bază? 

— Ea v-a spus? Că făcea rost pentru ea? 

— Dacă te referi la marijuana... 

Vernhardur încuviinţă. 

— Ai idee cine era dealerul lui? 

— Avea legături cu nişte militari. Nu le ştiu numele. Nu 
mi-a spus şi nu l-am întrebat. Nu voiam să ştiu. Eu nu aduc 
nimic acasă de la bază. Nici alcool, nici ţigări sau dulciuri. 
Nimic. Şi nu mă însoțesc cu nimeni dintre cei care lucrează 
aici, cu excepţia islandezilor. 

— Şi de ce nu? întrebă Marion. 

— Sunt împotriva armatei, zise Vernhardur. Şi împotriva 
porcăriei ăsteia de piaţă neagră care are legătură cu ea. 
Sunt cu totul şi cu totul împotriva tuturor acestor lucruri. 
Urăsc faptul că, de fiecare dată când merg la lucru, trebuie 
să trec printr-un afurisit de punct de control militar. Urăsc 
asta. 

— Dacă prietenul tău făcea rost de droguri pentru el şi 
sora lui, zise Marion, de ce eşti atât de surprins că a intrat 
în belele? Nu e ca şi cum te-ai duce la magazin să-ți 
cumperi o cutie de coca-cola. 

— Păi, bineînţeles că nu ştii niciodată cu ce te confrunţi 
într-o astfel de treabă, zise Vernhardur, ce fel de nenorociţi 
au în armată. El a zis că nu era riscant. Cantităţile erau atât 
de mici, încât nu era mare scofală. 

— Cum ai aflat de asta? Ţi-a spus el? 

Vernhardur încuviinţă din nou. 

— Să nu credeţi că eram şi eu implicat - pentru că nu 
eram. În niciun caz. Poate credeţi asta, însă vă asigur că nu 
eram. Ca să fie totul clar. 

Era în ziua în care Kristvin i-a spus lui Vernhardur despre 

boala surorii sale. Obişnuiau să conducă cu rândul la şi de 
la muncă în Keflavik. Într-o zi, când Kristvin se afla în 
Corolla şi erau gata să se îndrepte spre casă, a zis că 
trebuia să facă un scurt comision şi l-a rugat pe Vernhardur 
să-l aştepte lângă comandament - că nu dura decât vreo 
zece minute. Vernhardur a protestat, însă Kristvin a insistat 
şi l-a lăsat să aştepte lângă magazin. Vernhardur nu mai 
pusese niciodată piciorul în comandament şi nu dorea nici 
acum să intre acolo. Şi, în afară de asta, ştia că islandezii 
aveau nevoie de un garant - un membru al Forţei de 
Apărare care să-i înregistreze - dacă doreau să folosească 
vreuna dintre facilităţi sau să viziteze vreun club de la bază. 
Vernhardur nu apucase niciodată să cunoască pe vreunul 
dintre americani şi nu era interesat de asta. A rămas în faţa 
comandamentului timp de aproape o jumătate de oră, 
simțindu-se ca un cerşetor, şi fumega de nervi în momentul 
în care Kristvin a venit să-l ia. În timp ce se îndreptau cu 
maşina către poartă, Vernhardur îi ţinu o predică, iar 
Kristvin se scuză din toată inima şi promise să-i dea 
explicaţii. Vernhardur crezu că Kristvin părea agitat dintr-un 
anumit motiv. Ca de obicei, gărzile de la poartă au fost 
foarte permisive, iar islandezilor care lucrau la bază şi 
treceau pe acolo frecvent le făceau semn cu mâna să 
treacă. Însă, din când în când, se mai făcea câte o razie 
neaşteptată, aşa cum părea să se întâmple şi acum. 

Era la sfârşitul unei zile de lucru, se formase coadă la 
poartă şi ei observară că o maşină fusese scoasă din rând 
pentru o inspecţie amănunţită. In faţa lor erau alte trei 
vehicule şi primului i se făcu de asemenea semn să tragă 
pe dreapta. Maşinii următoare i se făcu semn cu mâna să 
treacă, la fel şi celeilalte, care se afla în faţa lor. Un militar 
american şi un ofiţer islandez de poliţie supravegheau 
poarta, în timp ce altă pereche percheziţiona maşinile. 
Kristvin trecu uşor de barieră, apoi i se făcu semn să 
oprească. „Rahat! Ei nu mă percheziţionează niciodată?” îl 
auzi Vernhardur bombănind cuprins de panică. Polițistul îi 
examină atent prin parbriz, apoi le făcu semn să treacă mai 
departe. Kristvin răsuflă uşurat. Când se uitară în spate, 

văzură că maşina din spatele lor era trasă pe dreapta 
pentru inspecţie. 

Era absolut evident că Kristvin făcea contrabandă cu 
ceva de la bază - probabil acel lucru pe care îl luase atunci 
când îl lăsase pe colegul său să aştepte în faţa 
comandamentului. Vernhardur vru să ştie ce transporta, şi 
Kristvin fusese destul de evaziv, insistând că nu luase decât 
vreo două cartuşe de ţigări de la automatele aflate în 
barăci. Vernhardur nu crezuse nicio clipă acest lucru - 
Kristvin n-ar fi fost atât de stresat în legătură cu ceva atât 
de banal - şi zisese că avea tot dreptul să ştie. Kristvin îl 
pusese în pericol, fără să-l prevină. Scăpase ca prin urechile 
acului ca să nu fie arestat din cauza infracţiunii comise de 
Kristvin şi ar fi fost posibil chiar să fi stat la mititica drept 
rezultat. Acest lucru fusese un lucru iresponsabil din partea 
lui, şi Vernhardur era furios că Kristvin era atât de egoist şi 
un dobitoc atât de mare încât să-l amestece în genul acesta 
de porcărie. In cele din urmă, Kristvin trase pe dreapta pe 
câmpul de lavă Hvassahraun şi opri motorul. li explică lui 
Vernhardur că sora lui avea cancer şi că el îi făcea rost de 
marijuana, pentru a-i face viaţa mai uşor de suportat. 
Refuză să-i dezvăluie sursa, însă recunoscu faptul că 
drogurile erau ascunse pe uşa din dreptul scaunului 
pasagerului pe partea pe care stătea Vernhardur. Inlocuise 
panoul de pe uşă, astfel încât să poată fi uşor de demontat, 
iar înăuntru se afla un compartiment. Nici că se putea mai 
simplu de-atât. „Îmi pare rău, prietene”, zise Kristvin. „Nu 
ştiu ce-a fost în mintea mea. N-am stat să mă gândesc că 
erai şi tu cu mine. Pur şi simplu, nu mi-a trecut prin minte. 
Sincer!” 

— Bietul de el, era îngrozit, zise Vernhardur. Kristvin nu 
era genul care să se bage în chestii la nivel mare, ca să fiu 
sincer, însă era gata să o facă pentru sora lui. 

— Au mai fost şi alte dăţi, ştii cumva? zise Marion. 

— Nu, din câte ştiu eu. După aceea am mers la muncă 
fiecare cu maşina lui. Separat. Nu am mai pomenit 
niciodată de acel incident. 

— Însă a continuat? 


— N-am de unde să ştiu. 

— Probabil că ai explodat de furie, zise Erlendur. 

— Aşa e. Nu avea niciun drept să mă expună la un astfel 
de risc. l-am spus că era nebun - uşa era primul loc la care 
s-ar fi uitat poliţia. 

— Deci tu n-ai avut niciun fel de amestec în asta? zise 
Marion. 

— În niciun caz, zise Vernhardur. 

— Şi nu ştii dacă a mai adus droguri sau cum plătea 
pentru ele, sau cui îi mai furniza, altcineva în afară de sora 
lui? 

— Nu. 

— Şi trebuie, pur şi simplu, să te credem. 

— Ştiam eu că o să încercaţi să mă implicaţi în asta, am 
zis-o de la bun început, nu-i aşa? Nu mint. Vă spun exact 
cum a fost. Nu eram nevoit să pomenesc de asta, însă am 
făcut-o. Am crezut că această informaţie vă poate ajuta. 

Se uită la amândoi cu o faţă gravă. 

— Marijuana nu era doar pentru Nanna. Kristvin 
deprinsese viciul ăsta cu mult timp în urmă. Însă nu cred că 
era dealer sau că făcea bani din asta. Nu era genul. 
Cumpăra doar pentru el şi pentru sora lui. 

— Plătea pentru marfă în dolari? întrebă Erlendur. 

— N-am întrebat. Insă probabil că aşa era, dacă o 
cumpăra de la bază. 

— Lucrai cu el în hangarul 885? întrebă Erlendur. 

— Nu, n-am mai fost acolo de ceva vreme. 

— Dar îl ştii, bineînţeles? 

— Sigur. 

— Ţi-e cunoscută linia aeriană ale cărei avioane sunt 
reparate acolo - una americană care se numeşte Northern 
Cargo Transport? 

— Da, eu am... ştiu că am reparat un Hercules de-al lor 
de curând. O problemă la trenul de aterizare. De fapt, 
Kristvin lucra la el în hangarul cel mare - hangarul 885. 

— Nu s-a întâmplat să menţioneze ceva în legătură cu el, 
nu-i aşa? întrebă Marion. 

— Nu. Ce... ca de exemplu? 

— Nu ştiu, ceva. Cum ar fi, spre exemplu, ce încărcătură 
transporta sau ce văzuse în cală? 

— Nu, n-a zis. S-a întâmplat ceva acolo? În hangar? 

— Nu, din câte ştim noi, zise Marion. 

— Mai era un lucru pe care Kristvin mi l-a spus când am 
parcat în Hvassahraun, adăugă Vernhardur cu ezitare. 

— Ah? 

— Nu ştiu dacă are vreo legătură. 

— Ce a fost? 

— Era răvăşit după ce fusese aproape prins la poartă şi 
după toată beşteleala mea. Şi tocmai îmi spusese despre 
boala surorii sale. Părea să fie la capătul puterilor şi a lăsat 
să-i scape ceva despre care cred că ar trebui să ştiţi. 

— Ce a fost? întrebă Marion din nou. 

— Nu a spus-o în multe cuvinte, însă a dat de înţeles că 
se vedea cu o femeie şi că ea locuia la bază. 

— Serios? 

— Şi că ea nu era islandeză. 

— O americancă? 

Vernhardur încuviinţă. 

— Care au fost cuvintele lui exacte? întrebă Erlendur. Îţi 
poţi aminti? 

— N-a spus-o direct. Eu doar am citit printre vorbe. Era 
foarte stânjenit şi doar a sugerat ceva, după cum am spus, 
însă eu m-am prins imediat. Avea un fel de relaţie cu o 
femeie de la bază. N-am mai discutat despre asta şi n-am 
pus nicio întrebare. În plus, nu prea ne-am mai văzut după 
incidentul cu contrabanda. Insă din ce a spus Kristvin, avea 
de gând să încheie acea relaţie şi presupun că a făcut-o. 

— Însă nu ştii sigur? 

Vernhardur scutură din cap. 

— Şi, ca lucrurile să fie şi mai complicate, femeia era 
măritată. 

— Vrei să spui...? 

— Da. 

— ...cu un militar american? 

— Mda. 

După ce Vernhardur plecă, Erlendur şi Marion se duseră 
cu maşina în Reykjavik şi merseră să mănânce la 
Skulakaffi. Se apropia ora cinei şi Skulakaffi oferea o gamă 
variată de mâncăruri tradiţionale islandeze, ca de exemplu 
miel sărat şi egrefin fiert, la preţuri convenabile. Era 
frecventat de muncitorii şi camionagiii care ştiau că puteau 
lua acolo o masă rapidă şi substanţială, urmată de cafea şi 
Kleinur. Cu toate că nimeni n-ar fi putut afirma că acea 
cantină, cu linoleumul ei tocit şi atmosfera îmbâcsită, 
reprezenta ceva de mare rafinament, cu greu puteai găsi o 
clientelă mai loială şi mai mulţumită în oricare alt loc din 
Reykjavik. 

Erlendur şi Marion se aşezară în linişte la masă. Unul 
dintre felurile principale ale zilei era delicatesa tradiţională 
de iarnă, calcan fermentat în zeamă, şi Marion îşi făcu griji 
ca nu cumva duhoarea unică de peşte în putrefacție - un 
amestec scârbos de miros de putreziciune şi urină - să nu 
intre în haine. Insă lui Erlendur nu-i păsa câtuşi de puţin de 
asta şi ceru o bucată generoasă de calcan cu o porţie 
zdravănă de zeamă şi o felie de pâine de secară unsă cu un 
strat gros de unt. Incepu să mănânce cu aşa o poftă, lacom 
după acea zi lungă, încât fu aproape imposibil să mai scoţi 
vreo vorbă de la el printre îmbucături. Marion, mai 
mofturos, mâncă absent un hamburger cu sos, cartofi şi 
jeleu de coacăze roşii, reflectând la faptul că, mai târziu, 
cineva trebuia să-şi aerisească hainele pe balcon şi să-şi 
spele părul pentru a scoate din el duhoarea de calcan. 

Marion remarcă faptul că membrii Escadronului de Luptă 
57 din Keflavík descriseseră odată Islanda drept un „loc 
dificil”: câţiva militari stătuseră mai mult de un an, cu toate 
că alţii rămăseseră doi sau chiar trei ani, mai ales dacă 
aveau familiile după ei, şi majoritatea fuseseră mai mult 
decât bucuroşi să plece de îndată ce li se încheiase 
misiunea. Drept urmare, era o criză destul de mare de 
personal. 


— Se plâng că majoritatea timpului lor aici şi-l petrec 
adăpostindu-se de vremea urâtă, adăugă Marion. 

— „Loc dificil”? repetă Erlendur, tăind din grăsimea 
închegată şi vârându-şi-o în gură cu ajutorul unui cuţit. 
Pentru ei nu suntem decât o mare baracă de mahala, nu-i 
aşa? Un mare... Camp Knox. 

Marion zâmbi. Erlendur avea o calitate care nu putea fi 
descrisă - o atitudine defensivă, poate -, care îl făcea să 
pară, pentru alţii, obositor de căpos, însă pe care Marion o 
găsea aproape fermecătoare. Spre deosebire de americanii 
meteosensibili, Erlendur n-ar fi folosit niciodată cuvinte 
precum  „vicisitudine” sau „neprimitor” pentru a descrie o 
pustietate puţin locuită precum Midnesheidi. 

Marion îl urmări de Erlendur înfulecând calcanul 
fermentat, adunând cu grijă până la ultima picătură de 
zeamă şi înghiţind-o cu plăcere. Era în elementul lui. Insă 
nimeni dintre cei care ar fi lucrat cu el n-ar fi putut să nu 
observe că fusese neobişnuit de morocănos în ultimul timp. 
Marion respingea ceea ce colegii de la birou bârfeau, pe la 
spatele lui Erlendur, referitor la recentul lui divorţ. 

— Am mai descoperit, zise Marion, împingându-şi 
farfuria, şi că hangarul 885 a fost construit în anii cincizeci, 
iniţial pentru avioanele B-36 Peacemaker, cele mai mari 
bombardiere construite vreodată, răspândite în întreaga 
lume. De aceea este atât de mare. 

— Crezi că e posibil ca Kristvin să fi căzut de acolo de 
sus? 

— Traumatismele pe care le-a descris medicul legist 
sugerează acest lucru, însă întrebarea este ce făcea el 
căţărat acolo sus? 

— Poate că s-a aruncat singur. S-a sinucis. 

— Şi lovitura din ceafă? 

— S-a izbit cu capul de grinzi. 

— Şi după aceea, o persoană sau nişte persoane i-au luat 
corpul neînsufleţit şi i l-au aruncat departe de bază? 

— N-au vrut să atragă atenţia asupra hangarului, zise 
Erlendur. E o bază pentru avioane-spion, nu-i aşa? 

— Şi ce motiv să fi avut ca să se sinucidă? 

— Sora lui avea o boală incurabilă. 

— Da, însă el o ajuta. Cu siguranţă, n-avea de gând s-o 
abandoneze tocmai atunci când ea avea cea mai mare 
nevoie de el? 

— Bine, ai dreptate. Deci nu este sinucidere. 

— Poate a văzut ceva ce n-ar fi trebuit să vadă în hangar. 

— In plus era implicat în contrabandă şi achiziţionase 
mărfurile de la cineva despre care nu ştim nimic şi, colac 
peste pupăză, mai avea şi o aventură cu o femeie de la 
bază, măritată cu un militar. Probabil că unul dintre 
aviatorii ăia ai tăi, care a aflat pe pielea lui ce fel de loc 
dificil poate fi Islanda... 

— Şi l-a atacat pe Kristvin? 

— Poate că îi datora tipului bani? Cumpăra droguri în 
mod frecvent de la un militar şi poate că avea datorii. Apoi 
tipul află că el este la bază în acea seară şi îi face o vizită. 

— Presupunerea asta e la fel de bună ca oricare alta, 
recunoscu Marion. 

— Păi, nu ştiu, n-am nici cea mai vagă idee în legătură cu 
ce s-a întâmplat aici, zise Erlendur. 

Marion ridică din umeri şi scoase un pachet de ţigări. 

— Vreo veste în legătură cu Camp Knox? 

— Nu, nu prea, zise Erlendur. Am vorbit cu prietena lui 
Dagbjört care a venit cu informaţia cu iubitul şi îşi menţine 
versiunea. Insistă că a existat un băiat. E convinsă că el 
încă trăieşte şi că e posibil să ştie ceva. E posibil, chiar, ca 
el să-i fi făcut felul lui Dagbjört. 

— Da, asta e o teorie veche, zise Marion. 

— Chiar aşa. 

— Crezi că e prea târziu ca să-i facem o vizită surorii lui 
Kristvin? întrebă Marion, uitându-se la ceasul de pe perete. 

— Să mergem şi să aflăm? 

— Apropo, zise Marion, ridicându-se, e adevărat ce am 
auzit, că ai divorţat de curând? Nu că ar fi treaba mea. 

— Nu, ai dreptate, zise Erlendur, împingându-şi farfuria. 
Nu e treaba ta. 

Nanna nu comentă nimic în legătură cu vizita târzie. 
Făcea curat după cină, însă îi invită să intre şi întrebă dacă 
poliţia reuşise să afle cum murise Kristvin; dacă acesta era 
motivul vizitei lor neaşteptate. Marion zise că nu aflaseră 
asta, însă că se iviseră diverse aspecte care trebuiau 
lămurite. 

Ea termină de făcut curăţenie în bucătărie, îşi turnă cafea 
şi se aşezară cu toţii. Mirosul restaurantului Skulakaffi 
persista încă în jurul lui Marion şi Erlendur. 

— Aţi mâncat calcan fermentat? întrebă Nanna direct. 

— El a mâncat, zise Marion, arătând acuzator înspre 
Erlendur. Locul ăla duhnea până în ceruri. Ne-a însoţit şi 
până aici? 

— Ne putem da jos pardesiele, dacă doreşti, se oferi 
Erlendur pe un ton de scuză. ` 

— Nu, nu contează, zise Nanna. Imi place calcanul 
fermentat. 

— Eşti sigură? 

— Da. 

Erlendur îşi scoase oricum pardesiul şi, luându-i-l şi pe al 
lui Marion, se duse şi le agăţă în micul antreu. Când se 
întoarse, îi spuse Nannei că Vernhardur fusese la secţie şi 
că povestise cum procedase fratele ei pentru a scoate 
marijuana de la bază. Pur şi simplu, tipul ascunsese 
drogurile într-un compartiment din uşa maşinii pe care-l 
golise, apoi trecuse de barieră, Dumnezeu ştie cum. Panoul 
de pe uşa pasagerului fusese în mod evident modificat şi 
criminaliştii descoperiseră compartimentul care, cu toate că 
era gol, conţinea încă urme de marijuana. Acest lucru 
confirma, într-o oarecare măsură, povestea lui Vernhardur. 
Era clar că Kristvin îşi asumase un risc major ori de câte ori 
cărase drogurile de la bază, într-un mod atât de 
amatoricesc. 

— A zis că avea o scuză bună, spuse Nanna, când 
Erlendur termină de vorbit. A zis că l-au înţeles când le-a 

povestit de ce o făcea. Ştiu că era neexperimentat - era un 
amator, aşa cum aţi spus. Mie mi-a fost mereu teamă ca el 
să nu intre în... în vreo belea, şi l-am implorat să înceteze. 
Nu merita. 

— Eşti sigură că nu ţi-a spus de unde procura drogurile? 
întrebă Marion. 

— Voia să mă ţină departe de asta. A zis că, cu cât ştiam 
mai puţin, cu atât va fi mai bine pentru amândoi. Kristvin 
era uneori atât de încăpățânat! Am încetat să-l mai întreb, 
iar el nu mi-a mai spus niciodată nimic. 

— Mi-e teamă că lucrul ăsta nu sună plauzibil pentru noi, 
zise Marion. Sper că poţi înţelege asta. 

— Nu mint. Aşa voia el. 

— Lumea s-ar gândi că ai fi fost nerăbdătoare să ştii la ce 
fel de riscuri se expunea fratele tău procurându-ţi droguri. 
Nu prea pari genul care să-l lase să ascundă lucruri de tine. 
Chiar dacă o făcea doar în interesul tău. 

— Nu ştiu ce altceva să mai spun. Depinde de voi, dacă 
mă credeţi sau nu. Eu... eu încerc să nu mă gândesc la 
faptul că el ar fi putut... că ar fi putut fi vina mea că el a 
murit într-un mod atât de îngrozitor. 

— Trebuie să înţelegi cât de important e să ne spui 
adevărul adevărat. 

— Înţeleg. Bineînţeles că înţeleg. 

— A pomenit vreodată fratele tău de faptul că lucra într- 
unul dintre hangarele americane, hangarul 885? întrebă 
Erlendur. 

— Da, pomenea de asta din când în când, zise Nanna 
amintindu-şi. Puteau folosi facilităţile de acolo, atunci când 
aveau multă treabă. Aveau o platformă acolo sau ceva de 
genu' ăsta, însă nu trebuia să vorbească despre asta. Era o 
zonă controlată. Armata ţinea acolo avioane care nu erau 
admise nicăieri în apropiere. Nimeni nu voia asta. Trebuia 
ca secretul să fie păstrat, altminteri acest lucru ar fi pus în 
pericol relaţiile companiei Icelandair cu armata. Nimeni nu 
voia acest lucru. 

— Deci el nu şi-a băgat deloc nasul? 

— Nu... adică... 

— Ce? 

— Nu, nu cred că este relevant, este... trebuie să fi fost 
cam acum un an... 

— Ce? 

— Era un bărbat pe care îl cunoşteam, un ziarist, zise 
Nanna şi din expresia ei era clar că avea reticenţe să 
vorbească despre el. El şi Kristvin erau prieteni - cel puţin 
până ne-am despărţit. A fost iubitul meu. Cam nemernic, pe 
bune. Rúdólf. El... 

Nanna scutură din cap. 

— Ce e? o îndemnă Marion. 

— A fost vina mea că am intrat într-o relaţie atât de 
nenorocită. N-am văzut asta decât atunci când a fost prea 
târziu. 

— Ce n-ai văzut? întrebă Erlendur. 

— Ce javră ordinară era. A dat repede bir cu fugiţii când a 
auzit că am cancer. Nu ştiu ce am văzut la el. Ne-am 
întâlnit într-o discotecă... mă rog... Numele lui este Rúdólf, 
am menţionat deja asta? 

Marion încuviinţă. 

— L-a rugat pe Kristvin să se ocupe de o chestie de la 
bază pentru el. În hangarul ăla, dacă îmi amintesc asta 
bine. Era vorba de o linie aeriană despre care Rúdólf voia 
să afle nişte informaţii. 

— Ce linie aeriană? 

— Am uitat. 

— Northern Cargo Transport? sugeră Erlendur. 

— Ceva de genul ăsta, da, nu sunt sigură. Northern Cargo 
Transport. O denumire în genul ăsta. Rúdólf voia ca Kristvin 
să facă nişte poze pentru el şi nişte săpături ca să afle mai 
multe. Însă asta a fost, să ştiţi, acum aproape un an, aşa că 
nu cred... Credeţi că ar putea avea vreo relevanţă chestia 
asta? 

— Nu ştiu, zise Marion. E posibil să fie nevoie să vorbim 
cu acest Rúdólf. 

— Vă rog să nu-i spuneţi că eu v-am dat numele lui. Nu e 
nevoie, nu-i aşa? Am reuşit să mi-l şterg din memorie. 
Complet. Of, Doamne, e posibil să înceapă să sune din nou. 

— Nu-i vom spune nimic, promise Erlendur. Ştii ce voia să 
afle... la Rúdólf, mă refer. 

— Nu. Era curios în legătură cu linia aeriană. Cred că 
Kristvin a pomenit asta. Că era ceva putred cu ea. Rúdólf a 
crezut că era posibil să găsească ceva de scris despre asta. 
S-a oferit să-i aducă şi un aparat de fotografiat şi altele. 

— În ce sens era ceva putred cu ea? , 

— Nu ştiu. Însă nu cred că Kristvin a făcut ceva. Îi era o 
frică de murea să nu-şi piardă slujba, dacă făcea ce voia 
Rúdólf, dar asta nu l-a oprit pe Rúdólf să-l bată la cap cu 
subiectul ăsta. Se vedea ca un fel de... mare sculă de 
reporter - cum se numesc ăştia? 

— Jurnalist de investigaţie? 

— Exact, asta e, zise Nanna. Nenorocitul! 

— E posibil ca fratele tău să fi avut probleme din cauză 
că-i datora bani cuiva de la bază? întrebă Erlendur. A făcut 
vreodată aluzie la aşa ceva? 

— Nu. 

— Mai e o chestiune despre care vrem să te întrebăm, 
referitoare la activităţile fratelui tău de la bază, zise Marion. 

— Ah? 

— Nu ştiu dacă ştiai, cel puţin nouă nu ne-ai spus... 

— Despre ce? 

— Vernhardur crede că Kristvin avea o iubită acolo. 

— Serios? 

— Ştii ceva în legătură cu asta? 

— Despre o femeie? Nu. 

— Fratele tău n-a intrat în detalii, însă asta a fost 
impresia pe care i-a lăsat-o lui Vernhardur, zise Erlendur. 

— Atunci probabil că era o chestie de dată recentă, zise 
Nanna. Sau mi-ar fi spus. 

— Nu chiar atât de recentă, zise Marion. Vernhardur a 
aflat sau cel puţin fratele tău a făcut aluzie la chestia asta, 
acum ceva vreme, când Kristvin l-a amestecat şi pe el în 
mod accidental într-una dintre treburile sale de 
contrabandă. 

— Cine este femeia? 

— E măritată, din câte se pare, zise Marion. 

— Măritată? Nu... în niciun caz. Pe bune? 

— Deci nu ştiai? 

— Nu. Nimic. Este prima oară când aud de asta. 
Măritată? 

— Cu un membru al Forţei de Apărare, zise Marion. Un 
militar american. 

— Cred că glumiţi! 

— Probabil că s-a terminat repede, zise Erlendur, văzând 
cât de tare o supărase pe Nanna vestea asta. A fost doaro 
aventură pasageră despre care n-a crezut că merită să-ţi 
spună. 

Erlendur părea să facă tot posibilul ca să-l scuze pe 
fratele ei şi să atenueze şocul. Marion se întreba dacă era o 
calitate bună sau rea la un poliţist să se implice într-un caz 
în acest fel. 

— Oricum, interveni Marion, este posibil ca soţul, acest 
soldat, să fi avut ceva de împărţit cu fratele tău. 

— Pur şi simplu n-am ştiut nimic. 

— Nu, zise Marion. Poate că erau mai multe lucruri pe 
care fratele tău nu le lăsa să se vadă. 

În dimineaţa următoare, Marion încercă să o găsească pe 
Caroline Murphy. Ea le dăduse numărul ei de telefon de la 
sediul poliţiei militare, şi Marion sună de mai multe ori la 
acel număr, fără succes. Intre timp, Erlendur era pe urmele 
lui Rudolf. Nanna credea că el se mutase de curând, însă nu 
ştia unde anume. In cartea de telefon nu se găsea niciun 
reporter înregistrat cu acel nume, deci cel mai bun lucru 
era să sune la Asociaţia Jurnaliştilor. Acolo, Erlendur află că 
Rudolf nu mai era angajat în prezent la niciun ziar şi la 
niciun post radio sau TV. Işi pierduse slujba de la un ziar de 
seară cu ceva vreme în urmă. Persoana care răspunsese la 
telefon nu ştia motivul - afirmând doar că era o chestiune 
confidențială -, însă îi dădu lui Erlendur adresa lui Rúdólf şi 
numărul lui de telefon. El sună la acel număr, doar ca să 
afle că postul telefonic fusese deconectat. 

Cu puţin timp înainte de prânz, Erlendur şi Marion sunară 
la uşa unui apartament aflat la subsolul unui bloc. Se afla în 
Oldugata, în partea de vest a oraşului, într-un imobil cam 
dărăpănat, îmbrăcat în tablă ondulată care, odinioară, în 
zilele sale de glorie, fusese vopsită în roşu. Nu mai 
rămăseseră din acea vopsea decât nişte bucăţi desprinse 
de culoare, iar ramele ferestrelor, cu un singur vitraj, erau 
deteriorate din cauza intemperiilor şi a neglijenţei 
proprietarilor. Un coş de fum se iţea din acoperiş, având 
fixat de el o antenă de televiziune. Cablul cobora până la 
etajul întâi. De acolo, un altul cobora până la apartamentul 
lui Rúdólf. 

Erlendur bătu a doua şi a treia oară până ce, în cele din 
urmă, auzi zgomot, şi un bărbat îşi făcu apariţia în cadrul 
uşii, cu ochii încă tulburi de somn. Arăta de parcă tocmai se 
dăduse jos din pat, stând acolo doar în chiloţi şi cu o 
plapumă înfăşurată în jurul umerilor. De sub plapuma 
respectivă ieşeau în evidenţă, observă Erlendur, nişte 
picioare desculţe şi fusiforme, cu o formă urâtă de ciupercă 
la ambele degete mari. 

— Ce... ce e cu gălăgia asta? 

— Tu eşti Rúdólf? întrebă Erlendur. 

— Da, numele meu este Rúdólf. Voi cine sunteţi? 

— Suntem de la poliţie, zise Erlendur. Am vrea să vorbim 
cu tine, dacă putem intra. 

— La mine, înăuntru? zise Rúdólf, de parcă nu mai auzise 
niciodată în viaţa lui o idee atât de absurdă. 

— Sau poţi veni cu noi, dacă preferi, zise Erlendur. Nu 
contează. 

— Sau ce... sunt arestat? 

— Nu, bineînţeles că nu, zise Erlendur. Trebuie doar să-ţi 
punem câteva întrebări despre o chestiune de care erai 
interesat şi tu cu ceva timp în urmă, care are legătură cu 
baza NATO din Keflavik. 

— Aşteptaţi să-mi trag nişte haine pe mine, zise Rúdólf şi 
dispăru din raza lor vizuală. 

Nu peste mult timp el reapăru în cadrul uşii, de data 
aceasta purtând o pereche de pantaloni strâmţi de culoare 
verde şi trăgându-şi un tricou peste cap. Nu se sinchisise 
să-şi pună şosete în picioare. _ 

— Poate că ar trebui să intraţi, zise el. Imi pare rău de 
dezordine, eu... 

Cuvintele lui rămaseră suspendate în aer. Erlendur îi 
spuse să nu-şi facă griji în privinţa asta şi intră în bârlogul 
lui. Marion îl urmă, închizând uşa. Apartamentul nu era 
altceva decât o cameră cu o chicinetă şi un birou cu o 
maşină veche de scris. Baia se afla afară, pe holul de la 
intrare. Dezordinea pentru care Rúdólf se scuzase era de 
nedescris: un haos de ziare vechi şi documente, 
amestecate cu cutii de lapte şi resturi alimentare. Peste tot 
în apartament se simţea un miros fetid de mâncare 
stricată, de carne alterată şi lapte acru. Din câte se pare, 
Rúdólf era conştient de miros, căci deschise la repezeală 
două ferestre. 

— Aş face cafea, ştiţi, însă maşina de cafea e kaput, zise 
el, aşezându-se pe marginea patului. 

La birou se afla un scaun pe care Marion îl trase. 
Erlendur, negăsind unde să se aşeze, se postă lângă una 

dintre ferestre, sperând să ia o gură de aer proaspăt. 

— Deci care e chestiunea asta despre care vorbeaţi? 

— Credem că ştii că Kristvin a fost găsit... 

— Krissi? Mda. Sunteţi aici în legătură cu el? 

— Am auzit că l-ai rugat să-ţi facă o favoare atunci când 
lucra la bază... 

— Cine v-a spus asta? întrebă Rúdólf. Sora lui? Nanna v-a 
spus asta? V-a vorbit despre mine? 

— Am găsit un bilet printre lucrurile lui Kristvin, 
improviză Erlendur, onorându-şi promisiunea de a nu 
pomeni numele Nannei în faţa fostului iubit. Ce anume, mai 
precis, l-ai rugat să facă pentru tine? 

— Un bilet? Ce fel de bilet? 

— Despre o linie aeriană străină care folosea aeroportul 
şi... 

— De-aia a fost omorât? întrebă Rúdólf, trezindu-se 
brusc. 

Băuse, în mod evident, cu o noapte înainte şi se lupta să 
facă faţă nu doar vizitei neaşteptate, ci şi unei mahmureli 
crunte. 

— Ca să fie totul clar, Rúdólf, zise Marion, orice discutăm 
aici este strict confidenţial. Inţelegem că eşti jurnalist, cu 
toate că nu lucrezi nicăieri în prezent, însă nu poţi folosi 
niciun fel de informaţie care iese la iveală în conversaţia 
noastră. Sper că înţelegi asta. Dacă o faci, acest lucru ar 
putea compromite ancheta noastră. 

— Bineînţeles, zise Rúdólf. Hei, eu obişnuiam să furnizez 
informaţii poliţiei. Sunt un profesionist, adăugă el voios. 

— Bun. 

— Şi chiar am avut destul de multe informaţii, continuă 
Rúdólf, de parcă s-ar fi simţit obligat să se justifice. Sunt 
conţopist independent şi scriu pentru diverse fiţuici. Revista 
pentru pescari şi aşa mai departe. Şi, în plus, am înţeles că 
ei au de gând să-mi dea înapoi vechea slujbă; e doar o 
chestiune de timp... 

— Conţopist? se miră Erlendur. 

— Mda, conţopist. 

— Adicâ...? 

— Da, omule, conţopist. Nu-mi spune că n-ai mai auzit 
niciodată de asta? zise Rúdólf, trezindu-se de-a binelea 
acum. 

— Adică eşti un fel de scriitor de închiriat? 

Rúdólf, în mod clar, nu crezu că merita să-i răspundă. 
Scoase o pereche de şosete de sub pat, le mirosi, apoi şi le 
puse în picioare. Marion îl întrebă dacă ştia ceva despre 
relaţiile lui Kristvin cu femeile, însă Rúdólf zise că erau 
secole de când nu mai avusese niciun contact cu el, aşa că 
nu-i putea ajuta în această privinţă. Deci asta însemna că 
Krissi reuşise în cele din urmă să şi-o tragă? Marion nu 
răspunse la această întrebare; cu cât mai puţine informaţii 
îi dădeau acestui jurnalist, cu atât mai bine. Cu aceeaşi 
precauţie, Erlendur întrebă despre cum achiziţiona Kristvin 
ţigări şi alcool de la bază. Rúdólf recunoscu faptul că se 
bucurase de acele avantaje - pe când se vedea cu Nanna -, 
însă zise că prietenia lui cu Kristvin se încheiase de îndată 
ce el şi Nanna se despărţiseră. Părea să nu ştie de droguri; 
cel puţin, nu aduse vorba de ele. 

— Are cancer, zise Marion. 

— Mda, ştiu, zise Rúdólf. Foarte nasol. 

— Şi v-aţi despărţit. 

— Nu din cauza asta - n-a spus asta, nu-i aşa? 

— Nu. 

— Pur şi simplu, s-a terminat totul între noi, înţelegeţi. 
Asta-i viaţa. 

— Cu siguranţă, zise Marion. Deci nu ştii dacă Kristvin se 
vedea cu vreo femeie de la bază? 

— Nu. N-am nici cea mai vagă idee. 

— Ştii să fi avut prieteni acolo? Islandezi sau americani? 

— Nu. Niciun prieten. 

Marion orientă discuţia înapoi către linia aeriană străină. 
Rúdólf părea să se fi înseninat. Găsise o sticlă cu nişte 
alcool pe fund şi o goli, apoi aruncă sticla pe pat. 

— Krissi mi-a spus despre transportoarele Hercules pe 
care echipa islandeză le repara la SNA Kef, zise el, 
ştergându-se la gură. Aterizează aici aproape regulat şi, 
dacă au nevoie de întreţinere, apelează la Krissi şi la echipa 

lui, pricepeţi? 

— SNA Kef? repetă Erlendur, nedumerit. 

— Mda, SNA Kef - Staţia Navală Aeriană Keflavík. Haide, 
probabil că aţi auzit denumirea asta... Nu înţelegeţi nimic? 
Sunteţi de la ţară sau...? 

— Continuă, zise Marion, făcându-i semn lui Erlendur să-l 
lase în pace pe Rúdólf. 

— Ei susţin că aceste aeronave aparţin unei companii 
comerciale, aşa că sunt tratate ca şi cum ar fi de la un 
operator civil obişnuit, zise Rúdólf săgetându-l cu privirea 
pe Erlendur. De aceea yankeii nu se ocupă de întreţinere, 
dacă trebuie să facă escală aici. Icelandair se ocupă de ele 
ca de oricare altă aeronavă civilă care trece prin Kef. 

— Şi Kristvin credea că era ceva dubios în legătură cu 
asta? zise Erlendur. 

— Obişnuiam să discutăm despre această chestiune, zise 
Rúdólf dispreţuitor. Eu eram cu sora lui la momentul 
respectiv... Aţi vorbit cu Nanna - n-a întrebat deloc de 
mine? 

— Nu. 

— Nu pricep... pur şi simplu nu pricep de ce mi-a dat 
papucii. N-am înţeles niciodată. 

— E un mister, zise Erlendur, privirea plimbându-i-se în 
lungul şi în latul apartamentului murdar. 

— Ce „discuta” Kristvin cu tine? întrebă Marion. 

— Despre această linie aeriană, zise Rúdólf, încă 
încruntându-se la Erlendur, neştiind cum să îi interpreteze 
comentariul. 

— Ce spunea? 

— El? Mai degrabă ce i-am spus eu lui. Am făcut nişte 
verificări, mi-am sunat câteva cunoştinţe - eram încă la ziar 
pe-atunci, înţelegeţi. 

— Exact! 

— In primul rând, companiile comerciale nu folosesc 
avioane Hercules, zise Rúdólf. Sunt transportoare militare 
construite pentru armată, iar liniile aeriene civile nu le 
folosesc. Aşa că eu şi Krissi ne întrebam ce făcea o 
companie particulară de folosea, pentru zboruri, avioane 

Hercules. Apoi unul dintre ele a făcut escală aici şi a trebuit 
să se facă nişte reparaţii la avionul respectiv, în hangarul 
mare... 

— Hangarul 885? 

— Mda, exact, 885. Şi pentru că era vorba de trenul de 
aterizare, a trebuit să descarce încărcătura şi s-a dovedit că 
în cală era plin de arme şi printre toate acele lăzi era doar 
un singur afurisit de rezervor care a trebuit să fie rostogolit 
pe sol. Krissi nu mai văzuse niciodată aşa ceva. Ei au 
acoperit acea încărcătură cu prelate. Krissi şi echipa lui au 
reparat trenul de aterizare, apoi li s-a spus să se care. 

— Kristvin a fost martor la descărcare? 

— Mada... păi, nu, el a văzut încărcătura după ce ei au 
acoperit-o. A aruncat o privire sub prelate şi a văzut ce 
transportau. Era curios. Ştia că chestiile respective fuseseră 
descărcate din avion. 

— L-a văzut cineva? 

— Nu. Nu credea asta. După acea, ei au reîncărcat 
repede avionul şi acesta şi-a văzut de drum. 

— Şi ce avea Kristvin de gând să facă cu această 
informaţie? 

— Vreţi să spuneţi ce aveam noi de gând să facem cu 
ea? 

— Da, bineînţeles, ce aveaţi vo; de gând să faceţi? 
întrebă Marion, dându-şi obosit ochii peste cap înspre 
Erlendur. 

— l-am cerut să facă nişte poze data viitoare, i-am 
împrumutat aparatul foto şi restul, însă au trecut câteva 
săptămâni şi nu s-a întâmplat nimic. Apoi mi-am pierdut 
slujba. 

— Nu i-ai spus editorului nimic despre asta? 

— Ba da, zise Rúdólf. Voiam să mă duc la bază, să fac 
fotografii în hangar şi să vorbesc cu tipii de-acolo, însă ni s- 
a refuzat accesul şi, la ziar, nu prea exista interes pentru 
povestea asta. Banda de reacţionari cărora le aparţine 
ziarul nu voia să-i supere pe yankei sau ceva de genu' ăsta. 
Ziarele mari de-aici mai degrabă îngroapă ştirile importante 
decât să le dezgroape. 

Făcu o pauză pentru a observa efectul vorbelor sale. 

— S-a întâmplat din nou? 

— Nu, sau cel puţin Krissi nu mi-a mai spus. Mi-a dat 
aparatul foto înapoi. A zis că nu putea risca să-şi piardă 
locul de muncă. N-am mai vorbit după ce m-am despărţit 
de Nanna. Totul s-a terminat între noi. Noi toţi. 

— Îţi aminteşti cum se numea linia aeriană? 

— Da, era... staţi puţin... se termina în „trans” ceva, 
„transfer” sau... 

— Ar fi putut să fie Northern Cargo Transport? 

— Hei, asta e! zise Rúdólf. Northern Cargo Transport. 
Krissi a aflat asta. Am mai aflat şi că acel avion era în 
tranzit din Europa spre America de Sud. El nu ştia unde mai 
exact, însă, bineînţeles, acolo sunt tot felul de conflicte. 

— Nu prea înţeleg, zise Marion. La ce te referi? 

— Era evident că expediau arme. 

— Aşa, şi? 

— Şi erau comercializate de un operator civil. Northern 
Cargo Transport. 

— Aşa, şi? 

— Deci, de ce? De ce nu-şi folosesc yankeii propriile lor 
transportatoare Hercules? Spuneţi-mi mie asta! 

— Crezi că e posibil ca Kristvin să fi descoperit de ce? 
întrebă Marion. A 

— Nu-ş' ce să zic. Insă este foarte posibil. 

Mai târziu în acea zi, un plic marcat drept „Confidenţial” 
sosi de la Comandamentul de Flotilă Aeriană. Era răspunsul 
lor la repetata scrisoare rogatorie care fusese emisă de 
către Parchetul General şi comisarul de poliţie, prin care se 
solicita accesul neîngrădit la baza militară pentru 
investigarea morţii unui cetăţean islandez. Scrisoarea 
stipula că existau motive să se creadă că bărbatul fusese 
omorât la staţia aeriană navală şi că ajutorul Forţei de 
Apărare în legătură cu investigarea incidentului n-ar fi doar 
binevenit, ci şi esențial. Concluziile anchetei erau 
prezentate pe scurt pentru a explica în ce fel ajunsese 
ancheta să se concentreze pe activitatea lui Kristvin la 
bază, cu precădere pe hangarul 885. 

Răspunsul Comandamentului de Flotilă Aeriană sublinia 
faptul că, din moment ce nu ieşise, pentru moment, la 
iveală nicio legătură directă cu activităţile Forţei de 
Apărare, în urma investigaţiei, autorităţile militare nu 
vedeau niciun motiv, în momentul de faţă, de cooperare cu 
poliţia islandeză sau de a permite accesul acesteia în zone 
restricţionate. Acest lucru se aplica în special hangarului 
885. Se arăta că instalaţia navală era teritoriu american şi 
că, dacă poliţia islandeză dorea să-i interogheze pe 
cetăţenii americani care se aflau în zona militară, trebuia să 
formuleze o solicitare specială după caz, la biroul 
comandantului, şi că toate interogatoriile vor trebui să se 
ţină în prezenţa avocatului Forţei de Apărare. Totuşi, din 
moment ce cazul poliţiei islandeze nu se baza, pentru 
moment, decât pe presupuneri, nu se puteau aştepta, în 
acest moment, la continuarea colaborării cu Forţa de 
Apărare. 

Femeia purta toate semnele unei vieţi dure. De la mâinile 
cu încheieturile umflate şi degetele strâmbe şi până la 
palme, era evident că avea o formă avansată de artrită. 
Ochii săi mici priveau lipsiţi de culoare de pe un chip 
brăzdat de riduri. Avea pielea uscată şi veştejită, buzele 
supte, iar când vorbea cuvintele îi erau însoţite de un 
şuierat printre golurile dintre dinţii lipsă. Părul ei era o 
încâlceală cenuşie şi împrăştiată. Erlendur dăduse peste ea 
în rapoartele poliţiei din 1953. La momentul respectiv, ea 
locuia în Camp Knox, străduindu-se din greu să crească 
cinci copii, ca mamă singură. Avea în jur de şaptezeci de 
ani, însă arăta de nouăzeci. 

Locuia în Braedraborgarstigur, în vestul oraşului. Erlendur 
sunase la sonerie de două ori, până ce o siluetă încovoiată, 
care abia se târâia către el, să-şi facă apariţia, cărând cu ea 
o plasă verde de cumpărături de la magazinul local şi o 
poşetă ponosită. Venea acasă de la muncă. Pe măsură ce 
se apropie, el observă că ea şchiopăta puţin, purta un 
pardesiu jerpelit şi un batic înnodat sub bărbie, în picioare 
avea cizme maro şi şosete de lână ce îi ieşeau din ele. 

— Pe cine căutaţi? întrebă ea când ajunse la uşă şi 
începu să cotrobăie prin poşetă după chei. 

Avea vocea răguşită şi morocănoasă, de parcă nu i-ar fi 
făcut plăcere să vadă un bărbat pe lângă uşa ei. 

— Pe Baldvina, zise Erlendur. Aceasta este adresa 
corectă, nu-i aşa? 

— Numele meu este Baldvina, zise femeia surprinsă. Pe 
mine mă căutaţi? 

— Da, presupun. 

— Asta-i bună. Ce vreţi? 

— AŞ dori să vorbim puţin, dacă nu vă deranjează. 

— Despre ce? 

— Aţi locuit în Camp Knox, nu-i aşa? 

— Camp Knox? De ce vrei să ştii asta? zise femeia. 

Avea cheile în mână şi era gata să deschidă uşa, însă se 

răzgândi. 

— Ce treabă ai tu cu asta? adăugă ea pe un ton ţâfnos. 

— Voiam să ştiu dacă mă puteţi ajuta în legătură cu ceva, 
zise Erlendur, observând cum luase ea foc în momentul în 
care pomenise de Camp Knox. Investighez cazul cuiva care 
a dispărut pe undeva pe lângă acel loc, cu mult timp în 
urmă. 

— Şi ce legătură am eu cu asta? întrebă femeia. Cine 
eşti? 

— Numele meu este Erlendur. La momentul respectiv aţi 
vorbit cu poliţia în legătură cu fata dispărută. Vă amintiţi? 

— Fata? 

— Da, se numea Dagbjört. 

— Oh, ea, da. Îmi amintesc. Ce e cu ea? 

— Aş putea vorbi cu dumneavoastră despre acel 
incident? Promit să nu dureze mult. 

— Nu, mi-e teamă că nu te pot ajuta, zise femeia, 
deschizând uşa. Vrei să pleci şi să mă laşi în pace? 

— Oamenii ziceau că avea un prieten în tabără. Vă 
amintiţi? 

— Ei au crezut că el a omorât-o, nu-i aşa? E uşor să dai 
vina pe oamenii din tabără pentru toate lucrurile rele. Şi că 
a îngropat-o sub podeaua barăcii lui, cred. 

— Eu n-am auzit asta, zise Erlendur. Asta... aţi auzit? 

— S-a construit bazinul de înot pe locul unde a fost 
tabăra. Cred că ea e îngropată sub bazin acum. 

Erlendur nu-şi putea da seama dacă ea îşi bătea joc de 
el. 

— Ştiţi cine era iubitul ei? întrebă el, punând la repezeală 
piciorul în prag, în timp ce ea încerca să-i închidă uşa în 
nas. 

— Lasă-mă-n pace, domnule! zise Baldvina. Nu vreau să 
vorbesc cu tine. Cară-te! 

— Tatăl ei a murit alaltăieri, zise Erlendur. Şi mama ei a 
murit acum ceva vreme. Ei n-au aflat niciodată ce s-a 
întâmplat cu fiica lor. Însă nu cred că au încetat niciodată 
cu adevărat să spere că ea se va întoarce într-o bună zi. 

El îşi retrase piciorul, şi uşa se închise. Trecură câteva 

secunde, apoi auzi încuietoarea zdrăngănind, iar femeia 
redeschise uşa şi se zgâi la el. 

— Care ai zis că e numele tău? 

— Erlendur. 

Ea continuă să se uite la el. 

— Şi de ce te interesează? 

— Mătuşa fetei nu a renunțat la speranța de a afla ce s-a 
întâmplat. M-a rugat pe mine să fac unele investigaţii 
pentru ea. 

Femeia încă îl măsura din priviri pe străin, cu ochi cenușii 
şi suspicioşi. 

— Bine, zise ea în cele din urmă şi începu să urce, 
şchiopătând, vechea scară de lemn. 

Erlendur se strecură înăuntru şi vru să-i uşureze sarcina 
luându-i plasa de cumpărături, însă ea nici nu vru să audă. 
Surprinse un comentariu mormăit referitor la un hoţ 
nemernic. O urmă sus, până pe palierul unde ea lăsă plasa 
jos, băgă cheia în încuietoare şi deschise uşa. 

— Păi, zise ea, intră, atunci. 

— Mulţumesc. 

Erlendur intră în micul apartament. Femeia aprinse 
lumina şi se duse în bucătărie pentru a-şi lăsa 
cumpărăturile. Apoi reapăru, îşi scoase pardesiul şi îl agăţă 
în şifonier. 

— Nu sta acolo, zise ea. 

Erlendur nu îndrăznise să se ducă în salon fără 
permisiunea ei şi încă se învârtea pe lângă uşă. 

— Haide, aşază-te! Scuză starea în care se află locuinţa. 
Nu sunt obişnuită cu vizite ca asta şi, ca să-ţi spun 
adevărul, nici nu-mi plac. 

— Nu, îmi pare r... 

— Nu mai pierde timpul cu scuzele, termină cu asta şi 
spune-mi ce vrei. Totuşi, aşteaptă o clipă. Trebuie să fac o 
cafea. 

Şi, zicând acestea, se duse înapoi în bucătărie, şi nu 
peste mult timp o puternică aromă de cafea se răspândi în 
salon. În timp ce lua seama la lucrurile din jurul său, 
Erlendur se gândi că nu era nevoie ca ei să-i fie ruşine în 

legătură cu curăţenia din locuinţa sa. În ciuda semnelor de 
sărăcie - mobilă veche şi uzată, lipsa oricăror ornamente, 
cu excepţia câtorva fotografii de familie - totul era curat şi 
ordonat. Fotografiile păreau, în marea lor majoritate, să fie 
ale copiilor ei, adulţi şi înconjurați la rândul lor de propriile 
lor familii. Un grup impresionant de mare. O fiică îi murise, 
ştia el, iar unul dintre fiii ei era bine cunoscut de către 
poliţie şi îşi petrecea deseori timpul pe străzi. Avusese 
probleme din tinereţe şi încă era certat cu legea. Se 
intersectase cu Erlendur din când şi când, pe vremea când 
acesta era agent de patrulă. Era şi o fotografie veche a lui 
cu fraţii şi surorile sale, şi acest lucru îl făcu pe Erlendur să 
se simtă ciudat de incomod, de parcă fusese oarecum 
obligat la o intimitate mai mare faţă de bărbat decât i-ar fi 
făcut lui plăcere. 

— S-a făcut mare tam-tam în legătură cu acea fată, 
remarcă Baldvina pe când intră aducând cafeaua. 

— Păi, da, zise Erlendur, luându-şi privirea de la 
fotografii. A fost un lucru îngrozitor. 

— Nu ştiu cum pot ajuta. Oare îşi mai aduce aminte 
cineva? 

— Inţeleg că, la momentul respectiv, eraţi mamă singură. 
Trebuie să fi fost o sarcină destul de grea să creşti cinci 
copii singură, zise Erlendur, ochii întorcându-i-se la 
fotografii. 

— Aveam copii făcuţi cu trei bărbaţi, zise Baldvina. O 
amestecătură. Primul a fost un beţiv, fără folos nimănui. Al 
doilea a fost bun cu mine. Aveam o viaţă decentă, am avut 
trei copii împreună, însă a murit şi m-a lăsat singură şi n- 
am avut încotro decât să mă mut în tabără. A avut un 
accident în Hvalfj5rdur. Era bun, săracu'; n-a putut evita ce 
i s-a întâmplat. Ultimul obişnuia să mă bată. Cel mai mare 
nenorocit pe care l-am întâlnit vreodată. N-au mai fost alţii, 
şi mă bucur al naibii de tare că ăsta e adevărul. 

Erlendur nu ştia ce să răspundă. 

— Da, tabăra era un loc dur, continuă femeia. Nu că mă 
văicăresc, însă nu era uşor. 

— Nu erau condiţii bune de locuit, nu-i aşa? zise Erlendur. 

În barăci, mă refer. 

— Condiţii bune de locuit! Glumeşti? Unele dintre ele e 
posibil să fi fost mai bune decât altele, însă cele pe care le 
ştiam eu nu erau potrivite pentru oameni. Era multă 
umezeală şi frig în ele, şi mirosul de mucegai îţi intra în 
haine - „mirosul de tabără”, cum îl numeau unii. Tot ce 
aveai pentru încălzirea locului respectiv era o mică sobă pe 
gaz, iar gazul costa foarte mult şi baraca nu se încălzea 
niciodată cum trebuia. Însă criza locuinţelor era atât de 
cumplită, încât n-aveai încotro. Familiile obişnuiau să fie 
îngrămădite trei sau patru într-o baracă, fiecare în câte o 
cămăruţă. Nu ştiu ce-ar spune oamenii din zilele noastre 
despre asta. lar bărbaţii obişnuiau să se îmbete criţă şi ţie 
îţi lua o grămadă de timp să-i faci pe nemernicii ăia să se 
care. 

Baldvina luă o gură de cafea, cu degetele ei noduroase 
înfăşurate în jurul ceştii. 

— Însă lucrul cel mai rău dintre toate era răcoarea care 
venea din podea, zise ea. Nu puteai să-ţi laşi copiii pe jos 
din cauza frigului; şi apa se aduna sub podea primăvara, în 
timpul dezgheţului, gata să inunde baraca. Apoi mai erau şi 
canalele de scurgere şi şobolanii... 

Ea se uită în jos la ceaşca de cafea. 

— Întotdeauna copiii din magherniţele alea ajungeau rău, 
adăugă ea şi Erlendur văzu cum privirea i se opri pentru 
scurt timp asupra fotografiei fiului ei, un om al străzii 
alcoolic. 

— Aţi spus că vă aminteaţi cum Dagbjört trecea pe lângă 
tabără în drum spre şcoală şi înapoi? 

— Da, cu toate că n-am fost niciodată sigură de asta. Ei 
ne-au arătat poze şi eu am crezut că era fata care trecea 
uneori pe lângă tabără, însă asta a fost tot ce le-am putut 
spune. Nu ştiam nimic despre ea. N-am văzut-o niciodată în 
tabără. Apoi am auzit că se presupunea că trebuie să i se fi 
aprins călcâiele după un băiat de acolo, însă nu ştiam nimic 
nici despre asta. Reţine bine asta, prietena mea Begga a 
crezut că o văzuse dând târcoale pe acolo sau, în orice caz, 
o fată care semăna cu ea. Begga locuia în baraca de 

alături. A murit cu ani în urmă. Nu ştiu dacă poliţia a vorbit 
vreodată cu ea. 

— Begga? zise Erlendur, incapabil să-şi amintească dacă 
în dosare se făcea vreo referire la ea. Nu cred că a vorbit 
cineva cu ea. 

— Mi-a spus odată, când m-am întâlnit întâmplător cu ea, 
cu mulţi ani după aceea şi am ajuns să stăm de vorbă, că 
unul dintre băieţi se mutase din tabără cam în aceeaşi 
perioadă. Begga credea că era băiatul Stellei şi că plecase 
din cauza unor treburi legate de-o fată. Dar nu trebuie 
neapărat să fi fost acea fată, nu cred. Da’ poate că ar trebui 
să vorbiţi cu fiul meu Vilhelm. E posibil ca el să-l fi cunoscut 
pe băiat. Am senzaţia că aveau cam aceeaşi vârstă. 

— Fiul Stellei? Cine era Stella? 

— Of, a avut o viaţă grea, biata de ea. Nu prea am mai 
văzut-o după ce s-a mutat din tabără. Am auzit că a murit 
acum câţiva ani. 

— Ştiţi cine era băiatul? Cum îl chema? 

— Nu, nu ştiu. Ea a avut mai mulţi băieţi. Cred că a luat-o 
şi el razna ca şi alţi puşti din tabără. 

Baldvina se uită iar la fotografie. 

— Unde îl pot găsi pe Vilhelm? 

— Dumnezeu ştie unde. E pe străzi. N-a putut niciodată 
să se ţină de ceva. Cu toate astea, e băiat bun. Are inimă 
bună. Dintre toţi copiii mei, el a avut cel mai mult de suferit 
din cauza locului ăla. 

— Camp Knox? 

— Camp Knox a fost un astfel de loc. 

Erlendur îl văzu, acum, în minte pe fiul ei, un bărbat al 
străzii plăpând şi cu ochelarii sparţi. Se adăpostise 
odinioară într-un canal, pe când Erlendur investiga moartea 
unui alt vagabond care dusese mult timp o viaţă dură şi 
care sfârşise înecat în vechile săpături de turbă din 
Kringlumyri. 

Ochii Baldvinei se uitau în jos la mâinile ei afectate de 
artrită. 

— Nimeni nu s-a sinchisit prea tare doar pentru că o fată 
oarecare şi-a făcut-o cu mâna ei. 

Era după-amiază târziu când Caroline răspunse în cele 
din urmă la telefon. Ea îşi aminti de Marion imediat. Marion 
o întrebă dacă era posibil să se întâlnească pentru a-i cere 
o favoare. Deşi iniţial fu reţinută, Caroline cedă în urma 
insistenţei politicoase a lui Marion, zise că era liberă în acea 
seară şi sugeră ora şi locul. Marion întrebă dacă se puteau 
întâlni în particular. Lui Caroline îi luă câteva clipe ca să 
proceseze ceea ce i se cerea. 

— Undeva într-un loc mai izolat ar fi cel mai bine, zise 
Marion. Trebuie să vă întâlnesc într-un loc unde putem fi 
siguri că nu vom fi deranjaţi. 

— Pardon? 

— Dacă putem aranja asta într-un fel, v-aş fi 
recunoscător. 

— De ce? 

— De asemenea, ar fi bine dacă n-aţi pomeni nimănui 
despre întâlnirea noastră. 

— De ce... de ce atâta secret? 

— Trebuie să fim precauţi, zise Marion. Avem încredere în 
dumneavoastră. Şi nu cunoaştem pe nimeni altcineva de la 
bază. Nu vom încerca să vă obligăm să faceţi nimic din ce 
nu vă doriţi. Vă promit! 

În cele din urmă, după o lungă pauză de gândire, 
Caroline fu de acord cu aceste condiţii. Era clar că nu era 
prea entuziastă de ideea unei întâlniri clandestine cu poliţia 
islandeză în legătură cu o crimă care, în opinia ei, n-avea 
nicio legătură cu ea sau cu armata Statelor Unite. Exact aşa 
îi spuse lui Marion, adăugând că ea nu ştia care erau 
aşteptările lor. Marion o rugă să aibă răbdare, să asculte 
înainte de a decide dacă dorea sau nu să-i ajute. 

Fusese ideea lui Erlendur ca Marion să meargă singur la 
întâlnirea cu Caroline. El credea că Marion s-ar înţelege mai 
bine cu ea. Şi, în afară de asta, nu era nevoie să meargă 
amândoi; acest lucru n-ar fi făcut altceva decât s-o pună în 
gardă. Marion admise, fără prea mare tragere de inimă, 

această logică şi porni cu maşina spre sud, prin întunericul 
iernii timpurii, către Midnesheidi. Caroline îi dădu indicaţii 
spre locul de întâlnire, sala de bowling, şi, după ce trecu de 
poartă, greşi de mai multe ori drumul, Marion găsi în cele 
din urmă locul respectiv. Potrivit lui Caroline, sala era 
închisă pentru renovare. Marion parcă maşina ceva mai 
departe, aşa cum îi sugerase ea, găsi uşa din spate 
descuiată şi se întrebă cum de Caroline ajunsese să aibă 
acces la clădire, dacă aceasta era închisă. Ea era deja 
acolo, de data asta în civil: blugi, hanorac, o geacă subţire 
de piele şi pantofi sport. 

— Nu-mi place treaba asta deloc, zise ea când Marion 
intră. Nu ştiu de ce fac asta. Nu ştiu de ce am fost de acord 
să ne vedem aici. 

— Mulţumesc şi scuze pentru deranj, zise Marion, 
inspectând pistele de bowling, bilele aflate la locul lor, 
reclamele la bere de pe pereţi. Poate că nici n-aţi face asta, 
dacă n-aţi fi cât de cât curioasă. 

— Habar n-am de ce anume ar trebui să fiu curioasă, zise 
Caroline. Poate aţi dori să mă lămuriţi. 

— Bineînţeles. Sunt două lucruri la care am crezut că aţi 
putea să ne ajutaţi. 

— De ce eu? Nici măcar nu mă cunoaşteţi. Nu ştiţi nimic 
despre mine. 

— E simplu, zise Marion. Suntem doar nişte ofiţeri de 
poliţie obişnuiţi, dumneavoastră şi cu mine. Deci ar trebui 
să înţelegem ce trebuie făcut fără a complica şi mai tare 
lucrurile. Vrem să avem acces la poliţia de aici de la bază, 
însă nu vrem să declanşăm cine ştie de incident diplomatic 
major, care să implice înalţi comandanţi militari şi 
politicienii de Dreapta sau Stânga şi tot tărăboiul asociat. 
Nu vrem ca presa să fie implicată sau protestatarii anti- 
NATO sau... Vedeţi, noi am avut o părere bună despre 
dumneavoastră de la bun început, aşa că am vrut să vă 
întrebăm dacă ne puteţi ajuta. 

— Nu ştiu despre ce vorbiţi. 

— Vorbesc despre simplificarea lucrurilor mai degrabă 
decât complicarea lor. Vorbesc despre păstrarea lucrurilor 

la un nivel personal. 

— Care sunt cele două lucruri pe care trebuie să le ştiţi? 

— Islandezul al cărui cadavru l-am găsit a căzut de la o 
înălţime considerabilă. O înălţime atât de mare, de fapt, 
cum nu găseşti în prea multe locuri de pe-aici... 

— S-a întâmplat la bază? 

— Noi aşa credem. 

— De la o înălţime mare? Vorbiţi despre unul dintre 
hangare? 

— Hangarul 885, ca să fiu mai precis, zise Marion. 
Islandezul avea motive să se afle în hangar, deoarece era 
mecanic de zbor şi obişnuia să repare aeronave aici. 
Compania lui are permisiunea de a folosi hangarul, atunci 
când sunt prea aglomeraţi. Credem că e posibil să fi fost 
martor la ceva acolo, care să-l fi costat viaţa. N-avem nici 
cea mai mică idee ce anume este, însă există şansa ca 
acest lucru să fie legat de linia aeriană despre care v-am 
întrebat alaltăieri... 

— Northern Cargo Transport. 

— Exact. Par să fie implicaţi în livrări de arme, potrivit 
unei surse din Reykjavik şi ne întrebam, dacă aţi putea 
verifica acest lucru pentru noi. Să aflaţi ce e cu această 
companie. Ce legătură are ea cu armata. Şi dacă transportă 
sau nu arme. Pentru că, dacă este operator civil, acest 
lucru ar fi absolut neregulamentar. 

— Nu, chestia asta nu sună bine, zise Caroline dusă pe 
gânduri. 

— Bănuiala noastră e că, dacă începem să întrebăm 
despre această linie aeriană pe căile obişnuite şi oficiale, ni 
se vor trânti uşile în nas. Bineînţeles, mai devreme sau mai 
târziu va trebui să o apucăm pe acest drum, însă am dori să 
strângem informaţii prin alte mijloace mai întâi, dacă 
putem. 

— Nu ştiu... ce să cred. Nu ştiu cine sunteţi. Nici măcar 
nu ştiu ce faceţi, cu toate că pretindeţi că sunteţi detectiv. 
Toată chestia asta este puţin cam... Care-i celălalt lucru 
despre care vreţi să mă interesez? 

— Am auzit că acel islandez, acel Kristvin despre care i- 

am întrebat pe rezidenții barăcilor, cunoscut drept Krissi... 

— Chrissy? Ăsta nu-i un nume de fată? 

— Este diminutivul de la Kristvin. Krissi cu „K”. 

— Este cam ciudat felul în care folosiţi prenumele când 
vorbiţi despre persoane necunoscute. Îţi ia ceva timp ca se 
te obişnuieşti cu asta. 

— E un obicei vechi aici în Islanda, zise Marion. 

— Ştiu asta. 

— Poate ştiţi şi că femeile islandeze nu iau numele soţilor 
lor atunci când se căsătoresc? 

— Da, zise Caroline. Nu e o idee chiar atât de rea. 

— Nu, nu-i o idee deloc rea, zise Marion zâmbind. Sper că 
nu te superi, dacă îţi spun Caroline? 

— Nu, e în regulă. 

— Treaba e că acest Kristvin avea o iubită - sau amantă - 
la bază. Potrivit sursei noastre, ea era măritată cu un 
militar. 

— Cu un american? zise Caroline surprinsă. De obicei 
este invers - bărbaţii americani se încurcă cu femei 
islandeze. 

— Da. În fine, noi credem că din acest motiv maşina lui 
era aici. Că o vizita. 

— Am fost în toate căminele din zonă, sublinie Caroline. 

— Păi vrem să te întrebăm dacă ai putea să te mai duci 
încă o dată. Singură, de data asta. Să tragi cu urechea. Să 
vezi ce poţi afla. E posibil ca vreunul dintre rezidenţi să lase 
să-i scape vreun detaliu, care s-ar putea dovedi folositor. 
Poate fi oricât de banal. Orice lucru contează. 

— Nu ceri foarte mult. 

— Ştiu, zise Marion. Am discutat de multe ori despre 
asta, eu şi colegul meu, şi concluzia noastră a fost să 
apelăm la tine pentru ajutor în această etapă, apoi să 
vedem ce iese din chestia asta. Kristvin făcea contrabandă 
şi cu marijuana de la bază, deci treaba pe care o avea la 
barăci e posibil să fi avut legătură cu asta. Pur şi simplu nu 
ştim. 

— Nu cred că ţi-am spus, zise Caroline, însă rezidenţilor li 
se acordă cazarea în funcţie de gradul militar pe care îl 

deţin. Căminele în faţa cărora a fost găsită maşina sunt 
destinate soldaţilor, gradelor celor mai de jos şi celor fără 
prea multe studii. Însă asta nu înseamnă că toţi sunt nişte 
criminali, traficanţi de droguri sau infideli. 

— Nu, bineînţeles că nu, zise Marion. 

— Nu _ toţi membrii personalului se grăbesc să se 
reîntoarcă acasă, zise Caroline. E multă treabă de făcut aici 
şi ne înţelegem bine cu islandezii. Aici sunt şcoli bune, 
magazine bune. Poate că vremea ar putea fi mai bună 
uneori, dar deh, nu le poţi avea pe toate. 

— Adevărat. 

— Cred că te voi refuza, zise Caroline după o pauză. 

— Eşti absolut sigură? Ar trebui să te mai gândeşti puţin 
la asta. 

— Nu, nu pot face asta. 

— În regulă, zise Marion. N-am vrut să... 

— Nu pot lucra împotriva intereselor armatei. Cu 
siguranţă, mă înţelegi! Indiferent de ceea ce pretindeţi voi 
că s-a întâmplat. Va trebui pur şi simplu să găsiţi altă cale. 
Este... Nu-mi vine să cred că vorbesc despre asta. 

— În regulă, nu-i nicio problemă. Tot ce aveam de gând 
să spun este că, dacă un civil islandez îşi pierde viaţa din 
cauza corupţiei din armată, vă va fi mai uşor să nu 
colaboraţi cu noi şi în felul acesta noi nu vom rezolva cazul 
niciodată. Noi n-am pomenit nimic despre ceea ce face 
Forţa de Apărare şi, în afară de asta, în ţara noastră sunt 
politicieni influenţi şi oameni de afaceri care au tot interesul 
să se ploconească în faţa Statelor Unite. Şi, de cealaltă 
parte, există grupări care se opun categoric acestora. Deci 
singura cale rezonabilă de a investiga incidentul este cu 
ajutorul celor ca tine. Oameni obişnuiţi, ca noi. 

Caroline se uită fix la Marion, îngrijorarea citindu-i-se clar 
pe chip. 

— Nu te pot ajuta, zise ea cu hotărâre. Nu voi raporta 
întâlnirea noastră, însă asta e tot ce pot face pentru voi. 
Înţelegi? 

— Eşti sigură de asta? 

— Da. Mi-e teamă că da. 

— Păi, mulţumesc că măcar ai fost de acord să te 
întâlneşti cu mine, zise Marion. Sper că-mi înţelegi punctul 
de vedere - de ce te rog asta. Ţi-aş fi recunoscător dacă ai 
păstra secretul. 

— Deja am promis. Dar ce e cu secretomania asta? De ce 
nu ai încredere în armată? 

— În acest caz? 

— În general. 

— Cred că această întrebare ar putea fi pusă şi invers, 
zise Marion. De ce armata nu are încredere în noi? 

— Asta nu răspunde la întrebarea mea, zise Caroline. 

— Comandamentul de Flotilă Aeriană n-are niciun interes 
să răspundă la întrebări referitoare la hangarul 885 şi noi 
nu-i putem obliga decât dacă ştim cu exactitate ce trebuie 
să întrebăm. Am trimis o cerere pentru a ni se acorda 
accesul în zona respectivă şi le-am solicitat cooperare în 
legătură cu ancheta privind moartea lui Kristvin. Ei au 
răspuns că acea chestiune nu are nicio legătură cu ei. Se 
pare că au de gând să fie refractari în mod deliberat când 
vine vorba de orice fel de implicare a cetăţenilor americani 
de la bază. 

— Şi asta te surprinde atât de tare? 

— Nu, zise Marion, poate că nu. Însă noi credem că n-au 
dreptate. Au luat o decizie fără să fie pregătiţi să discute 
chestiunea deloc. Lucru care face să pară că ar avea ceva 
de ascuns. 

— Ca de exemplu? 

— Păi, spre exemplu, dacă ai putea... 

— Ooo, nu, n-am de gând să am niciun fel de amestec în 
treaba asta, zise Caroline. Sub nicio formă. 

— Dacă, spre exemplu, ai putea să afli cine era în 
hangarul 885 în seara când Kristvin a murit, insistă Marion. 
Adică, cine are acces acolo, în general? 

— Din câte ştiu eu, nu e prea mult de lucru acolo în 
momentul de faţă, pentru că se instalează un sistem 
antiincendiu. Deci, în timpul serii, în interior ar fi în special 
gărzi de securitate. 

— Dacă ai putea afla cine sunt ei... 

— După cum am spus, mă pui într-o situaţie imposibilă. 
Mi-e teamă că va trebui să cauţi ajutor în altă parte. Imi 
pare rău. 

Caroline se uită la ceasul de la mână şi zise că trebuie să 
plece. Întâlnirea lor se încheiase. 

— N-am fost niciodată la bowling, remarcă Marion, 
aruncând o ultimă privire la pista de bowling, înainte de a 
ieşi pe uşa din spate. 

— Ar trebui să încerci o dată, zise Caroline, zâmbind, în 
ciuda neliniştii care i se citea pe chip. E distractiv. 

Casa se profila straniu de întunecată şi tăcută în aerul 
rece al serii în timp ce Erlendur urcă până la uşă şi o 
descuie. Ultimii proprietari se mutaseră de ceva vreme şi o 
puseseră în vânzare, iar Erlendur primise permisiunea de la 
agentul imobiliar de a o viziona singur. Agentul îi spusese 
că nu-şi putea da seama de ce exista atâta lipsă de interes 
în privinţa proprietăţii respective. Desigur, casa era mică, 
după standardele de azi, şi avea nevoie de ceva 
modernizări, însă era o structură antebelică din beton, solid 
construită, cu numeroase facilităţi pentru o familie şi mai 
avea şi o grădină măricică, îi zisese el, de parcă Erlendur ar 
fi fost un potenţial cumpărător. Erlendur îi explicase că voia 
să vadă casa din motive pur personale; că păstra multe 
amintiri pentru el - ceea ce nu era chiar o minciună. 
Agentul imobiliar încuviinţase, obişnuit cu astfel de 
solicitări. Cu oameni care îşi revedeau casa din copilărie 
pusă în vânzare şi mergeau să arunce o privire pentru a se 
lăsa pradă nostalgiei. Din nefericire, el n-avea timp să-l 
ducă pe Erlendur acolo, deoarece era târziu şi trebuia să se 
ducă acasă, însă Erlendur putea să împrumute fără 
probleme cheile şi să i le returneze a doua zi. Erlendur 
menţionase, întâmplător, că era poliţist. 

Simti un fior ciudat în momentul în care pătrunse în holul 
de la intrare. În hol era un cuier cu un suport mare 
deasupra, pentru pălării, fulare şi mănuşi. El sesiză un uşor 
miros de umezeală şi presupuse că odinioară fuseseră 
infiltraţii din acoperiş. O uşă cu sticlă mată ducea către un 
mic hol cu bucătăria în dreapta, un salon drept în faţă şi o 
scară în sus către mansarda unde se aflau dormitoarele. El 
rămase un răstimp în casa tăcută, studiind împrejurimile 
prin lumina obscură, provenită de la lămpile stradale: 
covorul tocit, pereţii cu urmele dreptunghiulare mai 
deschise la culoare de unde fuseseră date jos fotografiile, 
ferestrele fără perdele. 

Bucătăria dădea către stradă şi pe geam era o plăcuţă pe 

care scria „De vânzare” cu numărul agentului imobiliar 
trecut pe ea. Accesoriile, dulapurile din lemn masiv cu 
mânerele uzate păreau să fie cele originale. Sub fereastră 
se afla o măsuţă. El încercă să rememoreze mirosurile din 
trecut, ecoul vocilor din zilele când totul aici fusese lumină 
şi culoare. Părinţii lui Dagbjört se mutaseră de acolo la 
scurt timp după dispariţia sa şi, de atunci, casa schimbase 
doi proprietari. Acum rămăsese ca o fermă părăsită în inima 
oraşului, rece şi fără viaţă. Pe Erlendur îl duse cu gândul la 
grădina părinţilor săi din Fiordurile de Est, care rămânea 
mereu expusă ploii şi vântului. li dădu acelaşi sentiment de 
efemeritate şi regretă că nimic nu putea opri scurgerea 
timpului. 

Salonul dădea către spatele casei, avea două ferestre 
mari şi o uşă din care trei trepte duceau în grădină. 
Erlendur se duse la una dintre ferestre şi privi afară la 
copacii şi arbuştii aflaţi în somnul lor hibernal, la peluza 
îngheţată, la tufele de trandafiri şi la cele de coacăz. 
Grădina fusese bine întreţinută, iarba perfect tăiată, 
ramurile copacilor şi arbuştilor scurtate. 

Dagbjört luase lecţii de pian. Când îi descrisese casa, 
mătuşa spusese că părinţii ei îi cumpăraseră o pianină 
veche care obişnuia să se afle în salon. Erlendur şi-o 
imagină sprijinită de un perete, cu setul de mobilier din trei 
piese în mijloc lângă ferestre şi cu masa din sufragerie în 
capătul îndepărtat al încăperii. Presupuse că piesa de 
mobilier care găzduia gramofonul fusese şi ea ţinută acolo. 
In imaginaţia sa, auzea pălăvrăgeala entuziasmată a 
colegelor de clasă care se adunaseră pentru ziua 
aniversară a lui Dagbjört; acordurile melodiei „Be My Little 
Baby Bumble Bee”. 

El urcă încet treptele. Acestea emiteau un scârţâit 
prietenos ca un memento politicos de a trata acea casă 
goală cu respectul cuvenit. Palierul de la etaj era mochetat, 
şi Erlendur se pomeni în alt hol îngust cu trei uşi care 
dădeau din el. Cea care se afla cel mai aproape de el stătea 
întredeschisă, el o împinse şi intră în dormitorul cel mare. 
Nu voia să aprindă lumina; simţea, într-un fel, că ar fi 

încălcat acea proprietate. Dinspre stradă venea o lumină 
slabă, iar acum, pentru că ochii i se obişnuiseră cu 
întunericul, putea vedea destul de bine. Tavanul era înalt 
lângă palier, însă se înclina sub cornişele de pe partea 
cealaltă a încăperii. O lucarnă avea vedere către stradă. 
Mai era şi un dressing care avea înălţimea maximă lângă 
uşă, însă era înclinat după panta acoperişului. 

Lângă dormitorul mare se afla o baie mică, cu o chiuvetă, 
o cadă şi o oglindă ataşată la un dulăpior de medicamente. 
In partea opusă era camera lui Dagbjört cu vedere înspre 
grădina vecinilor. După o scurtă ezitare, Erlendur pătrunse 
înăuntru. Ani de zile îşi pusese întrebări în legătură cu fata 
care obişnuise să locuiască aici, despre viaţa şi soarta ei, şi 
iată-l acum, stând în camera ei şi, cu toate că şi alte familii 
locuiseră în această casă de atunci, simţea că nu mai 
fusese niciodată atât de aproape de ea ca în acel moment. 

Primul lucru pe care îl observă fu că priveliştea de la 
fereastră era parţial obturată de un pâlc de brazi înalţi 
aparţinând grădinii de alături. Mergând la fereastră, privi 
afară şi văzu că parcela de pe acea parte fusese de mult 
neglijată, copacilor şi arbuştilor li se permisese să crească 
în voie. Brazii erau, probabil, destul de mici acum un sfert 
de secol, aşa că Dagbjört avea probabil o vedere bună a 
casei vecinilor. Erlendur se întrebă dacă acolo locuiau 
aceiaşi oameni. Putea întrezări ferestrele de la etaj, însă nu 
vedea nicio lumină. 

Işi închipui că probabil patul ei trebuie să se fi aflat sub 
fereastră, astfel încât ea să fi privit visătoare la lună şi la 
stele şi să le fi încredinţat secretele ei. Îşi petrecu mâna 
peste pereţii reci, simțind protuberanţe şi mici crăpături şi, 
înainte să-şi dea seama ce face, începu să bată în ele şi să 
asculte. Pereţii exteriori erau din beton văruit, cei din 
interior erau din lemn, îmbrăcaţi într-un fel de material 
izolator. În acele vremuri, izolaţia consta, uneori, din nimic 
altceva decât din ziare vechi şi alte prostii, şi Erlendur crezu 
că era posibil să fie la fel şi în acest caz, judecând după 
sunetul gol pe care îl emiteau pereţii. Observă o uşiţă sub 
cornişă care, presupuse, ducea spre un spaţiu de 

depozitare. Podeaua era din scândură lăcuită şi el bătu cu 
degetele în ea din loc în loc. Nu ştia ce căuta. Nu venise aici 
să caute ceva anume, ci doar să respire acel aer şi să se 
familiarizeze cu casa unde locuise ea. Ei bine, o făcuse şi nu 
mai dorea să mai zăbovească pe-acolo; trebuia şi 
intenţiona să plece, însă, înainte de a o face, poate că ar fi 
fost bine să verifice ce se afla în spatele uşiţei de sub 
cornişă. 

Aceasta era la acelaşi nivel cu peretele, şi Erlendur nu o 
observase, până nu începuse să bată uşor cu degetele. Uşa 
n-avea mai mult de un metru înălţime, pe ea era montată o 
broască mică, însă n-avea ramă. Era încuiată şi Erlendur, 
care n-avea la el decât cheia de la maşină, încercă din 
răsputeri s-o deschidă cu forţa, însă fără succes. Se uită în 
jur după vreo cheie, apoi cobori din nou în bucătărie, 
aprinse lumina şi începu să tragă sertarele dulapurilor, în 
căutarea unei unelte cu care să poată deschide uşa. Dintr- 
un sertar scoase la iveală trei chei de dimensiuni şi date 
diferite şi le luă cu el sus, în dormitor. Cea mai mică dintre 
chei se potrivea la uşa de sub cornişă. 

Erlendur aprinse un chibrit şi lumină cu el deschizătura 
respectivă, mică, îngustă şi rece. În interior nu era nimic. 
Presupuse că ocupanţii casei o folosiseră să-şi depoziteze 
acolo bunurile obişnuite de care n-aveau nevoie în fiecare 
zi. Chibritul arse tot şi, aprinzând un altul, lumină cu 
ajutorul său locul de deasupra podelei şi sub acoperiş. Din 
neatenţie, ţinu flacăra prea mult timp aproape de 
căptuşeala tavanului şi o pârli. Speriat, stinse chibritul şi îşi 
trecu repede mâna de-a lungul suprafeţei, îngrozit de faptul 
că ar fi putut să dea foc. Pe când bâjbâia prin întuneric, 
degetele lui atinseră ceva ce ieşea din căptuşeala 
respectivă; părea să fie o bucată de hârtie. 

Erlendur aprinse un al treilea chibrit şi îl tinu sub tavan, 
cu grijă de data aceasta. Văzu că făcuse o gaură mică în 
căptuşeală. Mulţumi, în gând, stelei sale norocoase că nu 
fusese atât de tâmpit încât să dea foc la casă cu 
neîndemânarea lui. Prin gaură, care nu era mai mare decât 
o monedă, zări grinzile acoperişului, însă, în momentul în 

care lumină zona din jur mai bine, zări o ruptură în acea 
căptuşeală. Acolo degetele lui se atinseră de o denivelare, 
ceva ce fusese vârât în despicătura respectivă spre a fi 
ascuns şi de atunci rămăsese acolo. 

Cu mare dificultate, reuşi să extragă acel lucru de sub 
grinzi: câteva însemnări împăturite sau foi de hârtie. 
Asigurându-se că nu mai era nimic altceva în acel mic 
spaţiu ciudat de sub cornişă, se duse la lucarnă să vadă ce 
avea în mâini. Nu era destulă lumină, aşa că merse în 
dormitorul ce dădea câtre stradă. Acolo era mai multă 
lumină şi putu să-şi facă o idee mai clară cu privire la 
descoperirea sa. 

Ceea ce avea în mâini se dovedi a fi câteva pagini liniate 
ce păreau rupte dintr-un jurnal. Scrisul era în mare parte 
frumos şi îngrijit, însă în unele locuri degenera într-o 
mâzgăleală. Pe o pagină, numele „Dagbjârt” fusese scris de 
mai multe ori pe margini, ca şi cum şi-ar fi exersat propria 
semnătură. Paginile erau ca un mesaj într-o sticlă, din 
trecut, un mesaj pe care Dagbjört intenţionase ca nimeni 
altcineva să-l citească, cu toate că nu se putuse îndura să-l 
arunce. Unele dintre însemnări erau datate, altele nu. 
Erlendur văzu cum însemnările ei se maturizaseră de la 
primele notite până la cea care părea să fie ultima. Între 
timp trecuseră mai mulţi ani şi însemnările prezentau o 
tânără în creştere. Cele mai vechi conţineau o declaraţie de 
iubire de când era în ultimul an la şcoala primară. Fusese 
îndrăgostită de un băiat pe nume Tommi şi îi decorase 
numele cu inimioare roşii. O altă pagină scotea la iveală că 
fusese supărată în acea zi pe o fată din clasa ei al cărui 
nume nu-l dădea. Ultima însemnare consta doar din câteva 
propoziţii, mâăzgălite în ziua în care îşi serbase a 
optsprezecea aniversare. 


Este atât de infiorător şi oribil! Nu ştiu dacă pot 
măcar să le spun lui tati şi mami. Pare atât de 
inofensiv! Şi este vecinul nostru. El crede că eu nu-l 
pot vedea. Stă la fereastra lui, pe întuneric, şi se 
Zzgâieşte la mine, în timp ce mă pregătesc de culcare. 

Când sting lumina şi privesc înspre geam, îl pot 
vedea pândind din întuneric. Doamne, este atât de 
bizar! Ce face? De ce se zgâieşte la mine în felul 
ăsta? 


Erlendur citi cuvintele fetei din nou, înainte de a ridica în 
cele din urmă ochii de pe paginile respective, mintea i se 
umplu de tăcerea casei, de cruzimea sorții, ignoranței şi 
uitării. 

Pe drumul înapoi spre oraş, Marion se opri la vechiul 
sanatoriu, deoarece intenţionase de ceva vreme să meargă 
acolo, însă nu găsise niciodată timpul necesar sau 
momentul potrivit. Acum, această ocazie se ivise din senin, 
odată cu scrisoarea din Danemarca. De-a lungul anilor, 
dorinţa de a vizita sanatoriul devenise din ce în ce mai rară 
şi trecuse mult timp de când Marion urcase ultima oară 
dealul până la Turnul Gunnhildur. Dacă pe vremuri pacienţii 
reuşeau să ajungă până acolo, acesta era semn că se aflau 
pe calea recuperării. Marion fusese internat la Vifilsstadir, 
sanatoriul pentru tuberculoşi, copil fiind, cu doar un singur 
plămân funcţional, şi văzuse cum alţi copii, de aceeaşi 
vârstă cu el, muriseră. 

Pavilionul unde pacienţii obişnuiau să stea şi să 
recupereze la aer curat se mai afla încă în partea de vesta 
clădirii principale, însă aceasta era dărăpănată din cauza 
anilor de nefolosinţă şi neglijenţă. După ce parcă lângă 
pavilion, Marion mai zăbovi puţin lângă ferestrele sparte şi 
vopseaua scorojită a zidurilor. Neoanele, provenind de la 
ferestrele spitalului, răspândeau o lumină slabă asupra 
împrejurimilor până jos, aproape de lac. Acum, că 
tuberculoza fusese eradicată, spitalul îi trata pe pacienţii cu 
alte tipuri de afecţiuni respiratorii. 

Rămânând în picioare în pavilionul dărăpănat şi simțind 
frigul pătrunzător, Marion îşi aminti de vizitatorii care 
obişnuiau să vină acolo la sfârşitul săptămânii şi să stea de 
vorbă cu cei dragi prin ferestrele spitalului, deoarece 
înăuntru nu li se permitea accesul. Multe dintre cele mai 
dureroase amintiri ale lui Marion se asociau cu acest loc şi, 
de asemenea, cu vraja Sanatoriului Kolding din Danemarca, 
unde internarea îi fusese aranjată de către bunica lui 
Marion şi unde, în cele din urmă, se vindecase. Acolo mai 
fusese şi o altă persoană din Islanda, o fată pe nume Katrin, 
care  supravieţuise unui caz sever de tuberculoză 
pulmonară, graţie unei proceduri cunoscute drept 

toracoplastie, care consta în sacrificarea câtorva coaste, 
astfel încât plămânul afectat să fie pus în stare de repaus şi 
curăţat. Prietenia lor se transformase, de-a lungul anilor, 
într-un fel de relaţie amoroasă, deşi Katrin trăise în 
străinătate în cea mai mare parte a timpului, lucrând 
pentru organizaţii caritabile din întreaga lume. 

Scrisoarea de la mama ei, care sosise în acea dimineaţă, 
se afla în buzunarul lui Marion şi fusese citită, recitită şi 
răscitită, până ce cuvintele i se gravaseră în memorie. 
Mama lui Katrín scrisese că fiica ei murise. Fusese 
diagnosticată cu cancer în anul în care plecase din Islanda 
şi îşi încheiase relaţia cu Marion. La momentul respectiv, ea 
se aşteptase să trăiască doar cel mult douăsprezece luni. 
însă, până la urmă, reuşise să trăiască încă şapte ani. 
Potrivit dorinţei sale, fusese incinerată, şi cenuşa îi fusese 
împrăştiată în Fiordul Kolding. 

Marion scoase acum scrisoarea şi o mai citi o dată la 
lumina slabă din spital şi se gândi la Erlendur şi la fascinația 
lui pentru oamenii care suferiseră o moarte bruscă în urma 
unor accidente, pieriseră în urma hipotermiei sau se 
pierduseră în munţi. Odată, găsindu-l cufundat într-o astfel 
de povestire, Marion încercase să înţeleagă ce-i trecea prin 
minte. Tânărul poliţist era o frecventă sursă de uimire 
pentru Marion, deoarece părea atât de independent în 
gândire, avea maniere de modă veche, nu vorbea niciodată 
despre el însuşi, îi displăcea viaţa la oraş şi era foarte puţin 
interesat de vremurile în care trăia, cu excepţia 
momentelor când acestea îl călcau pe nervi. Era o persoană 
hotărâtă, nu simţea deloc dorinţa de a-şi pune sufletul pe 
tavă şi era în permanenţă absorbit de această fixaţie 
neobişnuită pentru suplicii şi dispariţii. 

— De ce găseşti tu atât de irezistibile suferinţa şi 
moartea oamenilor? întrebase Marion. 

— Poţi afla multe despre oameni din aceste poveşti, 
replicase Erlendur. 

— Oameni cărora li s-a întâmplat, pur şi simplu, să-şi 
piardă viaţa în circumstanţe neobişnuite? 

— Se poate spune şi aşa. 

— Dar ce e atât de educativ în legătură cu asta? În 
legătură cu oamenii care se pierd? Care mor? Ce înveţi tu 
din toate astea? 

Lui Erlendur îi venise, în mod evident, greu să răspundă 
la această întrebare. 

— De ce întrebi? zisese el în cele din urmă. 

— Pentru că aş dori să ştiu, zise Marion. Eşti singura 
persoană pe care am întâlnit-o vreodată care este obsedată 
de acest subiect. 

— N-aş spune că sunt obsedat. 

— Păi atunci trebuie să recunoşti că ai o fascinaţie 
neobişnuită pentru poveşti cu suferinţe omeneşti. 

— Ceea ce mă interesează pe mine sunt poveştile despre 
supraviețuitori, zisese Erlendur. Oameni care scapă cu viaţă 
din situaţii periculoase în sălbăticia islandeză. Cum reuşesc 
asta? De ce unii trăiesc, în timp ce alţii nu, deşi 
circumstanţele sunt similare? De ce unii intră în belele, şi 
alţii nu? Ce greşeli fac oamenii? Cum le poţi evita? 

— Cred că aici e ceva mai mult de-atât. 

— Adică ce vrea să însemne asta? 

— Am senzaţia că aceste poveşti au o semnificaţie 
personală pentru tine. 

— Nu, eu... 

— Greşesc cumva? 

Erlendur se uitase la Marion, de parcă nu era sigur, dacă 
să spună sau nu ceea ce gândea. 

— Bănuiesc că nu e chiar... Nu e tocmai despre oameni 
care se pierd sau mor, ci... 

— Ce e? 

— „ci despre oameni lăsaţi în urmă, lăsaţi să se lupte cu 
întrebările stârnite de acele evenimente. 

— Vrei să spui că tu eşti interesat de cei care rămân să 
facă faţă durerii şi pierderii? 

— Da, poate că asta e, zisese Erlendur. Şi ei contează. 
„Cine sunt eu? Cel care trăieşte sau cel care a murit?” 
Uneori mă întreb asta. 

— Eşti fan al poetului Steinn Steinarr? 

— Cred că oamenii care experimentează o durere 

profundă se simt ca şi cum o parte din ei a murit şi, în 
opinia mea, el surprinde acest lucru foarte bine. 

Marion citi din nou scrisoarea, rememorând această 
conversaţie cu Erlendur şi citatul din poemul lui Steinn 
Steinarr, intitulat „Timp şi apă”. 

Anexată la scrisoare mai era şi o mică bucată de hârtie 
împăturită, care, când fu deschisă, se dovedi că ar conţine 
un pic din cenuşa lui Katrin. Mamei lui Katrin nu-i trecuse 
prin minte ideea de a-i trimite ceva de la Katrin. Probabil că 
o făcuse pentru că aceasta i-o ceruse cu limbă de moarte, 
ca un ultim rămas-bun între ei. Marion nu se putu gândi la 
alt loc mai bun pentru a împrăştia cenuşa, decât în acel 
pavilion şi, despăturind hârtia, privi cum praful se împrăştie 
încet-încet în vânt. 

Marion reîmpături scrisoarea din Danemarca, o puse 
înapoi în plic şi o vâri din nou în buzunar, apoi privi gânditor 
în direcţia în care cenuşa se făcuse una cu întunericul, 
reflectând la misterul din poezia lui Steinn Steinarr cu 
privire la viaţă şi la moarte, până ce ochii săi de un 
albastru-pal i se împânziră de lacrimi. 

26 


Două zile mai târziu, Erlendur primi un telefon neaşteptat 
de la Caroline. Ea ceru la început cu Marion, însă, spre 
surprinderea tuturor, Marion îşi luase concediu medical, 
lucru extrem de neobişnuit pentru el. Aflând că Marion nu 
era disponibil, Caroline ceru să vorbească cu Erlendur. El fu 
luat prin surprindere, deoarece auzise că întâlnirea dintre ei 
nu decursese prea bine. Se afla în biroul său, răsfoind din 
nou vechile dosare ale cazului Dagbjört. Ştia că nu trebuia 
să piardă timpul cu asta acum când investigarea morţii lui 
Kristvin avea prioritate maximă. Însă Dagbjört nu voia să-i 
dea pace, mai ales de când Erlendur aflase că acelaşi 
bărbat locuia, încă, în casa de alături. 

Motivul apelului lui Caroline era simplu. Ea reuşise să dea 
de urma femeii care avusese o aventură cu Kristvin. 

— Eşti sigură? întrebă Erlendur. 

— Bineînţeles că sunt sigură, zise Caroline cu nerăbdare 
în glas, altfel n-aş fi sunat. Voi doi vă puteţi întâlni cu ea, 
dacă vreţi. E pregătită să vă spună tot ce ştie, cu condiţia 
să nu dezvăluiţi aventura lor, dacă e posibil. 

— Asta-i problema ei, nu-i aşa? 

— Eu nu i-am promis nimic. ` 

— Marion nu e azi aici, zise Erlendur. Insă eu mă pot 
întâlni cu tine într-o oră. 

— la-o din loc atunci, zise Caroline şi îi dădu nişte 
indicații scurte şi precise, înainte de a-şi lua brusc la 
revedere. 

Mai târziu, ea îi explică lui Erlendur cum, după întâlnirea 
ei cu Marion la sala de bowling, mersese şi o identificase pe 
femeie. Se dovedi că aceasta locuia în barăcile pentru 
gradele militare inferioare, pe care ei le vizitaseră cu 
câteva zile mai înainte. Lui Caroline îi rămăsese gândul la 
ea din cauza felului în care se comportase în timpul 
interogatoriului iniţial; disconfortul pe care ea încercase să-l 
ascundă în timp ce stătea în uşa apartamentului ei, 
răspunzând la întrebările poliţiştilor islandezi, dacă îl 

cunoscuse sau nu pe Kristvin. Femeia era singură acasă şi 
Caroline simţise, instinctiv, că ea ascunde ceva. Aşa că se 
întorsese la comandament, acolo unde lucra femeia, intrase 
în vorbă cu ea şi o întrebase mai în amănunt despre Toyota 
Corolla gri şi despre Kristvin. Femeia îşi menţinuse 
versiunea, îşi exprimase surprinderea faţă de acele 
întrebări şi repetase că nu-l cunoştea pe islandez. 

Caroline vorbise din nou cu ea în acea seară. Femeia 
insistase că nu avea nimic să-i spună, însă se pierduse în 
momentul în care Caroline o ameninţase că o aduce la 
audieri sub suspiciunea de a fi implicată în asasinarea lui 
Kristvin. Femeia jurase că n-avea nicio legătură cu asta, 
însă în cele din urmă recunoscuse, fără tragere de inimă, că 
era posibil ca Kristvin să nu-i fi fost chiar străin. 
Recunoscuse, în plus, că îi era frică de soţul ei şi nu ştia ce 
ar face el, dacă ar afla vreodată că îl înşelase, şi pe 
deasupra cu un islandez, deoarece avea o părere proastă 
despre localnici. Caroline întrebase dacă exista vreo şansă 
ca el să fi aflat deja despre aventura ei şi luase măsuri, însă 
femeia spusese că era exclus acest lucru. Ea şi Kristvin 
fuseseră extrem de precauţi. Era sigură că soţul ei nu ştia 
nimic despre infidelitatea sa. 

Caroline îi ceruse lui Erlendur să se întâlnească toţi în 
spatele comandamentului, şi când el sosi, cele două femei îl 
aşteptau acolo. Se urcară în maşină, şi Caroline îi spuse să 
conducă până la terminalul internaţional de pasageri. El 
opri în parcare ca şi cum ar fi fost nişte cetăţeni obişnuiţi 
care veniseră să ia de la aeroport nişte prieteni sau nişte 
rude. 

Caroline stătea pe bancheta din spate împreună cu 
femeia, Joan, care era durdulie şi blondă, cu o expresie 
blajină pe chip. Ea explică faptul că, uneori, serile îi ţinea 
locul prietenei ei, care era chelneriţă la Animal Locker, 
clubul din incinta bazei, cunoscut şi sub numele de Zoo. 
Acolo îl întâlnise pe Kristvin prima oară. Era acolo cu vreo 
doi prieteni, tot mecanici de zbor, credea ea, şi intraseră în 
vorbă la bar. El îi spusese că iubea Statele Unite, că îşi 
făcuse studiile acolo şi că i-ar plăcea să locuiască acolo într- 

o bună zi. Cu specializările lui ar putea să lucreze oriunde în 
lume şi credea că n-ar avea nicio problemă să-şi găsească 
o slujbă pe Pământul Făgăduinţei. | se oferiseră diverse 
posturi la linii aeriene importante, atunci când îşi terminase 
studiile, şi avea planuri mari. Era clar că se dădea rotund, 
că flirta cu chelneriţă de la Animal Locker. 

— Deci voi doi aţi început să vă vedeţi după asta? întrebă 
Caroline. 

— Ai promis că n-o să intri prea mult în detalii, zise Joan 
cu un uşor accent tărăgănat pe care Erlendur îl asocie cu 
Sudul îndepărtat. 

Ea fuma când se urcase în maşină şi îşi aprinsese deja 
următoarea ţigară. 

— Mai vedem în legătură cu asta. 

— Nu, ai promis! 

— Ştii că nu pot promite aşa ceva, zise Caroline. Nu cred 
că înţelegi cât de gravă este această... 

— Ai promis... 

— N-am promis nimic. Hai să auzim ce ai de spus, apoi 
vom şti mai bine cum stă treaba. Sunt sigură că poliţia 
islandeză îţi este foarte recunoscătoare pentru cooperare, 
adăugă ea, surprinzând privirea lui Erlendur. 

El încuviinţă. 

— Ce s-a întâmplat după ce v-aţi întâlnit la Animal 
Locker? întrebă el. 

— El nu ştia că eram căsătorită, zise Joan. Nu i-am spus. 
Nu imediat. Ne-am întâlnit cam de vreo trei ori. O dată la 
hotelul din apropiere, în oraşul al cărui nume nu mi-l pot 
aminti niciodată. 

— Keflavík? 

— Acela. Apoi de două ori în apartamentul meu când Earl 
a trebuit să se ducă în Groenlanda. Earl este soțul meu, îi 
explică ea lui Erlendur. 

— Nu era prima oară când îţi înşelai soţul, nu-i aşa? îi zise 
Caroline direct. 

— De ce spui asta? întrebă Joan, cu o expresie surprinsă 
şi îngrijorată pe chip. 

— E doaro bănuială, zise Caroline. 

— Nu accept să fiu judecată de tine... Nu ştiu ce... 

— Nu te judec. Departe de mine aşa ceva. 

— Earl este... 

Joan izbucni, şi Erlendur simţi că fierbe de furie. 

— Târfă ce eşti! răbufni ea. Acum zece ani nu vi s-ar fi 
permis vouă, ăstora, să-mi vorbiţi în felul ăsta. 

— Ce-ai spus? Cum m-ai numit? 

— M-ai auzit bine! 

— Pentru că sunt negresă? La asta te referi? 

— Tu nu vorbeşti cu mine aşa! zise Joan. 

Ea îşi stinse ţigara în scrumiera aflată pe uşa maşinii, 
pescui alta din pachet şi şi-o aprinse. 

— Nicio cioară nu vorbeşte aşa cu mine! 

— Vorbesc cu tine cum vreau. Curvă albă! se răsti 
Caroline. Să-mi fii recunoscătoare că nu te trimit la zdup 
pentru că nu respecţi un ofiţer de poliţie. 

— Ar trebui să auzi cum vorbeşte Earl despre voi, ăştia. 
Vă urăşte. 

— Voi, ăştia? 

— Da, voi, ăştia. 

— Ce e Earl? întrebă Erlendur, intervenind la repezeală. 
Aveai de gând să spui ceva despre soţul tău. 

Joan îi aruncă lui Caroline o privire dispreţuitoare, înainte 
de a se întoarce către Erlendur. 

— Earl nici măcar nu se uită la mine, zise ea, durerea 
răbufnindu-i în glas. Nu-mi dă niciodată atenţie. Nu există 
dragoste în el. Niciun fel de afecţiune. Eu mă străduiesc, 
însă el e mereu atât de rece şi nu ne petrecem niciodată 
timpul împreună. El mereu zboară în altă parte. Lucrurile 
sunt aşa de multă vreme şi e naşpa. Căsnicia noastră e un 
iad. 

Erlendur nu se putea abţine să nu-i pară rău pentru ea, 
deşi avea impresia că ea mai ţinuse şi înainte acest discurs. 
Pentru urechile lui Kristvin, probabil. 

— Deci asta justifică faptul că tu îţi faci de cap cu alţi 
bărbaţi? zise Caroline. 

— Tu... tacă-ţi fleanca! Nu-i deloc aşa, zise Joan, uitându- 
se la Erlendur pentru înţelegere. Nu-mi fac de cap. 

— la stai puţin, zise Caroline. Vrei să spui că nu vrei să te 
culci cu tovarăşii din marină ai soţului tău, aşa că îţi 
îndrepţi atenţia spre localnici, ca în cazul lui Kristvin? 
Islandezi care vin la Animal Locker să se distreze? 

Joan o ignoră. 

— Deci soţul tău, Earl, nu era în ţară ultima oară când l-ai 
văzut pe Kristvin? Aşa e? întrebă Erlendur, încruntându-se 
la Caroline pentru a o face să o lase pe Joan în pace. 

— Nu, nu era. El e mereu plecat. Insă îl aştept să vină 
acasă în curând. 

— Putem primi confirmarea acestui lucru? o întrebă 
Erlendur pe Caroline. 

— Oo, poţi fi sigur că îmi voi aminti să verific chestia 
asta, zise Caroline. 

— Kristvin a venit la tine cu maşina, nu-i aşa? zise 
Erlendur. Ultima oară când v-aţi întâlnit? 

— Da, a parcat în faţa căminului alăturat şi am fost 
împreună vreo două ore. Cred că a plecat de la mine pe la 
unsprezece. 

— Se ducea acasă după ce pleca de la tine? 

— Cred că da, nu ştiu. Nu a menţionat altceva. 

— Ai ştiut că i-au fost tăiate cauciucurile? 

— Nu. N-am ştiut nimic despre asta, cred că asta s-a 
întâmplat cât timp a fost cu mine, zise Joan. Ascultă, 
trebuie să mă întorc la comandament. Aproape că era să 
fac atac de cord când aţi ciocănit la uşa mea şi aţi început 
să mă întrebaţi de Kris şi am fost atât de supărată când am 
aflat... 

— Oo, pentru numele lui Dumnezeu, nu începe să spui că 
l-ai iubit! zise Caroline. 

— Ţine-ţi fleanca! zise Joan. N-ar trebui să calci în 
picioare sentimentele altora. Tu nu ştii cum sunt eu. Nu ştii 
nimic despre mine. 

— Nu, asta-i sigur. 

— Ştii cum se descurca Kristvin să facă rost de 
marijuana? zise Erlendur. 

— Nu, zise Joan. 

— Eşti sigură? 

— N-am nici cea mai vagă idee de cum făcea rost de ea. 

— Ştiai că folosea droguri? 

— Nu. 

— Şi bineînţeles că tu n-ai văzut niciodată ceva de genu' 
ăsta, zise Caroline. 

— Taci! zise Joan. Nu vorbesc cu tine. 

— Cum a intrat în acest club, Animal Locker? întrebă 
Erlendur, pornind maşina. 

Era hotărât să o ducă înapoi pe Joan la muncă, înainte de 
a izbucni vreo încăierare pe bancheta din spate a maşinii. 

— La ce te referi? 

— Islandezii n-au nevoie de cineva de la bază care să 
garanteze pentru ei atunci când merg în astfel de locuri? 
Cum se numeşte...? 

— Te referi la un sponsor? 

— Da. Cine era sponsorul lui? Prima oară când v-aţi 
întâlnit? 

— Nu-l cunoşteam, cred că tocmai fusese transferat aici, 
zise Joan, trăgând fumul în piept. „W”, cred că a zis Kris. 
Asta-i tot ce ştiu. Cred că el i-a spus doar „W”. 

— „W”? Asta-i tot? 

— Mda. N-am nici cea mai vagă idee de unde se ştiau. 
Nici cea mai vagă idee. Nu l-am văzut niciodată. Cred că a 
plecat între timp... până ce eu şi Kris am ajuns să ne 
cunoaştem mai bine. 

— Ţi-a spus ceva despre acest „W”? 

— Nu, zise Joan. Nu ştiu cine este. N-am idee. 

— Este militar? 

— Nu ştiu. N-are niciun rost să mă întrebaţi pe mine. Nu 
ştiu nimic despre tip. 

— Acest club sau bar, Animal Locker - ce fel de loc este? 

— Ce fel de loc? Păi, este cel mai elegant club al 
ofiţerilor; este pentru gradele superioare. Animal Locker 
este locul cel mai diferit din câte există. Este clubul din 
incintă şi există un motiv pentru care se numeşte Zoo. 
Acolo se întâmplă multe belele şi au loc multe încăierări. 
Băutura se serveşte în recipiente de plastic, întrucât cele 
de sticlă au devenit prea periculoase. Zoo este genu' ăsta 

de club. Întreab-o, zise Joan, arătând înspre Caroline. Vine 
şi ea pe-acolo câteodată. 

Joan se dădu jos din maşină aproape de intrarea 
comandamentului, fără să spună la revedere, lăsându-i pe 
Caroline şi pe Erlendur în fumul stătut de ţigară. În timp ce 
se îndrepta către magazin, se întoarse şi le arătă degetul 
mijlociu, apoi se năpusti înăuntru, trântind uşa în urma ei. 
Erlendur presupuse că gestul acela îi era destinat lui 
Caroline, care urcă acum lângă el pe scaunul din faţă. Şi ea 
părea să creadă acelaşi lucru. 

— Să te bag în mă-ta, târfă! zise ea. 

— Purta perucă? întrebă Erlendur, gândindu-se la sora lui 
Kristvin. 

— Maa, zici că e Dolly Parton în mizerie. 

— Crezi că ar putea fi bolnavă? 

— Pentru că poartă chestia aia pe cap? Probabil că da. 

— Ar trebui să fii cu ochii pe ea, zise Erlendur. Mă 
îndoiesc că poţi crede vreun cuvânt din ceea ce spune. 

— Niciun cuvânt, aprobă Caroline, şi, probabil, e ultima 
persoană care l-a văzut pe omul vostru în viaţă. Cu 
excepţia... o să-l verific şi pe soţul ei, să văd dacă tipa 
minte în legătură cu el. 

— N-o arestăm, atunci? 

— Nu, hai s-o mai lăsăm puţin să mai fiarbă în suc 
propriu, zise Caroline. O să stau eu cu ochii pe ea. Ai 
dreptate - nu poţi avea încredere în ea. Nu ştii ce să crezi. 

— Deci mergi şi tu câteodată în acel loc, Animal Locker? 

— Când şi când, zise Caroline. Am văzut-o şi pe Joan 
acolo de vreo două ori, pe lângă clienţi. E o curvă. 

— Nu-ţi aminteşti să-l fi văzut şi pe Kristvin pe-acolo? 

Caroline îl săgetă pe Erlendur cu privirea. 

— Ţi-am mai spus - mi-ai arătat o poză de-a lui, îţi 
aminteşti? 

— Dar pe „W”? 

— Nu, zise Caroline mânioasă. 

— Marion mi-a spus că n-ai vrut să ne ajuţi, zise Erlendur. 

— Exact. 

— Ce te-a făcut să te răzgândeşti? 

— Nu ştiu. La început am crezut că Marion îmi cerea să- 
mi spionez prietenii, însă, când m-am gândit mai bine, mi- 
am dat seama că m-am înşelat. Mă rog, lucrurile sunt atât 
de liniştite pe-aici, încât ar fi o schimbare plăcută. Şi am o 
bănuială în legătură cu tăntăloaica asta. 

— Cu Joan? 

— Am avut o presimţire că era stresată şi că ascundea 
ceva, atunci când am fost la ea în baracă. După ce am 
vorbit cu Marion, mi-am amintit de ea şi m-am gândit să-i 
mai fac o vizită, să o strâng cu uşa, iar ea a cedat pur şi 
simplu. Nu ştiu dacă într-adevăr v-am ajutat. Eu doar am 
vrut să aflu dacă ne-a minţit. 

— Mai ştii şi alte cazuri... de soţii de militari care să 
umble după bărbaţi islandezi? 

— De obicei e invers, zise Caroline. Joan e o surpriză în 
acest sens. 

— Însă nu în alte sensuri? 

— Nu, zise Caroline, râzând şi dezvăluindu-şi dinţii albi. 
Restul este exact aşa cum te-ai aştepta. 

— Dacă spune adevărul, în acea seară Kristvin a plecat 
de la ea şi şi-a găsit maşina cu cauciucurile tăiate, însă nu 
s-a reîntors la ea. Şi apoi ce s-a mai întâmplat...? 

— Cred că s-a întâlnit cu cineva. 

— Intâmplător? Sau a fost ceva planificat? Unde se 
ducea? Oare îl aştepta cineva când a plecat de la Joan? 
Aceeaşi persoană care i-a tăiat cauciucurile? 

Caroline se uită pe geam. 

— Ai putea să-i dai de urmă acestui „W” pentru noi? 
întrebă Erlendur. Există vreo posibilitate să aflăm cine este? 

— Pot încerca. N-am auzit niciodată de cineva pe nume 
„W” pe aici, însă asta nu înseamnă nimic. Aş putea căuta 
printre membrii personalului bazei nume care încep cu 
această literă. 

— Sper să nu ai probleme din cauza asta, zise Erlendur, 
după o pauză. 

— Nu, ar trebui să fie în regulă. Tipii detaşaţi aici sunt o 
gaşcă paşnică, indiferent ce credeţi voi. 

— N-am zis niciodată că n-ar fi. 

— Marion mi-a spus că eşti împotriva faptului că armata 
se află aici. 

— E cu totul altceva. Nu am nimic personal cu oamenii. 

— Atunci probabil că n-am înţeles eu bine, zise Caroline. 
Vezi tu, aici am crezut că luptăm împotriva unui duşman 
comun. 

— Şi cine ar trebui să fie acel duşman? 

— Oh bine, deci tu nu-i priveşti pe ruşi ca pe un duşman? 
Şi ce zici despre disputa cu pescuitul, de-acum câţiva ani? 
După câte am înţeles, guvernul american a trebuit să 
intervină şi să-i convingă pe englezi să cedeze. Voi nici 
măcar n-aveţi armată proprie. 

— La asta mă refer, zise Erlendur. 

— Pardon? 

— După părerea mea, ar fi mai bine dacă ne-am rezolva 
singuri problemele în loc să ne dăm bine pe lângă mari 
puteri militare, aşa cum e a voastră, a americanilor. Asta 
cred eu. 

— Atunci aveți nevoie de armată proprie. 

— Nu, n-avem nevoie de armată. N-am avut niciodată 
nevoie de armată. Vom pierde toate războaiele, însă cel 
puțin le vom pierde cu onoare. 

— Eşti ciudat, zise Caroline. Cu tot respectul. 

— Probabil că ai dreptate, zise Erlendur. 

— Crezi că sunteți mai buni ca noi? 

— Mai buni? Nu - de unde ţi-a venit ideea asta? 

— Nici voi nu sunteţi îngeri, să ştii, zise Caroline. Voi 
sunteţi ocupați să introduceţi droguri în bază, aşa cum 
soldaţii sunt ocupați să le scoată din bază. Schimbaţi 
drogurile pe bere, alcool şi ţigări. Chiar şi pe carne de 
curcan şi şuncă, pentru numele lui Dumnezeu! Ştim de 
multă vreme treaba asta. 

— Da, şi noi ştim. Nu judec pe nimeni. 

— Eşti sigur că vrei să vă ajut? 

— Bineînţeles. Atitudinea mea personală faţă de bază nu 
contează. 

— Ei bine, poate că pentru mine contează, zise Caroline, 

şi Erlendur îşi dădu seama că o enervase. Poate că am ceva 
de spus în legătură cu asta. Nu ştiu dacă vreau să mă 
implic mai mult decât am făcut-o deja şi dă-mi voie să-ţi 
spun că mi-e lehamite de toată porcăria asta cu furişatul. 
M-am săturat! Nu ştiu de ce m-am lăsat târâtă de voi în 
chestia asta. Pur şi simplu nu înţeleg. 

Caroline deschise portiera din dreapta, păşi afară, o 
trânti, astfel încât toată maşina se zgudui, şi plecă 
nervoasă. 


Erlendur conduse înapoi în Reykjavik, adâncit în gânduri, 
dezbătând în sinea lui dacă ar fi mai bine sau nu ca, în 
acest stadiu, să alerteze autorităţile bazei în legătură cu ce 
scosese ancheta la iveală şi să le solicite din nou ajutorul. 
Privind retrospectiv, cu greu se mai putea aştepta ca să 
facă faţă Caroline singură unei anchete întreprinse de 
poliţia islandeză. Însă ea făcuse deja progrese considerabile 
şi scosese la lumină informaţii pe care islandezii fără 
îndoială le-ar fi putut obţine mai greu, dacă nu chiar deloc. 
Era un intermediar important. Preocuparea principală a lui 
Erlendur era posibilitatea ca nu cumva ei să o pună în 
pericol. N-avea nicio idee la ce fel de pericol era posibil să 
fie expusă, de vreme ce n-avea niciun criteriu după care să 
judece acest lucru. Era complet pe dinafară în legătură cu 
ceea ce se întâmpla în spatele gardului de sârmă ghimpată 
din Midnesheidi. Tot ce ştia era că majoritatea membrilor 
personalului, dacă nu chiar toţi, erau înarmaţi, în timp ce 
ofiţerii de poliţie islandezi, ca el, n-aveau nici măcar permis 
de portarmă. 

Pornind radioul pe ştiri, se pomeni imediat transpus într-o 
lume diferită şi mai familiară. Încă era nevoie voluntari care 
să pornească în căutarea celor doi bărbaţi dispăruţi în 
mlaştinile din Eyvindarstadir. În zonă, se iscase un viscol 
năprasnic. Era şi un interviu cu un fermier bătrân care 
cunoştea mlaştinile, şi acesta nu încercă deloc să prezinte 
un scenariu optimist. În condiţii vitrege ca acestea, explica 
el, singura şansă a bărbaţilor consta în căutarea unui 
adăpost în vreuna dintre numeroasele colibe de ciobani 

care populau munţii. 

Erlendur opri radioul şi îl trecu un fior binecunoscut pe 
şira spinării în timp ce se gândea la cei doi bărbaţi care se 
luptau să supravieţuiască în mlaştini. 

28 


Uşa se deschise după un timp îndelungat şi bărbatul se 
uită fix la Erlendur de parcă ar fi fost complet neobişnuit cu 
vizitele. Erlendur ciocănise de trei ori şi voia să plece, când, 
în cele din urmă, uşa se deschise cu un uşor scârţâit, 
bărbatul apăru şi îşi privi vizitatorul fără să vorbească. 
Secundele se scurseră, până ce Erlendur nu mai putu 
suporta şi rupse tăcerea. 

— Eşti Rasmus? 

— Cine... Ce vrei? 

— Caut informaţii despre o fostă vecină de-a ta, o fată pe 
nume Dagbjört. 

Bărbatul continuă să se uite fix la el, fără să spună niciun 
cuvânt. Casa n-avea număr sau plăcuţă cu numele ca să ştii 
cine locuieşte acolo. Lângă ea era construit un garaj, însă 
nu se vedea nici urmă de maşină. Peticul de grădină din 
faţă era la fel de sălbatic şi neîngrijit ca şi acea porţiune pe 
care Erlendur o văzuse de la fereastra camerei lui Dagbjört. 
Aspectul neîngrijit se extindea şi la clădirea de două etaje 
care, în mod evident, nu mai suferise nicio reparaţie de ani 
de zile. Rugina lăsase dâre pe zidul de la balustrada de 
metal de la balconul de sus şi mai erau pete de rugină şi 
sub ferestre. Buruienile încolţiseră în jgheaburile înfundate. 
Era imposibil să vezi în interiorul casei, deoarece draperiile 
groase obturau toate ferestrele, soioase şi ele. Erlendur 
descoperise că imobilul fusese înregistrat pe numele a doi 
proprietari, o daneză pe nume Margit Kruse, care murise cu 
aproape un sfert de secol în urmă, şi fiul acesteia, Rasmus. 
El era acum singurul proprietar şi trăia acolo singur, 
necăsătorit şi fără copii, din câte ştia Erlendur. 

— Dagbjört? zise bărbatul în cele din urmă, de parcă 
numele îi spunea ceva vag şi încerca să şi-l aducă aminte. 

— Locuia alături, zise Erlendur. A dispărut în 1953. 
Locuiai aici pe-atunci, nu-i aşa? În 1953? 

Bărbatul nu răspunse şi lui Erlendur îi trecu prin minte că 
probabil se gândea cum să scape de acest străin, cu un 

minim de efort. Ceea ce nu era neapărat un comportament 
anormal sau suspicios. Era un lucru absolut firesc pentru 
pustnici precum Rasmus să dorească să fie lăsaţi în pace. 
Erlendur avea o oarecare simpatie pentru astfel de oameni. 

— Îţi aminteşti de ea? întrebă el. 

— Ce... De ce vrei să ştii? 

Erlendur îi explică scurt că mătuşa lui Dagbjört îl 
trimisese să încerce să rezolve misterul dispariţiei nepoatei 
sale. În timp ce vorbea, îl studie pe Rasmus mai 
îndeaproape. Avea în jur de cincizeci şi cinci de ani, era 
cam cu zece ani mai în vârstă decât Dagbjört. Părul 
încărunţit i se lipise de ţeastă de slinos ce era. Faţa lui 
îngustă avea o tentă albicioasă, iar gura-i era mică şi 
feminină, cu buze atât de subţiri, încât păreau aproape 
invizibile. Acestea abia dacă se mişcau atunci când vorbea, 
cu toate că, din când în când, se depărtau suficient de mult, 
încât să scoată la iveală nişte dinţi de o culoare galben- 
maronie. Era îmbrăcat cu pantaloni negri şi jerpeliţi, care 
luceau în genunchi, susținuți de bretelele aşezate peste o 
cămaşă boţită de culoare maro. În picioare purta papuci de 
pâslă. Cu toate că ceea ce ieşea cel mai mult în evidenţă 
dintre toate erau ochii mari şi bulbucaţi pe acel chip alb, 
părând duri şi strălucitori ca două bile de marmură. 
Erlendur se întrebă dacă ochii vicleni care îl măsurau din 
cap şi până în picioare erau aceiaşi ochi care, odinioară, 
priviseră atent de dincolo de grădina din spate în camera 
lui Dagbjört. 

— În fine, încheie Erlendur, m-am gândit că poate stăm 
de vorbă câteva minute. Eraţi vecini şi... 

— Nu, nu cred, zise Rasmus. Mi-e teamă că nu te pot 
ajuta. La revedere! 

Închise uşa, şi Erlendur rămase acolo, în prag, câteva 
clipe, întrebându-se dacă să bată din nou sau nu. Se hotărî 
să renunţe. Va trebui să folosească alte metode dacă avea 
de gând să-l determine să vorbească. În loc să se întoarcă 
în stradă, Erlendur se duse în grădină şi se aşeză în locul de 
unde putea zări fereastra lui Dagbjört printre brazi. De jos 
nu putea vedea mare lucru din acea cameră, cu excepţia 

tavanului. Erlendur se întoarse şi se uită la casa lui Rasmus. 
Avea două ferestre mari la etaj pe latura care dădea înspre 
casa lui Dagbjört. De acolo, fireşte că ar fi fost mai uşor să 
vadă în dormitorul ei atunci când brazii erau mai mici. 
Erlendur observă cum perdelele de la parter se mişcă. 
Rasmus îl urmărea, pregătit, din câte se părea, să permită 
ca acest act grosolan de încălcare a proprietăţii să aibă loc 
fără niciun fel de obiecţie. Erlendur scoase paginile 
jurnalului. Citi din nou nedumerirea din comentariile fetei 
referitoare la comportamentul bizar al bărbatului de alături, 
care pândea în întuneric, spionând-o. Ascuns acolo, în 
umbră, în timp ce ea se pregătea de culcare. Reciti 
întrebarea pe care o notase pe hârtie, şi apoi o ascunse în 
locul secret din camera ei: Ce face? 

— Vrei, te rog, să pleci din grădina mea? 

Ridică privirea şi văzu că Rasmus deschisese uşa din 
spate. 

— Îmi încalci proprietatea. 

— Probabil că ai cunoscut-o pe Dagbjört, zise Erlendur. 

— Asta nu-i treaba ta, zise Rasmus. leşi din grădina mea! 
leşi înainte să chem poliţia! 

— Eu sunt poliţia, zise Erlendur. 

— Ce? 

— Sunt detectiv. Tot ce vreau e să am câteva vorbe cu 
tine despre Dagbjört, cu toate că trebuie să spun că 
atitudinea ta este foarte stranie. 

— Cum adică stranie? 

— Sau poate că ar trebui să mă întorc cu întăriri, cum ar 
fi un ordin judecătoresc şi un mandat de arestare. 

— Un mandat de arestare? Cum adică? Pentru mine? 
Întăriri? 

Erlendur încuviinţă, simțindu-se ruşinat de vorbele sale. 
Era atât de uşor să profite de temerile pustnicului! Să se 
folosească de vulnerabilitatea pe care o detectase în ochii 
bulbucaţi ai bărbatului şi pe faţa plată şi lipsită de viaţă; de 
solitudinea care nu suporta să-i fie violată. 

— Erai vecinul lui Dagbjört, zise Erlendur. Fereastra ei de 
la dormitor dă înspre casa ta. l-ai fi putut urmări toate 

mişcările. 

Rasmus se retrase din nou în casă. 

— Ai cunoscut-o bine? întrebă Erlendur. 

Fără alt cuvânt, Rasmus Kruse închise uşa din spate şi 
trase perdeaua. Erlendur rămase unde se afla, fără să dea 
semne că ar vrea să plece. Trecură minute bune până ce 
văzu din nou perdelele mişcându-se, apoi uşa se deschise şi 
capul lui Rasmus ieşi în afară. 

— Ţi-am spus să ieşi din grădina mea! strigă Rasmus, 
părând tulburat. leşi afară! Pleacă de-aici! 

Erlendur rămase nemişcat. 

— Putem foarte bine să stăm de vorbă şi aici în grădină, 
zise Erlendur, încercând să pară amabil. Nu mă deranjează. 
Vreau doar să-ţi pun câteva întrebări, asta-i tot. Nu ştiu de 
ce reacţionezi aşa. 

— Nu sunt obişnuit cu vizitele, zise Rasmus, ceva mai 
puţin agitat acum. 

— Asta-i evident. Şi chiar înţeleg. 

— Atunci n-ai vrea, te rog, să pleci? Chiar nu cred că te 
pot ajuta. 

— Ţi-o aminteşti bine pe Dagbjört? 

— Da, mi-o amintesc. 

— Aş putea vorbi cu tine despre ea câteva clipe? întrebă 
Erlendur. Nu durează mult. 

Rasmus rămase în cadrul uşii, mai palid ca niciodată, 
reflectând la asta. Erlendur n-avea nicio idee din ce trăia, 
însă, judecând după înfăţişarea şi starea casei, nu putea fi 
prea înstărit. 

— Ce vrei să ştii? 

— Orice îmi poţi spune. 

Rasmus se gândi din nou. 

— Am remarcat-o de îndată ce eu şi mama ne-am mutat 
aici, zise el. Asta a fost cam cu doi ani înainte de... 

— Înainte de a dispărea, termină Erlendur propoziţia. 

Rasmus încuviinţă. 

— Era întotdeauna înconjurată de viaţă. Avea multe 
prietene şi obişnuiau să asculte muzică şi să iasă în oraş, să 
meargă la petreceri şi chestii de genu' ăsta. Se distrau atât 

de tare, însă mami... mama mea zicea că ele erau... 

Se întrerupse, simțind probabil că spusese prea multe. 

— Ce zicea mama ta? 

— Nu contează. 

— Nu era de acord cu purtarea lui Dagbjört? 

— Nu-i plăceau toată distracţia şi jocurile lor, zise 
Rasmus. Aşa era pe vremea aia. Ea n-avea timp pentru 
genu' ăsta de lucruri. Doamna Kruse - mama mea. Nu 
credea că se cuvenea ca tinerele să iasă în oraş şi să se 
distreze atât de mult. Ea nu era aşa, înţelegi. Vedea 
lucrurile diferit. 

— Însă Dagbjört şi prietenele ei nu erau chiar atât de 
tinere, nu-i aşa? întrebă Erlendur. 

— Mama credea că erau. Ea zicea că erau uşuratice şi 
târfe şi îmi interzicea să am de-a face cu ele. 

— Şi ai avut de-a face cu ele? 

— Nu, niciodată, zise Rasmus cu emfază. N-am avut 
niciodată. 

— Tu şi mama ta n-aţi avut niciun fel de contact cu 
vecinii voştri? 

— Nu... asta e, obişnuiam să ne salutăm, însă mama mea 
nu voia să avem prea multe contacte cu ei. Doamna Kruse 
prefera să fie lăsată în pace. 

— Deci tu n-ai vorbit niciodată cu Dagbjört? 

— Nu. Nu des. 

— Doar tu şi mama ta locuiaţi în această casă la 
momentul respectiv? 

— Da. 

— Doar tu şi mama ta? 

— Da. Nu, asta e, mama a murit cu aproape şase luni 
înainte de chestiunea cu fata. 

— Şi tu ai locuit singur de-atunci? 

— Da. 

— Şi tatăl tău? 

— S-au despărţit când eram copil. Nu prea îmi amintesc 
de el decât ca musafir în casa mamei mele. Apoi n-am mai 
ştiut nimic de el. Mama mi-a spus că s-a mutat în 
străinătate. 

— Este în viaţă? 

— Foarte posibil. Nu ştiu. 

— Şi nu te interesează să afli? 

— Nu. Deloc. Ai terminat? 

— Da, aproape, zise Erlendur. Erai acasă în dimineaţa în 
care a dispărut Dagbjört? 

— Mdaaa, zise Rasmus încet. 

— Ai văzut-o când a plecat spre şcoală? 

— Nu. 

— Eşti sigur? 

— Da. 

— Însă o vedeai uneori, nu-i aşa? Plecând către şcoală? 

— Uneori. 

— Însă nu în acea dimineaţă? 

— Nu. 

— Stai bine cu memoria? La urma urmelor, a fost acum 
mult timp şi... 

— Da. Nu e uşor să uiţi. Atunci când oamenii dispar în 
felul acesta. 

— Ştii dacă avea un iubit? 

— Un iubit? Nu. 

— Ai văzut vreodată pe cineva plimbându-se prin jurul 
casei, supraveghindu-i casa în vreo seară? 

— Nu. N-am văzut niciodată pe nimeni. De ce, crezi că...? 
Îi supraveghea cineva casa? N-am observat niciodată. 

— Ai văzut vreodată vreun tânăr din Camp Knox 
hoinărind pe strada asta? 

— Nu, n-am văzut... n-am băgat de seamă, însă a trecut 
atât de mult timp, şi totul este... mai uiţi... şi... şi eu nu 
cunoşteam niciun tânăr din Camp Knox. Doamna Kruse nu 
mi-ar fi permis acest lucru. Zicea că nu erau decât nişte 
scursori, majoritatea. 

— Dar tu? 

— Eu? 

— Erai interesat de Dagbjört? 

— Eu? Oh, nu! Nu, deloc. 

— Vedeai ce făcea serile? 

— Serile? 

— O vedeai, uneori, serile? 

— Nu, e... eu... eu nu eram interesat de ea. 

— O vedeai, uneori, serile, atunci când era singură în 
camera ei? 

Rasmus părea uluit de această întrebare. 

— Crezi că ea te vedea? întrebă Erlendur. Crezi că ea 
vedea ce făceai tu? 

Rasmus îşi ascunse cu dificultate stupoarea în momentul 
în care, brusc, îşi dădu seama că toate aceste întrebări îl 
vizau pe el. Ochii săi proeminenţi se bulbucară şi mai tare 
şi chipul îi era îngrozit de stupoare şi teamă. Se retrase în 
casă. 

— N-am timp de asta, îl auzi Erlendur mormăind, apoi 
adăugă, cu o voce joasă şi rugătoare, pe când uşa se 
închidea: Te rog să pleci şi să nu te mai întorci niciodată. 


Ceva mai târziu, Erlendur stătea pe trotuar lângă un gard 
înalt de lemn, privind înspre un loc de joacă şi urmărindu-i 
pe oamenii care veneau să-şi ia copiii de acolo. Bunicile în 
pardesie şi cu baticuri pe cap, cu poşetele pe braţ. Mamele 
în hanorace şi bluze înflorate. Ele mai zăboveau pe-acolo, 
fumau şi o ţigară. Era şi tatăl ciudat acolo. Unii dintre copii 
se jucau cu tinerele ajutoare care li se alăturaseră în groapa 
de nisip, la leagăne sau în balansoare, conştiente că, în 
curând, locul de joacă se va închide, şi ele vor fi libere să 
plece acasă. Auzi vocile mamelor, ţipetele copiilor şi o privi 
pe supraveghetoare consolând-o pe fetiţa care se rănise 
căzând dintr-un balansoar. Femeia îi scutură praful de pe 
pantalonii impermeabili de culoare roşie şi îi spuse că era în 
regulă, apoi o duse la groapa de nisip şi o încurajă să se 
joace cu copiii care construiau acolo un castel de nisip. 
Fetiţa, care avea cinci ani, uită imediat de suferinţa ei şi 
începu să vâre nisip într-o găletuşă verde de plastic. El văzu 
că supraveghetoarea era cu ochii pe ea, ca şi cum nu ar fi 
vrut ca fetiţa să fie lăsată pe dinafară. Erlendur observase 
că fetiţa avea tendinţa să hoinărească pe-acolo de una 
singură. 

O urmări învârtindu-se de colo-colo în groapa cu nisip, 

apoi se întoarse şi plecă de-acolo cu inima grea. O cunoştea 
bine pe fetiţă, însă se gândea că ea, probabil, începea deja 
să îl uite. Era numai vina lui. Într-o zi spera că ei ar putea fi 
prieteni, astfel încât să nu mai fie nevoit s-o urmărească de 
departe, de parcă ar fi fost un proscris. Din când în când, se 
mai oprea pe-acolo, aşa ca acum, însă nu vorbea cu nimeni, 
în special nu cu fetiţa, pentru că nu voia să provoace 
neplăceri. Şi nici nu stătea prea mult pe-acolo, de teamă ca 
oamenii să nu-l confunde cu vreun pervers. 

Erlendur îşi îndreptă umerii şi se duse spre maşină, 
gândindu-se la fetiţă, la el însuşi şi la cât de mult încurcase 
lucrurile. Într-o zi spera să aibă ocazia să-i explice fiicei lui 
cine era el şi de ce trebuise să plece. 

Când Erlendur se întoarse la biroul din Kopavogur, fu 
informat că Marion voia să-l vadă. Marion era încă bolnav, 
şi Erlendur trebui să primească indicaţii cum să ajungă la el 
acasă, deoarece nu mai fusese acolo niciodată. Era ceva 
neobişnuit să fie invitat acasă la el. Cel puţin, era prima 
oară când Erlendur auzea de asta şi nu ştia la ce să se 
aştepte. Simţise întotdeauna că, la fel ca şi el, Marion 
prefera să nu amestece viaţa personală cu munca. 

Se apropia ora cinei şi lui Erlendur îi era foame pentru că 
nu mâncase nici la prânz, aşa că, înainte de a se îndrepta 
spre casa lui Marion, trecu pe la Skulakaffi şi îşi luă la 
pachet miel sărat cu cartofi şi napi. Se întorsese deja la 
maşină în momentul în care îi dădu prin minte că era posibil 
ca şi Marion să fi vrut ceva de mâncare, aşa că se întoarse 
şi comandă un sendviş la pachet. Darul acesta păru să fie 
pe gustul lui Marion. 

— Mulţumesc, dar nu trebuia, zise Marion acceptând 
cutia cu sendvişul. 

— Mă gândeam că poate ai dori să mănânci ceva, zise 
Erlendur. Singurele sendvişuri pe care le aveau erau cu 
creveţi. 

El aruncă o privire în jurul lui prin apartament şi observă 
o sticlă deschisă cu vin de Porto pe masă. 

— Te simţi mai bine? 

— Încep să mă simt mai bine. 

Din câte se vedea şi după rafturile de cărţi, Marion era un 
cititor avid. Fiecare perete era înţesat cu rafturi de cărţi, de 
la lucrări străine şi mari de referinţă, în multe volume, şi 
până la colecţii subţiri de versuri islandeze, care se 
remarcau ici şi colo printre cotoarele zdrenţăroase de 
hârtie. Saga islandeze stăteau alături de romane de 
dragoste; folclorul islandez se pierdea printre biografiile 
străine şi romanele polițiste traduse, lucrările despre istoria 
naturală şi orice formă de artă, de la balet la muzică 
barocă. Totul era perfect ordonat pe rafturi, şirurile perfect 

egale erau o plăcere pentru ochi, mărturie a faptului că 
Marion lucrase odinioară la Biblioteca Municipală. Efectul 
general era sporit de nenumăratele mici bibelouri, aranjate 
în faţa cărţilor, unele din porțelan delicat, pictat manual, 
altele dintr-o ceramică mai grosolană sau lemn, rezultând 
în cea mai variată colecţie de bibelouri. Marion observă 
cum privirea lui Erlendur zăboveşte pe aceste suvenire. 

— O veche prietenă de-a mea, o femeie care obişnuia să 
călătorească mult, mi-a trimis aceste ornamente de-a 
lungul multor ani, zise Marion. Nu sunt două la fel şi nici nu 
provin din acelaşi loc. 

— Obişnuia? A renunţat acum? 

— Alaltăieri am primit o scrisoare, care mă informa că a 
murit, zise Marion. Vestea a venit ca un şoc. Eu... eu nu mă 
aşteptam. 

— Înţeleg, zise Erlendur. Nu prea te-ai simţit în stare să 
vii la muncă. 

Ochii îi căzură pe fotografia unui bărbat mai în vârstă în 
costum negru, care stătea la o masă. Lângă fotografie 
ardea o lumânare, într-un mic suport confecţionat din lavă. 

— Un prieten de-al meu, zise Marion. Se bucura de 
neobişnuitul nume de Athanasius. A murit cu ani în urmă. 
Te-ai întâlnit cu Caroline? Am auzit că ai fost la bază. 

Erlendur încuviinţă şi îl puse pe Marion la curent în 
legătură cu întâlnirea cu Caroline, cu chelneriţa Joan, 
povestindu-i despre relaţia ei cu Kristvin şi despre faptul că 
Kristvin fusese, după toate aparențele cu ea în seara în 
care îşi pierduse viaţa. Nu mai avea cum să folosească de- 
acum Corolla, aşa că, probabil, trebuise să plece pe jos şi 
se presupunea că fusese atacat de aceiaşi indivizi, care îi 
sabotaseră maşina. Erlendur recunoscu că el şi Caroline 
avuseseră o opinie diferită în legătură cu prezenţa armatei 
şi că nu ştia dacă tipa îi va mai ajuta. 

— A fost o mişcare deşteaptă din partea ei că a găsit-o 
pe acea femeie, pe acea Joan, atât de repede, zise Marion. 
Ne-a făcut o favoare. Ar trebui să ne străduim să o 
mulţumim. Încearcă să nu te cerţi cu ea degeaba. 

— Bineînţeles. Eu chiar m-am străduit, însă e destul de 

temperamentală şi ştie ce vrea. Sper să vrea să verifice un 
nume pentru noi - bărbatul despre care a pomenit Joan, 
care era la Animal Locker împreună cu Kristvin. Mă rog, eu 
i-am spus „nume” - Kristvin a făcut referire la el drept „W”. 

— W? 

— Asta-i tot ce avem, zise Erlendur. Caroline a zis că nu 
sunt prea multe chestii pe care să ne putem baza, însă sunt 
şanse ca el să fie membru al Forței de Apărare sau cel puțin 
să aibă legătură cu aceasta. 

— Şi soţul lui Joan nu era în ţară? 

— Aşa susţine ea. Caroline are de gând să verifice şi 
chestia asta. Numele lui e Earl Jones şi, dacă e să dăm 
crezare spuselor lui Joan, nu-i prea acordă multă atenţie. Ea 
cam are obiceiul de a spune ce gândeşte. 

— Ca mulţi dintre americani, zise Marion. 

— Probabil că e şi rasistă, judecând după felul în care s-a 
luat de Caroline, zise Erlendur. 

— Ah? 

— Aproape că s-au încăierat. Joan a crezut că-i vorbea de 
sus. 

— Probabil Caroline a avut multă bătaie de cap cu voi 
doi, zise Marion. Chiar îmi pare rău pentru ea. 

— Hmm. Deci, crezi că Kristvin era urmărit deja la bază? 
Cei de acolo îi ştiau toate mişcările? Ştiau de Joan? 

— M-am tot gândit la ce ne-a spus ciudatul ăla de Rúdólf. 
Şi dacă Kristvin a descoperit în acel hangar dovezi în 
legătură cu livrarea de arme? Ceva extrem de important, 
care ar fi făcut într-adevăr valuri, dacă ar fi existat scurgeri 
de informaţii. Şi dacă nu cumva a atras atenţia asupra sa 
pentru că a pus întrebări incomode? Oare informaţiile în 
legătură cu livrările de arme ar fi putut fi atât de incomode, 
încât ei chiar să fi fost pregătiţi să-i închidă gura lui 
Kristvin? 

— Acolo în Midnesheidi, parcă ar fi cu totul altă ţară, zise 
Erlendur. Ce ştim noi despre cum aranjează ei lucrurile? 
Vezi Vietnamul. Sau afacerea Watergate. Ce ar trebui noi să 
gândim? 

— Apropo, bei vin de Porto? E tot ce am, zise Marion, 

turnându-şi alt pahar de vin. 

— Nu, mulţumesc. 

— Au trimis un om pe lună, sublinie Marion. 

— Sigur, nu încerc să minimalizez realizările lor. 

Erlendur îl sprijinise mult pe Marion, cu toate că acesta 
nu recunoştea niciodată acest lucru. De când se alăturase 
Brigăzii Omucideri, i se dăduse mână liberă, cu toate că 
Marion fusese mereu cu ochii pe ce făcea el şi, uneori, îi 
critica activitatea într-o manieră pe care Erlendur o găsea 
pedantă, chiar de-a dreptul dură. Deci era o surpriză să se 
pomenească în camera lui de zi aşa, deodată. Nu ştia ce 
făcuse ca să câştige această onoare şi nici nu întrebă. 

— Cum progresează celălalt caz? întrebă Marion. 

— Te referi la Dagbjört? 

— Da. 

Erlendur căută prin buzunar după paginile pe care le 
găsise în dormitorul fetei şi i le înmână. 

— Am găsit astea ascunse în camera ei. Casa e de 
vânzare şi mi-au dat voie să arunc o privire. Vecinul la care 
se pare că face referire locuieşte încă alături. E un ciudat. A 
crescut singur cu maică-sa... Doamna Kruse, după cum o 
numeşte el. 

Marion citi paginile de două ori. 

— E voyeur? 

— L-am întrebat asta direct, zise Erlendur, şi mi-a trântit 
uşa în nas. Numele lui e Rasmus. Rasmus Kruse. Mama lui 
era daneză. N-are cazier, nu că asta ne-ar spune prea 
multe despre el. Vreau să-i las timp de gândire, înainte de 
a-i mai face o vizită. 

— Îi era frică de el, zise Marion, uitându-se la pagini, însă 
nu voia să spună nimănui. 

— Probabil că-i era jenă. 

— Era în mod evident destul de inocentă. Părea atât de 
uluită! 

— Da. Nu înţelegea ce avea el de gând. Fii atent, un 
comentariu succint ca ăsta nu-i cine ştie ce. 

— Deci nimeni nu ştia? Că acest bărbat o spiona? 

— Nu, mă îndoiesc, zise Erlendur. Presupun că Dagbjört 

nu le-a dezvăluit niciodată părinţilor sau prietenelor ei de 
asta. Şi numele bărbatului nu apare nicăieri în dosarele 
cazului. Se pare că nu l-a interogat nimeni sau, dacă au 
făcut-o, nu e nicăieri consemnat. 

— Bineînţeles că nu poţi interoga pe toată lumea. 

— Nu poţi, e adevărat. 

— Aceasta e o descoperire destul de importantă, zise 
Marion, dându-i paginile înapoi lui Erlendur. l-ai spus 
mătuşii ei? 

— Nu, nu încă. Vreau să analizez mai bine chestia asta, 
ca să nu-i dau speranţe deşarte. 

— Ai dreptate, zise Marion, ochii săi zăbovind meditativ 
asupra micilor figurine de pe rafturile de cărţi. Nu e cinstit 
să dai speranţe deşarte. 

Se pare că nu avea niciun rost să-i mai reţină pe Ellert şi 
pe Vignir. In ciuda negării lor continue în privinţa comiterii 
unui delict, urmau să fie acuzaţi, aşa că nu mai erau motive 
pentru a-i ţine închişi. Urmau să fie puşi sub interdicţie de 
călătorie, până apăreau în faţa instanţei. Rânjiră la Erlendur 
în timp ce părăseau închisoarea Sidumuli, de parcă ar fi 
repurtat o victorie importantă împotriva poliţiei. Erlendur 
era foarte fericit să se uite după ei plecând. 

Când se întoarse în Kópavogur, îl aştepta un mesaj: s-o 
sune pe Caroline. Ştia numărul ei de la muncă, însă nu 
recunoscu numărul pe care i-l lăsase de data asta. Se 
dovedi că era telefonul ei de acasă. Ea răspunse imediat ce 
telefonul sună o singură dată. 

— In ce dracu’ m-aţi băgat? zise ea în momentul în care 
auzi vocea lui Erlendur. 

— De ce, ce s-a întâmplat? 

— Trebuie să te văd. Nu aici la bază. În sat. 

— Sat? Adică în Keflavík? 

— Mda, Keflavík. Cunoşti locul? 

— Nu foarte bine, recunoscu Erlendur. 

— Să ne vedem lângă terenul de fotbal, zise Caroline. În 
parcare. Ar trebui să-l poţi găsi. la-o din loc. Acum! 

Ea închise, şi Erlendur rămase zgâindu-se la receptor, 
fără să ştie ce-l lovise. Caroline părea foarte agitată la 
telefon, slobozind cuvintele într-o şoaptă frenetică. Credea 
că detectase o reală teamă în glasul ei. 

Asta se întâmpla în ziua de după vizita la Marion, care 
încă nu se simţea în stare să se reîntoarcă la serviciu, aşa 
că Erlendur conduse până în Keflavik singur, ignorând limita 
de viteză. Nu minţise când spusese că nu cunoştea oraşul, 
aşa că, după ce conduse fără ţintă în susul şi în josul străzii 
principale, opri un pieton care îi dădu instrucţiuni cum să 
ajungă la terenul de fotbal. Când sosi, în parcare erau doar 
câteva vehicule şi o văzu pe Caroline ieşind dintr-unul şi 
îndreptându-se către el. Ea deschise cu putere uşa din 

dreapta şi urcă în maşină. 

— Condu undeva afară din oraş, zise ea. 

— Ce este? De ce-ţi este frică? 

— Hai să plecăm! 

Caroline purta o jachetă de armată cu gluga trasă pe 
cap. Avea un guler de blană care aproape că-i ascundea 
faţa în întregime. Niciunul nu spuse o vorbă în timp ce 
Erlendur îşi croi drum către o şosea care ducea spre ieşirea 
de vest a oraşului şi, în cele din urmă, ajunseră la o plăcuţă 
care indica drumul către Sandgerdi şi Gardur. El optă 
pentru Gardur şi continuară să meargă într-o tăcere 
tensionată, până ce, în cele din urmă, el opri lângă farul 
Gardskagi. Dincolo de acesta, talazuri albe şi înspumate se 
spărgeau de stânci şi ei puteau auzi răsunetul acestora în 
timp ce se rostogoleau către țărm. 

— Este totul în regulă? întrebă Erlendur cu precauţie, de 
îndată ce opri motorul. 

— N-ar fi trebuit niciodată să mă implic în asta, zise 
Caroline. 

— În ce? 

— În cazul vostru - ce crezi? Ar fi trebuit să las lucrurile în 
pace. 

— Ce se întâmplă? 

— A ieşit mare tam-tam, asta e, zise Caroline, răsucindu- 
se pe locul ei pentru a se uita prin lunetă să vadă dacă nu 
cumva fuseseră urmăriţi. 

Făcuse acest gest de mai multe ori în timp ce 
călătoriseră cu maşina. 

— Am un prieten care lucrează la Washington în Serviciul 
de Spionaj Militar, explică ea. L-am sunat pentru că e un 
fost iubit de-al meu şi am încredere în el, şi oricum nu 
credeam că informaţia pe care i-o solicitam era mare 
scofală. Însă a devenit destul de agitat şi a vrut să ştie de 
ce îl sunam tocmai din Islanda să-l întreb despre o linie 
aeriană pe nume Northern Cargo Transport. Voia să ştie 
unde găsisem eu numele ăsta, de ce întrebam de el, ce 
intenţionam să fac cu informaţia şi dacă ofiţerii mei 
superiori ştiau sau nu despre anchetele mele. Ofițerii mei 

superiori! Şi el e prietenul meu! L-am întrebat dacă avea de 
gând să-mi facă raport. Asta l-a făcut să se oprească. 

— A ştiut imediat despre ce vorbeai? întrebă Erlendur. 

— Imediat. Are o poziţie destul de importantă şi mi-a 
spus mai demult că are acces la tot felul de informaţii. Voia 
să ştie dacă eram la birou şi, când am spus că eram, mi-a 
cerut să mă duc acasă. Şi-a notat numărul meu şi aziscăo 
să mă sune acasă. Înţelegi ce vreau să spun? Este o astfel 
de situaţie. A trebuit să schimbăm telefoanele. Îşi face griji 
ca nu cumva să fi fost ascultați, şi eu n-am făcut altceva 
decât să pomenesc numele acelei linii aeriene. 

— L-ai sunat la muncă? 

— Nu, acasă. Se pregătea să plece la birou. 

— Te-a sunat înapoi? 

Caroline încuviinţă şi reglă oglinda retrovizoare, astfel 
încât să poată vedea mai bine în spate. 

— Când a sosit la birou. l-am spus că... 

— Stai puţin, tu chiar crezi că ai putea fi în pericol? 
întrebă Erlendur. 

— Nu ştiu. Mi-a spus să-mi păzesc spatele şi să stau 
departe de voi. Să uit de Northern Cargo Transport şi de 
toată porcăria asta. 

— lubitul tău? 

— Nu e iubitul meu, zise Caroline. Este fostul. Încearcă să 
ţii pasul cu ce-ţi spun. 

— Şi cine ar trebui să te urmărească? 

— Chiar am fost foarte prudentă. N-am spus nimănui că 
vă ajut, cu excepţia prietenului meu de la Washington, azi- 
dimineaţă. Nici măcar ofițerului meu superior. Prietenul 
meu mi-a spus s-o las aşa şi să încetez imediat să vă mai 
ajut. Şi toate acele convorbiri telefonice sunt riscante. N-am 
ştiut. L-am verificat pe al meu - n-am găsit nimic, însă 
chestia asta nu e prea concludentă pentru că nici măcar nu 
ştiu ce să caut. Nu ştiu nimic în legătură cu telefonul de la 
muncă. Pe ăla nu l-am verificat încă. Însă trebuie să 
încetezi să mă mai suni. Nu mai putem vorbi la telefon. 

— Ce i-ai spus omului tău de la Washington? 

— l-am spus că un civil islandez a murit, a fost ucis cel 

mai probabil şi că voi credeţi că acest lucru s-a întâmplat 
într-unul dintre hangarele noastre. l-am spus că bărbatul 
era mecanic de zbor cu acces temporar în hangarul 885, 
acolo unde companiei aeriene islandeze i se permite să 
folosească facilităţile din când în când. Că el a reparat un 
avion Hercules C-130 pentru o companie pe nume Northern 
Cargo Transport şi că a descoperit că aceasta transporta 
artilerie grea. Şi că lui i s-a părut cam ciudat ca un operator 
civil să fie implicat în transportul de arme, aşa că a început 
să pună întrebări în stânga şi-n dreapta despre acea 
companie, şi că voi credeţi că e posibil ca acest lucru să-l fi 
costat viaţa. Că a fost împins de pe o platformă din hangar 
şi că, după aceea, cadavrul i-a fost luat de la bază şi 
aruncat pe câmpul de lavă. 

— Şi ce a spus? 

— M-a întrebat cum dracu' de m-am lăsat târâtă în 
chestia asta, zise Caroline. l-am spus că mi s-a ordonat să 
vă ajut şi că voi m-aţi rugat să mai fac nişte verificări, 
pentru a vă scuti de timpul pierdut şi de birocraţie şi pentru 
a evita orice complicaţie politică inutilă sau orice gogoaşă 
mi-aţi vândut voi mie. A zis că voi doar mă folosiţi şi că n-ar 
trebui să fac asta şi că trebuie să încetez imediat. 

— A sugerat cumva că ţi-ai putea pierde slujba? 

— Cred că da. Sau mai rău. De fapt, cred că vorbea mai 
mult de trădare şi de curtea marţială şi de tot rahatul ăsta. 

— Însă tu ai reuşit să-l convingi să te ajute, în ciuda 
tuturor acestor lucruri? 

— Da, în cele din urmă. Noi... hai să spunem doar că s-a 
hotărât să-mi facă o favoare. 

— Şi ce a zis în legătură cu Northern Cargo Transport? Ce 
a spus despre asta? 

— A zis că e condusă de CIA. 

— Ai zis CIA? 

— M-ai auzit. 

— Bineînţeles, chestia asta explică multe, zise Erlendur. 

— Ce? Ce explică? 

— Compania foloseşte acelaşi indicativ de apel ca Forţa 
Aeriană Americană, atunci când aterizează în Keflavik, zise 

Erlendur, amintindu-şi de conversaţia cu şeful lui Kristvin, 
Engilbert. Avioanele lor aterizează aici sub acoperirea 
armatei. Când intră în spaţiul aerian islandez, nu se disting 
deloc de avioanele militare. În acest fel se strecoară 
neobservate în ţară şi în afara ei. 

— E exact ceea ce mi-a spus şi prietenul meu. Cum de-ai 
ştiut? 

— Cred că cei de la controlul de trafic islandez au 
observat. Insă nu cred că realizează că CIA foloseşte 
compania ca faţadă pentru a intra aici sub indicativ de zbor 
militar. Ar fi obligaţi să dea explicaţii în sensul acesta. Mai 
ales dacă o companie aeriană civilă se află sub aripa 
armatei. 

— Mda, ar trebui să dea explicaţii, nu? 

— Cu toate că nu sunt sigur, zise Erlendur, puţin ruşinat. 
Relaţia noastră cu armata e puţin cam neobişnuită, aşa 
cum am încercat să-ţi explicăm. Are legătură cu banii şi cu 
politica legată de Războiul Rece, de lupta pentru 
independenţă şi de faptul că fiecare sare la gâtul celuilalt. 

Caroline se uită gânditoare la valurile de lângă far, 
ascultând tot acel bubuit şi şuierat, în timp ce acestea se 
rostogoleau către țărm, apoi erau din nou trase înapoi spre 
mare. Ea cobori geamul pentru a le auzi mai bine, în timp 
ce se ridicau şi cădeau apoi la fel de ritmic, de parcă marea 
ar fi respirat. Părea mult mai calmă acum şi încetase să mai 
privească în oglinda retrovizoare. 

— Dar asta e cea mai mică parte dintre toate, zise ea în 
cele din urmă. 

— Ce? 

— Am auzit nişte informaţii despre avionul Hercules care 
a făcut escală aici acum două săptămâni, zise Caroline. Am 
descoperit că trei bărbaţi s-au îmbarcat în acel avion şi au 
călătorit către Groenlanda. După ce... ne-am despărţit ieri, 
am încercat să aflu ce se întâmplă, să adun câteva 
informaţii. Am sunat vreo două persoane pe care le cunosc. 
Am încercat să nu par prea interesată. Am zis că am primit 
o solicitare despre un colet pentru State, care trebuia să 
plece cu transport militar. 

— Îmi pare rău dacă te-am supărat, zise Erlendur. Am 
obiceiul să vorbesc ce nu trebuie, însă n-am vrut să te agit 
aşa. 

— N-are importanţă, zise Caroline repede. Avionul era 
administrat de NCT şi i s-a acordat tratament special 
expres, potrivit unui coleg de-al meu. Cala n-a fost deloc 
deschisă. A fost realimentat în grabă şi s-a întors înapoi în 
aer în doi timpi şi trei mişcări; s-a îndreptat spre 
Groenlanda, probabil în drum spre State. Nu ştiu care a fost 
destinaţia sa finală. Ar fi putut fi Groenlanda, de altfel. 

— Şi găseşti chestia asta suspectă? Nu e ceva standard? 

— N-am o experienţă prea mare în acest domeniu, însă 
voi întrebaţi despre linia aeriană şi despre avioanele sale, 
aşa că am devenit curioasă. Mai ales după ce am aflat cine 
a făcut o plimbare cu Hercules. 

— Vrei să spui cine e unul dintre cei trei pasageri? 

— Da. 

— Cine a fost? 

— Pe lista pasagerilor care mi-a fost arătată, care e un 
document restricţionat, scria „W. Cain”. Şi mie mi-a trecut 
prin minte că ar putea fi acel „W” despre care Joan a zis că 
era sponsorul lui Kristvin la Animal Locker. În acest caz, 
„W” vine de la Wilbur. 

— Bărbatul despre care Joan...? Wilbur a fost tipul ăla? 

— L-am căutat. Wilbur nu e un nume comun. S-a dovedit 
că e doar un singur bărbat cu numele ăsta la NAS Kef în 
clipa de faţă. 

— Wilbur Cain? 

— Mda. L-am întrebat şi pe prietenul meu de la 
Washington, însă nici el nu l-a recunoscut şi a zis că o să-l 
verifice când se va întoarce la birou. M-a sunat înapoi ceva 
mai devreme. Se dovedeşte că Wilbur Cain este angajat de 
Serviciul de Spionaj al Armatei. A fost trimis în Islanda 
acum patru luni cu o misiune, însă prietenul meu nu ştie ce 
presupune această misiune. Mi-a spus să am grijă cu el - 
Cain este motivul pentru care prietenul meu încearcă acum 
să descopere ce naiba se întâmplă aici. Mi-a spus să încetez 
cu toate aceste anchete şi să stau în banca mea, până 

primesc veşti de la el. 

Caroline începea din nou să devină agitată. Se juca cu 
oglinda retrovizoare şi privea fix şi încruntat prin lunetă. 

— Mai mult ca sigur că Wilbur Cain este un pseudonim. 
Cain este un agent experimentat, a fost implicat în tot felul 
de misiuni de acoperire pentru armată şi este expert în a 
face ca un asasinat să pară un accident. 

Caroline se uită la Erlendur. 

— De el îmi este teamă. 

Rămaseră năuciţi, ascultând zgomotul valurilor care se 
izbeau de far, în timp ce se apropia înserarea timpurie a 
iernii. Erlendur ridică privirea către far, care se aprindea şi 
se stingea la intervale regulate ca un semnal de avertizare 
pentru navigatori. Se simţea complet depăşit de situaţie. 

— Dintre toate locurile care există, ce caută bărbatul 
ăsta aici? întrebă el după o pauză lungă. 

— N-am nici cea mai vagă idee. 

— Şi ce Dumnezeu făceau el şi Kristvin la Animal Locker? 
Oare cum s-au cunoscut? 

— Cine ştie? zise Caroline. Poate că Kristvin a atras 
atenţia asupra sa punând întrebări despre avioanele 
Hercules şi NCT. Cineva a prins de veste, a alertat pe 
altcineva şi Wilbur Cain a fost însărcinat să facă cercetări 
despre bărbatul respectiv. 

— Dar s-a dus la club cu el, zise Erlendur. Chestia asta nu 
e prea discretă. Şi Joan ştie că-l cheamă „W”. Oare e posibil 
ca Kristvin să-i fi ştiut numele? Dacă acest bărbat este 
agent în Serviciul de Spionaj Militar aşa cum spui? 

— Presupun... 

— Nu c-aş avea idee cum lucrează oamenii ăştia. 

— Se pare că acesta este doar unul dintre pseudonimele 
pe care le foloseşte, zise Caroline. Wilbur Cain este cel pe 
care îl foloseşte acasă. N-are niciun motiv să se dea la fund, 
atunci când este la bază. Poate părăsi ţara cu o notificare 
de ultim moment, iar autorităţile pot nega că cineva cu 
acest nume a pus vreodată piciorul în Islanda. 

— Deci este posibil ca Kristvin să nu fi fost suficient de 
prudent - îşi dă drumul la gură despre transporturi de arme 
şi companii aeriene private, iar acest Wilbur Cain este 
trimis să afle ce pune la cale? 

— Poate. 

— Pare să se fi împrietenit rapid cu el. 

— Kristvin nu era interesat de ceva anume? Votcă? 
Ţigări? 

— Marijuana. 

— Atunci nu i-ar fi fost greu lui Cain să facă repede 
cunoştinţă cu el. 

— Eşti sigură că acest Wilbur Cain este acelaşi bărbat cu 
inițiala „W” pe care îl cunoştea Kristvin? 

— Bineînţeles că nu pot fi sigură, însă pare plauzibil, zise 
Caroline. Linia aeriană este veriga - toate întrebările lui 
Kristvin despre avioanele NCT. Şi ştim că cineva pe nume 
„W” s-a aflat în compania lui Kristvin măcar o singură dată. 
Cain este membru al forţelor speciale, aşa că, probabil, a 
fost trimis aici cu o misiune specială. Nu cred că ar trebui 
să eliminăm această posibilitate. 

Erlendur rămase tăcut o lungă perioadă de timp şi se 
pomeni, fără să vrea, comparând cele două cazuri care îi 
ocupau gândurile la acel moment. Pe de o parte, moartea 
lui Kristvin, în care era posibil ca o superputere să fie 
implicată, împreună cu instalaţiile sale militare şi agenţii săi 
de la forţele speciale, şi, pe de altă parte, chestiunea 
Dagbjört, povestea unei persoane date dispărută pe o 
insulă îndepărtată din Atlanticul de Nord. Caroline îl întrebă 
la ce se gândea şi Erlendur începu să-i povestească despre 
fata care dispăruse atât de inexplicabil în drum spre şcoală, 
în 1953, despre căutările lipsite de succes şi despre toţi anii 
care trecuseră de atunci, fără nicio veste legată de soarta 
ei. Nu se putea spune - şi probabil că nu se va spune 
niciodată - dacă fusese comisă vreo crimă. Zise că şi cazul 
lui Kristvin prezenta o asemănare izbitoare. 

— Chestia ciudată, adăugă Erlendur, este că ambele 
cazuri au legătură cu ocupaţia americană. Ruta fetei trecea 
pe lângă Camp Knox, o zonă cu barăci vechi, construite de 
garnizoana Statelor Unite din Reykjavik. Se zice că ştia un 
băiat de acolo. 

— Un american? 

— Nu, soldaţii plecaseră de mult pe atunci, se mutaseră 
aici, în Midnesheidi. Nu, un localnic. Lucrul pe care încerc 
să-l transmit este că noi, islandezii, pur şi simplu nu ştim 
cum să ne descurcăm cu ceea ce se întâmplă la bază. 

— Nici eu, zise ea. Poţi să mă crezi pe cuvânt. 

— Adică, asta e lumea voastră, însă e o lume pe care pur 
şi simplu n-o înţelegem. Ca naţiune, copiem tot ce faceţi 
voi, fără a şti, de fapt, de ce o facem şi uităm că suntem 
doar o mână de fermieri săraci, forţaţi de viaţa modernă să 
locuiască la bloc. Sunteţi cea mai bogată nație de pe 
planetă. Cea mai mare putere militară din istorie. Aproape 
toată viaţa noastră am dus o luptă cu foametea, în faţa 
căreia am pierdut. 

— Chestia asta e nasoală, zise Caroline, uitându-şi pentru 
moment neliniştea. Ce... de ce...? 

— Oh, dintr-o combinaţie de factori. Erupţii vulcanice. 
Cutremure. Uneori epidemii. Însă în mare parte din cauza 
anotimpurilor reci cu perioade prelungite de condiţii arctice. 
Uneori, toate anotimpurile se rezumau la unul singur. Însă, 
în ciuda tuturor acestor lucruri, am reuşit să ne găsim un 
stil de viaţă aici şi, generaţia noastră şi generaţiile care vor 
veni vor culege foloasele şi le va fi mult mai bine decât s-ar 
fi gândit ei vreodată. 

Erlendur scoase un pachet de ţigări, îşi aprinse una şi 
trase fumul în piept. Cobori geamul de pe partea lui şi 
slobozi fumul în aer. 

— Drept rezultat, la noi infracțiunile tind să fie mai 
degrabă demodate şi provinciale, continuă el. Crimele sunt 
rareori premeditate, deşi bineînţeles că avem şi noi cazuri 
notorii şi dispariţii misterioase, ca orice altă ţară. Insă ceea 
ce am vrut să spun este că acestea rareori au un context 
internaţional. Probabil că acest lucru se schimbă acum. 
Bineînţeles, în lumea exterioară are loc un Război Rece şi 
acesta ne afectează şi pe noi aici, cu spionii şi cu tertipurile 
sale sub acoperire. Ştim că sovieticii au încercat să 
recruteze islandezi şi că au existat incidente legate de 
politica internaţională, însă nu ştiu... 

Caroline îşi permise să schiţeze un zâmbet vag. 

— Timpurile se schimbă, zise ea. 

— Da, timpurile se schimbă. 

— Cineva mi-a spus că poţi străbate cu maşina întreaga 
insulă în douăzeci şi patru de ore. Este adevărat? 

— Da, este adevărat. Noi, care vorbim o limbă ciudată, 

suntem cu totul doar două sute treizeci de mii de oameni. 
Suntem descendenţi ai vikingilor. Odinioară, cea mai mare 
umilinţă pe care o putea concepe cineva în această ţară era 
ca o femeie să-l plesnească pe un bărbat peste faţă. 

— Şi acum? 

— Acum, ca şi alte naţiuni mici, suntem disperaţi de ani 
se recunoaşte meritul că avem ceva de oferit, încercând să 
demonstrăm că ne putem juca cu băieţii mai mari de pe 
scena lumii. De aceea ne-am pricopsit aici cu această bază 
navală şocant de mare. Tânjim să fim importanţi în vreun 
fel. Însă, bineînţeles, nu suntem. Nu suntem importanţi 
pentru nimeni. 

— Chestia asta mi s-a întâmplat şi mie la liceu, zise 
Caroline zâmbind. Eram privită oarecum ca o intrusă. N-am 
reuşit niciodată să mă integrez. Şi acum, iată-mă aici, 
captivă în mijlocul pustietăţii. 

— Şi tu eşti tot din Washington, la fel ca iubitul tău? 

Caroline privi gânditoare peste marea întunecată. 

— Ne-am cunoscut în marină. Nu ştiam ce să fac după 
liceu şi tata a sugerat să încerc în armată. El a luptat în 
război şi a rămas în armată după aceea şi i-a plăcut. Acolo 
l-am întâlnit pe Brad. Am fost împreună câţiva ani, până ce 
n-a mai mers. El era... nu ştiu. Am cerut să fiu transferată 
undeva departe. Voiam să plec cât mai departe de 
Washington, cât mai repede posibil. Să văd lumea. M-am 
gândit că Islanda ar fi o misiune de elită. Nu ştiam că era o 
stâncă bătută de vânturi, în mijlocul Atlanticului de Nord, şi 
că voi sfârşi prin a ajuta poliţia islandeză. Nu mă înţelege 
greşit, nu sunt nefericită aici. Am călătorit puţin prin ţară 
vara trecută. Peisajul este incredibil. Şi îmi place soarele de 
la miezul nopţii. Când soarele nu apune vara, iar nopţile 
sunt la fel de luminoase ca zilele. 

— Nu tuturor le place asta, zise Erlendur. Deci tu nu vezi 
Islanda ca pe un loc al vicisitudinilor? 

— Loc al vicisitudinilor? Nu, nu mă gândesc la ea în felul 
acesta. 

— Şi, mă rog, ce vrei să faci acum? 

— Brad mi-a spus să mă dau la fund, până ce 


— 170 — 


investighează problema de unde se află el, zise Caroline. 
Aşa că e mai bine s-o las mai moale, până ce am din nou 
veşti de la el. Toată chestiunea asta despre fermieri şi 
foamete mi-a zdruncinat puţin nervii. 

Erlendur zâmbi. 

— Ai încredere în el, în acest Brad? 

— Mda. Brad e OK - nu m-ar băga niciodată în belele. 

— l-ai spus despre mine şi Marion? 

— Sigur. Nu trebuia? 

— Ba da, bineînţeles. Uite ce e, n-ar fi mai bine dacă te-ai 
duce direct la Comandamentul de Flotilă Aeriană? Există 
vreun motiv să mai aştepţi? Marion şi cu mine am putea 
merge cu tine, dacă vrei. 

— Brad mi-a spus să nu am încredere în nimeni şi nici să 
nu mai vorbesc cu cineva, până ce n-am veşti de la el, zise 
Caroline. Are de gând să încerce să afle ce pune la cale 
Wilbur Cain în Islanda. Există toate şansele ca el să fie aici 
cu consimţământul şi la solicitarea autorităţilor militare. 
Brad mi-a spus că, atunci când va veni vremea, să mă duc 
direct la contraamiral şi să vă iau pe amândoi cu mine. 

— Bun, zise Erlendur. Între timp, poţi veni cu mine, dacă 
vrei. Am putea să te instalăm într-un hotel din Reykjavik 
sau... 

— Nu, mulţumesc totuşi. Mi-a făcut bine să stau de vorbă 
cu tine. Mă simt mai puţin stresată acum. Voi fi bine. Am 
prieteni aici la care pot apela. 

— Sigur? 

— Mda. 

— Nu te întorci în apartamentul tău, nu-i aşa? 

— Nu, nu până am veşti de la Brad. Poate toată chestia 
asta e o mare greşeală, şi Wilbur Cain n-are nimic de-a face 
cu moartea lui Kristvin. Asta a spus Brad. Însă cred că doar 
încerca să mă liniştească. 

— Şi chiar ai încredere în el? 

— Da, am încredere în el, zise Caroline cu hotărâre. Mai 
bine n-ai vorbi nici tu cu nimeni, până n-ai veşti de la mine. 
Nu ştii niciodată cum ajunge informaţia la bază. Dacă se 
întâmplă ceva aici, costă vieţile multor civili nevinovaţi şi e 

posibil să fie implicat şi guvernul islandez. Brad mi-a spus 
să n-am încredere în nimeni. În absolut nimeni. 

— Nu cred că guvernul islandez ar putea fi... 

— Toţi pot fi cumpăraţi, şi tu mi-ai spus că chestiunea 
legată de apărare aici se învârte, în principal, în jurul 
banilor. 

— Bine, zise Erlendur, cu toate că eu sper ca tu să ai 
încredere în mine şi în Marion, dacă n-ai în nimeni 
altcineva. 

— Da, poate în voi doi. Însă în alţii, nu. 

Caroline privi deznădăjduită în întuneric. Erlendur simţi 
că ea nu terminase întru totul. Mai rămăsese ceva de spus. 
Nevrând să facă presiuni asupra ei, lăsă timpul să treacă 
fără să întrerupă tăcerea. 

— Marion m-a rugat să verific cine ar fi putut fi în hangar 
în noaptea în care Kristvin a fost omorât, zise Caroline în 
cele din urmă. 

— Ah? 

— Activitatea în hangar a fost suspendată în mare parte 
din cauza construcţiei, însă hangarul este păzit douăzeci şi 
patru de ore din douăzeci şi patru. Am descoperit că unul 
dintre agenţii de pază se numeşte Matthew Pratt. E soldat. 
Tânăr. Are doar douăzeci şi doi de ani. Un prieten de-al meu 
care lucrează la poarta aeroportului îl cunoaşte, însă n-a 
recunoscut numele celorlalţi agenţi de pază. Sunt mai 
mulţi, din câte se pare, şi patrulează în schimburi. 

— Ai vorbit cu el? Cu acest Pratt? 

— Aici e partea stranie. 

— Ce vrei să spui? 

— Nu-i pot da de urmă, zise Caroline. Nu este acasă. 
Vecinii lui nu l-au mai văzut de patruzeci şi opt de ore. N-a 
mai fost de serviciu şi mi s-a spus că, acum câteva zile, a 
anunţat că este bolnav. N-a părăsit baza, din câte ştiu eu, 
însă se pare că a dispărut fără urmă. 

Erlendur nu reuşi s-o convingă pe Caroline să se 
răzgândească şi să se întoarcă la bază, aşa că o lăsă în 
parcarea de lângă terenul de fotbal din Keflavik. Ea îi dădu 
numărul de telefon al unor persoane la care urma să se 
refugieze şi îi spuse că va lua curând legătura cu el. 

— Ai grijă, îi zise Erlendur când se despărţiră. Cu cât ştiu 
mai puţini oameni de asta, cu atât mai bine. Eşti sigură că 
poţi avea încredere în ei? 

— Nu-ţi face griji, zise Caroline. Sunt genul de prieteni 
care te ajută fără să pună întrebări. 

Ea îşi trase gluga jachetei şi ieşi din maşină. 

În timp ce Erlendur gonea înapoi cu maşina de-a lungul 
şoselei din Keflavik, privi la aburii ce se ridicau dinspre 
Svartsengi şi simţi ca şi cum trecuseră multe săptămâni de 
când văzuse trupul lui Kristvin plutind în lagună. De atunci, 
ancheta privind moartea acestuia se concentrase aproape 
în întregime asupra staţiei navale aeriene din Midnesheidi, 
iar acum erau implicaţi în chestia asta atât CIA, cât şi 
Serviciul de Spionaj Militar. 

Lui Erlendur i se părea puţin probabil ca un nimeni 
precum Kristvin să fi constituit un ghimpe serios în coasta 
unei naţiuni puternice precum cea a Statelor Unite, dar 
Caroline era în mod evident speriată, şi poate că Kristvin 
avusese neşansa, ca oricare altul, să dea din întâmplare 
peste nişte informaţii confidenţiale. Avea acces la cel mai 
mare hangar de pe şantier, aşa că ar fi putut fi martor la ce 
n-ar fi trebuit să fie. În timp ce Erlendur se muncea cu 
această întrebare în drumul său înapoi spre Reykjavik, 
reflectă la ce-i spusese lui Caroline despre diferenţa de 
mărime dintre cele două naţiuni. De acolo, gândurile sale 
hoinăriră înapoi spre Dagbjört şi la ce-i spusese femeia în 
vârstă, Baldvina, despre Camp Knox. Erlendur o întrebase 
unde putea fi fiul acesteia, Vilhelm, zilele astea. Tot ce 
reuşise să afle era că omul străzii era încă în viaţă şi că se 
arăta din când în când la faţă la centrul pentru alcoolici şi 

oameni ai străzii din Thingholt. 

Când Erlendur se întoarse la birou, îl găsi pe Marion 
acolo, din câte se părea destul de refăcut pentru a se 
întoarce la lucru. Erlendur îi povesti în detaliu despre 
întâlnirea lui din Gardskagi cu Caroline şi despre cum 
investigaţiile ei dăduseră de urma lui Wilbur Cain, lucru 
care o speriase foarte tare. 

— Şi a insistat să se întoarcă la bază în ciuda acestui 
lucru? zise Marion, de îndată ce Erlendur termină de 
povestit. 

— A zis că urma să stea la nişte prieteni şi că va lua 
legătura cu noi când va avea mai multe informaţii. Hai să 
sperăm că ştie ce face. l-am spus că nu suntem decât nişte 
amatori neajutoraţi când vine vorba de lumea în care ea se 
învârte. 

— Poate că nu-i un lucru chiar atât de rău, având în 
vedere circumstanţele, zise Marion. 

— Nu, e adevărat. 

— Ce putem face de aici ca s-o ajutăm? întrebă Marion. 
Ceva util? 

— A zis că n-are mai multă încredere în guvernul islandez 
decât în autorităţile militare. O opţiune ar fi ca noi să 
emitem un ordin de arestare pe numele lui Wilbur Cain, 
însă nu putem aduce nicio dovadă care să susţină acest 
lucru. Caroline a zis că ei ar putea să-l facă scăpat în doi 
timpi şi trei mişcări şi să pretindă că nu ştiu nimic de 
existenţa lui. 

— Care sunt şansele ca el să-l fi omorât pe Kristvin - 
realistic vorbind? 

— Nu ştiu, zise Erlendur. Caroline crede că este posibil ca 
Wilbur să-l fi cunoscut şi să fi fost cu el în clubul sau barul 
ăla sau ce-o fi, Animal Locker. Avem şi declaraţia lui Joan în 
sensul ăsta. S-a referit la însoţitorul lui Kristvin drept „W”. 
Sigur e posibil să nu fie „Wilbur”, însă a fost suficient 
pentru a o determina pe Caroline să ia legătura cu 
persoana ei de contact de la Washington, care i-a spus să 
se ferească de acest personaj, Cain. 

— Sper să n-ajungem să regretăm faptul că am convins-o 

să ne ajute, zise Marion. 

— Îşi poate purta singură de grijă. 

Erlendur îl anunţă că avea de făcut un mic comision. 
Marion promise că va sta lângă telefon pentru cazul în care 
suna Caroline. Spunând că va suna regulat ca să verifice 
dacă apăruse ceva nou, Erlendur plecă şi conduse până la 
adăpostul pentru oamenii străzii din Thingholt. Vorbi cu 
paznicul, care-l cunoştea bine pe Vilhelm, şi acesta îi zise 
că-şi petrecuse noaptea de dinainte acolo, însă nu ştia dacă 
urma să se întoarcă şi în acea seară. 

— Bietul amărât este într-o stare destul de proastă, zise 
paznicul. 

— Păi asta-i viaţă de câine. 

— Ai putea încerca în centrul oraşului - ei se strâng 
uneori în Piaţa Austurvöllur, în ciuda frigului. Sau în 
Arnarhóll. Sau lângă autogara din Hlemmur. 

Erlendur conduse prin centru fără să-l zărească pe 
Vilhelm. După atâţia ani de patrulare, se obişnuise cu 
vieţile disperate pe care le duceau oamenii străzii şi 
cunoştea numele multora dintre bărbaţii şi femeile care 
vagabondau pe străzi, în stare de ebrietate mai mult sau 
mai puţin avansată. Printre aceştia era şi o femeie pe nume 
Thuri şi el o zări acum, în colţul de lângă oficiul poştal, 
îmbrăcată cu un hanorac gros, cu două fulare înnodate 
strâns în jurul gâtului şi o pălărie ruptă pe cap, cu borurile 
fluturând în vânt. Ea îl recunoscu imediat când se apropie 
de ea. Erau prieteni vechi. 

— Chiar mă gândeam că o să te văd, prietene, zise ea. 

— ÎI caut pe Vilhelm. L-ai văzut pe-aici? 

— Nu, zise Thuri. De ce îl cauţi? 

— Ai idee unde ar putea fi? 

— A fost băiat rău? 

— Nu, trebuie să schimb o vorbă cu el. 

— Eşti sigur? 

— Da, sunt sigur. 

— Se fâţâie prin Autogara Centrală uneori, însă nu ştiu 
dacă acum e acolo. 

— O să verific. Apropo, tu ce mai faci? 

— Ei, ştii tu, zise Thuri, aceleaşi prostii vechi. 

Nu-l văzu pe Vilhelm în faţa autogării. Două autobuze 
aşteptau în spatele clădirii, unul cu o plăcuţă pe care scria 
„Akureyri”, celălalt cu una pe care scria „Höfn în 
Hornafjrdur”. Pasagerii înmânau bagajele şoferului pentru 
a le aşeza în compartimentul de bagaje. Un al treilea 
autocar sosi şi pasagerii coborâră, îşi întinseră braţele, apoi 
se duseră să-şi recupereze bagajele. Erlendur mai zăbovi 
pe acolo, privind cum oamenii intră şi ies din clădirea 
autogării. Căutase la toaleta bărbaţilor, prin cafenea şi în 
zona de aşteptare, dăduse ocol clădirii, însă Vilhelm nu se 
vedea pe nicăieri. 

Găsind un telefon public, îl sună pe Marion, care nu 
primise veşti de la Caroline şi era din ce în ce mai îngrijorat. 

Erlendur se întorsese la maşină, îndepărtându-se de 
autogară, în momentul în care zări o siluetă zăbovind pe 
lângă coşurile de gunoi aflate în partea de est a clădirii. 
Bărbatul săltă capacul unui coş de gunoi, îi examină 
conţinutul şi scormoni prin interior, apoi puse capacul la loc 
şi se mută la următorul. Negăsind nimic, se întorcea să 
plece în momentul în care Erlendur se duse la el. 

— Bună, Vilhelm! zise el, recunoscându-l imediat pe 
vagabond după ochelarii cocoţaţi pe vârful nasului, lentilele 
groase şi bombate ale acestora făcându-i ochii să pară 
imenşi. Ramele erau rupte şi lipite în două locuri cu scotch. 

— Cine eşti? întrebă Vilhelm, devenind imediat precaut. 

— Sunt Erlendur. 

— Mi-am pierdut mănuşile, zise Vilhelm, de parcă se 
simţea obligat să explice de ce scormonea în coşurile de 
gunoi. Mă gândeam că poate au căzut în gunoi. 

— Bănuiesc că nu-ţi mai aminteşti de mine, însă am 
vorbit acum câţiva ani despre un bărbat al străzii care a 
fost găsit în vechile săpături de turbă din Kringlumyri. 

— Ah? 

— Da, îţi spune ceva treaba asta? 

— Te referi la... te referi la Hannibal? 

— Da, la Hannibal. 

— Nu l-a înecat cineva? 

— Ba da, aşa e. O treabă urâtă. N-ai vrea să bei o cafea 
sau să mănânci ceva în interior? Să te mai încălzeşti puţin? 

Vilhelm îl privi pe Erlendur cu nişte ochi măriţi şi 
suspicioşi. 

— Ce... ce vrei de la mine? 

— Vreau să stăm la taclale despre vremurile de demult, 
zise Erlendur. 

— Vremurile de demult? La ce te referi? 

— Vreau să vorbesc cu tine despre Camp Knox, zise 
Erlendur. Ştiu că ai crescut acolo şi voiam să-ţi pun câteva 
întrebări despre vechiul cartier de barăci. 

— Aiureli! zise Vilhelm. De parcă ar fi cineva interesat de 
Camp Knox. Cui îi mai pasă de Camp Knox în zilele noastre? 

— Am stat la taclale cu mama ta - cu Baldvina - 
alaltăieri. Mi-a spus despre viaţa din tabără. Mi-a zis că ai 
putea să mă ajuţi. 

— Ai vorbit cu mama? De ce naiba ai făcut asta? Ce ai 
vrut? De ce a trebuit să faci asta? 

— Strâng informaţii. Am vorbit cu ea şi cu diverse alte 
persoane şi acum aş vrea să mă aşez şi să stau puţin la 
taclale şi cu tine. Nu durează mult. 

— Nu ştiu... nu m-ar deranja să beau o cafea, însă mă 
îndoiesc că te pot ajuta cu ceva care are legătură cu 
tabăra. Am uitat totul, nu că ar fi fost ceva de care să 
merite să-ţi aminteşti. Nu e nimic de care să vrei să-ţi 
aminteşti. 

Erlendur îl însoţi până în cafeneaua autogării şi alese o 
masă cât mai îndepărtată de ceilalţi clienţi, deoarece 
Vilhelm emana un miros respingător, care în interior se 
simţea şi mai tare. Purta cizme pescăreşti legate peste 
pulpe, un pardesiu încins la mijloc cu o curea şi mai multe 
straturi de pulovere. Erlendur citise nişte descrieri ale unor 
vagabonzi ce obişnuiau să hoinărească prin zonele rurale 
ale Islandei, călătorind de la o fermă la alta, venind 
adeseori în întâmpinarea vizitatorilor să audă noutăţile pe 
care aceştia le aduceau şi care mai alungau într-un fel 
monotonia vieţii. Vilhelm îi amintea de aceşti bătrânei care 
călătoreau mult. 

— Ea ce mai face? întrebă Vilhelm când Erlendur se 
întoarse cu o cană mare de cafea şi un foitaj apetisant pe 
care i-l aşeză în faţă. 

Pe masă se mai afla şi un pahar mare de brennivín? pe 
care Vilhelm îl rugase să i-l cumpere. Vilhelm îl dădu peste 
cap şi se şterse la gură. 

— Cine? 

— Parcă ziceai că ai vorbit cu bătrânica mea. 

— Ah, da. Am vorbit mult cu ea. E o bătrânică de treabă, 
zise Erlendur. 

— Da, a ştiut întotdeauna să se descurce singură, zise 
Vilhelm. Eu n-am... n-am văzut-o de ani de zile. 

— Ar trebui să mai treci pe la ea, zise Erlendur. 

— Gata, mi-am amintit, zise Vilhelm. Eşti poliţai, nu-i aşa? 

— Da, zise Erlendur. Exact. 

— Şi ce vrea un poliţai de la Camp Knox? Credeam că 
toată lumea a uitat de cloaca aia. 

— Nu ştiu dacă îţi aminteşti, însă, pe când locuiai acolo 
împreună cu mama ta, o tânără, o elevă de la Colegiul de 
Fete, a dispărut în drum spre şcoală şi n-a mai fost 
niciodată găsită. Numele ei era Dagbjört şi dimineţile, în 
drumul ei spre şcoală, trecea pe lângă tabără. Se zicea că 
ar fi cunoscut un băiat care locuia în barăci, însă acesta nu 
şi-a făcut niciodată cunoscută identitatea şi, în ciuda 
anchetelor, n-a fost niciodată găsit. Baldvina mi-a spus că e 
posibil ca tu să ştii despre un băiat care s-a mutat din 
tabără cam în aceeaşi perioadă. Pe mama lui o chema 
Stella. 

În timp ce Erlendur vorbea, Vilhelm îşi sorbea nepăsător 
cafeaua fierbinte. Apoi scoase o cârpă murdară din 
pardesiu, înfăşură foitajul în ea şi o băgă înapoi în buzunar. 
O păstra pentru mai târziu, fără îndoială. 

— Aşa şi, ce dacă s-a mutat? zise Vilhelm. Nu-i nimic 
ciudat cu asta, nu-i aşa? 

— Ştii de ce a plecat? 

— Oamenii se mutau din Camp Knox când găseau 
altceva mai bun, pot să-ţi spun asta cu siguranţă. De acolo 
te puteai muta oriunde în lume. 

— Îţi aminteşti de dispariţia lui Dagbjört? 

— Da, se întâmplă să-mi amintesc, zise Vilhelm. 

— Şi de fiul Stellei? 

— Stella avea trei fii, zise Vilhelm, trecându-şi mâna 
peste buza paharului. Unul s-a înecat în Skerjafjsrdur. Avea 
doar treisprezece ani. A căzut în mare. Numele lui era 
Tobbi. Un băiat afurisit de bun. Era as la fotbal. Asta a fost 
înaintea chestiei despre care vorbeşti tu. Apoi mai era 
Haraldur, cunoscut drept Halli. N-aş putea jura, însă cred că 
s-a făcut brutar. Cel puţin, obişnuia să spună asta destul de 

des şi era un grăsan, întotdeauna se îndopa pe furiş - n-am 
cunoscut niciodată pe nimeni atât de viclean şi de priceput 
la şterpelitul din brutării. Nu l-am mai văzut de un car de 
ani. Apoi mai era şi cel mai mare. Pe ăsta nu l-am cunoscut 
prea bine. Obişnuiau să-l strige Silli, şi chiar ai dreptate, s-a 
mutat. Cred că undeva în afara oraşului. 

— Ai idee care era numele lui întreg? 

— Sigurlâs. 

— Şi erau fraţi buni? Ştii cine era tatăl lor? 

— Stella era mamă singură. Tobbi şi Halli aveau acelaşi 
tată, din câte îmi amintesc. Silli era frate doar de mamă. 
Avea un alt tată. Însă nu ştiu cine era. 

— Ştii ce s-a ales de Silli? Sau de ce a părăsit Camp Knox 
chiar atunci? g 

— Nu. N-am auzit niciodată să fi avut un anumit motiv. In 
general, oamenii erau dornici să o şteargă din acel loc cât 
mai repede posibil. 

Ochelarii grei îi alunecaseră lui Vilhelm pe nas. El şi-i 
împinse din nou în sus şi îl privi fix pe Erlendur prin lentilele 
bombate. 

— De ce întrebi acum de fata aia? întrebă el. 

— Mătuşa ei o caută încă. 

— Nu e oare asta o cauză pierdută? 

— Ei ştiu că nu mai poate fi în viaţă, dacă la asta te 
referi. Însă vor pur şi simplu să încerce să rezolve misterul 
dispariţiei sale. 

— Dar de ce acum? Există dovezi noi? 

— Nu, doar că timpul se scurge şi curând va fi prea 
târziu. Ce credeau rezidenții taberei despre căutare? O 
cunoşteau pe Dagbjört? Ştiau despre băiatul cu care se 
bănuia că se vedea? 

— Îmi amintesc că mulţi dintre ei au participat la căutare 
şi se vorbea despre asta la momentul acela, însă nu cred că 
oamenii din tabără credeau că asta avea legătură cu ei. 
Sau că era posibil ca vreunul dintre ei să-i fi făcut vreun 
rău. Cel puţin nu-mi amintesc să se fi pomenit de asta. Nu 
ştiu dacă o cunoştea cineva. 

— Era ceva neobişnuit ca un băiat din tabără să se 


— 180 — 


încurce cu o fată din afară? 

— De unde să ştiu eu? zise Vilhelm. Nu eram mai răi 
decât alţii. Nu cred asta. Prejudecata e prejudecată, oricum 
o priveşti. Bine, erau şi câţiva clienţi mai răi pe acolo, ca 
oriunde în altă parte, nu încerc să găsesc scuze pentru 
asta, însă în mare nu eram mai răi decât alţii. N-am 
cunoscut niciodată o femeie mai muncitoare ca maică-mea. 

Vilhelm îndreptă paharul cu subiînţeles înspre Erlendur. 

— Apropo, ce mai face? 

— A zis că mulţi dintre oamenii de acolo o luau razna, 
însă cel mai rău dintre toţi ajungeau copiii. 

— N-a vorbit deloc despre mine? întrebă Vilhelm. N-a 
pomenit numele meu? N-am mai văzut-o de atâta timp. 

— Am avut impresia că despre tine vorbea ea, zise 
Erlendur prudent, luând paharul în mână. 

Vilhelm îl privi lung pe Erlendur, apoi se ridică în picioare, 
spunând că nu mai putea rămâne, că trebuia să plece. Îi 
părea rău că nu-l putea ajuta, adăugă el, apoi îşi legă 
pardesiul mai strâns în jurul trupului şi spuse la revedere. 
Erlendur îl urmă până la uşa cafenelei. 

— Mulţumesc că ai vrut să vorbeşti cu mine, zise el. 

— Nicio problemă. 

— Nu am vrut să te jignesc. 

— Să mă jigneşti? Nu mă simt jignit. Nu ştiu despre ce 
vorbeşti. La revedere! 

— O secundă, Vilhelm, un ultim lucru. Ştii unde locuia 
Dagbjört? 

— Unde locuia? Da, s-a răspândit imediat vestea, pentru 
că toată lumea vorbea despre asta. Ştiam exact unde 
locuia. 

— Cunoşteai cumva strada? Vecinii? 

Vilhelm se gândi puțin. 

— Nu, nu pot spune asta. 

— Nu se întâmplă cumva să-ți aminteşti de un bărbat pe 
jumătate danez pe nume Rasmus Kruse, care locuia alături 
de casa lui Dagbjört? Locuia cu mama lui, cu toate că ea 
era, probabil, deja moartă pe atunci. Un tip puţin cam 
ciudat. Mă rog, nu era genu' care să iasă prea mult din 

casă. 

— Îmi amintesc foarte bine de Rasmus, zise Vilhelm. Mi-l 
amintesc bine. Nu aveam ce vorbi cu el, însă îmi amintesc 
că l-am văzut pe acolo. Şi pe maică-sa. Cotoroanţa. Ne ura 
pe noi, copiii din tabără. Eram nişte gunoaie în ochii ei. 
Obişnuia să conducă o maşină mare şi lucioasă, un 
Chevrolet verde, cred. Işi dădea aere de mare cucoană. L- 
au bătut de s-a căcat pe el... pe Rasmus ăla. Obişnuiau să-l 
strige Cur-mus. 

— Ce vrei să spui. Cine l-a bătut? 

— Nu ştiu - nişte băieţi. 

— Când? 

— Cred că trebuie să fi fost la câţiva ani după ce fata aia 
a voastră a dispărut. 

— De ce... să fi avut oare legătură cu ea? 

— Nu, nu cred. L-au bătut de s-a căcat pe el pe Cur-mus 
pentru că au crezut că era poponar. 

Zicând asta. Vilhelm o zbughi afară pe uşă, şi Erlendur îl 
văzu cum porneşte către centrul oraşului, conştient că n-o 
să mai scoată nimic de la el pentru moment. 

Erlendur se întoarse la telefonul public şi îl sună pe 
Marion, care încă nu primise veşti de la Caroline. Erlendur îl 
sfătui să aibă răbdare, însă Marion era hotărât să meargă în 
Keflavik să vadă dacă ea era în regulă. După o scurtă 
discuţie, căzură de acord să-i mai lase puţin timp înainte de 
a trece la acţiune. 

— Avem numărul de telefon al prietenilor ei, sublinie 
Erlendur. Dacă n-avem curând veşti de la ea, putem suna 
şi... 

— Deja am încercat acolo, îl întrerupse Marion. 

— Ce-ai făcut? 

— Am sunat la numărul ăla. Mi-a răspuns un angajat al 
cinematografului Andrews. N-a auzit niciodată de vreo 
Caroline. 

Auzind semnalul sonor, Erlendur se grăbi să mai 
introducă nişte monede în fanta telefonului. 

— Ne-a dat un număr fals? 

— Aşa se pare. 

— De ce? Incearcă să ne amăgească? 

— Probabil că ţi-a dat un număr doar ca să stai tu liniştit. 
Nu ştiu. Poate nu mai are încredere în noi. Probabil că nu 
mai are încredere în nimeni. 

— Asta a spus şi ea. Că nu are încredere în nimeni, însă 
am crezut că noi făceam excepţie. De-a ce naiba se joacă? 

— Poate n-are prieteni acolo, sugeră Marion. 

— Sau poate cunoştinţa ei, tipul ăla din Washington, a 
băgat frica în ea şi i-a spus să nu mai lucreze cu noi. 

— În cazul ăsta, de ce s-ar mai fi întâlnit cu tine după 
aceea? 

— Habar n-am, zise Erlendur. Ca să ne pună la curent? La 
urma urmelor, ar putea fi obligată să părăsească ţara în doi 
timpi şi trei mişcări. Uite ce e, nu mai am monede. Ne 
vedem mai târziu. Trebuie să trec pe undeva mai întâi. 

El închise şi lăsă să intre în cabina telefonică un bărbat 
gras cu două geamantane mari, care tocmai sosise din 

provincie şi care aştepta cu nerăbdare să folosească 
telefonul. Erlendur se întoarse la maşină, uitându-se după 
Vilhelm în timp ce se îndepărta de autogară, îndreptându- 
se spre vest, în direcţia casei lui Rasmus Kruse. Intr-o clipită 
intră pe strada unde locuise Dagbjört odinioară şi îl 
surprinsese pe vecin spionând-o seara, când se pregătea de 
culcare. Parcă în faţa casei lui Rasmus, merse până la uşa 
din faţă şi ciocăni. 

Crezu că vede perdelele mişcându-se la etaj, însă se 
putea foarte bine ca lumina să-i joace feste. Ciocăni din 
nou, de data asta mai tare. Nu voia să-l alerteze pe bărbat, 
conştient că acesta avusese un comportament ciudat şi 
temător la întâlnirea anterioară. Nu putea şti dacă avea să-i 
mai deschidă uşa acum, când ştia cine era şi de ce anume 
venise. Erlendur ciocăni din nou, strigă numele bărbatului 
de două ori, apoi îşi lipi urechea de uşă. Nu se auzea nicio 
mişcare. Era de parcă toată casa ar fi fost cufundată în 
tăcere. Nu pătrundea niciun sunet din exterior. Şi nu putea 
fi auzit nimic din interior. 

Se întorcea să plece, când uşa se deschise în spatele său 
şi un chip alb ca varul privi afară. 

— Te-am rugat să nu te mai întorci, zise Rasmus cu o 
voce tare şi ascuţită, privindu-l cu ochii săi bulbucaţi. 

Acei ochi îi aminteau lui Erlendur de lentilele bombate ale 
lui Vilhelm. 

— Da, îmi pare rău, zise Erlendur, mi-e teamă însă că va 
trebui să te deranjez din nou. Ţi-aş fi recunoscător dacă am 
putea vorbi, chiar şi pentru câteva minute. 

Rasmus Kruse se holbă la Erlendur câteva clipe, 
încercând, în mod evident, să-şi dea seama cum ar putea 
să-l ţină la distanţă. 

— N-am nimic să-ţi spun. 

— Asta rămâne la latitudinea mea, zise Erlendur. Ţi-ar 
putea... ţi-ar putea chiar face bine să stai de vorbă cu 
cineva, adăugă el. 

— Să stau de vorbă cu tine nu-mi face bine deloc, zise 
Rasmus. Te rog să pleci şi să nu te mai întorci vreodată. 

— De ce nu eşti dispus să vorbeşti cu mine? De ce ţi-e 

frică? Ştiu că o cunoşteai pe Dagbjört. Este evident. Locuiai 
alături. Nu e niciun secret. Ştiu că priveai ce se întâmpla în 
stradă şi că ai văzut multe. Cred că obişnuiai să stai la 
fereastra care dădea înspre casa ei şi să te uiţi la ea. Eaa 
spus-o foarte clar într-o scrisoare peste care am dat de 
curând. 

— Ce scrisoare? 

— De fapt, este o pagină din jurnalul ei. 

— Jurnalul ei? 

— Dă-mi voie, te rog... 

— Nu, îmi pare rău. Nu pot vorbi cu tine, mormăi Rasmus 
atât de încet, încât Erlendur de-abia dacă îl auzi. Nu am 
nimic de spus. 

Dădu să închidă uşa, însă Erlendur făcu un pas înainte şi 
îl împiedică. 

— Pleacă de la uşa mea! strigă Rasmus. Du-te! 

Cuvintele i se revărsară de pe buzele subţiri, care abia 
dacă se mişcau şi chipul său palid i se umflă în efortul de a 
face faţă greutăţii lui Erlendur. Însă Erlendur n-avea deloc 
intenţia de a-l slăbi de data asta. Rasmus se dovedi 
incapabil să opună prea multă rezistenţă şi, câteva clipe 
mai târziu, Erlendur se afla în holul de la intrare, uşa 
bălăngănindu-se în spatele său. 

— leşi afară! ţipă Rasmus. N-ai niciun drept să intri cu 
forţa aici! 

— Plec într-un minut, zise Erlendur. Trebuie să ştiu ce ai 
văzut. Trebuie să îţi pun câteva întrebări, apoi voi pleca de 
aici. Promit! Câteva întrebări, asta-i tot. 

— Nu, vreau să pleci! 

— De tine depinde. Cu cât avem mai repede o discuţie 
civilizată, cu atât voi pleca mai repede. Inţelegi? Nu plec 
nicăieri, până nu-mi răspunzi la întrebări. 

Erlendur nu putea să vadă prea mult din casă, din hol, cu 
toate astea observă o scară. O lumină slabă venea de la 
etaj, însă, în afară de asta, casa era învăluită în întuneric. 
Se simţea un puternic miros de mucegai. Poate se 
prelingea apa de pe acoperiş sau se spărsese vreo ţeavă la 
un moment dat, în trecut. Putea vedea urmele tablourilor 

de pe pereţi şi, lângă scară, o parte din ceea ce părea a fi 
un birou. De îndată ce ochii i se acomodară cu întunericul, 
îşi dădu seama că deasupra scărilor atârna un candelabru 
mare. Dacă din stradă acea casă părea deprimantă, la 
interior era cu siguranţă înfricoşătoare. 

Rasmus se uita la el fix şi confruntarea privirilor lor 
continuă până ce, în cele din urmă, Rasmus îşi cobori ochii. 
Tensiunea din trup i se diminuă, umerii i se lăsară, chipul îi 
deveni din nou inexpresiv şi tipul oftă din toţi rărunchii, de 
parcă s-ar fi resemnat în faţa acestei invazii grosolane. 

— Mai mult de-atât nu intri în casă, zise el. 

— Bine, zise Erlendur. N-am vrut să dau buzna aşa, 
însă... 

— N-am ce să-ţi ofer, zise Rasmus. N-am nici cafea, nici 
fursecuri. N-am mai ieşit din casă în ultimul timp. 

— Nu-ţi face griji în privinţa asta, zise Erlendur. 

— Nu aşteptam musafiri. 

— Nu, ştiu asta. 

— Altfel m-aş fi pregătit, insistă Rasmus. 

Din nou Erlendur îi spuse să nu-şi facă griji, uimit de 
brusca metamorfozare a lui Rasmus într-o gazdă stânjenită. 
Te-ai fi gândit că cel mai mare motiv de îngrijorare era de a 
nu putea să-şi trateze musafirul cum se cuvine. Probabil că 
acesta era un obicei danez insuflat de către maică-sa. 

— Ar fi trebuit să te anunţ că vin, zise Erlendur, intrând în 
acest joc al convenienţelor sociale, cu toate că ştia că n-ar 
fi avut nicio importanţă dacă l-ar fi anunţat dinainte de 
sosirea sa. Ai putea să-mi spui când ai văzut-o ultima dată 
pe Dagbjört? 

— Nu ştiu... e mult de-atunci, zise Rasmus, gura abia 
mişcându-i-se, cu buzele strâns lipite, de parcă nu voia să 
dea drumul cuvintelor. Credeam că chestia asta a fost 
uitată cu ani în urmă, însă apari tu şi începi să te porţi cu o 
grosolănie ieşită din comun şi începi să îmi pui întrebări 
despre ea. Este... eu... ca să-ţi spun drept, a fost ca un şoc 
pentru mine. 

— Locuiai aici de doi ani când a dispărut Dagbjört, zise 
Erlendur. Ai urmărit-o de la fereastra ta în tot acest timp? 

— Nu, n-a fost aşa. Nu încerca să faci ca lucrul ăsta să 
pară obscen. N-a fost aşa. 

— Mie mi se pare că ei îi era frică de tine, zise Erlendur. 
Probabil că a considerat chestia asta îngrozitor de jenantă, 
altminteri le-ar fi spus părinţilor imediat. Sau prietenelor. 
Abia dacă a îndrăznit să încredinţeze acest lucru jurnalului. 
A rupt paginile şi le-a ascuns. 

Rasmus îl privi lipsit de expresie. 

— Fără îndoială s-ar fi plâns în legătură cu tine, dacă ar fi 
descoperit mai devreme că o spionai, însă chestia asta a 
fost cu doar două săptămâni înainte să dispară. Vreau să 
ştiu dacă s-a întâmplat ceva în acest interval de timp? 

Rasmus nu răspunse. 

— A vorbit cu tine? 

Rasmus scutură din cap. 

— Ai observat atunci când Dagbjört te-a surprins 
spionând-o? Te-a zărit când o pândeai pe întuneric? Îţi 
aminteşti? 

— Da, m-a văzut, zise Rasmus după o pauză lungă. Într-o 
seară m-a văzut şi... atunci s-a terminat. N-am mai urmărit- 
o niciodată. Mi-a fost atât de ruşine! Ea nu trebuia să afle. 
După asta, obişnuia să tragă draperiile. Şi asta a fost tot. 

— Cum de te-a observat? 

— Am fost neîndemânatic, zise Rasmus. M-am apropiat 
prea tare de fereastră, ea m-a văzut brusc şi mi-am dat 
seama imediat că bănuia că nu era prima oară când... când 
mă uitam la ea. Fusesem descoperit şi am bănuit că părinţii 
ei vor veni glonţ, şi ea împreună cu ei, şi că o să mă arate 
cu degetul şi că vor fi scandalizaţi, pentru că ceea ce 
făcusem era urât. Atât de urât, încât ar fi trebuit să merg la 
închisoare pentru asta. Dar apoi... nu s-a întâmplat nimic. 
N-a venit nimeni la mine până n-ai apărut tu la uşa mea 
după atâţia ani. Ea n-a spus nimănui. 

Cuvintele lui se pierdură într-o şoaptă. 

— Ce te-a făcut să te comporti astfel? întrebă Erlendur. 

— Nu ştiu, zise Rasmus. N-aveam mulţi prieteni şi... 

— Cu siguranţă nu credeai că o să devină prietena ta? 

— Oh, nu, nu, eu nici măcar nu m-am gândit vreodată la 

asta. Chiar mi-ar fi plăcut să o cunosc mai bine, pe bune, 
serios aş fi vrut, însă era imposibil. Imposibil! 

— Ai zis că n-ai vorbit niciodată cu Dagbjört. A fost 
adevărat? 

— Da, zise Rasmus după o clipă de ezitare. 

— Îmi vine greu să cred că ai locuit alături de ea timp de 
doi ani de zile fără ca măcar o singură dată să schimbaţi o 
vorbă. 

— Nu, este... probabil că ceea ce ţi-am spus data trecută 
nu a fost foarte exact, însă n-am crezut că conta. Am vorbit 
într-adevăr cu ea de câteva ori, însă nu despre ceva 
important. Simt că încerci să răsuceşti tot ce spun în aşa fel 
încât să pară dubios, aşa că îmi pare rău, dacă am fost 
rezervat. M-am întâlnit o dată cu ea într-un magazin de prin 
apropiere care s-a închis cu ani în urmă. Stăteam la coadă 
şi a fost destul de amabilă încât să-mi adreseze câteva 
cuvinte. 

— Deci ţi-a arătat puţină atenţie? De aceea stăteai la 
fereastră, spionând-o şi visând că eraţi iubiţi? 

Rasmus scutură din cap. 

— Tu intenţionat interpretezi greşit, zise el. Încerci să-mi 
faci probleme. Doamna Kruse zicea că fetele aduc doar 
necazuri şi că ar trebui să am grijă cu ele, însă ştiam că 
minte. Era o femeie egoistă. O femeie răutăcioasă. Dagbjört 
nu era cum zicea ea. 

— Ştia ce puneai tu la cale? Doamna Kruse? Ştia ce 
făceai tu serile? 

Ochii lui Rasmus se măriră. 

— Nu-ţi mai pot spune nimic altceva, zise el. Nu trebuie 
să-mi pui astfel de întrebări. Nu-mi mai pune întrebări. 

— Te-a prins doamna Kruse atunci când trăgeai cu 
ochiul? 

— Nu, nu mă întreba asta! zise Rasmus, scuturând din 
cap, vizibil agitat. N-ai niciun drept. N-ai niciun drept să mă 
judeci. Nu sunt un monstru! Vreau doar să fiu lăsat în pace. 
Nu te mai pot ajuta. Nu ştiu ce s-a întâmplat cu Dagbjört. 
Nu i-am făcut niciodată vreun rău. Niciodată! Şi acum vreau 
să pleci. Nu mai poţi sta aici. 

— Însă îţi era teamă să nu fii descoperit, nu-i aşa? 

— Ea... 

— Erai speriat de moarte ca Dagbjört să nu te reclame, 
zise Erlendur, venind mai aproape de Rasmus. Erai îngrozit 
că o să le spună părinţilor. Nu aşa a fost? Nu puteai suporta 
ca ei să descopere ce făceai tu singur serile, atunci când o 
priveai pe fiica lor cum se dezbracă. In timp, ce o urmăreai 
cum îşi scoate... 

— Încetează! Nu spune asta! N-o spune! Nu ştii despre ce 
vorbeşti! Cum poţi spune aşa ceva? 

— Dar este adevărul, nu-i aşa? 

— Nu! Nu! Nu este! 

— Eşti sigur? 

— N-aş fi putut niciodată să-i fac rău! strigă Rasmus cu o 
voce spartă şi se refugie de Erlendur mai în interiorul casei. 
Niciodată! Obişnuiam să veghez să nu i se întâmple ceva 
rău. Eram un fel de înger păzitor, veghind asupra ei când 
adormea. N-aş fi putut niciodată să-i fac rău. O veneram. 
Trebuie să mă crezi, scânci el. Trebuie să mă crezi! Am 
făcut parte din echipa de căutare şi m-am rugat la 
Dumnezeu în fiecare seară să fie găsită. Trebuie să mă 
crezi. N-aş fi putut niciodată să-i fac rău. N-aş fi putut 
niciodată să mă ating de vreun fir de păr de-al ei! 

Rasmus se refugie pe hol, dând cu spatele către scară 
până ce se împiedică de prima treaptă. Recăpătându-şi 
echilibrul, se urcă pe scară şi se opri acolo. Acum Erlendur 
putea vedea mai bine în întuneric şi reuşi să identifice 
biroul, o sufragerie şi o bucătărie aflată lateral, faţă de el. 
De-a lungul pereţilor se aflau teancuri de ziare, legate cu 
sfoară. Podeaua era presărată cu pungi de plastic pline de 
gunoi. Putea distinge siluetele întunecate ale rafturilor, 
mobila veche şi tablourile de pe pereţi. Pe podea şi pe 
suprafeţele mobilelor se aflau cutii de carton şi colete. Din 
toate părţile, Erlendur se confrunta cu dezordinea şi haosul 
casei unui bărbat care încerca să ţină lumea la distanţă, 
transformându-şi casa întunecată într-o zonă de refugiu. 

— Imi pare rău dacă am exagerat, zise Erlendur, simțind 
milă pentru bărbatul singuratic. N-am vrut să te necăjesc. 
N-am vrut să te sperii. 

Rasmus îl privea sceptic. 

— Mai am doar câteva întrebări, apoi voi pleca, zise 
Erlendur. 

— Nu poţi pătrunde cu forţa aici şi să-mi vorbeşti în felul 
acesta, zise Rasmus, încă rănit şi mânios. 

— Nu, ştiu. Am întrecut măsura. Nu se va mai întâmpla. 
Doar câteva întrebări, apoi voi pleca. Când ai vorbit ultima 
dată cu ea? 

— La ce te referi? 

— Ai spus că ai vorbit cu Dagbjört de câteva ori. O dată a 
fost când v-aţi întâlnit la magazin. Când a fost ultima oară 
când ai vorbit cu ea? 

— Cu puţin timp înainte să dispară. Era afară, pe stradă, 
ceva mai încolo. Am intrat în vorbă cu ea. Dădea o 
petrecere în acea seară şi voia să se scuze dinainte, în 
cazul în care prietenele ei erau prea gălăgioase. l-am spus 
să nu-şi facă griji. Imi puteam da seama doar uitându-mă la 
ea cât de tare aştepta petrecerea aia. 

— Îţi aminteşti despre ce altceva aţi mai vorbit? 

— Da, îmi amintesc bine. Fiecare detaliu. Fiecare cuvânt 
pe care l-a spus. Mi-a spus că aveau un gramofon bun, însă 
aproape niciun disc ca lumea. M-a întrebat dacă îi puteam 
împrumuta câteva. Am zis că îmi pare rău, însă nu aveam 
niciun disc. Singura muzică pe care o ascultam era cea de 
la radio. A zis că la radio nu difuzau niciodată muzică 
pentru tineri şi am fost de acord cu ea. Radiodifuziunea 
Naţională nu transmitea decât simfonii. Încă o face. 

Rasmus încercă să zâmbească, însă nu reuşi decât un 
uşor tremur al buzelor care îi scoase la iveală dinţii. Işi 
recăpăta calmul după această încălcare grosolană a 
proprietăţii. Erlendur reuşise să-l calmeze. 

— Asta a fost tot? zise Erlendur. Aţi vorbit doar despre 
muzică? 

— Da, asta a fost tot. 

— Este adevărat ce am auzit, că ai fost victima unui atac 
la câţiva ani după ce Dagbjört a dispărut? 

— De unde ai auzit asta? întrebă Rasmus, surprins. 

— De la un bărbat pe care-l cunosc şi care a locuit în 
Camp Knox. 

— Nu ştiu dacă vreau să vorbesc despre asta, zise 
Rasmus ezitant. 

— Nu, bine, zise Erlendur, nevrând să-l preseze prea mult 
pe bărbat. 

— A fost o experienţă neplăcută. 

— Te cred şi eu. 

— Nişte huligani. Puţeau a tabără. Veneam spre casă din 
oraş, şi ei m-au urmărit de parcă eram un ciudat. Au 
început să mă insulte. Eu nu-i mai văzusem niciodată, însă 
ei păreau să ştie totul despre mine. Că am locuit cu mama 
şi aşa mai departe. Că ea era moartă. l-am implorat să mă 
lase în pace, însă nici n-au vrut să audă. M-au împins peo 
alee şi m-au lovit. Mi-au furat geanta. Apoi au fugit. Am 
rămas zăcând acolo, plin de sânge, dar până la urmă am 
reuşit să ajung acasă. 

— l-a prins poliţia? 

— Poliţia? N-am mai deranjat poliţia. Mama ar fi spus că 
n-avea sens să fac mare tevatură dintr-un lucru atât de 

lipsit de importanţă. Oamenii sunt doar invidioşi pe cei ca 
noi, înţelegi? 

— Spune-mi mai multe despre conversaţia ta cu 
Dagbjört. Ai discutat despre petrecerea pe care o avea în 
acea seară şi despre muzică. Asta-i tot? 

— Îmi amintesc atât de bine de asta; ea voia să facă rost 
de nişte discuri noi, zise Rasmus. Pe vremea aia, nu erau 
prea multe discuri străine. Nu ca acum, cu toată 
zdrăngăneala asta îngrozitoare. 

— Şi cum avea de gând „să facă rost” de ele? 

— Spera ca o prietenă de-a ei să-i aducă nişte discuri 
nou-nouţe din America. Fata le avea de la verişorul ei care 
lucra la bază. Dagbjört voia ca el să-i cumpere şi ei. 

— Deci, el lucra la bază, nu-i aşa? Verişorul ăsta? 

— Da, aşa a spus ea. 

— Şi locuia acolo? 

— N-a spus. 

— Ştii cum îl chema? 

— Nu, nu ştiam decât că era vărul uneia dintre prietenele 
sale. 

— N-ai menţionat chestia asta poliţiei, după dispariţia lui 
Dagbjört? 

— Poliției? 

— N-ai crezut că te aflai în posesia unei informaţii 
importante? 

— Ce informatie? întrebă Rasmus, părând uşor confuz. 

— Nu cred că s-a mai menționat înainte lucrul acesta. Că 
era posibil să fi avut intenția să se întâlnească cu acest 
bărbat. 

— N-am de unde să ştiu. 

— Nu ţi-a trecut prin cap chestia asta, după dispariția ei? 

— Nu, nu pot spune că mi-a trecut. Probabil că a pomenit 
şi altora lucrul acesta. Că intenționa să cumpere discuri de 
la acest bărbat. Ce e aşa extraordinar în legătură cu asta? 
Nu prea cred că ar fi fost un mare secret. 

— Ai dreptate, zise Erlendur. Nu e totul consemnat în 
dosare. Poate că nu era concludent. 

— Eu nu l-aş fi considerat aşa, zise Rasmus. 

— Le-ai urmărit pe Dagbjört şi pe prietenele ei distrându- 
se? De la tine de acasă? 

Rasmus încuviinţă. 

— Şi când petrecerea s-a terminat şi prietenele ei au 
plecat, Dagbjört s-a dus sus în camera ei ca să se 
pregătească de culcare şi te-a văzut uitându-te la ea de pe 
după perdele, privind-o cum se dezbracă? 

— Da, recunoscu Rasmus fără tragere de inimă. 

— Nu prea îţi plac musafirii, zise Erlendur, încercând să 
întâlnească ochii vicleni ai lui Rasmus şi să citească 
adevărul în ei. Mai ales nu cei de la poliţie. N-ai depus 
reclamaţie când ai fost bătut. Ai vorbit cu Dagbjört cu scurt 
timp înainte de dispariţia ei, însă n-ai spus nimănui. Poate 
îţi era teamă că îţi va fi descoperit secretul? 

— Secretul? 

— La urma urmelor, dacă ar fi ieşit la iveală că obişnuiai 
s-o spionezi serile, poate că ai fi fost bănuit de ce era mai 
rău, după dispariţia ei. Nu puteai risca. Doar dacă nu cumva 
îţi era teamă de cu totul altceva. Ai şi alte secrete, Rasmus? 
Ceva ce ascunzi aici în casa ta? 

— Nu m-am atins de ea! protestă Rasmus. N-aş fi putut 
niciodată să-i fac vreun rău. Trebuie să înţelegi asta. 
Niciodată! Niciodată! Niciodată! 

Caroline tot nu-i contactase, în momentul în care 
Erlendur se întoarse la sediul Biroului Omucideri. Marion 
stătea lângă telefon, însă zise că era puţin probabil să aibă 
veşti de la ea curând, dat fiind că ea îi amăgise cu un 
număr de telefon fals. Nu puteau şti ce gândea sau care va 
fi următoarea ei mişcare. Lui Marion i se părea evident că 
ea nu mai voia, pentru moment, să mai aibă de-a face cu 
poliţia islandeză şi că va lua legătura cu ei atunci când va 
simţi nevoia. Erlendur îl contrazise spunându-i că ea ar 
putea fi în pericol în cazul în care moartea lui Kristvin avea 
legătură cu Wilbur Cain, cu aeronavele de transport ale CIA 
şi cu comerţul cu arme. 

— N-ar fi mai bine să mergem acolo din nou? zise 
Erlendur. Să facem ceva? 

— Ai dreptate. N-avem cum să stăm aici şi să aşteptăm 
ca ea să ne contacteze, dacă există şi cea mai mică şansă 
ca ea să fie în pericol, zise Marion. Intrebarea este: ar 
trebui să merg singur de data asta? 

— Hmm, m-am răzgândit, nu ştiu sigur dacă ea ar vrea 
asta. Sunt sigur că ne-ar da de ştire dacă ar descoperi ceva 
important. 

— Totuşi, n-ar strica să fac o excursie până acolo, zise 
Marion, ridicându-se în picioare. Voi încerca să fiu discret. 
Tu aşteaptă lângă telefon şi vorbeşte cu ea dacă sună. Tu 
ce ai mai făcut, apropo? Că ai tot sunat de la telefoane 
publice şi ai cutreierat prin tot oraşul? 

— Dagbjört, zise Erlendur. 

— Ai făcut ceva progrese? 

— Nu ştiu sigur. S-ar putea. 

Erlendur îi făcu un rezumat cu privire la ce aflase de când 
descoperise paginile jurnalului în camera lui Dagbjört. 
Descrise vizita la Rasmus Kruse, care recunoscuse că o 
spionase pe Dagbjört serile. Îi povesti şi despre întâlnirea 
lui cu Vilhelm la autogară. Şi noutatea referitoare la vărul 
prietenei care lucra la bază şi care făcea rost de ultimele 

discuri din America şi, probabil, de alte diverse lucruri la 
mare căutare pe care adolescentele şi le-ar fi dorit în anii 
postbelici. 

— Vrei să spui că e posibil ca vărul să se fi folosit de 
chestia asta drept momeală? zise Marion. 

— Mi-a trecut prin cap. 

— Bineînţeles că după război nu se găsea mai nimic prin 
magazine, zise Marion. Am avut, ani de zile restricţii de 
import şi lipsuri acute, chiar pe vremea când a dispărut fata 
noastră. 

Erlendur cunoştea restricţiile de import din acele 
vremuri. Se cereau autorizaţii speciale pentru a aduce orice 
tip de bunuri în ţară. Nu puteai aduce nici măcar un ciorap 
găurit, dacă n-aveai aprobarea funcţionarului de la 
raţionalizare. Se formau cozi lungi dacă oamenii prindeau 
de veste că sosea vreun produs nou în magazine; erau gata 
să stea în faţa magazinului toată noaptea dacă era nevoie, 
aşteptând ca uşile acestuia să se deschidă. Era o piaţă 
neagră înfloritoare, şi corupţia era în floare. Restricţiile au 
dat naştere la tot felul de afaceri de contrabandă şi comerţ 
pe sub mână. 

— Şi profitul de pe urma armatei era la apogeu, zise 
Erlendur. 

— Poţi s-o mai spui o dată. 

— Există o referire pasageră la discurile de gramofon în 
dosarele cu interogatoriile fetelor care au fost la petrecerea 
lui Dagbjört, însă poliţia n-a crezut că avea rost să 
urmărească acel fir. N-au făcut niciodată vreo legătură între 
acest bărbat şi Dagbjört - probabil dintr-un motiv bine 
întemeiat. Poate că ei nu se cunoşteau şi nu s-au întâlnit 
niciodată. Însă ar fi interesant să stăm de vorbă cu el. Dacă 
încă mai e în viaţă. _ 

— Ar trebui să încerci să-i dai de urmă, zise Marion. Intre 
timp, o să fac o vizită la bază să văd dacă pot lua legătură 
cu Caroline. 

Marion plecă şi Erlendur se aşeză lângă telefon şi formă 
numărul prietenei lui Dagbjört, Silja. Când, în cele din urmă, 
ea răspunse, Erlendur o luă direct, întrebând-o dacă ştia 


— 195 — 


care dintre prietenele lui Dagbjört avea un văr care le făcea 
rost de ultimele discuri americane de la bază. 

— Poftim? zise Silja, nepregătită pentru acea întrebare. 

Lui Erlendur îi trecu prin minte cu întârziere că era posibil 
să fi întrerupt-o de la cină. 

— Tu şi prietenele tale aţi fost la o petrecere acasă la 
Dagbjört cu puţin timp înainte de dispariţia ei. Una dintre 
fete a făcut rost de nişte discuri noi. Le-a obţinut de la vărul 
ei care lucra la baza aeriană din Keflavik. Trebuie să ştiu 
cine e acea prietenă. 

— Am uitat cu desăvârşire. 

— Ai putea afla asta? 

— Aş putea încerca, zise Silja. De ce e important? 

— Încă nu-mi dau seama, însă aş vrea să ştiu cine era 
acel bărbat. 

— Ce e atât de interesant în legătură cu acest bărbat? Ai 
descoperit ceva? 

— Nu, zise Erlendur, pentru a o împiedica să între la idei, 
n-am făcut niciun progres. Vreau doar să ştiu cine era. 

— Nu mai ştiu nimic, zise Silja, uimirea încă persistându-i 
în voce. Discuri de la bază? 

— E posibil să fi locuit acolo la momentul respectiv, zise 
Erlendur. Ai putea da de acea prietenă pentru mine? 

— Voi încerca. 

— Bine, zise Erlendur. Mulţumesc. Tinem legătură. 


Pe şoseaua spre Keflavik traficul era lejer. Vremea era 
liniştită şi luna răsărind răspândea o lumină rece peste 
câmpul de lavă din jur şi asupra siluetei piramidale a 
muntelui Keilir. La poartă, lui Marion i se dădură indicaţii 
cum să ajungă la sediul poliţiei militare şi, câteva minute 
mai târziu, el trase maşina în faţa clădirii. Afară erau 
parcate nişte jeepuri gri. În plus, pentru a menţine legea şi 
ordinea în rândul personalului Forţei de Apărare, poliţia 
avea responsabilitatea de a patrula perimetrul zonei 
respective şi de a-i descuraja pe intruşi. 

Marion intră şi se apropie de recepţie. Tânărul, care se 
afla în spatele biroului, îl întrebă, dacă îl putea ajuta. 

Marion îi explică faptul că poliţia islandeză primise de 
curând ajutor din partea unui ofiţer de legătură, sergent 
Caroline Murphy, şi... 

— Sunteţi de la poliţia islandeză? îl întrerupse tânărul. 

— Da, zise Marion zâmbind. N-am spus asta? Voiam doar 
să-i mulţumesc pentru ajutor. 

— Mi-e teamă că şi-a luat câteva zile de concediu, zise 
tânărul, răsfoind paginile unui registru aflat în faţa lui. Însă 
îi voi transmite că aţi trecut pe aici. 

— Mulţumesc, zise Marion. Însă nu voi mai trece prea 
curând pe aici. N-aţi putea să-mi spuneţi unde locuieşte? 
Vreau doar să o salut scurt. Nu durează mult. Chiar ne-a 
fost de un real ajutor. 

Bărbatul, care nu avea încă douăzeci de ani, era 
roşcovan la păr şi la piele, pistruiat şi cu obrajii acoperiţi de 
un puf fin. Marion observă că avea uniforma şifonată, lucru 
care se potrivea cu aerul său general de apatie în legătură 
cu sarcina pe care o avea, aceea de a oferi informaţii celor 
care veneau la secţie. 

— Pot vedea un act de identitate? întrebă el în timp ce 
căuta, fără prea mare tragere de inimă, adresa. 

— Bineînţeles, zise Marion şi îi înmână o legitimaţie. 

După ce îi aruncă o privire piezişă, tânărul îi dictă adresa 
lui Caroline. Marion îi mulţumi călduros pentru ajutor, apoi 
se reîntoarse la volan şi, câteva minute mai târziu, opri în 
faţa unor barăci de două etaje. Parcarea era înţesată de 
maşini şi camionete, care ocupau şi o parte din stradă de 
numeroase ce erau. Găsind numele lui Caroline scris pe o 
sonerie în hol, Marion sună de mai multe ori, dar nu-i 
răspunse nimeni. Uşa către casa scării era deschisă. Lângă 
perete se afla un automat care vindea ţigări şi un altul care 
vindea băuturi răcoritoare şi bere. Marion intră pe casa 
scării şi urcă până la primul etaj. 

Aici trebuie să fie, gândi Marion, îndreptându-se către o 
uşă fără număr, aflată pe partea dreaptă a palierului şi 
ciocăni. Aşteptă, apoi ciocăni din nou, fără mai mult succes 
faţă de prima oară, apoi începu să bată tare în uşă, strigând 
şi numele lui Caroline. Singurul rezultat fu că uşa 

apartamentului de vizavi se deschise şi un bărbat ieşi pe 
palier. 

— Trebuie să faci un aşa afurisit de tărăboi? întrebă el. 

Marion se răsuci pe călcâie. 

— Îmi cer scuze, o caut pe Caroline. Ai idee unde ar 
putea fi? 

— Cine eşti? întrebă bărbatul, care era îmbrăcat în blugi 
şi hanorac şi avea o cutie de bere în mână. 

Chipul iscoditor al unei femei se ivi în spatele lui. 

— Eu doar voiam să o salut, zise Marion. Am lucrat 
împreună de curând şi ea avea de gând să... ăăă... mă ducă 
la clubul ofiţerilor. 

— Eşti islandez? 

— Da. 

— Ai venit să cumperi ceva? 

— Să cumpăr? Nu. 

— Deci nu te-ai servit cu ţigări de la parter? 

— Nu, zise Marion. N-am luat ţigări. 

— Vrei o bere? întrebă bărbatul, balansând cutia. 

— Nu, mulţumesc, zise Marion, fără să ştie sigur dacă 
bărbatul glumea sau nu. 

— Tu eşti ăla care goleşte mereu automatele de jos? 

— Nu m-am atins niciodată de ele, zise Marion. N-am mai 
fost niciodată aici. 

— Toţi sunteţi la fel, voi islandezii. Paraziţi nenorociţi. 

— Păi, e... 

— N-am văzut-o pe Caroline azi. Cred că ar fi răspuns 
până acum, dacă era acasă, aşa că nu mai bate la uşă. 

Femeia se retrase în apartamentul din spatele lui. Marion 
auzi telefonul sunând înăuntru. 

— Ştii unde ar putea fi? 

— Merge uneori serile la Animal Locker, zise bărbatul, 
însă niciodată la clubul ofiţerilor. Deşi poate merge cu tine. 
E sponsorul tău? 

— Animal Locker? zise Marion, amintindu-şi că acesta era 
locul pe care Erlendur îl pomenise când vorbise despre 
Joan; era locul unde lucra ea. Kristvin se dusese acolo cu un 
sponsor care era posibil să fie sau nu Wilbur Cain, şi era un 

loc pe care Caroline îl frecventa uneori. Acela este... 
este...? 

— Este un bar, zise bărbatul. 

— Cunoscut drept Zoo? 

— Acela e. 

— Ah, în regulă, acolo trebuia să mergem, zise Marion. 
Probabil că ea e acolo deja. Imi pare rău pentru zgomot; n- 
am vrut să vă deranjez. 

— Aminteşte-ţi doar că mai locuiesc şi alţii pe-aici, zise 
bărbatul şi luă o înghiţitură din cutia de bere. 

Marion zâmbi în semn de scuză, zise la revedere, cobori 
scările, se urcă în maşină şi plecă. Era ca şi cum ar fi fost 
un străin în propria ţară. După câteva minute, Marion opri 
un soldat care trecea pe-acolo şi îl întrebă dacă îi putea 
arăta drumul către Animal Locker. 

Erlendur auzi telefonul sunând în birou. leşise să-şi 
cumpere o cafea şi, grăbindu-se să se întoarcă, înşfăcă la 
repezeală receptorul. 

— Caroline? 

— Ăăă, nu...? Cine este, vă rog? Erlendur este acolo? 

El recunoscu vocea Siljei. 

— Da, scuze, bună din nou! Erlendur la telefon. Aşteptam 
un alt apel. 

— Am aflat cine era tipa al cărei văr făcea rost de discuri. 
Ai vrea numărul ei de telefon? 

— Da, te rog, zise Elendur, înşfăcând un stilou şi o foaie 
de hârtie. Ar fi excelent. 

— Este Râsanna, zise Silja şi îi dictă numărul. Sun-o, 
aşteaptă telefonul tău. A fost foarte uimită când am 
întrebat-o de discuri, după cum îţi poţi închipui. Bineînţeles 
tot ce i-am putut spune a fost că încerci să rezolvi cazul. Ai 
făcut ceva progrese? 

— Nu prea, zise Erlendur, sorbindu-şi cafeaua. 

Nu credea că preocupările voyeuriste ale lui Rasmus 
meritau relatate în acel moment. 

— Păi, atunci anunţă-mă, dacă te mai pot ajuta cu ceva. 

— Mulţumesc. 

Silja închise şi Erlendur îi telefonă lui Svava, mătuşa lui 
Dagbjört şi o întrebă dacă îşi amintea de vecinii de alături 
ai fratelui ei: o daneză şi fiul ei pe nume Rasmus. Pe 
jumătate danez. Tatăl său era islandez, însă nu locuia cu ei. 

— Nu-ţi aminteşti deloc de ei? întrebă Erlendur. Maică-sa 
a murit acum mulţi ani, însă fiul încă locuieşte acolo. 

— Nu prea, zise Svava. Din câte ştiu eu, erau foarte 
retraşi, mama şi fiul, iar fratele meu nu prea avea de-a face 
cu ei. 

— Nu l-ai auzit niciodată plângându-se din pricina lor? 

— Nu, din câte îmi amintesc eu. 

— Nici în legătură cu bărbatul, cu Ramus? 

— Nu - doar că fratele meu credea că nu-şi îngrijesc 

grădina cum trebuie, zise Svava, că n-au grijă deloc de ea, 
că o lasă neîngrijită. E posibil ca mama să fi fost puţin cam 
ciudată. Nu că aş vrea să judec pe cineva. Însă acum, că 
veni vorba... 

— Da? 

— Fratele meu s-a certat o dată cu ea pentru că ea 
susţinea că i-a omorât pisica. Ceea ce era absolut o prostie, 
bineînţeles. Fratele meu n-ar fi făcut rău niciodată nici 
măcar unei muşte. Nu putea să suporte să vadă pe cineva 
suferind. Femeia, evident, ţinea foarte mult la animalul 
respectiv pentru că a sunat chiar la poliţie şi i-a trimis 
acasă la fratele meu. A avut mult de furcă cu hoaşca aia. 

— Ce s-a întâmplat cu pisica? A mai apărut? 

— Da, a apărut. Fratele meu a zis că probabil pisica a 
avut nevoie de o pauză, o perioadă. De ce întrebi de ei? 

— N-am un motiv anume, zise Erlendur, pentru a înlătura 
suspiciunile în privinţa lui Rasmus. Verificam cine stătea în 
casa de alături la acel moment şi mă întrebam despre 
aceştia doi. Vă mai amintiţi şi de alţi vecini? 

— Nu, de nimeni în mod special. Era o zonă bună. Nu era 
nimic în neregulă. Din câte ştiu eu, erau oameni decenţi cei 
care locuiau acolo. 

După aceea terminară repede conversaţia, apoi Erlendur 
sună la numărul pe care Silja i-l dăduse. După ce sună de 
câteva ori, răspunse un adolescent, aşa i se păru lui 
Erlendur. El se prezentă şi ceru să vorbească cu mama 
băiatului, Râsanna. Erlendur îl auzi strigând-o, şi ea ridică 
receptorul aproape imediat. Se prezentă din nou şi Silja 
avusese dreptate; ea aşteptase veşti de la el. 

— Este în legătură cu Dagbjört, nu-i aşa? zise ea, uimirea 
simţindu-i-se în mod evident în voce. 

— Da, aşa este. 

— Investigaţi cazul ei? 

— Nu, nu este o investigaţie serioasă, doar mă interesez 
de acest caz pentru mătuşa lui Dagbjört. 

— Probabil că sunt douăzeci şi cinci, douăzeci şi şase de 
ani? 

— Da. Am auzit că aveţi - sau aţi avut - un văr care lucra 

la bază în acele zile şi care făcea rost de una şi de alta - 
discuri, spre exemplu. 

— Ce-i cu el? 

— E adevărat că obişnuia să vă facă rost de genul acela 
de lucruri? 

— Păi... eu... nu prea pot să vorbesc despre asta la 
telefon, zise Rósanna. Aţi putea trece pe aici, nu-i aşa? Nu 
este atât de târziu. 

— Mi-e teamă că sunt cam prins, zise Erlendur, gândindu- 
se la Caroline. 

Trebuia să stea lângă telefon în cazul în care ea sau 
Marion sunau. 

— Păi, ce ziceţi atunci de mâine? zise Râsanna. Nu, dacă 
stau mai bine să mă gândesc, sunt cam ocupată mâine şi 
după aceea este aniversarea fiului meu... 

— Poate că am să trec totuşi, dacă e în regulă, zise 
Erlendur, nevrând să piardă această ocazie. Nu durează 
mult. 

— Bine, perfect, zise Râsanna şi îi dădu adresa. Atunci, 
ne vedem curând. 

Mişcându-se repede, Erlendur spuse la recepţie că 
aştepta un telefon şi voia să fie contactat la adresa la care 
se ducea. Era cât se poate de vital. Apoi cobori în fugă 
scările, atras de această întâlnire cu trecutul, un trecut care 
îşi împlântase ghearele atât de adânc în carnea lui, încât 
orice altceva trecea pe plan secundar. 

Marion măsură din priviri barul cunoscut drept Zoo. Însă 
lucrurile se mişcau, de obicei, cu încetinitorul aici, dacă era 
să te ei după poreclă. Câteva mese şi scaune de bar erau 
ocupate de soldaţi în uniformă sau de bărbaţi în haine 
civile, unii cu un pahar de bere în faţă, alţii cu ceva mai 
tare. În nişte boxe invizibile se auzea în surdină muzică 
country. De la mese fumul de ţigară se ridica în rotocoale. 
Toţi clienţii îi păreau americani lui Marion; unul purta chiar 
nişte cizme de cowboy. Singurele femei erau cele două 
chelneriţe, una blondă şi alta brunetă, ce pălăvrăgeau cu 
tipul mai în vârstă de la bar. El spuse o glumă, şi ele 
începură să râdă în hohote, apoi scanară repede încăperea 
în cazul în care cineva dorea ceva de băut. 

Marion luă o gură de bere: avea gust de Pilsener îndoită 
cu apă. Fie paznicii de la intrare erau relaxaţi, fie aici nu se 
simţea nevoia unei paze serioase. Cel puţin Marion nu văzu 
la uşă niciun paznic şi nimeni nu-l întrebase de sponsor. 
Barmanul presupusese, probabil, că Marion făcea parte din 
hoarda de antreprenori, inspectori, ingineri şi tehnicieni 
civili, care lucrau pentru armată şi locuiau la bază pentru o 
perioadă de timp. Mai mult ca sigur, nu avea să fie deranjat 
cu întrebările, cu toate că oricine l-ar fi putut observa, 
pentru că Marion ieşea în evidenţă ca musca în lapte. 

Marion o întrebă pe chelneriţa blondă de Joan şi află că 
era seara ei liberă. Femeia se dovedi că o cunoştea şi pe 
Caroline şi zise că ea trecea pe la bar din când în când. Se 
părea că era şi o jucătoare înrăită de bowling şi făcea parte 
din echipa numărul unu a bazei. Asta explica locul ales de 
ea pentru întâlnirea cu Marion, de alaltăieri. Chelneriţa putu 
de asemenea să-i ofere informaţia că Caroline era 
necăsătorită, nu foarte deschisă sau vorbăreaţă şi cam 
singuratică. 

Un bărbat se ridică de la una dintre mese şi merse la bar, 
aruncându-i o privire lui Marion în acest timp. Era gras, 
purta o cămaşă de lucru în carouri, blugi şi pantofi sport, iar 

părul şi tenul său negru îi dădeau o înfăţişare latino. Rânji 
la un comentariu al chelneriţei blonde, apoi se apropie de 
masa unde stătea Marion. 

— Eşti islandez? 

Marion recunoscu. 

— Te deranjează dacă mă aşez? întrebă el şi, fără să 
aştepte o invitaţie, îşi trase un scaun. Nu prea te-am mai 
văzut pe-aici înainte. Lucrezi la bază? 

— Aştept o prietenă, zise Marion. 

— Pe Caroline, adică? 

— Da. 

— O cunosc pe Caroline, zise bărbatul cu un rânjet. 
Numele meu e Martinez. Carlos Martinez, din New Mexico. 
Eu şi Caroline mergem împreună la bowling. De la bar mi- 
au spus că pui întrebări despre ea. De unde o cunoşti pe 
Caroline, dacă nu te superi? 

— Ne ajută în ancheta noastră în legătură cu un bărbat 
care a lucrat aici, zise Marion. Sunt de la poliţia islandeză. 

— Ea nu prea vorbeşte despre serviciu. Am auzit de 
moartea... că voi credeţi că islandezul al cărui cadavru a 
fost găsit pe câmpul de lavă a fost ucis aici la bază. Este 
adevărat? 

— Chestiunea se cercetează şi nu putem... 

— Nu, sigur, înţeleg. Ai mai fost-aici înainte? 

— Nu. 

— Şi îţi place? 

— Mă simt de parcă aş fi în Texas, zise Marion. Cu toate 
că sunt doar la cincizeci de kilometri de casă. 

Martinez râse. 

— Asta e cel mai animat bar, zise el, rânjind. 

Părea un bărbat vorbăreţ şi de treabă. 

— Nu merg nicăieri în altă parte, dacă ţine de mine. 

— Vin mulţi islandezi aici? întrebă Marion. 

— Mda, uneori. Cunosc câţiva. Sunt de obicei nişte tipi 
destul de amuzanţi şi plini de viaţă, şi trebuie să recunosc 
că aveţi nişte trupe chiar bune care vin să cânte în cluburi. 
Sunt muzicieni cu adevărat buni. 

leşi curând la iveală din discuţie faptul că Martinez fusese 

în misiune în Filipine, înainte de a veni în Keflavik; era în 
marină de trei ani, din care opt luni fuseseră petrecute în 
Islanda. Nu ştia nimic despre această ţară, cu excepţia 
faptului că era rece, întunecată şi îndepărtată; încă nu se 
aventurase în afara zonei militare şi nu ştia sigur dacă voia 
acest lucru. Îi plăcuse foarte mult în Filipine şi nu-şi putea 
închipui alte ţări mai diferite decât acestea două. Acolo 
fusese cald şi însorit; vreme bună în fiecare zi, fete 
frumoase, localnici prietenoşi. Aici era ger, întuneric şi 
vântul nu se oprea niciodată din suflat. Venind el însuşi 
dintr-un climat cald, Martinez nu putuse suporta 
temperaturile arctice. Nu fusese decizia lui de a veni în 
Islanda: fusese trimis aici. 

— Vouă, localnicilor, nu prea vă pasă că noi suntem aici, 
nu-i aşa? zise el. 

— N-aş spune asta, zise Marion. Depinde pe cine întrebi. 

Martinez încuviinţă şi zise că, atunci când venise prima 
dată aici, aflase repede că mulţi islandezi se opuneau 
prezenţei americane în Islanda şi că acea chestiune 
separase națiunea în două. Zona militară era complet 
izolată şi comunicarea cu localnici era minimă. Insă un 
număr mare de civili islandezi lucrau în interiorul zonei 
militare în timpul zilei, deoarece proiectele de construcţie şi 
întreţinere pe şantier, de la construirea căminelor de locuit 
sau a hangarelor şi până la întreţinerea căilor rutiere, se 
aflau în mâinile antreprenorilor islandezi, care n-aveau 
scrupule în a-şi umple buzunarele cu banii armatei 
americane. Martínez zise că nu putea înțelege 
prejudecățile. 

— Oamenii de aici nu sunt de acord cu prezenţa militară 
şi găsesc nod în papură la orice face armata, însă este 
oarecum în regulă să faci bani de pe urma ei, zise el 
aprinzându-şi o ţigară. 

Marion nu avu niciun răspuns. 

— Hai, n-am vrut să par un nesimţit, adăugă Martinez. 
Îmi pare rău. Plec din marină când îmi termin misiunea aici. 
Mă întorc acasă în New Mexico. E timpul. Mai vrei o bere? 
Fac eu cinste. 

Se duse la bar înainte ca Marion să-i poată răspunde şi se 
întoarse cu două beri. 

— Nu ţi se întâmplă să-l cunoşti pe un bărbat, care 
obişnuia să bea aici, un islandez pe nume Kristvin? întrebă 
Marion. A lucrat la bază. Mecanic de zbor. 

— Cine e? E bărbatul care a fost asasinat? | 

— Nu ştim dacă a fost asasinat, zise Marion. lţi aminteşti 
ca el să fi fost pe aici? Era cunoscut drept Kris. 

— Kris? Nu, nu-mi amintesc de nimeni cu numele ăsta. 
Cum a murit? 

— Nu cunoaştem circumstanţele în care a murit, zise 
Marion. Încercăm să le punem cap la cap şi să aflăm cu cine 
se asocia la bază, ce făcea aici şi la ce lucra înainte de a 
muri. Face parte din investigația noastră de rutină. Caroline 
lucrează cu noi, deoarece trebuie să se ţină legătura cu 
poliţia militară. 

— Înţeleg. 

— Mai e ceva. Nu ştiu cum s-o spun, aşa că o să te întreb 
direct. Dacă aş vrea să fac rost de marijuana aici, la cine ar 
trebui să mă duc? 

— Marijuana? repetă Martinez cu precauţie. 

— Nu încerc să insinuez că tu sau oricine altcineva de aici 
este implicat în trafic. 

— Nu ştiu. Bărbatul vostru era amestecat în asta? 

— E posibil. Acestea sunt genul de întrebări cu care ne 
confruntăm noi, vezi tu, şi nu prea ştim de unde să 
începem. Ştim atât de puţine despre aranjamentele de aici! 
Dacă ai fi un islandez care cumpără regulat droguri de la 
cineva de la bază, cu cine ai avea de-a face? Cu soldaţi? Cu 
ofiţeri? Cu piloţi? Unde ar avea loc schimbul? Acasă la ei? 
Într-un loc public? Să zicem că-i datorez cuiva bani şi am 
probleme, pentru că nu pot plăti. Ai idee cine ar veni după 
mine într-o astfel de situaţie? 

Marion continuă cu întrebările, cu toate că, în mod vizibil, 
Martinez nu se simţea confortabil. 

— Nu sunt persoana potrivită care să te poată ajuta în 
legătură cu asta, zise el precaut. Nu mă ocup cu asta. 

— Dar Wilbur Cain? întrebă Marion. Îl cunoşti? 

— N-am auzit niciodată de el, zise Martinez. Wilbur Cain? 
Cine e? 

Marion nu putu decât să replice că investigația se 
concentra pe acest bar, pentru că islandezul obişnuia să 
bea aici şi că numele Wilbur Cain se ivise în legătură cu 
Kristvin, însă până acum nu reuşiseră să-i dea de urmă 
bărbatului. Martinez îl ascultă cu atenţie. 

— E o femeie care lucrează aici, Joan. Poate că ar trebui 
s-o întrebi pe ea de iarbă, mormăi el cu voce scăzută. 

— Joan? Care lucrează aici? 

— N-ar trebui... Caroline este în pericol? întrebă Martinez. 

— Din fericire, nu mai mult decât te-ai aştepta în branşa 
ei, zise Marion, îngrijorat acum ca nu cumva să fi mers prea 
departe şi să fi scăpat prea multe informaţii într-un bar al 
soldaţilor. 

— Treaba e că n-a mai apărut la antrenamentul de 
bowling din seara asta, zise Martinez. Am sunat-o acasă, 
însă n-a răspuns nimeni. Apoi ai apărut tu şi ai zis că o 
aştepţi. Îmi cam fac griji. Asta-i tot. 

— Dar Joan? Poate face rost de droguri? 

— Ştiu că soţul ei face rost. Dar n-ai auzit asta de la 
mine. 

— El le vinde islandezilor? 

— Aşa am auzit. Ea lucrează aici şi oameni bârfesc, ştii şi 
tu cum e. Nu-mi place să răspândesc zvonuri, însă dacă e 
posibil s-o ajut pe Caroline...? 

— Nu-ţi face griji în legătură cu Caroline, zise Marion. Ai 
idee unde aş putea-o găsi? 

— Nu, e cam reţinută, nu vorbeşte prea multe despre ea. 

— Îi place aici? 

— Da, aşa cred. Multora le place. In ciuda vremii. 

Martinez rânji. 

— De fapt, mi-a spus că merge des la film. Cred că e 
ceva între ea şi Bill. Sau aşa mi-a şoptit mie o păsărică de 
curând. 

— Bill? 

— El e proprietarul cinematografului. 

— Cinematograful? Te referi la cinema Andrews. 

— Da. Este singurul de la bază. 

Mulţumindu-i lui Martinez pentru bere, Marion părăsi 
barul, se întoarse în maşină şi se îndreptă către 
cinematograf. Scoţând bucata de hârtie cu numărul de 
telefon pe care Caroline li-l dăduse, şi care se dovedise că 
era de la Andrews, Marion se întrebă dacă ea, de fapt, nu-i 
direcţionase spre acel loc de la bun început. 

Marion era asaltat acum de îndoieli, de frica de a nu fi 
dezvăluit prea multe la bar. Oare faptul că pomenise 
numele lui Wilbur Cain fusese o greşeală? Pe de altă parte, 
n-ar strica să-şi facă simțită prezenţa şi să-i sperie puţin pe 
oameni. Poate, în felul acesta, o să ajungă la urechile lui 
Cain că un detectiv pusese întrebări despre el. Cum ar 
reacţiona? Ar da bir cu fugiţii? Ar părăsi ţara? Poliţia 
islandeză n-avea nicio putere să-l împiedice, gândi Marion. 
Americanii puteau face tot ce doreau în zona militară. 

— Ne pot da afară din bază oricând vor, mormăi Marion 
cu voce tare, de unul singur în maşină, apoi zări 
cinematograful Andrews în faţă. 

39 


Râsanna creştea singură trei copii şi locuia într-un 
apartament la subsol, în zona Laugarnes. Nişte scări 
duceau în jos către uşa de la intrare, şi Erlendur se afla pe 
treapta de jos în momentul în care uşa se deschise şi cel 
mai mare dintre băieţi, cel care răspunsese mai devreme la 
telefon, apăru, îi aruncă o privire lui Erlendur şi îi strigă 
maică-sii în timp ce trecea ca o săgeată pe lângă el şi o lua 
în sus pe scări: „A venit tipu' ăla în vârstă”. 

Erlendur fu descumpănit. Niciodată, din câte ştia el, nu 
mai fusese descris drept un tip în vârstă; avea doar treizeci 
şi trei de ani. Privi silueta băiatului care se îndepărta, 
întrebându-se dacă aşa îl vedea el. Când se întoarse, 
R6sanna venise la uşă. Era destul de mică de statură, părea 
măcinată de griji şi îl privea pe Erlendur cu o expresie 
iscoditoare. 

— Mă aşteptam să fii mai în vârstă, zise ea. 

— Ah, acela... era fiul tău? 

— Mai e şi altcineva cu tine? 

— Poftim? Nu, sunt singur. p 

Observă că femeia încerca să-şi înăbuşe un zâmbet. Il 
invită înăuntru, scuzându-se pentru deranj. Lucrase până 
târziu şi n-avusese timp să facă curat toată săptămâna. 

— Copiii nu ridică un deget, adăugă ea. 

Erlendur zise că înţelegea acest lucru şi pălăvrăgiră o 
vreme, în mare despre prietenele ei de la Colegiul pentru 
Fete şi despre ce se alesese de ele. Lucrul acesta o făcu să 
vorbească despre ea şi despre ce făcuse în anii de după 
colegiu. Nu era deloc sfioasă, îşi privea situaţia în mod 
realist şi n-avea nici măcar o mică doză de 
autocompătimire. Avea un mic magazin aproape de capătul 
străzii Skólavördustígur, care era aprovizionat cu o 
varietate de produse alimentare dietetice, cu toate că zise 
că afacerea mergea prost. Islandezii erau interesaţi doar de 
carne roşie şi sosuri grele, însă mizase pe faptul că 
mâncarea dietetică va fi ceva de viitor. Erlendur recunoscu 

că nu mânca decât carne grasă în sos şi peşte fermentat cu 
sos, însă se prefăcu interesat în a-şi îmbunătăţi dieta. 
Chestia asta stârni un alt zâmbet. 

— Oamenii sunt mai interesaţi de sănătatea lor decât 
obişnuiau să fie înainte, zise Râsanna pe un ton optimist. 

Îşi continuase studiile superioare după ce terminase 
şcoala, însă îl cunoscuse pe bărbatul ei şi se căsătorise. 
Soţul ei înființase o mică firmă şi ea lucrase pentru el, până 
ce li se născuseră copiii, şi femeia se implicase mai mult în 
viaţa casnică. Însă, în timp, firma începuse să piardă bani, 
şi ei sfârşiseră prin a fi extrem de îndatoraţi. Apoi soţul ei 
se îmbolnăvise. Se dovedise că avea cancer de pancreas şi 
murise într-un an. Ea vânduse compania, casa şi cele două 
maşini, lucru care o scăpase în mare măsură de datorii, şi 
se mutase în acest apartament de la subsol, împreună cu 
copiii. 

— Nu eu o cunoşteam pe Dagbjört cel mai bine, zise ea, 
rememorând vremurile de altădată, însă bineînţeles că îmi 
amintesc ce şoc a fost pentru noi, fetele din clasă, când s-a 
întâmplat. Nu ne venea să credem. Am bănuit că a fugit 
undeva fără să spună nimănui, că o să apară la şcoală a 
doua zi şi că totul fusese o neînțelegere. Bineînţeles că nu 
s-a întâmplat aşa. Am fost puţin surprinsă când a sunat 
Silja, şi apoi tu. 

— Nu sunt noutăţi, zise Erlendur. Nu ştiu dacă Silja ţi-a 
explicat, însă mătuşa lui Dagbjört vrea să ştie dacă e posibil 
să se tragă nişte concluzii, cu toate că s-a întâmplat cu 
mult timp în urmă, iar eu am fost de acord să mă ocup de 
asta. Presupun că e o ultimă încercare. 

— Trebuie să fi fost devastator pentru familie. Poliţia ne-a 
interogat pe toate atunci. Insă nu ştiu dacă pot adăuga 
ceva şi chiar nu înţeleg ce are chestia asta de-a face cu 
vărul meu. 

— Este doar unul dintre detaliile care au ieşit la iveală, 
zise Erlendur, încercând să o liniştească pe femeie. La 
momentul respectiv se zvonea că Dagbjört avea un iubit. 
Ştiai de asta? 

— Te referi la băiatul din Camp Knox? Nu erau doar nişte 

bârfe? 

— Poate. 

— Imi amintesc că oamenii vorbeau de asta, însă nu pot 
spune dacă era sau nu adevărat. Nu eram prea interesate 
de băieţi pe vremea aia. E posibil ca una sau două dintre 
fete să fi fost implicate în relaţii cu băieţi - chiar nu-mi 
amintesc prea bine. 

— Ce-mi poţi spune despre Camp Knox? A vorbit ea 
vreodată despre asta? 

— E posibil s-o fi făcut, însă am uitat. Eu locuiam în 
partea opusă a oraşului şi nu cunoşteam partea de est. Cu 
toate că ştiam despre viaţa din tabără. Cu siguranţă, nu era 
una uşoară. Una dintre surorile mamei mele a locuit în Muli 
Camp. 

— Am înţeles că fostele tale colege de clasă încă ţin 
legătura, zise Erlendur. 

— Da, aşa e. Ne întâlnim cel puţin o dată pe an şi ştiu că 
e probabil puţin cam morbid, însă noi întotdeauna toastăm 
pentru Dagbjört. N-a dispărut niciodată din gândurile 
noastre. Apoi ascultăm nişte hituri cunoscute la vremea 
respectivă. Dean Martin şi altele. 

— Doris Day? 

— Da, şi Doris Day, zise R6sanna, zâmbind. 

— Ştiu că e mult de-atunci, însă ai auzit-o vreodată pe 
Dagbjört pomenind de vecinii ei de alături? 

— Nu, din câte îmi amintesc. 

— Ideea e că am vorbit cu unul dintre ei deunăzi şi el mi- 
a spus că s-a întâlnit întâmplător cu Dagbjört cu puţin timp 
înainte de dispariţia ei şi că ea zicea că voia nişte discuri 
noi din America. Ea l-a menţionat pe vărul tău. A zis că 
lucra la baza aeriană şi că vă făcea rost de ultimele hituri, 
ale lui Doris Day şi aşa mai departe. Tu aveai de gând să-i 
aduci nişte astfel de discuri la petrecerea ei aniversară. 
Asta îţi reîmprospătează memoria? Ştii cumva dacă 
Dagbjört a luat vreodată legătura cu vărul tău? 

Rósanna ascultă cu atenţie, încercând să-şi amintească 
ce se spusese şi se făcuse în perioada premergătoare 
tragicului eveniment. 

— Chestia asta nu s-ar fi făcut prin intermediul tău? 
întrebă Erlendur. Dacă voia să-l contacteze pe vărul tău? 

— Am doar un singur văr care a lucrat la bază, zise 
R6sanna gânditoare. Taţii noştri sunt fraţi. E cam cu zece 
ani mai mare decât mine. Numele lui e Mensalder. Încerc 
să-mi amintesc dacă Dagbjört m-a întrebat vreodată de el 
sau dacă eu i-am dat numărul de telefon. Nu-mi mai 
amintesc nimic. Cel puţin, nu ştiu dacă ei s-au întâlnit 
vreodată sau dacă au stat de vorbă unul cu altul. Mensalder 
locuia în Keflavik şi lucra pentru armată; aducea mereu 
acasă chestii pe care le cumpăra de acolo sau le lua gratis. 
Ţigări, carne de curcan, fripturi, blugi. Erau produse de lux 
în acele zile, pentru că, în Reykjavik, nu le puteai obţine 
pentru tot aurul din lume. Era o modalitate pentru el de a-şi 
mai rotunji veniturile. Însă cel mai mult ne dădea diverse 
lucruri fără bani sau tata îi dădea o sumă simbolică. 
Mensalder avea mereu dolari şi ultimele discuri, şi eu îmi 
amintesc clar că am împrumutat trei sau patru pentru 
petrecerea lui Dagbjört. E cât se poate de posibil ca eu să-i 
fi dat numărul lui. Sau poate că l-a luat de la altcineva. Insă 
n-am auzit niciodată să-l fi sunat. 

— Deci n-ai fost pe post de intermediară? 

— Nu. N-am comandat nimic pentru ea, dacă la asta te 
referi. Însă... a fost... stai o clipă... 

— Ce anume? 

— Cred că le-a luat chiar el de la ea de-acasă. 

— Discurile? 

— Le-a luat de la ea în ziua următoare. Asta a fost. Asta a 
fost. Acum îmi amintesc. El mi-a împrumutat discurile şi le- 
a vrut imediat înapoi, pentru că deja le vânduse altcuiva, 
însă eu le uitasem acasă la Dagbjört şi n-aveam timp să mă 
duc să i le aduc, aşa că i-am spus unde locuia, şi el 
intenţiona să treacă pe la ea ca să le ia. Aşa a fost, dacă nu 
mă înşel. El se cam grăbea. 

— Deci e posibil ca ei să se fi întâlnit? 

— Da, bineînţeles. 

— Şi e posibil ca ea să-l fi rugat să-i facă rost de chestii 
de la bază? 

— Da, dar stai puţin, cu siguranţă nu e nimic dubios în 
legătură cu asta? Nu are nimic de-a face cu... cu cei s-a 
întâmplat lui Dagbjört? 

— Ce face el acum? Acest Mensalder? 

— Ultima oară am auzit că lucra la o benzinărie, zise 
R6sanna. 

— Aici în Reykjavik? 

— Da. 

— Este căsătorit? Are copii? 

— Nu, n-are nici soţie, nici copii, zise ROsanna şi Erlendur 
văzu cum încet-încet femeii îi pică fisa, că înţelege 
adevăratul motiv pentru care el se afla acolo în 
apartamentul ei, în acea seară, o persoană complet 
necunoscută, punând întrebări despre Dagbjört. Mensalder 
a locuit mereu singur, zise ea pe un ton ezitant. De ce ÎI 
târăşti în chestia asta? Ce a făcut? 

Erlendur nu ştia ce să răspundă. 

— Nu cred... nu, Mensalder e complet nevinovat. El n-ar fi 
putut niciodată să... sugerezi că are legătură cu dispariţia 
lui Dagbjört? Asta insinuezi? 

— N-am nici cea mai vagă idee, zise Erlendur, observând 
spaima Rosannei. Sincer, nu ştiu. 

40 


Marion parcă în faţa cinematografului Andrews. Parcarea 
era destul de aglomerată. Apocalipsa acum, filmul care rula 
atunci, părea să fie unul foarte popular. Zona era slab 
luminată şi Marion opri motorul în locul cel mai îndepărtat 
de cinematograf şi se întreba cum era cel mai bine să 
întreprindă o căutare discretă a lui Caroline în interiorul 
clădirii, în momentul în care uşa din spate a maşinii se 
deschise larg şi Caroline însăşi urcă în maşină. Marion se 
întoarse cu o smucitură. 

— De ce n-ai sunat să spui că vii? întrebă Caroline, 
cercetând nervoasă împrejurimile. Ai fost urmărit? 

— urmărit...? 

— Ei bine? 

— Nu, din câte am observat, zise Marion, pornind maşina 
şi pregătindu-se să dea cu spatele. 

— Nu, stai aici, zise Caroline. Suntem în regulă în 
parcare. 

— Am sunat la numărul pe care ni l-ai dat şi am crezut că 
ai încercat să ne tragi pe sfoară, atunci când a răspuns 
cineva de la cinematograf, zise Marion. 

— Să vă trag pe sfoară? De ce ai mai venit aici, dacă ai 
crezut că încerc să vă trag pe sfoară? 

— Pentru că după aceea am auzit de Bill, zise Marion, 
oprind din nou motorul. 

— De la cine? 

— Am dat întâmplător peste un prieten de-al tău, 
Martinez. Un tip foarte prietenos, trebuie să recunosc. 

— Carlos Martinez? 

— Da, zise Marion. Era la Animal Locker. Credeam că n-o 
să mai termine niciodată să-mi vorbească despre el. 

— Bill lucrează aici, la cinema. Este un prieten. Mă lasă 
să-i folosesc biroul după ce se duce acasă. Am stat la 
telefon toată ziua. 

— Eşti bine? 

— Da, sunt bine, cu toate că tot acest mister îmi dă o 

stare de nervozitate. Ai fost pe la apartamentul meu? Nu 
am trecut încă pe-acolo. 

— Da, am fost. 

— Căminul era supravegheat? Ai observat asta? 

— N-am văzut pe nimeni, zise Marion. Însă e posibil. 
Chestia asta e oarecum nouă pentru mine. 

— Mda, mda, Erlendur mi-a ţinut deja un discurs despre 
faptul că sunteţi pe dinafară când vine vorba de locul 
acesta, despre faptul că e o lume cu totul nouă pentru voi 
şi toate prostiile astea. Chiar mă întrebam despre ce naiba 
vorbea. 

— L-am cunoscut pe vecinul tău. El a menţionat de 
Animal Locker, iar Erlendur îmi spusese deja că tu, uneori, 
te duci acolo. Îţi dai seama că ai lipsit de la antrenament? 

Marion surprinse în oglindă strălucirea dinţilor lui 
Caroline, care se dezveliră într-un zâmbet. 

— Povesteşte-mi despre Martinez. 

— Nu-l cunosc prea bine, zise Caroline. Este sergent în 
marină. Mergem împreună la bowling. Este în regulă. Mai e 
şi as la bowling. 

— L-am întrebat despre Kristvin şi dacă îl cunoştea pe un 
bărbat pe nume Wilbur Cain. 

— Ce a spus despre Cain? 

— N-a recunoscut numele. 

— Am auzit mai devreme că acest Cain a petrecut mult 
timp în Groenlanda, înainte de a veni aici, zise Caroline. 
Încă merge acolo regulat în misiuni. Şi avioanele NCT 
opresc acolo destul de frecvent, în drumul lor din Europa 
spre puncte din vest. Aterizează aici la Keflavik pentru a 
alimenta şi uneori încarcă marfă şi, din când în când, Cain li 
se alătură în călătoria către Groenlanda şi înapoi. 

— Ce este în Groenlanda? 

— Thule, zise Caroline. Instalaţia noastră militară cea mai 
mare din emisfera de nord. 

— De unde ai aflat de asta? 

— De ici, de colo. De la prietenul meu din Washington. ŞI 
de la o femeie pe care o cunosc destul de bine, care 
lucrează la bază la controlul traficului aerian. Am ajutat-o o 

dată. Soţul ei obişnuia să o bumbăcească. L-a părăsit şi 
acum divorţează, însă nemernicul nu voia s-o lase în pace 
ori de câte ori se îmbăta. Altminteri nu era om rău. Doarun 
ratat, ca atâţia alţii. Mă rog, am tras nişte sfori ca să fie 
transferat, astfel încât ea să scape de el. Totul fără ştiinţa 
lui. A aflat prima oară de asta atunci când a aterizat în noul 
lui post. Şi ghiceşte unde era? 

— Thule? 

— Te-ai prins. L-a sunat pentru mine. El lucrează la 
controlul traficului aerian, şi ea a aflat cum stă treaba cu 
NCT, cine călătoreşte cu avioanele şi aşa mai departe. El 
obişnuia să se întoarcă în genunchi la ea după ce o bătea, 
aşa că, acum, ar face orice pentru ea. 

— Ce se întâmplă în Groenlanda? De ce ar călători un 
agent al Serviciului Militar de Informaţii dus-întors între 
Keflavik şi Thule? 

— Încă n-am putut afla informaţii în legătură cu asta. 

— Crezi că Kristvin ar fi putut şti? 

— Nu văd cum, zise Caroline. Acestea sunt zboruri 
secrete. Controlul vostru de trafic aerian nu le cunoaşte. Ar 
fi trebuit să vorbească cu cineva care era bine informat în 
legătură cu aceste chestiuni şi, lucrul cel mai important, 
pregătit să vorbească despre ele. 

— Cum ar fi? 

— N-am idee. Aeronavele fac în general opriri scurte aici 
şi nu atrag vreo atenţie deosebită. 

— Şi totuşi una dintre ele are ceva defecţiuni, zise 
Marion, şi trebuie să se apeleze la mecanici. Şi unul dintre 
aceştia vede suficient pentru a deveni curios şi începe să 
pună întrebări şi, cât ai zice peşte, el moare. Am stabilit că 
mai mult ca sigur el a murit ca urmare al căderii de la o 
mare înălţime. Şi ni s-a spus că există nişte platforme 
foarte înalte în hangarul 885. Kristvin s-ar fi putut urca pe 
una dintre ele şi ar fi putut cădea de acolo. 

— Adică să fie împins? 

— ŞI, în plus, nouă ni s-a refuzat accesul în hangar. Există 
şansa ca el să se fi refugiat pe una dintre platforme în timp 
ce încerca să scape, s-a urcat pe schelă şi a fost prins în 

capcană acolo. Ce ştii despre baza aeriană din Thule? 

În parcare totul era liniştit. Cinematograful Andrews era o 
pată de neon în întunericul iernii. Fusese numit, Marion ştia 
asta, după un general american, care murise într-un 
accident de avion aproape de Keflavik, în timpul războiului. 
Pe ambele părţi ale intrării erau atârnate postere care 
făceau reclamă la cele mai recente filme hollywoodiene: 
Kramer contra Kramer, Alien, Sindromul China. 

— Nu prea multe, zise Caroline. Este strategic important 
ca parte a liniei de apărare împotriva ruşilor în emisfera 
nordică. De acolo se poate pătrunde în spaţiul aerian 
sovietic via Siberia unde sunt mult mai puţine linii de 
apărare decât dacă am zbura de la bazele noastre din 
Europa de Vest pe deasupra zonelor intens fortificate ale 
Europei de Est şi Rusiei. Thule este vital în acest context. 
Chiar mai important decât această mică bază de aici. 

— Că veni vorba de locuri dificile, zise Marion. Probabil că 
Islanda pare un paradis tropical în comparaţie cu Thule. 

— Te cred şi eu. 

— Danezii sunt la fel de fericiţi cu baza din Thule cum 
suntem şi noi cu „mica noastră bază”, zise Marion şi 
continuă să explice că fusese o dezbatere majoră în 
Danemarca în ultimii ani despre soarta inuiţilor din 
apropiere de Thule. Când a fost construită baza, 
amplasamentul de vânătoare groenlandez a fost strămutat 
în nord, într-un loc numit Qaanaaq, fără a se lua în calcul 
dorinţele lor, urmările nefiind prevăzute. 

— Probabil că tu crezi că suntem nişte monştri, zise 
Caroline. 

Marion tăcu. Luând acest lucru drept confirmare, Caroline 
văzu roşu în faţa ochilor. 

— lisuse, nu ştiu de ce naiba fac asta. Tu urăşti, practic, 
tot ce reprezint eu. Tot ce facem noi ţi se pare dubios. 

— Nu-i adevărat! protestă Marion. Ajutorul tău a fost de 
nepreţuit şi îţi suntem foarte recunoscători, chiar dacă 
avem îndoielile noastre în legătură cu activităţile militare 
ale ţării voastre. Ai făcut mai mult pentru noi decât am fi 
îndrăznit să cerem şi am impresia că o faci pentru că şi tu 

vrei să ştii ce s-a întâmplat aici. 

Caroline nu răspunse. Uşile cinematografului se 
deschiseră şi începură să iasă oamenii de la film. Multimea 
plecă repede spre casă, unii pe jos, alţii cu maşina. Era doar 
un scurt interval de timp până la următoarea proiecţie şi 
alţi spectatori începeau deja să se adune. Strigătele 
ocazionale, claxoanele maşinilor şi râsetele se dispersau în 
întuneric. 

— Thule este o unitate militară strict secretă, zise 
Caroline. 

Se lăsase să alunece pe locul ei şi se uita pe geamul 
maşinii la cei care intrau în cinematograf, ca şi cum ei ar fi 
aparţinut unei lumi diferite şi mai bune. 

— Nu multă lume ştie asta, însă mi s-a spus că 
bombardierele B-52 obişnuiau să fie ţinute ascunse şi în 
aşteptare în zona respectivă, pregătite în orice clipă, 
preluând ştafeta unul de la altul, astfel încât lanţul să nu fie 
niciodată întrerupt. Asta pentru a asigura cel mai rapid 
răspuns posibil, în eventualitatea unui atac sovietic. Au 
presupus că acesta ar fi primul loc care ar fi bombardat 
într-un atac aerian. Prin menţinerea aeronavelor B-52 în 
permanenţă în aer, se asigurau că măcar unul scăpa din 
acel atac şi că ar trece repede graniţa sovietică, încărcat cu 
bombe. 

— Ce fel de bombe? 

— Bombe cu hidrogen. Patru într-un avion. Fiecare de o 
sută de ori mai puternică decât bomba care a distrus 
Hiroshima. 

— Vrei să spui că în Groenlanda sunt arme nucleare? zise 
Marion. 

— Aşa se pare. Acum aproape un deceniu, un bombardier 
s-a prăbuşit în timpul unuia dintre viscolele alea violente de 
care aveţi parte în regiune. Epava a fost găsită la vreo zece 
kilometri de bază şi bombele au fost înlăturate. După asta 
s-a renunţat la politica de a menţine avioanele B-52 în aer. 
Insă armele sunt încă depozitate la bază. 

— Guvernul danez a negat întotdeauna prezenţa armelor 
nucleare în Groenlanda, zise Marion. Acolo este o chestiune 

extrem de controversată. Prietenul tău din Washington ţi-a 
spus asta? 

Caroline încuviinţă. 

— Simte că-mi este dator, zise ea încet. 

— Oh? 

— A fost greu pentru mine să apelez la el pentru ajutor, 
însă s-a comportat ireproşabil. Şi n-am ştiut ce să fac. 

— Ce... în ce fel îţi este dator? 

— Se simte vinovat. 

— În legătură cu? 

— În legătură cu altă femeie. 

— Altă femeie? 

— Nu cred că asta e treaba ta. 

— Nu, ai dreptate. 

— Credeam că aveam o relaţie bună, până ce a început 
să mă înşele, zise Caroline. Cred că încearcă încă să se 
revanşeze. El e motivul pentru care mă aflu aici. Am vrut să 
plec cât mai departe de el şi acum crede că din vina lui mă 
aflu într-un mare rahat aici la capătul pământului. 

— Şi ce are asta de-a face cu hangarul 885 şi cu Wilbur 
Cain? 

— Nu trebuia să-ţi spun, însă e posibil, doar posibil, ca 
avioanele Hercules ale NCT să transporte arme nucleare din 
Thule şi să le instaleze aici. Este, de asemenea, posibil ca 
persoana responsabilă cu problemele de securitate ale 
acestei operaţiuni să fie nimeni altul decât prietenul nostru 
Cain. 

— Wilbur Cain? 

— Te-ai prins! 

La benzinărie erau de serviciu doi bărbaţi, unul dintre ei 
părând să aibă aproape şaizeci de ani. Vărul R6sannei, 
probabil. Vârsta era corectă, în orice caz. Erlendur rămase 
în maşină, încercând să treacă neobservat, şi urmări 
activitatea din benzinărie. Ocazional, câte un vehicul trăgea 
lângă pompele de benzină şi bărbaţii îi făceau plinul şi, 
după caz, mai făceau şi alte treburi, cum ar fi să adauge 
antigel sau să curețe parbrizul. Bărbatul mai în vârstă, 
vărul, făcea plinul şi schimba amabilităţi cu clienţii, în timp 
ce cel mai tânăr se ocupa, în principal, cu încasarea banilor. 
Vremea era rece, aşa cum era deja de vreo câteva zile şi 
benzinarul purta o geacă şi o şapcă, ambele inscripţionate 
cu sigla benzinăriei. Era adus de spate şi se mişca lent, aşa 
cum obişnuiau lucrătorii de vârsta lui. Când n-avea clienţi, 
se aşeza pe un scaun, în spatele tejghelei şi îşi omora 
timpul cu o activitate pe care Erlendur nu reuşea să o 
desluşească. 

O maşină intră în benzinărie şi bărbatul mai în vârstă se 
ridică în picioare şi îşi trase mănuşile în mâini. Râsanna îi 
spusese lui Erlendur că Mensalder lucra la una dintre 
puţinele benzinării din capitală care ţineau deschis până 
târziu. Ea nu ştia multe despre el, pentru că nu mai ţinuseră 
legătura de ani de zile. Cu toate că erau veri primari, 
familiile lor nu se înțelegeau prea bine, aşa că nu erau 
apropiaţi. Erlendur se dusese mai întâi la apartamentul lui 
însă, negăsind pe nimeni acasă, trecuse pe la benzinăria 
despre care vorbise R6sanna. Dorise şi ea să vină, însă 
Erlendur o descurajase, spunându-i să nu-şi facă griji. Tot 
ce făcea era să strângă informaţii despre cazul lui Dagbjört 
şi faptul că vărul ei apăruse în peisaj nu era neapărat ceva 
important. 

Benzinăria, una dintre cele mai mari din oraş, se afla la 
periferie, în partea de est. După ce supraveghe locul de la o 
distanţă discretă pentru o perioadă de timp, Erlendur se 
îndreptă către una dintre pompe. Intră în magazin şi spuse 

că vrea să alimenteze. Lucrătorul pe care îl luase drept 
Mensalder se ridică în picioare şi Erlendur văzu că jucase 
pasienţe. Mensalder întrebă dacă trebuie „să-i facă plinul”. 
Când Erlendur zise că da, bărbatul îşi puse iar mănuşile şi 
ieşi la pompă. Erlendur se uită în jurul său prin magazinul 
care vindea ziare, reviste şi o varietate de accesorii auto ca 
de exemplu ştergătoare de parbriz şi raclete de gheaţă, cât 
şi pachete de ţigări, trabucuri şi dulciuri. Apoi se duse afară 
în urma lucrătorului care începuse să facă plinul maşinii. Se 
auzea zgomot de la traficul de pe şosea. Bărbatul se sprijini 
de maşină în timp ce pompa îşi făcea treaba, aruncând din 
când în când o privire la contor şi la preţ. 

— E linişte în seara asta, remarcă Erlendur, ducând 
automat mâna la pachetul de ţigări, apoi amintindu-şi unde 
se afla. 

— Da, încuviinţă bărbatul. A fost destul de linişte. leri am 
fost aglomeraţi. Diferă. Fiecare zi este diferită, ca oriunde în 
altă parte. 

— Presupun, zise Erlendur. 

Pompa se învârtea mai departe şi bărbatul verifică din 
nou contorul. În timp ce o făcea, Erlendur îi zări chipul. 
Avea barba nerasă de vreo câteva zile, obrajii supţi, un nas 
mic şi sprâncene stufoase. Îi curgea nasul. 

— Nu mai avea deloc benzină? întrebă lucrătorul. 

— Da, aproape. 

— E aproape gata, cu toate că e surprinzător ce 
rezervoare mari pot avea unele din maşinile astea mici. 

El îşi şterse nasul cu dosul mâinii. 

— Aveţi nevoie de ştergătoare noi sau altceva? 

— Nu, mulţumesc. 

— Trebuie să întrebăm, zise bărbatul pe un ton de scuză. 
Noi reguli. Trebuie să-i întrebăm pe clienţi dacă au nevoie şi 
de altceva. 

— Inţeleg. 

— Învăţăm mereu ceva nou. 

— Apropo, nu cumva eşti Mensalder? întrebă Erlendur cu 
dezinvoltură. 

— Ba da, eu sunt. Sau, mă rog, ăsta-i numele meu. Ne 

cunoaştem? 

— Vărul R6sannei? 

— Am o verişoară pe nume R6sanna, da. De ce întrebaţi? 
O cunoaşteţi? : 

— Aşa şi-aşa, zise Erlendur. Nu prea bine. Insă s-a 
întâmplat să stau de vorbă cu ea de curând şi numele tău a 
fost adus în discuţie. 

— Ah, înţeleg. Ce mai face în prezent? 

— Nu prea multe chestii, zise Erlendur. Mi-a spus că 
obişnuiai să lucrezi în Keflavik cu ani în urmă. 

Pompa emise un clic. Rezervorul era plin. Mensalder mai 
adăugă câteva picături, cu ochii la preţ. Erlendur credea că 
încerca să ajungă la o sumă rotundă. 

— Da, aşa e, am lucrat la bază, zise el. De ce... Aţi vorbit 
despre mine? De ce a pomenit de mine? 

— Ah, vorbeam doar despre bază şi a zis că a avut un văr 
care a lucrat acolo şi că-i făcea rost ei şi prietenelor ei de 
bunuri pe care le achiziţiona de la yankei. Că era foarte 
serviabil, chestii din astea. 

— Ah, înţeleg, zise Mensalder. A fost acum mult timp, 
însă e adevărat, puteai face rost de una şi de alta, chestii 
pe care nu le găseai în oraş. In acele zile, totul era în 
cantităţi mici, nu însă şi pentru soldaţi. Magazinele lor erau 
înţesate de marfă. Aveau tot ce era mai nou şi mai bun din 
câte existau. 

— Sunt convins. 

— Acolo am văzut prima dugheană de fast-food şi chestii 
de genul ăsta. 

— Nu era riscant să faci contrabandă cu bunuri scoase 
din zona aceea? _ 

— Nu şi pentru mine, zise Mensalder. Insă nu operam la 
scară largă. E posibil ca unii să o fi făcut-o, însă eu n-am 
fost niciodată lacom. Eram angajat direct de către armată, 
aşa că eram plătit în dolari, care erau un adevărat bonus. 
Până când au pus capăt acestui lucru. 

— Ai locuit la bază? 

— Da, puţini dintre noi locuiau, zise Mensalder, începând 
să curețe parbrizul cu o racletă. Eram cazaţi în barăcile 

armatei. Mulţi dintre soldaţi locuiau în şi pe lângă Keflavik. 
Închiriau subsoluri sau apartamente mici. Pe atunci lucrurile 
erau mai amestecate. Mai târziu le-a fost frică de 
fraternizare şi au construit cămine pentru soldaţii de la 
bază şi după aceea totul s-a schimbat şi... ştii şi tu cum e - 
noi am evitat întotdeauna contactul prea apropiat cu ei. 

— E adevărat. Trebuie să fi fost o joacă de copii să faci 
rost de lucrurile foarte căutate, dacă tu chiar locuiai acolo. 
Şi puteai plăti în dolari. 

— Da, aşa e. Aveau magazine mişto şi puteai cumpăra 
votcă, bere, ţigări şi tot felul de haine, care erau imposibil 
de găsit aici în oraş. De atunci lucrurile s-au schimbat mult, 
vezi tu. Acum magazinele sunt doldora de lucruri noi, însă 
pe atunci nu era aşa. 

— Făceai rost şi de discuri? zise Erlendur. 

Vedea doar o parte din chipul bărbatului, între şapcă şi 
gulerul jachetei; expresia plictisită şi monotonă a cuiva care 
nu cunoscuse nimic altceva în viaţă decât munca grea şi 
monotonă. Mensalder îşi făcea treaba metodic, cu paşi grei 
şi lent în mişcări. Lui Erlendur îi părea un bărbat plăcut care 
dădea impresia că-i făcea plăcere să depene amintiri 
despre vremurile de demult, de aici dorinţa lui de a vorbi 
atunci când cineva se ostenea să-i dea atenţie. Totuşi, 
poate pur şi simplu se conforma ordinelor de a fi politicos 
cu clienţii. Vorbea fără emfază, fără să-şi schimbe intonaţia, 
ca şi cum puţine lucruri îl puteau lua prin surprindere în 
prezent şi nu avea nimic interesant de spus. 

— Da, bineînţeles, zise el. Americanii aveau toate 
albumele recent apărute. Le puteai cumpăra din magazine, 
însă soldaţii obişnuiau să le aducă şi de acasă. Acolo l-am 
ascultat prima oară pe Elvis. Şi Sinatra era foarte cunoscut 
acolo. 

— Aveai şi tu o colecţie mare? 

— Da, destul de mare. 

Mensalder îi azvârli lui Erlendur o privire perplexă, ca şi 
cum ar fi simţit că această discuţie se prelungea în mod 
straniu şi intra în prea multe detalii pentru o discuţie 
obişnuită cu o persoană necunoscută într-o benzinărie. 

Probabil că ar fi făcut şi un comentariu în acest sens, însă 
două maşini traseră lângă pompă. Una se opri în spatele lui 
Erlendur, aşa că acesta urcă în maşină, demară şi parcă 
după colţ. Apoi se duse înăuntru, plăti benzina, mai făcu şi 
nişte mici cumpărături drept scuză pentru că zăbovise, 
cumpără un ziar şi începu să citească despre luarea de 
ostatici de la Ambasada Americii din Teheran. Mensalder se 
ocupă de cele două maşini, apoi sosi şi o a treia, urmată de 
mai multe altele. Bărbatul care se ocupa cu încasările ieşi 
să ajute. După aproape un sfert de oră, fluxul traficului 
scăzu şi Mensalder putu să se întoarcă la jocul său de 
pasiente. 

— Mulţumesc, zise Erlendur, pregătindu-se în cele din 
urmă să plece. 

— Cu plăcere, zise Mensalder, ridicându-şi privirea din 
cărțile sale. Te mai pot ajuta cu ceva? 

— Nu, asta-i tot. Îmi pare rău, dacă te-am deranjat 
punându-ţi întrebări despre bază. 

— Am impresia că eşti foarte curios. 

— Pentru moment, acesta e un fel de hobby al meu, zise 
Erlendur. Tot ce are legătură cu Keflavik, cu soldaţii şi cu 
civilii islandezi care au lucrat acolo şi convieţuirea lor cu 
armata. Bineînţeles, tu ştii exact cum stăteau toate aceste 
lucruri. 

— Da, cred că da. 

— Aveai maşină pe-atunci? Deţinerea unui automobil nu 
era un lucru obişnuit. 

— Când lucram în Keflavik? Da, aveam un Morris vechi. 
Ce a spus Râsanna? 

— Păi a vorbit în mare despre cât de bine te pricepeai tu 
să-i faci rost de cele mai noi discuri. 

— Pe bune? 

— Da, i-a rămas chestia asta în memorie, zise Erlendur. 
Cum îi făceai tu rost de ele pentru ea şi prietenele ei. Mai 
ales discurile pe care i le-ai adus când era la Colegiul 
pentru Fete şi s-a dus la una dintre petrecerile alea de fete. 
Nu ştiu dacă îţi mai aminteşti. 

— Nu, zise Mensalder. 

— Însă ea, da - şi-a amintit că i-ai făcut rost de un disc cu 
Doris Day şi un altul cu Kay Starr. 

Mensalder se aplecă deasupra cărţilor fără să răspundă. 
Deşi se afla în interior, încă avea geaca pe el şi şapca pe 
cap, îşi scosese doar mănuşile şi le aşezase alături, pe 
masă. Erlendur credea că bărbatul începea să bănuiască 
faptul că el nu era un client obişnuit şi că întâlnirea lor nu 
era, la urma urmelor, una întâmplătoare. 

— Chestia asta îţi spune ceva? 

— Nu, n-aş zice că-mi spune. 

— Petrecerea era ţinută acasă la o fată pe nume 
Dagbjört, zise Erlendur. Îţi aminteşti de ea? 

— Nu, n-aş putea spune că-mi amintesc. 

Un camion trase lângă pompă şi Mensalder aruncă o 
privire înspre acesta, apoi se ridică în picioare şi îşi puse 
mănuşile. 

— Uite ce e, n-am timp de asta, zise el şi, strecurându-se 
pe lângă Erlendur, se grăbi afară, o siluetă gârbovită şi 
epuizată de muncă, cu chipul tulburat în mod evident de 
această întâlnire stranie. 

Caroline rămase un timp pe gânduri, tăcută. Afară, în 
faţa cinematografului, lucrurile se liniştiseră iarăşi. Ultimul 
film al serii începuse şi spectatorii se aşezaseră în sală cu 
pungi cu floricele, băuturi răcoritoare şi dulciuri ca să 
savureze filmul în tihnă. 

— Există vreo modalitate prin care poţi dovedi asta? 
întrebă Marion în cele din urmă. 

— Dacă nu găsim bomba, nu, zise Caroline. N-am nicio 
dovadă, este doar ceea ce mi-a spus prietenul meu, pe 
jumătate glumind. Tot ce ştie este că NCT a mai fost 
angajată pentru acest gen de transport înainte, şi numele 
lui Cain a apărut în legătură cu genul acesta de operaţiune. 
Insă n-ar garanta pentru asta. Mi-a spus doar să trag 
singură concluziile. 

— Crezi că ar putea fi depozitate în hangar? Dacă e 
adevărat? 

— Mă îndoiesc de asta. E mult trafic în hangar şi vor să 
ascundă prezenţa armelor nucleare pe pământ islandez, s- 
ar impune mai multe măsuri de precauţie pentru a le 
ascunde. Sau cel puţin aşa îmi închipui eu. 

— Ai acces în hangar? întrebă Marion. 

— Pot intra, dacă la asta te referi, zise Caroline. Bănuiesc 
că voi, islandezii, n-aţi semnat niciun acord care să permită 
ca armele nucleare să fie amplasate aici? 

— Una dintre condiţiile pentru prezenţa armatei este ca 
aceasta să nu amplaseze niciodată aici acest tip de armă, 
fără permisiunea guvernului islandez, zise Marion. 

— Crezi că guvernul vostru ar fi putut să le acorde 
permisiunea? 

— Mă îndoiesc foarte tare că s-au gândit măcar la asta. 
Ar fi imposibil de justificat prezenţa armatei, dacă ar răsufla 
faptul că stochează arme nucleare aici. Cu atât mai puţin 
dacă s-ar dovedi că a fost o înţelegere tacită cu americanii, 
făcută pe şestache. 

Marion se uită la Caroline în oglindă. 

— Ar ieşi mare scandal, dacă s-ar afla. 

— Deci, cu alte cuvinte, este o chestiune sensibilă? 

— Extrem. 

— Este destul încât să fie nevoie să reducă la tăcere un 
om care ar şti ceva? 

— Poate, zise Marion. Kristvin şi-a băgat nasul unde nu-i 
fierbea oala. Era în legătură cu un ziarist din Reykjavik. 
Probabil că îl cunoştea pe Wilbur Cain. Cred că acest Cain 
trebuie să fi încercat să-l tragă de limbă despre ce a 
descoperit. E posibil chiar să-l fi condus pe Kristvin pe o 
pistă falsă, pretinzând că are informaţii, şi să-l păcălească 
să divulge cât de mult ştia şi ce avea de gând să facă cu 
informaţiile. Cain ar fi trebuit să decidă cum să procedeze 
în acest sens. 

— Şi? 

— Hai să spunem că l-a convins pe Kristvin să se 
întâlnească în hangar. L-a împins de pe schelă. Apoi a luat 
cadavrul în maşină şi l-a aruncat pe câmpul de lavă din 
Svartsengi. 

— Asta ar fi un scenariu. 

— Despre ce fel de bombe vorbim? 

— Sunt diverse posibilităţi, zise Caroline. Aici avem 
aeronave Lockheed P-3 Orion. Acestea pot transporta 
grenade antisubmarin cu focoase nucleare, concepute 
pentru a combate submarine sovietice. Avem, de 
asemenea, avioane de luptă F-4 Phantom. Au sosit prima 
oară aici acum şase ani. Ele pot transporta rachete 
nucleare concepute pentru atacurile aer-sol. 

— Deci tot echipamentul necesar este disponibil? 

— Da. 

— Trebuie să pătrundem în hangar, zise Marion. Dacă 
Kristvin a fost ucis acolo, dacă a căzut de pe schelă, trebuie 
să examinăm locul crimei, chiar dacă toate dovezile au fost 
curățate. E posibil să se fi început dezasamblarea 
platformelor de lucru, aşa că trebuie să acţionăm repede. 

— Cum rămâne cu Cain? 

— Cred că cel mai bine ar fi să-l facem să iasă din 
ascunzătoare, zise Marion. Cred că ar trebui să forţăm o 

întâlnire faţă în faţă cât mai repede posibil, să-i spunem ce 
bănuim şi că totul este la dosar. Astfel ne putem asigura că 
nu o să fii în pericol. Trebuie să-l facem să înţeleagă că, 
dacă ţi se întâmplă ceva, noi ştim cine este răspunzător. 
Unde locuieşte? 

— N-am idee. Chestia asta ţi se pare înţeleaptă? Să o 
abordăm în felul acesta? Nu cred că el sau altcineva de aici 
a remarcat cât de cât poliţia islandeză. 

— Nu ştiu ce altceva putem face. Trebuie să ne întâlnim 
cu acest bărbat mai devreme sau mai târziu şi instinctul îmi 
spune că ar fi mai bine să-l luăm prin surprindere. Ar putea 
să se dea la fund sau să părăsească ţara. N-ai spus nimănui 
ceea ce ştii, cu excepţia mea, a lui Erlendur şi a prietenului 
tău Brad, aşa că probabil Cain nu ştie de investigaţiile tale. 
Ar fi bine să rămână aşa. Nu le-ai spus superiorilor tăi încă, 
nu-i aşa? 

— Chestiile pe care ţi le spun ţie acum? Nu, nimănui în 
afară de tine. Dar nu ştiu sigur dacă a fost o chestie prea 
deşteaptă din partea mea. 

— Nu, poate că nu, însă este mai bine să fim precauţi. 

— Din ce am auzit, Cain este un tip extrem de periculos, 
zise Caroline. Dacă ai de gând să-i faci o vizită, ar trebui să- 
ţi iei măsuri de precauţie. În orice caz nu ştim sigur dacă e 
în ţară. Este agent liber, vine şi pleacă de câte ori pofteşte. 
Şi e posibil să ştie ce pun eu la cale. Am pus o mulţime de 
întrebări astăzi. De aceea voiam să ştiu, dacă este 
supravegheat căminul meu. 

— Mă întreb, dacă am putea ordona arestarea lui în 
legătură cu investigația asupra morţii lui Kristvin. 

— Pe ce temei? întrebă Caroline. N-ai nimic împotriva lui. 
Tot ce ai sunt nişte bănuieli vagi. Ai nevoie de dovezi 
directe. Faptul că e posibil să fi fost văzut la bar cu Kristvin 
nu e suficient. Noi nici măcar nu ştim dacă a fost el. 

— Poate ni se acordă permisiunea să-l interogăm. 

— Poţi face o cerere în acest sens, zise Caroline, însă 
cred că va fi reţinută în sistem şi în cele din urmă refuzată. 
Pe motivul, bineînţeles, că armata n-are nicio înregistrare a 
acestei persoane. Poţi fi sigur că Wilbur Cain e un nume de 

cod. 

— Atunci unde putem găsi dovezi? întrebă Marion. 

— In hangar, poate. 

— N-ar trebui să ne ducem spre acel loc? 

— Chiar acum? 

— De ce nu? 

Caroline se îndreptă de spate. 

— Nu este puţin cam...? 

— Avem alternativă? întrebă Marion. 

— Păi... 

— Nu, după cum văd eu. 

— Atunci hai s-o facem, zise Caroline după o scurtă 
pauză. Mai bine terminăm o dată cu asta, înainte de a fi 
arestată, târâtă la curtea marţială şi împuşcată. 

Marion porni maşina, dădu cu spatele şi conduse către 
sediul poliţiei militare, oprind ceva mai departe. Caroline 
privi atentă împrejurimile, verificând traficul, maşinile din 
jur şi pietonii. Era cu zece minute înainte de a-şi aduna 
curajul şi de a se repezi în secţie şi de a intra pe uşă. Un 
sfert de oră mai târziu apăru din nou, în uniformă. Se 
îndreptă înspre un şir de maşini de poliţie, urcă într-una şi 
conduse până în locul unde aştepta Marion. Opri, iar Marion 
urcă lângă ea în maşină. 

— Cum a mers? întrebă Marion. 

— A fost de vis, zise Caroline, permiţându-şi un mic 
zâmbet. Am auzit că ai fost şi tu pe-acolo mai devreme şi 
că ai întrebat de mine. 

Ea o porni în direcţia hangarului 885. Erau puţine maşini 
pe şosea şi foarte repede se apropie de poarta de lângă 
hangar. Caroline încetini la un post de control. 

— II cunosc! zise ea cu un oftat de uşurare, în momentul 
în care un soldat veni până la maşină. 

La poartă erau trei gărzi. Ceilalţi doi rămaseră la posturile 
lor. 

— Nu spune niciun cuvânt, îl preveni ea. 

Ea cobori geamul maşinii. 

— Salut, Spence, ce mai faci? zise ea cu un zâmbet larg. 

Spence, care era negru ca şi ea, îi zâmbi la rândul său. 

Aruncă o privire înspre locul din dreapta, unde Marion 
înşfăcase un manual de instrucţiuni din torpedou şi îşi 
băgase nasul în el, prefăcându-se că nu dă atenţie la ce se 
întâmplă. 

— Eşti de serviciu toată noaptea, bietul de tine? întrebă 
Caroline. 

— Oh, da, zise Spence. Aveţi acces la hangar? 

— Inginer aerospațial, zise ea, făcând cu capul înspre 
pasagerul ei. Deci nu te văd la Zoo mai târziu? 

— Poate mâine, zise Spence şi îi făcu semn cu mâna să 
treacă. 

— Pe curând! strigă Caroline şi trecu cu maşina pe poartă 
îndreptându-se către hangar. 

— Spence? zise Marion de îndată ce terminară. 

— Mda, nu întreba, zise Caroline. 

Ea conduse către partea de nord a vastei clădiri şi parcă 
departe de ochii gărzilor. Hangarul era situat la marginea 
aeroportului; reflectoarele montate pe acoperiş iluminau 
întreaga zonă. Mai departe, spre nord, dincolo de mlaştină, 
puteau vedea oraşul Keflavik şi luminile altor aşezări aflate 
pe peninsula Reykjanes. Şi acolo, în depărtare, era 
Reykjavik. Strălucirea oraşului ilumina cerul, dezvăluind cât 
de departe se întindea capitala în prezent către est. 

— Vii? strigă Caroline cu voce joasă, în timp ce Marion 
rămase nemişcat, captivat de privelişte. 

— E frumos, nu-i aşa? 

— Nu suntem aici să admirăm peisajul, i-o trânti Caroline, 
în mod vizibil la capătul răbdării. 

Ea avea, în mod evident, îndoieli. 

— Nu ştiu cum de m-ai convins să fac asta, mormăi ea. 
Sunt o fraieră. Mereu sunt la fel de fraieră. 

Ea îl conduse pe Marion până la o uşă aflată în partea de 
nord a clădirii, care se dovedi că era încuiată. Caroline 
continuă să meargă, dădu colţul în partea de vest, apoi 
goni de-a lungul hangarului, cu Marion pe urmele sale. 
Nişte uşi masive acopereau toată această latură, iar în ele 
erau montate nişte uşi mai mici, pentru personal. Ajungând 
la una dintre aceste intrări mai mici, Caroline încercă uşa. 

Era încuiată şi aceasta. Avea de gând să o pornească mai 
departe, în momentul în care auzi o mişcare înăuntru şi îl 
vâri pe Marion într-o canelură mică, formată acolo unde 
uşile mari se îmbinau. Doi soldaţi se iviră şi se îndreptară 
către celălalt capăt al clădirii. Uşa se rabată în urma lor, 
însă, înainte de a se închide cu un clic, Caroline alergă până 
la ea şi o ţinu. Privi înăuntru - pentru a se asigura că prin 
apropiere nu mai era niciun alt membru al personalului -, 
apoi îi făcu semn lui Marion s-o urmeze. 

Erlendur îl urmări pe Mensalder îndreptându-se către 
camion. Bărbatul schimbă câteva cuvinte cu şoferul, 
aruncând din când în când priviri furişe în direcţia lui 
Erlendur. Tânărul de la casă fugise afară, la toaletă. Când 
se întoarse, Erlendur îl întrebă dacă Mensalder lucra acolo 
de mult timp. 

— Mensi? zise tânărul. De-acum aproape cinci ani, cred. 
Ce... îl cunoşti? 

— Nu, zise Erlendur. Nu prea. Este cunoscut drept Mensi? 

— E de treabă, zise tânărul şi ridică telefonul, care suna 
în spatele tejghelei. 

Erlendur se duse afară şi traversă curtea benzinăriei 
îndreptându-se către Mensalder. In drumul său, trecu pe 
lângă şoferul de camion care se îndrepta spre magazin. 

— E al naibii de frig, comentă şoferul şi se grăbi să intre 
la căldură. 

— Nu am fost complet sincer cu tine, zise Erlendur în 
momentul în care ajunse în raza auditivă a lui Mensalder. 
încerc să aflu ce s-a întâmplat cu fata despre care am 
pomenit. Dagbjört. A dispărut. Sunt detectiv şi reexaminez 
cazul, vorbesc cu oamenii, încerc să aflu nişte răspunsuri. 
Verişoara ta, ROsanna, crede că e posibil ca tu să te fi 
întâlnit cu Dagbjört. Să fi vorbit cu ea. Voiam să ştiu dacă ai 
întâlnit-o vreodată. Asta-i tot. 

Mensalder stătea aplecat deasupra rezervorului de 
benzină, care era montat în partea laterală a camionului. 
Vâri duza pompei în rezervor, îşi şterse nasul cu dosul 
palmei şi evită să se uite la Erlendur. Se comporta de parcă 
detectivul nu era acolo. Erlendur crezu că probabil 
zgomotul pompei diesel îi înăbuşise cuvintele şi veni mai 
aproape de el. 

— Ai vorbit, din întâmplare, cu Dagbjört cu scurt timp 
înainte dispariţia ei? întrebă el, ridicând vocea. 

Bărbatul încă nu răspunse şi îi evita privirea. 

— Mensalder? Va trebui să stai de vorbă cu mine. Nu poţi 

evita chestiunea asta la nesfârşit. 

— N-am nimic să-ţi spun, îl auzi pe Mensalder mormăind. 
Vii aici, pretinzând... vii aici şi... n-am nimic să-ţi spun. 

Erlendur se hotări să o lase mai moale pentru moment. 
Nu peste mult timp, rezervorul se umplu, şi Mensalder 
agăţă duza de pompă, chiar în momentul în care şoferul se 
întoarse. Vorbiră scurt. Şoferul, care, din câte se părea, 
avea cont la benzinărie, se îndrepta spre nord şi intenţiona 
să conducă toată noaptea. Zise la revedere şi camionul se 
îndepărtă cu zgomot, lăsând în urma lui un nor de gaze de 
eşapament. 

Rămaseră amândoi pe loc, în frig. 

— De ce ţi-e frică? întrebă Erlendur. 

— Frică? zise Mensalder. Nu mi-e frică. 

— Ai vorbit cu Dagbjört? 

— Nu i-am făcut nimic, zise Mensalder, cu spatele 
împotriva vântului. 

— Ai vorbit cu ea? 

— De ce mă întrebi asta? Crezi că i-am făcut ceva rău 
fetei? E curată nebunie asta. Curată nebunie! Nu ştiu ce ţi-a 
spus ROsanna, însă dacă afirmă... dacă afirmă... nu-mi vine 
să cred. Pur şi simplu, nu-mi vine să cred... 

— Îţi aminteşti când a dispărut Dagbjört? Îţi aminteşti că 
a fost căutată? 

— Da, îmi amintesc. Ştiam că era la aceeaşi şcoală cu 
R6sanna. 

— Însă nu ştii ce i s-a întâmplat? 

— Eu? Nu. Nu ştiu de ce crezi că ar trebui să ştiu. Nu 
înţeleg toate aceste întrebări. 

— Ai fost la ea acasă. ` 

— M-am dus să iau discurile de la ea, zise Mensalder. li 
împrumutasem câteva Rósannei, pentru că avea de gând 
să se întâlnească cu prietenele ei. Unele fete de la şcoala ei 
aveau o reuniune. Insă... 

— Ce? 

— Eu le vândusem deja, înţelegi? Nu mai erau ale mele 
ca să le pot împrumuta. | le promisesem unei fete pe care o 
cunoşteam. Doris Day, Dean Martin, discuri de genu’ ăsta. 

În timp ce vorbeau, porniseră înapoi spre magazin, 
adăpostindu-se înăuntru. Mensalder începu să-i 
povestească lui Erlendur despre banii în plus pe care 
obişnuia să-i facă din contrabanda cu lucrurile la mare 
căutare, luate de la bază. Se folosise de vechiul său 
automobil Morris ca să transporte mărfurile, fiind atent să 
ia în maşină doar cantităţi mici pe rând. Dacă era prins de 
vameşii de la poartă - lucru care uneori se întâmpla -, 
putea pretinde că erau ale lui. Cumpăra o gamă largă de 
haine - blugi, chiar şi costume - direct de la militari şi îşi 
achiziţionase şi majoritatea discurilor sale în acest fel. Cu 
dolarii pe care îi câştiga putea cumpăra aparate 
electrocasnice de la magazinele de la bază. Prăjitoarele de 
pâine erau în mod special căutate. 

Şi pentru că se înţelegea bine cu bucătarii de la popotele 
militarilor, reuşea să facă rost de carne de vită pe care o 
vindea la restaurantele din Reykjavik sau membrilor 
propriei sale familii. Făcuse repede o sumă frumuşică din 
piaţa neagră, până ce, în cele din urmă, norocul îl părăsise; 
fusese prins de două sau trei ori la rând şi îşi pierduse 
slujba. 

Intr-o zi, pe vremea când afacerea lui era încă 
înfloritoare, ROsanna venise să-l vadă şi îl întrebase dacă 
avea discuri noi pentru ea. Îl mai întrebase şi înainte 
chestia asta, aşa cum o făcuseră şi alţi membri ai familiei 
sale; el chiar luase comenzi pentru anumite discuri, la fel 
cum reuşise odată să facă rost şi de un costum din trei 
piese, măsura potrivită, pentru un prieten, şi de o pereche 
de pantofi de piele. Cea mai mare cerere era pentru 
ultimele discuri venite din America şi aşa se întâmplă să 
aibă patru discuri în maşină pe care nu le livrase încă. | le 
dădu Rosannei cu împrumut. Insă ea uitase să i le aducă 
înapoi acasă de la petrecere şi, pentru că el se grăbea să le 
recupereze, iar ea pleca din oraş, verişoara lui îi dăduse 
adresa lui Dagbjört, pentru ca el să poată trece pe la ea şi 
să şi le ia singur. 

— A fost foarte drăguță şi mi-a dat discurile, apoi mi-am 
luat la revedere. 

— Era singură acasă? 

— Cred că da. Cel puţin eu am vorbit doar cu ea. 

— Şi asta a fost tot? întrebă Erlendur. 

— Da. Asta a fost tot. Şi următorul lucru pe care l-am 
auzit a fost că se organizase o mare căutare a ei şi că 
R6sanna mi-a spus că dispăruse. Dispăruse în neant, în 
drum spre şcoală. 

— l-ai spus Rosannei că ai vorbit cu Dagbjort? 

— Nu cred, zise  Mensalder. Nu-mi amintesc. Cu 
siguranţă, ti-ar fi spus. 

— Da, zise Erlendur. 

— M-a întors pur şi simplu pe dos - îmi pare rău de asta - 
atunci când mi-am dat seama de adevăratul scop al vizitei 
tale aici, ce voiai de la mine... m-a întors pur şi simplu pe 
dos, după cum ai văzut. Fără îndoială, chestia asta te face 
să te gândeşti că aveam ceva de ascuns, însă te asigur 
că... e pur şi simplu... când te comporţi aşa ascuns, este 
puţin cam stresant. 

— Nu văd de ce este un subiect atât de incomod pentru 
tine, dacă nu te-ai întâlnit decât o dată cu ea, atunci când 
te-ai dus la ea acasă ca să-ţi iei discurile. 

— Nu, bineînţeles, însă am fost bulversat. M-am gândit 
din când în când la ea, pentru că a dispărut atât de brusc la 
scurt timp după ce m-am întâlnit cu ea şi n-am spus 
niciodată poliţiei, pentru că n-am văzut în ce fel ar fi fost 
acest lucru relevant - tot nu văd. Apoi ai apărut tu... de 
parcă ai fi fost o fantomă din trecut... şi ai început să mă iei 
la întrebări în legătură cu ea. 

— Nu e de mirare că ai fost luat prin surprindere, zise 
Erlendur, făcând un efort ca să pară înţelegător. Mai e ceva 
de adăugat la povestea ta? 

— Nu cred, zise Mensalder. Nu ştiu ce altceva ar putea fi. 

— Eşti sigur de asta? 

— Da. Asta-i tot. Am luat discurile şi le-am dus acasă la 
prietenul meu. Sfârşitul poveştii. 

Erlendur îl studie pe Mensalder: ochii inexpresivi de sub 
şapca inscripționată cu sigla benzinăriei, geaca groasă; 
umerii care păreau să se fi lăsat mai în jos în timp ce 

conversaţia continua; mirosul de motorină şi ulei de ungere 
care i se agăţase de haine. 

— Am senzaţia că mă minţi. 

— Nu, nu te mint, zise Mensalder. Jur că nu te mint! De 
ce...? 

— Din cauza felului în care ai reacţionat, zise Erlendur. 

— Dar încerc să-ţi spun de ce eu... că toată chestia asta 
m-a întors pe dos când ai început să vorbeşti despre ea. 

— Asta nu-i tot. Chiar înainte de a dispărea, Dagbjört i-a 
spus cuiva că voia să ştie dacă tu îi puteai face rost de nişte 
discuri. Sunt gata să pariez că a adus asta în discuţie, 
atunci când ai fost la ea. Ea a pomenit de tine în mod 
special. Bănuiesc că ai fost fericit să o ajuţi. Erai obişnuit să 
faci rost de lucruri pentru unii şi alţii. Îţi plăcea, după câte 
se pare. Scoteai şi un profit frumuşel din asta. Deci nu pot 
să nu mă întreb de ce nu te-ar fi întrebat Dagbjört asta, 
atunci când te aflai în pragul uşii ei. Şi nu-mi pot închipui de 
ce ai fi refuzat-o. 

— Ea n-a pomenit nimic de genu' ăsta, insistă Mensalder. 

— Eşti sigur că voi doi n-aţi aranjat altă întâlnire? 

— Da, destul de sigur. Absolut. N-am făcut nimic de 
genul ăsta. 

— Deci nu te-a rugat să-i cumperi nişte discuri? 

— Nu, nu m-a rugat sau... poate am uitat. Mă zăpăceşti. 
Însă cu siguranţă n-am aranjat niciodată să ne întâlnim, aşa 
cum insinuezi. N-am mai văzut-o niciodată după aceea. 
Niciodată. Am văzut-o doar o dată, şi ăsta-i adevărul. 
Adevărul adevărat! 

— Deci nu te-ai întâlnit cu Dagbjört? 

— Nu. 

— Nu s-a urcat în maşina ta atunci când a dispărut? 

— Nu, jur! 

— În regulă, zise Erlendur. Nu cred că ajungem undeva în 
felul acesta. Vom vedea ce vei avea de spus când poliţia va 
veni să te aresteze. Îţi dai seama că va trebui să-i anunţ. Îţi 
dai seama, nu-i aşa, Mensalder? 

— Nu văd de ce trebuie să iei măsuri. De ce nu mă crezi. 
Nu m-am atins de ea. Nu înţeleg de ce reacţionezi aşa. Pur 

şi simplu, nu pricep. 

— Nu, bine, vom vedea. Poate colegii mei vor face mai 
multe progrese în ceea ce te priveşte. i 

Erlendur traversă curtea şi se îndreptă spre maşină. In 
clipa în care părăsi adăpostul, vântul îşi înfipse ghearele în 
el, cuprinzându-i tot trupul într-o îmbrăţişare îngheţată. 
Găsi cheile şi se pregătea să deschidă uşa maşinii, în 
momentul în care auzi o voce care îl striga. Nu reuşea să 
distingă cuvintele şi nici nu-i mai păsa. Il strânsese pe 
Mensalder cu uşa cât de tare putuse şi storsese prea puţine 
de la el. Amenințarea că se va duce la poliţie fusese una 
deşartă: n-avea dovezi concrete împotriva bărbatului. 
începuse, în loc de asta, să se gândească să meargă cu 
maşina direct spre bază şi să încerce să dea de urma lui 
Marion şi a lui Caroline şi să afle cum decurgeau lucrurile. 
Spera din tot sufletul că femeia era bine şi că nu se 
expusese niciunui risc colaborând cu ei. 

Din nou, crezu că aude o voce. 

— ...h-a mai apărut niciodată, reuşi să surprindă el 
înainte ca vântul să acopere restul cuvintelor. 

Erlendur se întoarse. 

— Ce ai spus? 

— N-a mai apărut niciodată, strigă Mensalder, privind 
nervos în jurul său, ca şi cum n-ar fi vrut ca altcineva să 
audă. 

Erlendur închise uşa maşinii şi se duse înapoi la el. 

— Ce spui? 

— Am aşteptat-o cu discurile mai bine de o jumătate de 
oră, însă după aceea a trebuit să plec către Keflavik, zise 
Mensalder. Nu a mai venit să se întâlnească cu mine. A zis 
că o să vină, însă n-a venit. 

— Te referi la Dagbjört? 

— Da, la Dagbjört. Apoi am auzit că a dispărut şi n-am 
spus nimănui despre asta pentru că n-am văzut ce legătură 
avea cu mine. 

Mensalder îşi cobori privirea. 

— N-am văzut ce legătură avea cu mine. 

Acomodându-se repede cu întunericul din hangar, Marion 
o urmă pe Caroline în direcţia uriaşei platforme de lucru, 
care se înălța înspre grinzi. Nu mai era altcineva prin 
preajmă şi singura lumină era aceea care provenea de la 
becurile fluorescente aflate de-a lungul pereţilor laterali. 
Nimeni nu părea să lucreze la momentul actual. Marion 
distinse la celălalt capăt al hangarului ceea ce păreau a fi 
două aeronave de luptă. Pe podea, de-a lungul pereţilor din 
dreapta, zăceau diverse piese de avioane. Un motor de 
avion stătea suspendat de un scripete. 

Marion măsură din priviri schela, înaltă cât un bloc. 
Aceasta consta din numeroase platforme de oţel asamblate 
unele într-altele, având o scară în mijloc, ce oferea acces la 
ultimul nivel. Accesoriile instalatorilor fuseseră înlăturate, 
deoarece aceştia îşi terminaseră treaba. Marion socoti că, 
dacă Kristvin căzuse de pe schelă, era posibil să fi existat 
probe pe caldarâmul de dedesubt, însă betonul era atât de 
murdar, de pătat de ulei şi de îmbâcsit de la murdăria care 
se acumulase de-a lungul anilor, încât în lipsa unei analize 
medico-legale adecvate ar fi imposibil de determinat, dacă, 
pe undeva pe acolo, se afla sângele lui Kristvin. In 
momentul de faţă n-aveai cum să-ţi dai seama. 

În hangar totul era liniştit. Caroline rămase neclintită, 
ascultând şi privind în jurul ei în semiobscuritate, atentă 
precum un animal sălbatic. Doar când fu absolut sigură că 
erau singuri, îi făcu semn lui Marion să o urmeze în sus pe 
scară. Începu să urce încet, treaptă cu treaptă. 

— Sper că n-ai rău de înălţime, şopti Marion. 

— Mi-a fost întotdeauna o frică în draci de înălţime şi de 
zborul cu avionul, însă acum mi-e doar o frică în draci, şopti 
Caroline la rândul ei. 

Cu toate astea, ajunse în vârf surprinzător de repede, 
Marion urmând-o îndeaproape. Se ridicară pe platformă, 
simţindu-şi picioarele tremurându-i ca o gelatină, din cauza 
efortului. De sus, hangarul se vedea bine. 

— Locul ăsta nu-i păzit? întrebă Marion cu voce joasă. 

— Aşa aş fi crezut. 

— N-ai mai fost niciodată aici? 

— Nu, n-am avut niciodată motive să vin aici. Nu ştiam 
cât de mare este. 

— Este de-a dreptul surprinzător. 

Marion măsură platforma din priviri. Era împrejmuită din 
toate laturile de o balustradă de un metru şi ceva înălţime. 
Noul sistem antiincendiu se afla chiar în faţa lor. De ţevi, 
care mergeau de-a lungul grinzilor de oţel, aspersoarele 
aurii atârnau ca nişte decoraţiuni de Crăciun colosale. Mai 
erau şi două platforme mai mici pe roţi, care ajungeau chiar 
până la tavan. Marion presupuse că instalatorii trebuie să fi 
stat pe acele platforme, atunci când fixaseră ţevile de apă 
de grinzi. 

— Crezi că aici depozitează bombe? întrebă Marion. 

— N-aş şti unde, zise Caroline, măsurând cu privirea 
spaţiul extrem de gol. Poate că le ţin în alte hangare sau la 
subsol. 

— N-ar trebui să fie depozitate într-un loc uşor accesibil 
pentru a fi încărcate? Viteza nu e obiectivul principal în 
acest caz? 

— Sigur că da. Poate Kristvin le-a văzut aici şi de atunci 
au fost mutate. E posibil ca nici măcar să nu mai fie în 
hangar. 

— E adevărat. 

— E posibil ca Kristvin să fi căzut de aici? întrebă 
Caroline, aruncând prudent o privire peste marginea 
schelei. Ar fi o căzătură a naibii de urâtă. Îmi dă amețeli. 

— Ar fi murit pe loc, zise Marion. Asta-i clar. Nimeni n-ar 
fi supravieţuit unei căzături ca asta, direct pe podeaua de 
beton. Asta ar explica fără doar şi poate rănile. Am mers tot 
timpul pe presupunerea că acestea au fost rezultatul unei 
căzături de la o înălţime foarte mare. 

— Ce să fi făcut el aici sus? şopti Caroline. Schela asta a 
fost folosită doar pentru instalarea sistemului antiincendiu 
şi presupun că toţi cei care au lucrat aici sunt islandezi. 
Desigur ar fi la fel de posibil ca între localnici să se fi iscat o 

ceartă care să fi sfârşit prost? 

— Dar cei care au lucrat aici sus susţin că nu l-au 
cunoscut pe Kristvin, zise Marion, cu toate că, fireşte, există 
posibilitatea ca ei să mintă. Însă n-am găsit nicio legătură 
evidentă. Nu, cred că e posibil ca el să fi fugit până aici, 
sus. Ca să se ascundă. 

— Acesta ar fi ultimul loc unde s-ar fi putut ascunde, zise 
Caroline, aruncând din nou o privire agitată peste marginea 
balustradei. 

— Nu prea cred că a avut de ales. Dacă încerca să scape. 

— Poate că cineva a crezut că acesta ar putea fi un loc 
bun de întâlnire, zise Caroline - mai ales, dacă avea de 
gând să-l împingă pe Kristvin de aici. 

— Bănuiesc că ar fi fost de aici, atunci, zise Marion, 
îndreptându-se către marginea platformei unde se afla o 
breşă îngustă, cu o lăţime nu mai mare de vreo doi metri, 
separându-se de peretele de nord a hangarului. 

Era de asemenea şi cea mai departe de lumină. Marion 
privi în jos către podea. 

Caroline era departe de a fi fericită acolo sus şi 
sentimentul se intensifica şi mai tare pe măsură ce 
minutele treceau. Nu minţise când spusese că ura înălțimile 
şi era evident că nu prea avea puterea să privească în jos. 
Îşi trecu o mână de-a lungul balustradei. 

— N-ar fi o problemă să împingi pe cineva peste asta. 
Nici măcar n-ar fi nevoie de luptă. Doar un brânci serios. 

— Legistul a zis că mai mult ca sigur a primit o lovitură în 
cap înainte de căzătură, zise Marion. 

— Bine, zise Caroline. Deci s-a întâmplat în felul următor: 
Kristvin îşi bagă nasul unde nu-i fierbe oala, căutând 
probabil proiectile din Thule. Sau vine să se întâlnească cu 
un bărbat care i-a promis informaţii, poate chiar să-i arate 
proiectilele. Dacă a avut vreun alt motiv ca să se afle aici, 
nu ştim care a fost acela. Apoi fie ceva se întâmplă şi-l 
obligă pe Kristvin să caute refugiu aici sus, fie ei se 
întâlnesc aici sus ca să vorbească. Eu n-aş fi consimţit 
niciodată la asta, însă nu sunt Kristvin. Se ceartă. Kristvin e 
lovit în cap şi cade de pe platformă. 


= 240 — 


— Cine să fi fost aici sus cu el? 

— Wilbur Cain? 

— Deci totul se rezumă la prezenţa armelor nucleare din 
Thule? 

— Aşa se pare, zise Caroline. 

— Mai bine am pleca de-aici, zise Marion, încercând 
balustrada în mai multe locuri pentru a verifica dacă era 
slăbită. Nu-i nimic de văzut aici sus. Voi încerca să iau nişte 
mostre de pe podeaua de lângă perete, apoi e mai bine ne 
cărăbăânim de-aici. 

— Dumnezeule, aş fi fericită să coborâm! zise Caroline. 

— Te afectează, nu-i aşa? zise Marion, aplecându-se 
peste balustradă. 

— Nu suport. În cele mai cumplite coşmaruri visez că mă 
prăbuşesc de pe o stâncă şi că nu mă salvează nimeni. 

— Ar trebui să-ţi găseşti un bărbat, zise Marion într-o 
încercare de a mai destinde atmosfera. 

— Mada, corect, zise Caroline. A 

Ea începu să coboare scara, cu Marion chiar în urma ei. În 
scurt timp, uşurată, stătea din nou cu picioarele înfipte pe 
teren sigur. Marion se duse după colţul schelei, până la 
peretele de nord, şi îşi întinse gâtul în sus, încă minunându- 
se de înălţimea la care se afla tavanul. Apoi ea îl strigă cu 
voce joasă şi Marion văzu că arăta înspre nişte pete ce 
împroşcaseră baza peretelui. Apropiindu-se, Marion se lăsă 
pe vine, identifică patru pete întunecate şi încercă una cu 
degetul. 

— E vopsea? întrebă Caroline. 

— Nu sunt sigur. 

— Ar trebui să iei o mostră. 

— E posibil să n-aibă deloc de-a face cu Kristvin, zise 
Marion. Probabil că e prea târziu pentru a aduna dovezi de 
aici. 

Cu toate astea, Marion răzui urmele cu un cuţit şi 
înfăşură mostra respectivă într-o batistă. Apoi se ridică, 
calculă poziţia petelor în raport cu schela şi se duse să 
examineze podeaua, căutând urme de sânge care era 
posibil să fi stropit şi peretele. Însă era imposibil să-ţi dai 

seama dacă mizeria adunată acolo era sau nu sânge. 

— Ar trebui să plecăm de-aici, mormăi Caroline. 

— Martinez a făcut un comentariu despre Joan şi soţul ei, 
Earl, când am vorbit la bar, zise Marion distras. Am uitat să- 
ţi spun. Apropo, cred că în Martinez ai un prieten mai bun 
decât crezi. 

— Ce insinuezi? 

— Nu... nu te-a frapat? 

— Ce-a spus mai exact? Şi încetează să mai încerci să te 
amesteci în viaţa mea privată. 

— Credea că Earl le furniza droguri islandezilor, zise 
Marion. Şi dacă cumva Kristvin a cumpărat marijuana de la 
el? 

— Şi s-a culcat cu nevastă-sa? 

— N-ar fi mai bine să mai vorbim o dată cu ea? 

— Da. Cu toate că e o târfă. 

— Şi ce zici de arme? Ar trebui să aruncăm o privire cât 
timp suntem pe-aici? Să vedem dacă putem găsi ceva din 
Groenlanda? Din Thule? 

— Mă îndoiesc foarte tare că ar fi depozitate aici, dacă 
încearcă să le ascundă, şopti Caroline, începând să se 
îndrepte către uşă. Pe-aici se vântură prea multe persoane. 
Se poate să fie în altă parte în bază. Haide, trebuie să 
plecăm naibii de-aici. 

Mensalder rămase la adăpostul magazinului benzinăriei 
şi îl privi nervos pe Erlendur. Dezvăluise în cele din urmă 
secretul despre care nu îndrăznise să sufle o vorbă mai 
bine de un sfert de secol. 

— N-a apărut niciodată la întâlnire, repetă el, ca şi cum 
era vital ca acest lucru să fie înţeles. 

Cel mai vital aspect al întregii poveşti. 

Erlendur putea vedea cât de dificil era pentru el, cum 
stătea acolo, cu umerii lăsaţi, lângă perete, abia încercând 
să-şi ridice ochii din asfalt. Celălalt lucrător îşi făcu apariţia 
de după colţ. 

— Mensi! strigă el pe un ton autoritar. Grăbeşte-te să-i 
serveşti pe aceşti clienţi! Nu pot face eu tot. 

Se uită urât la amândoi, apoi dispăru înapoi în magazin. 

— Vin, zise Mensalder istovit, ochii îi zăboviră puţin pe 
chipul lui Erlendur, apoi se îndepărtară din nou. Trebuie să 
mă crezi. N-a apărut niciodată la întâlnire. 

— Când scapi de-aici? întrebă Erlendur. 

— Într-o oră şi ceva. 

— Mai rămân pe-aici, zise Erlendur. Trebuie să-mi arăţi 
unde ai aşteptat-o. Faci asta? 

Mensalder încuviinţă din cap şi privi înspre pompe. Trei 
maşini aşteptau să fie servite. 

— Nu m-am atins de ea, zise el. Nu trebuie să crezi că am 
făcut asta. 

— Stăm de vorbă într-o oră. 

Erlendur se întoarse în maşină ca să aştepte ca 
benzinăria să se închidă. Porni căldura, înfrigurat din cauză 
că stătuse după Mensalder în vântul rece, şi ascultă ştirile 
la radio. Căutarea bărbaţilor din ţinutul nordic continua. Un 
purtător de cuvânt al echipei de salvare declarase că în 
mlaştinile Eyvindarstadir, condiţiile se îmbunătăţiseră mult. 
Zăpada acoperise orice urmă, aşa că era dificil de estimat 
încotro merseseră cei doi prieteni, însă acum, cel puţin, 
vântul încetase şi era lună plină. 


Sa 


Erlendur îl privi pe Mensalder ocupându-se de maşini. 
Mişcările lui păreau chiar mai greoaie decât înainte, nu mai 
schimba amabilităţi cu şoferii şi evita cu grijă să mai 
privească în direcţia lui Erlendur. Pentru că se apropia ora 
închiderii, traficul se mai linişti şi, în cele din urmă, luminile 
de la pompe se stinseră, iar Erlendur îl văzu pe colegul lui 
Mensalder închizând uşa magazinului. Cei doi bărbaţi ieşiră 
din benzinărie, îşi spuseră noapte bună şi, după un scurt 
moment de ezitare, Mensalder se îndreptă spre locul unde 
stătea Erlendur în maşină. Erlendur cobori geamul maşinii. 

— Gata? întrebă el. 

— Trebuie să facem asta? zise Mensalder. Nu ţi-am spus 
destule? 

— Nu mi-ai spus nimic, zise Erlendur. Hai să terminăm 
odată cu asta. Cu cât mai repede cu atât mai bine. 

— Dar nu s-a întâmplat nimic... nu ştiu ce vrei, se 
smiorcăi Mensalder. Ea n-a venit şi nu ştiu... 

— Ai maşină? 

— Da. 

— Las-o aici! Haide, grăbeşte-te! Nu scapi de asta, 
Mensalder. Ai făcut asta mult prea mult timp. 

Mensalder încă ezita. Însă, când în cele din urmă realiză 
că Erlendur n-avea de gând să renunţe, ocoli maşina prin 
faţă şi se urcă pe locul din dreapta. Erlendur porni, 
îndreptându-se către partea de vest a oraşului. Merseră în 
tăcere tot drumul, cu excepţia momentelor când Mensalder 
dădea indicaţii, şi foarte repede ajunseră în locul unde 
pretindea că ar fi aşteptat-o în maşină pe Dagbjört în acea 
dimineaţă fatidică. Nu era departe de bazinul de înot 
Vesturbaer, unde se aflase odinioară Camp Knox. Vântul 
încetase şi valuri fierbinţi de aburi se ridicau de la piscina în 
aer liber, amintindu-i lui Erlendur de vremurile în care 
stătuse lângă laguna de un alb lăptos din Reykjanes, 
privind norii de vapori dispersându-se deasupra centralei 
geotermale. 

— Opreşte, zise Mensalder. Cam pe-aici a fost. De-atunci 
s-au construit toate aceste case şi bazinul, bineînţeles, însă 
aici e locul unde am parcat şi am aşteptat-o. 

— De ce nu te-ai dus pur şi simplu la ea acasă? întrebă 
Erlendur, oprind motorul. De ce atâtea secrete? 

— N-a vrut să vin la ea acasă. Nu voia ca părinţii ei să 
ştie... că îşi cheltuia banii pe discuri. Avea de gând să 
spună că le împrumutase. Mă rog, eu făceam bişniţă şi nu 
doream să atrag atenţia asupra acestui lucru. Imi 
petrecusem noaptea în oraş şi mă întorceam în Keflavik în 
acea dimineaţă, aşa că îmi convenea de minune. 

— Ea a sugerat locul? 

— Da, cred... din câte îmi amintesc. 

— Spune-mi ce s-a întâmplat. 

Mensalder purta încă geaca de lucru, însă îşi dăduse jos 
gluga şi îşi scosese şapca, şi Erlendur văzu că acum părea 
mult mai bătrân decât era în realitate. Era din cauza 
obrajilor căzuţi şi a părului cărunt, însă, în mare, toate 
acele riduri adânci din jurul gurii şi ochilor creau această 
impresie. Mensalder îşi cobori privirea şi îşi frecă mâinile în 
timp ce spunea din nou că voia discurile repede înapoi, 
pentru că le promisese altcuiva şi că Râsanna sugerase ca 
el să meargă să le ia chiar el de la prietena ei, Dagbjört; era 
sigură că n-ar fi nicio problemă. Aşa că se dusese la ea 
acasă, le luase şi vorbise puţin cu Dagbjört. Era singură 
acasă şi îl întrebase dacă putea să-i facă rost şi ei de nişte 
discuri. Voia şi nişte blugi americani, dacă găsea. Ea Îi 
spusese măsura. Însă voia în primul rând ultimele hituri. El 
îşi amintea bine artiştii pe care îi pomenise: Billie Holiday, 
Nat King Cole, Frankie Laine. 

Nu mult după aceea, el făcuse rost de două discuri ale lui 
Billie Holiday, de la un caporal cu care făcea uneori afaceri, 
şi de unul al lui Frankie Laine, de la unul dintre magazinele 
armatei. Avusese mai puţin succes cu blugii. Cumpărase, cu 
dolarii pe care îi avea, de la un magazin de la bază, o 
pereche care era puţin mai mare decât măsura pe care o 
voia Dagbjört. Cu toate că măsura nu era bună, îi 
cumpărase oricum, pentru că ştia că putea cu uşurinţă găsi 
un alt cumpărător în oraş. Mai cumpărase şi un pardesiu 
frumos drept cadou aniversar, pentru maică-sa. 

Dagbjört îi dăduse numărul ei de telefon şi chiar ea 

răspunsese la telefon, atunci când el o sunase. Tipul îi 
zisese că putea trece pe la ea pe-acasă în acea seară, însă 
se dovedi că era ocupată şi, oricum, că ar prefera să ţină 
combinaţiile lor departe de casă. Când el zise că trebuia să 
se întoarcă la bază devreme a doua zi dimineaţă, ea întrebă 
dacă se puteau întâlni în faţa Colegiului pentru Fete. El 
simţi că acest lucru ar fi cam bătător la ochi, aşa că se 
înţeleseră să se întâlnească mai aproape de casa ei, lângă 
Camp Knox, şi că el o va duce cu maşina restul drumului 
către şcoală. 

Sosise mai devreme decât intenţionase şi parcase 
maşina aşa cum stabiliseră, într-un loc care pe atunci era 
puţin mai ferit. Acum, bineînţeles, acel loc e înconjurat de 
case. Avea discurile la el şi blugii, cu toate că nu erau 
măsura care trebuia. Intenţiona să-i dea Râsannei, dacă 
Dagbjört nu-i voia. 

Timpul trecea şi nu se vedea nici urmă de Dagbjört. 
Rememoră conversaţia lor, poate că nu înţelesese bine sau 
poate că îl aştepta în alt loc. El nu cunoştea zona foarte 
bine, deoarece crescuse în partea de est a oraşului, însă 
indicaţiile ei fuseseră atât de simple şi clare, încât era sigur 
că acela era locul. După ce trecuseră cincisprezece minute 
peste ora stabilită, el pornise motorul şi plecase. 

— ţi jur, zise Mensalder, n-a apărut. 

— Şi te aştepţi ca eu să cred povestea asta? zise 
Erlendur, care rămăsese tăcut cât timp vorbise celălalt 
bărbat. 

— Da, bineînţeles, zise Mensalder. Pentru că aşa a fost; 
nu mai e nimic altceva de spus. Eu pur şi simplu am făcut 
ce m-a rugat şi am aşteptat-o, însă, dacă n-a apărut, am 
plecat spre bază. Următorul lucru pe care l-am auzit a fost 
că se organizase o mare căutare a ei peste tot în Reykjavik. 

— Şi n-ai făcut nimic ca să ajuţi? 

— Nu, eu... 

— N-ai zis nimănui că ai vorbit cu ea. Că ai aşteptat-o în 
acea dimineaţă. N-ai încercat să-i ajuţi familia. Sau pe alţii 
care au fost devastaţi de acel incident. Ceva în legătură cu 
asta nu se leagă, Mensalder. Mă minţi. Sau nu-mi spui tot 

adevărul. Nu ştiu în ce fel, însă cred că ai avut un rol în 
dispariţia ei. Haide, recunoaşte! 

Mensalder nu răspunse. 

— Nu crezi că e timpul, după toţi aceşti ani? zise 
Erlendur. Că e timpul să încetezi să mai încerci să te 
ascunzi? 

Joan vru să le trântească uşa în nas, în momentul în care 
văzu cine erau cei doi vizitatori, însă Caroline împinse tare 
în direcţie opusă şi femeia se împletici. Caroline dădu buzna 
înăuntru, iar Marion, în urma ei, închise uşa. O duhoare 
înţepătoare de canabis umplea apartamentul, iar la 
magnetofon se auzea o muzică liniştitoare şi hipnotică. 
Lumina de la bucătărie era aprinsă, luminând slab holul. 
Lumânări ardeau în camera de zi. 

— Plăcut, zise Caroline. 

— leşi dracului afară de-aici! strigă Joan. N-ai niciun drept 
să vii aici. Şi cine e ciudatu' care e cu tine? 

— Păstrează un limbaj civilizat, i-o trânti Caroline. 

— leşi afară, târfă! 

— Credeam că drogurile trebuie să te facă amabilă şi 
veselă, zise Caroline, măsurând apartamentul din priviri. Se 
pare că la tine nu funcţionează. Unde-i soţul tău? Încă nu s- 
a întors? 

— N-am nimic să-ţi spun, zise Joan. Am să sun la poliţie. 
O să te bage la închisoare. Nu poţi pătrunde aici aşa, cu 
forţa. 

— Nu ţi-e teamă că o să-ţi confiscăm drogurile? 

Joan se opri, confuză. Uitase că Caroline era în poliţie şi 
se zgâi derutată la banderola ei. 

— Ce-ar spune Earl? întrebă Caroline. Dacă poliţiştii îi 
confiscă toate porcăriile astea? 

— Nu ştiu despre ce vorbeşti, zise Joan. Ce porcării? 

— Chestiile pe care Kristvin le cumpăra de la el, interveni 
Marion. 

— Kris? 

— Nu-i aşa că Earl îi furniza marijuana? zise Marion, 
vorbind cât putea de clar pentru ca Joan să priceapă despre 
ce era vorba. 

— Îi foloseşti drogurile? întrebă Caroline. 

— Nu, eu... 

— Ai recunoscut că te-ai culcat cu Kristvin, zise Caroline. 

Ai recunoscut că l-ai înşelat pe Earl cu Kristvin. Trebuie să 
ştim, dacă Earl a aflat. Trebuie, de asemenea, să ştim dacă 
Kristvin îi datora bani şi dacă a avut probleme să-l 
plătească. Ne poţi spune ceva în legătură cu asta? 

Joan ascultă plictisită. Privirea ei se mişca înainte şi 
înapoi, de la Caroline la Marion, de parcă încerca să-şi dea 
seama ce dusese la această intruziune violentă în 
apartamentul ei şi în ce fel avea legătură cu aventura ei cu 
Kristvin şi cu moartea sa. 

— Earl nu s-a atins de el, zise ea în cele din urmă, 
crezând că găsise rezolvarea. 

— Kristvin a cumpărat droguri de la el? întrebă Marion. 

— Ce droguri? 

— Chestia pe care o fumezi acum, fată, zise Caroline. 

— Soţul tău e dealer? întrebă Marion. 

— Eu... nu ştiu despre ce vorbiţi, zise Joan. 

— Bine, zise Caroline. Atunci mai bine vii cu mine să 
stăm de vorbă la secţia de poliţie. 

— La secţia de poliţie...? Nu, este... eu... nu pot spune... 
nu trebuie... nu trebuie să vorbesc despre asta. Va trebui 
să-l întrebaţi pe el. Eu nu ştiu nimic. Absolut nimic. 

— Mai bine vii cu mine, repetă Caroline. 

— Ce mai face sora lui? întrebă Joan brusc. 

— Sora lui Kristvin? 

Joan încuviinţă. 

— Ce ştii despre ea? Ţi-a spus despre ea? 

— Ştiu că e bolnavă. De aceea avea nevoie de iarbă. 

— Vrea să ştie ce s-a întâmplat cu fratele ei, zise Marion. 
Crede că a murit pentru că încerca să facă rost de droguri 
pentru ea. Se simte vinovată. Ştim că Kristvin a cumpărat 
marijuana de la cineva de aici de la bază. Earl a fost acela? 

— Stai puţin, zise Caroline. Mi-ai spus că nu ştiai că 
Kristvin folosea marijuana. Acum brusc ştii totul despre sora 
lui şi de ce avea nevoie de droguri. In legătură cu ce 
altceva ai mai minţit? Tot ce-ai spus e o minciună? 

— Ţie tacă-ţi fleanca! Nu mint. 

— Earl era în ţară când a murit Kristvin? întrebă Caroline. 

Joan nu răspunse. 

— N-am avut timp să verific, îi spuse Caroline lui Marion. 
Joan a afirmat că el nu era la bază în ziua în care Kristvin a 
fost ucis. Însă n-am verificat încă. Nu poţi să crezi un 
cuvânt din ce spune această femeie. 

— Ba sigur că poţi! protestă Joan. 

— Soţul tău era în ţară? întrebă Marion, venind mai 
aproape de Joan. 

— A avut zbor în acea seară sau noapte. Nu era în ţară. 
Sunt sută la sută sigură de asta. 

— Seară sau noapte? Ce noapte? 

— În noaptea în care Kris a fost aici. 

— Juri că Kristvin a plecat de la tine înainte de miezul 
nopţii, în jur de ora unsprezece. Earl plecase sau nu din tară 
atunci? 

— Earl a plecat în jur de ora şase după-amiază. L-am 
sunat pe Kris imediat după ce a plecat şi... nu-mi amintesc 
exact... era în aceeaşi zi. Earl plecase. 

Joan intră în camera de zi. Părea să fi renunţat să se mai 
plângă în legătură cu intruziunea lor şi încetase să se mai 
răstească la Caroline. Luă loc în lumina blândă a 
lumânărilor. O undă de oboseală îi traversa chipul şi 
rămase privind în tăcere şi absent flacăra lumânărilor, cu 
peruca ă la Dolly Parton stându-i cam strâmb pe cap. 

— Încotro a zburat? întrebă Caroline. Ştii? 

— S-a dus în Groenlanda. Sunt sigură că plecase deja 
când Kris a venit la mine. Earl nu ştie de noi. Nu ştie nimic. 
Plecase. 

— Unde anume în Groenlanda? 

— Nu-mi amintesc cum se numeşte. Mereu uit. 

— Thule? 

— Da, Thule, asta e, zise Joan, privind-o pe Caroline 
întrebător. Cum de ai ştiut? Eu ţi-am spus? 

— Avem o staţie aeriană mare la Thule, zise Caroline. Ai 
idee ce face acolo? 

— Nu. Earl nu vorbeşte prea mult de chestia asta. Nu 
prea vorbeşte cu mine. Ştii, nu-mi spune nimic. Nu se 
poartă frumos cu mine. Nu e ca Kris. El era diferit. El era... 

Cuvintele ei se stinseră şi Caroline se aşeză lângă ea. 

Într-un colţ se afla un televizor şi o mică bibliotecă ce 
conţinea romane de dragoste şi polițiste în format de 
buzunar de scriitori renumiţi. Vreo două romane de Danielle 
Steels se aflau pe măsuţa de cafea. Insă aproape niciun 
ornament. Doar un poster AC/DC mare pe unul dintre pereţi 
şi o fotografie de nuntă a lui Joan şi Earl pe o masă. Marion 
observă o colecţie de cuțite de vânătoare într-o vitrină şi 
presupuse că erau ale lui Earl. Probabil că îi plăcea să 
vâneze când se afla acasă, în America. Cuţitele păreau 
foarte bine ascuţite, suficient de tare pentru a îndepărta cu 
ajutorul lor blana vânatului de talie mare. Marion se întrebă 
dacă Earl era în stare să facă asta. Dincolo de uşă putură 
vedea dormitorul, unde, pe o măsuţă de toaletă, se afla un 
suport gol pentru peruci. 

— Ce crezi că i s-a întâmplat lui Kris? întrebă Caroline. 

— Nu ştiu. Era în regulă când a plecat de aici. Asta-i tot 
ce ştiu. N-are sens să mă întrebi pe mine. Nu ştiu ce s-a 
întâmplat. Obişnuia să treacă des pe la Zoo şi iubea Statele 
Unite; îi plăcea să trăiască acolo şi era... era drăguţ, ştii la 
ce mă refer? Era băiat drăguţ, înţelegi? Stăteam de vorbă şi 
era distractiv şi odată când Earl era plecat eu... l-am invitat 
acasă. Pur şi simplu am făcut-o. Şi noi... nu ştiu de cea 
trebuit să se întâmple aşa. Nu ştiu. Nu ştiu nimic în legătură 
cu ce s-a întâmplat. Nimic. A plecat pur şi simplu şi nu s-a 
mai întors niciodată. 

Joan ridică privirea. 

— Ce mai face sora lui? întrebă ea din nou. Kris mi-a spus 
că era foarte bolnavă. 

— Spune-ne mai multe despre Earl. Mai exact, ce face el 
acolo la bază? 

— Ce face? La ce te referi? Este în marină. 

— Ce face în marină? 

— Una, alta. Se ocupă cu securitatea pentru moment. 
Aşa cred. Nu ştiu ce face. Nu-mi spune niciodată despre 
misiunile lui. Cred... nu cred că are voie. Acesta trebuie să 
fie motivul. Este atât de tăcut. Nu vorbeşte niciodată cu 
mine. Niciun cuvânt. Am renunţat să-l mai întreb cu multă 
vreme în urmă. 

— Unde lucrează? întrebă Caroline. 

— Earl lucrează în hangar. 

— În hangar? 

— Mda, ăla mare. 

— Hangarul 885? 

— Stă acolo toată ziua şi toată noaptea şi nu-mi spune 
nimic din ce face. 

— Vrei să spui că e agent de pază în hangarul mare? 
întrebă Caroline, cu ochii pe Marion. 

— Aşa am auzit ultima oară. Nu ştiu. Nu-mi pasă ce face. 

— Unde e acum? întrebă Caroline. În Groenlanda? 

— A fost în Groenlanda, însă credeam că vine acasă în 
seara asta. 

— Ce face acolo? 

— Vrea un transfer. La baza al cărui nume îl uit mereu. 
Cred că urmează să mă care cu el acolo. 

— Plănuieşte chestia asta de ceva vreme? 

— N-am idee. 

— El i-a tăiat cauciucurile lui Kris? întrebă Marion. 

— De ce nu mă laşi în pace? 

— A stat să-l aştepte pe Kris în faţa clădirii? întrebă 
Caroline. 

— De ce mă întrebi pe mine? De ce nu-l întrebi pe el? 

— Oh, intenţionez asta, zise Caroline, însă mai întâi vreau 
s-o aud de la tine. 

— Nu pot vorbi cu tine. 

— De ce nu? De ce ţi-e frică? 

Fără niciun avertisment, Joan sări în picioare, de parcă ar 
fi vrut să fugă şi să scape de toate astea, însă Caroline fu 
foarte rapidă şi o prinse înainte de a ajunge la uşă. Joan se 
eliberă din strânsoare şi Caroline o înşfăcă din nou, 
încercând s-o reţină. Joan se zbătu, ţipând la ea s-o lase în 
pace, încercând să-şi răsucească braţele şi să scape. 
Marion, urmărind încăierarea, văzu cum, brusc, Caroline 
rămase cu peruca lui Joan în mâini. Peruca se desprinsese 
în acea altercaţie şi, când Joan realiză acest lucru, încetă să 
se mai zbată, îşi puse mâinile peste capul ras şi se prăbuşi 
plângând la podea, în colţul de lângă uşă. Scalpul ei era 

acoperit de plasturi şi bandaje, despre care Marion, iniţial, 
crezu că erau folosite pentru a fixa peruca, însă apoi îşi 
dădu seama că erau pătate de sânge. 

— Ce-i asta? întrebă Caroline, şocată, în timp ce rămase 
cu peruca lui Joan în mâini, holbându-se la capul ei. Ce...? 
Ce... ce dracu' ţi s-a întâmplat? 

— Nu te uita la mine, scânci Joan şi înşfăcă peruca din 
mâinile ei. Lasă-mă în pace! Pleacă şi lasă-mă-n pace... Nu 
te uita la mine... 

Caroline îi surprinse privirea lui Marion, apoi îngenunche 
lângă Joan pe podea şi o cuprinse cu braţele. 

— Ce s-a întâmplat? întrebă ea cu blândeţe. Earl ţi-a 
făcut asta? Ce ţi-a făcut? 

— Nu este hidos? 

— Este... Caroline nu ştia ce să spună. 

— A fost... a folosit unul dintre oribilele lui cuțite de 
vânătoare. Nu este... nu este hidos? zise Joan, plângând din 
cauza unui amestec de suferinţă, furie şi umilinţă. Apoi şi-a 
luat lama de ras şi... n-am putut face nimic, este atât de 
puternic, atât de îngrozitor de puternic... şi m-a 
ameninţat... m-a ameninţat că... m-a ameninţat că mă 
omoară... 

Pansamentele de pe cap formau un model neregulat, iar 
Marion şi Caroline se uitau la ele buimăciţi, până ce Joan 
începu să le desfacă, dezvăluind litera „K” scobită pe 
scalpul ei cu un cuţit ascuţit, de la frunte şi până la ceafă. 

— „K”? zise Caroline. Este de la...? 

— Kris. Earl m-a bătut când s-a întors de la Animal Locker 
într-o seară. Auzise... auzise despre mine şi Kris. A 
înnebunit. 

— Cum de-a auzit de tine şi de Kris? întrebă Caroline. 

joan nu răspunse. Rămase acolo, cu ochii în jos, cu 
umerii scuturându-i-se din cauza suspinelor. Caroline o lăsă 
în pace pentru moment. Marion întinse o batistă şi Joan o 
luă recunoscătoare. Toată rezistenţa ei luase sfârşit şi 
rămase acolo pe podea, speriată şi vulnerabilă, suflând în 
batistă. 

— Cum de-a aflat Earl despre aventura ta? întrebă 

Caroline din nou. 

— Cineva trebuie... cineva trebuie să-i fi spus, şopti Joan. 
Nu ştiu. Am încercat să fim atenţi. Cineva de la Animal 
Locker. Dintr-odată ştia şi... 

— Şi ce? 

— N-a putut suporta, zise Joan. M-a ameninţat că mă 
omoară şi ştiu de ce este în stare, sadicul dracului. M-a 
ameninţat că mă omoară dacă mă duc la poliţie după ce... 
după ce m-a tăiat. De parcă el e mai bun, că îşi face de cap 
acolo în... în Groenlanda. 

Joan ridică ochii plini de lacrimi către Caroline. 

— N-a putut suporta că era vorba de un islandez, zise ea. 
Cred că asta a fost chestia cea mai rea pentru el. Să i se 
pună coarne cu un islandez. ÎI durea în cur de bani - Kris îi 
datora bani pentru iarbă. Earl era şucărit din cauza asta, 
însă asta era. Cu toate astea, în momentul în care a auzit 
că noi... 

— Da? 

— A jurat că o să-l omoare. Dumnezeule, nu pot... 

Joan începu să plângă din nou şi Caroline aşteptă 
răbdătoare ca ea să-şi revină. 

— Ce s-a întâmplat? întrebă ea în cele din urmă. 

— Nu vreau... n-a fost vina mea cum... 

— Cum ce anume? 

— Earl m-a pus... Earl m-a pus să-l sun şi să-l ivit la mine. 
A ridicat cuțitul la mine. Doamne, eu... eu n-am îndrăznit 
să-l înfrunt. Am încercat să-l previn pe Kris atunci când a 
venit aici şi el a plecat aproape imediat, însă ei îl 
aşteptau... 

Joan izbucni. 

— Nu ştiu de ce îl protejez pe Earl. Nu ştiu de ce artrebui 
s-o fac. Nenorocitul dracului! 

— L-a atacat pe Kris? El şi prietenii lui? 

— Nu ştiu... nu ştiu cum a aflat, zise Joan, plângând în 
tăcere. Apoi brusc păru să se trezească din buimăceală şi 
se uită cu frică la Caroline. 

— Nu-i poţi spune că ţi-am spus asta! 

— Va fi... 

— Nu poţi! În niciun caz! O să mă omoare. El... Uite ce 
mi-a făcut. 

— Va fi bine, zise Caroline îmbrăţişând-o strâns. Va fi 
bine. 

— Earl zice că e doar vina mea, spuse Joan, strângând 
peruca blondă între mâini ca şi când ar fi fost singurul ei 
punct fix în viaţă. Mereu spune asta. M-a pus să-l sun pe 
Kris... a zis că voia doar să stea de vorbă cu el. A zis că n- 
avea de gând să-i facă rău. A promis. Mi-a promis. Regret 
asta atât de mult, însă ce era să... ce era să fac? Nu ştiam 
ce are Earl de gând să facă. Nu era aici când a sosit Kris. 
Credeam că intenţiona să fie aici, însă n-a venit. l-am spus 
lui Kris să se ducă direct acasă, că Earl era pe urmele lui. V- 
am spus că a fost cu mine două ore - n-a fost deloc aşa. A 
plecat imediat. l-am spus că se sfârşise între noi şi că era 
posibil să fie în pericol... bietul băiat a fugit afară şi... deja îi 
tăiaseră cauciucurile... 

Caroline şi Joan ieşiră din clădire înaintea lui Marion, 
intenţionând să meargă la maşina de patrulă pe care 
Caroline o parcase ceva mai încolo, în momentul în care 
văzură trei bărbaţi îndreptându-se spre ei. 

— Cine sunt? şopti Marion, oprindu-se în spatele celor 
două femei. 

— Dumnezeu! Ştie, zise Caroline cu un mormăit, căutând 
o cale de scăpare între barăci, însă renunțând imediat la 
această idee proastă. Nu i-am mai văzut niciodată. 

— Ce se întâmplă? întrebă Joan îngrozită. 

Bărbaţii purtau uniforme de aviaţie şi, după însemne, 
Marion presupuse că liderul lor era un fel de ofiţer. Era 
scund şi corpolent, tuns milităreşte şi avea o expresie dârză 
pe chip. Ceilalţi doi păreau la fel de dâriji, însă rămaseră în 
plan secund; Marion presupuse că cei doi erau aviatori 
obişnuiţi. Toţi trei erau înarmaţi cu revolvere la centură. 
Aviatorii aveau şi ei puşti automate. 

— Pot întreba ce făceaţi în barăci? zise ofiţerul. 

Caroline îşi reprimă impulsul iniţial de a-l întreba de ce-l 
priveşte pe el? În loc de asta, îi spuse numele şi gradul. Ea 
le explică, de asemenea, cine erau Marion şi Joan şi spuse 
că poliţia militară ajuta Brigada Omucideri islandeză cu 
ancheta privind un omor ce avusese loc la bază. 

— Ne-am întâlnit cu un martor, Joan, care se află aici, 
zise Marion, căreia îi este frică că ar putea fi în pericol. Ştie 
cine e răspunzător şi... 

— Joan trebuie să depună plângere pentru violenţă 
domestică deosebit de gravă, interveni Caroline. O duc la 
spital. Are nevoie de asistenţă medicală. 

— Întreprinzi această anchetă sub deplina autorizare a 
Comandamentului de Flotilă Aeriană, sergent? întrebă 
ofiţerul, cu chipul încă lipsit de orice fel de expresie. 

— N-am avut timp să aştept să mi se acorde 
permisiunea, zise Caroline. Pot întreba cine sunteţi? 

— Sergent major Roberts, zise ofiţerul. Aveţi autorizaţia 

necesară de a interoga personalul bazei? îi întrebă el din 
nou, uitându-se la Joan. 

— Nu, după cum am spus, încă n-am obţinut 
permisiunea, zise Caroline. Din ce unitate sunteţi, dacă 
pot...? 

— Sunt din al 57-lea escadron de luptă, zise Roberts şi se 
îndreptă spre Marion. Sunteţi de la poliţia islandeză? 

— Da. 

— Dacă am fost corect informat, solicitarea de a 
întreprinde o anchetă la bază v-a fost refuzată, aşa că 
autorizaţia nu este pe ţeavă, aşa cum prietena 
dumneavoastră pare să creadă. Astea-s prostii. De-a ce vă 
jucaţi voi doi? 

— Ne jucăm? zise Marion. 

— Da, domnule detectiv. De-a ce vă jucaţi? 

— Am încercat să-i facem pe cei din Forţele de Apărare 
să lucreze cu noi, zise Marion. Însă voi aţi refuzat orice fel 
de colaborare. 

— Vreţi să mă însoţiţi, vă rog? zise Roberts. Va trebui să- 
ţi cerem să predai arma, sergent, adăugă el către Caroline, 
apoi se întoarse din nou spre Marion. Am înţeles că poliţia 
islandeză nu deţine arme de foc. 

Caroline se uită la Marion, care ridică din umeri. 

— Şi cu Joan cum rămâne? zise Caroline. Trebuie să 
meargă la doctor. Are de asemenea nevoie de protecţie 
împotriva soţului. N-o pot lăsa aşa. 

— N-ai niciun cuvânt de spus în această chestiune, 
sergent! Oamenii mei o vor escorta la spital, zise Roberts, 
arătând către cei doi piloţi, care-l însoțeau. O vor apăra ei. 

— O vor apăra? 

— Da. Te poţi baza pe noi. 

— Vreau să merg cu ea, insistă Caroline. Ca să mă asigur 
că totul e în regulă. 

— Tu vii cu mine, sergent! zise Roberts. N-ai de ales. Ea 
va fi bine. N-are de ce să-i fie frică. 

— Unde ne duceţi? întrebă Caroline. Nu văd de ce trebuie 
să mergem undeva cu voi. 

— Tu mergi cu mine, sergent! repetă ofiţerul, întinzând 

mâna spre Caroline ca să-i dea arma. 

Ea ezită. 

— Arma ta! ordonă Roberts. 

Caroline se uită la Marion, care încuviinţă. Ea scoase 
pistolul din teacă şi îl înmână. Apoi se întoarse către Joan şi 
îi spuse să meargă cu cei doi bărbaţi la spital. Joan 
protestă, însă Caroline o asigură că va fi în siguranţă. 
Bărbaţii o escortară pe Joan până la un jeep militar, parcat 
la o aruncătură de băț de barăci, şi Caroline merse 
împreună cu ea, încurajând-o, spunându-i că totul va fi 
bine, că nimic nu i se va întâmpla şi că se vor revedea 
foarte curând. 

— Nu putem face nimic, zise Caroline. Pur şi simplu 
trebuie să avem încredere în aceşti bărbaţi. 

— Ce ţi se va întâmpla? întrebă Joan. 

— Voi fi bine, zise Caroline. Ne vedem mai târziu. Promit! 

Ea urmări cum jeepul o porneşte în josul străzii. 

— Urmaţi-mă! ordonă Roberts, conducându-i către alt 
jeep. 

— Unde ne duceţi, domnule? întrebă Caroline în timp ce 
se îndreptau spre vest, către pistele aeroportului. 

— Veţi vedea, replică Roberts. 

— Dacă i se întâmplă ceva lui Joan... 

— N-o să i se întâmple nimic. Ce crezi că suntem? 

— Cum de aţi ştiut unde eram? 

— N-a fost greu să vă dau de urmă. Asta nu-i o zonă 
foarte întinsă. 

— Aţi supravegheat apartamentul lui Joan? 

Roberts nu răspunse. 

— De ce? Din cauza lui Earl Jones? 

Încă niciun răspuns. 

— Ştiţi ce s-a întâmplat în hangar? 

— Mai bine ai tăcea, sergent! 

Caroline îşi ieşi din pepeni. 

— Poate că aţi fost şi voi cu Jones? 

Roberts se întoarse către ea. 

— Crezi că ai procedat bine să lucrezi pe la spatele 
colegilor şi prietenilor tăi din armată? Să colaborezi cu 

aceşti oameni - îşi smuci capul înspre Marion - fără a 
raporta acest lucru? Rolul tău în toate astea nu ţi se pare 
puţin cam nepotrivit? Ce vrei, sergent? Doar nu te aştepţi 
să-ţi continui cariera militară? De fapt, poţi uita cu totul de 
asta. Şi te sfătuiesc să-ţi ţii gura închisă de-acum înainte. 

Văzând că Caroline era gata să-şi piardă cumpătul, 
Marion o apucă discret de mână, avertizând-o în tăcere s-o 
lase moartă; n-avea sens să se certe cu acel bărbat. Rănită 
şi furioasă, Caroline rămase cu ochii pironiţi pe drumul din 
faţa ei. 

— Unde ne duceţi? 

Era rândul lui Marion să întrebe. 

— Aici, zise Roberts. 

În faţa lor se aflau două hangare, în prezent în 
construcţie pentru găzduirea avioanelor de luptă F-16. 
Aceste hangare constau din nişte schelete din oţel, cu 
pereţi, acoperiş şi uşi mari, însă pentru moment, în interior, 
nu existau accesorii, izolaţii şi echipamente. Roberts parcă 
lângă unul din hangare, iar Marion şi Caroline coborâră. Le 
ordonă să-l urmeze. Acolo se aflau doi agenţi de pază, 
înarmaţi cu puşti. Roberts deschise o uşă aflată în peretele 
lateral, îi pofti pe Marion şi pe Caroline înăuntru, apoi 
închise uşa în urma lor, el rămânând afară. 

înăuntru era frig şi gol. Două becuri de mare putere, ce 
atârnau din tavan, răspândeau o lumină rece în fiecare colţ 
al clădirii pustii. În mijlocul acesteia stătea un bărbat înalt şi 
slab, în vârstă de aproximativ cincizeci de ani, îmbrăcat în 
pantaloni şi cămaşă kaki, cu o bărbie pătrată şi un păr des 
şi sur, tuns milităreşte. Avea aerul unui bărbat pe care 
puţine lucruri îl făceau să-şi piardă stăpânirea de sine şi 
care îi privi cu nişte ochi mici şi plictisiţi, de parcă avea 
treburi mult mai presante şi mai importante de care să se 
ocupe. Nici nu-i salută şi nici nu li se prezentă, ci trecu 
direct la subiect. 

— Ce făceaţi voi în hangarul 885? 

— Cine sunteţi? zise Caroline la fel cum i făcuse şi mai 
devreme cu Roberts. 

— Sunt responsabil cu securitatea la bază. 

— Sunteţi din serviciul de spionaj militar? 

— Repet: ce făceaţi în hangarul 885? 

— Ca ofiţer de poliţie militar pot merge unde vreau, zise 
Caroline. Ce intenţionaţi prin faptul că ne-aţi adus aici? Cine 
sunteţi? Şi cine este sergentul major Roberts? 

— O delegaţie va fi trimisă la bază să mă caute, dacă nu 
le voi da raportul curând, zise Marion, lucru care nu era 
chiar o minciună. Sunt detectiv în Departamentul Islandez 
de Investigaţii Criminale. Colegii mei ştiu că aveam treabă 
în hangar. Nu ştiu dacă sunteţi Wilbur Cain sau dacă lucraţi 
pentru el, însă poliţia islandeză are numele lui. Înţeleg că îl 
cunoştea pe un islandez pe nume Kristvin. Au fost zăriţi 
împreună într-un bar de aici pe nume Animal Locker, 
cunoscut de asemenea şi sub numele de Zoo. Avem motive 
să credem că Kristvin a fost împins de pe schela din 
hangarul 885. Şi suntem convinşi acum că un puşcaş marin 
pe nume Earl Jones a fost implicat în asta, aşa că vă 
solicităm să ni-l predaţi. Caroline ne ajută. Chestia asta 
pare să fie de notorietate acum. li suntem profund 
recunoscători. Dacă ar fi să ni se întâmple ceva 
amândurora - iar cadavrele noastre sunt găsite zdrobite pe 
câmpul de lavă de lângă bază, spre exemplu -, ar trebui să 
ştiţi că informaţia despre Kristvin, Wilbur Cain, Earl Jones şi 
hangarul 885 se află la dosar. 

— De ce îmi spuneţi mie asta? întrebă bărbatul. 

— Credeam că trebuie să ştiţi, zise Marion. 

— Credeţi că-mi pasă câtuşi de puţin ce aveţi de spus? 
Cum aţi reacţiona dacă FBl-ul ar veni în Reykjavik şi ar 
începe să interogheze oamenii de peste tot, fără să obţină 
permisiunea? l-aţi primi cu braţele deschise? Aţi crede că 
toate ar fi bune şi frumoase, dacă FBl-ul ar conduce propria 
sa investigaţie în Reykjavik? N-aţi vrea să împiedicaţi asta? 
Să întrebaţi ce se întâmplă? 

— Însă voi aţi refuzat să cooperaţi! 

— Crezi că ne pasă dacă un poliţai ca tine începe să ne 
amenințe? Eşti pe teritoriu american. Ameninţările tale n-au 
valoare aici. 

Se întoarse spre Caroline. 

— Ceea ce nu înţeleg este de ce te-ai amestecat în toate 
astea, sergent. 

— Poliţia islandeză a venit la mine pentru ajutor, după ce 
toată cooperarea le-a fost refuzată. Voiam... să aflu ce s-a 
întâmplat. Sunt ofiţer de poliţie. Asta-i treaba mea. 

— Şi să nu asculţi de ofiţerii tăi superiori e tot treaba ta? 
Poliţia militară a primit ordine, la fel ca toţi ceilalţi, ca toate 
anchetele privind în special acest caz să fie transferate 
către autorităţile bazei. Ştiu sigur că aţi primit acele ordine. 
De ce ai ales să le ignori? 

— Ce ascundeţi în hangar? contracară Caroline. De ce nu 
vreţi să colaboraţi pur şi simplu cu poliţia islandeză? De ce 
trebuie să vă ascundeţi? 

— Ce făceaţi în hangarul 885? repetă bărbatul. Ce crezi 
că ascundem? Ce căutaţi mai exact? 

— Tocmai v-am spus, zise Marion. Credem că un civil 
islandez angajat de către compania Icelandair a fost omorât 
acolo. Şi acum credem că ştim cine a fost responsabil de 
asta. 

— Earl Jones? 

— Da. Islandezul a fost la bază în acea noapte şi am 
stabilit că a căzut de la mare înălţime. Singurul loc în care, 
realist vorbind, s-ar fi putut întâmpla asta e în hangar. 
Obişnuia să lucreze acolo din când în când. Earl Jones e 
agent de securitate în hangar, după câte am aflat. 

— De ce a fost omorât acest bărbat? 

— Gelozie. Răzbunare. Un moment de nebunie. Jones a 
descoperit că soţia lui îl înşela cu Kristvin. Sunteţi Wilbur 
Cain? 

— Cain? 

— Da. 

— Nu-mi este cunoscut acest nume. Numele meu este 
Gates şi sunt din Serviciul de Spionaj Militar. Acesta este 
singurul motiv pentru care aţi intrat în hangar? 

— Singurul motiv? zise Caroline. La ce vă referiţi? Nu este 
suficient? 

— De ce nu răspunzi la întrebare, pur şi simplu? zise 
bărbatul. 

— Chiar vreţi să ştiţi? întrebă Marion. 

— Nu vorbeam cu tine. 

— Vrei să ştii ce căutăm? întrebă din nou Marion, 
neperturbat. 

— Marion... 

Lui Caroline îi era teamă ca nu cumva Marion să spună 
prea multe. 

Bărbatul îl studie pe Marion în tăcere. Din expresia sa 
plictisită era evident că îl considera pe Marion o pacoste 
destul de incomodă. În acel moment, uşa se deschise şi 
sergentul major Roberts apăru în deschizătura ei şi îi făcu 
bărbatului un semn. 

Vălătuci de aburi dansau deasupra bazinului în aer liber, 
înainte de a dispărea în întuneric. Un autobuz trecu în josul 
străzii, câţiva pasageri stând îngrămădiţi la geamuri. Trei 
fete trecură, râzând zgomotos, însă nu le dădură atenţie. 
Mensalder stătea tăcut în maşină, frecându-şi mâinile. 
Erlendur evita să mai facă presiuni asupra lui. Nu ştia ce fel 
de luptă mentală ducea Mensalder, însă simţea că nu-i 
venea deloc uşor să vorbească despre Dagbjört. Minutele 
trecură. În cele din urmă Mensalder păru să se adune. Cu 
un oftat profund, se îndreptă de spate şi îl privi pe Erlendur. 

— Presupun că de asta mi-a fost groază tot timpul, zise 
el. De acest moment. Când suspiciunea va cădea asupra 
mea. Întotdeauna mi-a fost groază de asta. Că se va 
întâmpla într-o bună zi şi voi fi într-o mare belea, fără să am 
nimic de spus în apărarea mea. 

— Nu înţeleg ce vrei să spui. 

— Nu, de ce ai înţelege? De-abia pot eu să înţeleg asta. 
Nu m-am căsătorit niciodată, înţelegi. ROsanna ţi-a spus 
asta? Am vrut asta, însă n-am avut prea multă încredere în 
mine în ceea ce priveşte femeile. Eu... apoi îmbătrâneşti şi, 
fie ai epuizat, fie ai ratat toate şansele pe care le-ai avut şi 
te pomeneşti singur. Şi chestia asta a avut efect asupra 
mea, să ştii. Ceea ce s-a întâmplat. Ea era atât de... 
încântătoare. Atât de sinceră. Am simţit asta de îndată ce 
am avut ocazia să vorbesc cu ea. S-a arătat interesată de 
mine, credea că era palpitant că ştiam cum să fac rost de 
tot felul de mărfuri greu de obţinut, diferite, exotice şi... 

Mensalder făcu o pauză. 

— Chestia e că am întâlnit pe altcineva şi de aceea am 
păstrat tăcerea în legătură cu Dagbjört şi n-am îndrăznit 
niciodată să spun. Am crezut că ea va ieşi în faţă şi mă va 
arăta cu degetul dacă spuneam... Şi apoi mai era şi 
afurisita asta de contrabandă. Operam deja la o scară 
destul de mare. Totul ar fi fost demascat şi aş fi intrat la 
apă şi pentru chestia asta. 

— Cine era „ea”? Cum adică ai cunoscut pe altcineva? Va 
trebui să vorbeşti mai explicit. 

— O fată din Keflavík, zise Mensalder. Am ieşit în oraş cu 
ea pentru o vreme şi mi-a furat nişte dolari. Eu... era o 
mare nenorocită. Chestia asta s-a întâmplat cu câteva luni 
mai devreme. Lucra la bază şi obişnuia să umble cu soldaţi 
americani. Era o adevărată pacoste, se certa mereu cu 
mine şi o dată chiar a ieşit cu bătaie. După asta a 
ameninţat că merge la poliţie şi că o să spună că am 
atacat-o... că am bătut-o măr şi că am violat-o. Imi era 
teamă că o să iasă în faţă, dacă numele meu avea să fie 
legat de cel al lui Dagbjört. Aşa că... 

— Ce s-a întâmplat în acea dimineaţă? întrebă Erlendur. 
Ce s-a întâmplat cu adevărat? 

— A fost ideea mea de a o duce cu maşina la şcoală, zise 
Mensalder. Ne gândeam cum şi unde să ne întâlnim şi am 
sugerat să vin să o iau de-acasă şi să o duc cu maşina la 
şcoală, ca să ia discurile şi, în acelaşi timp, să-mi dea şi 
banii pe ele. Oricum mă îndreptam spre Keflavik. Aş fi putut 
s-o las pe R6sanna să se ocupe de asta şi de atunci m-am 
gândit deseori la cât de uşoare ar fi fost lucrurile dacă aş fi 
făcut-o. Cum mi s-ar fi schimbat viaţa. Insă eu... voiam să 
ajung s-o cunosc pe Dagbjört. Era atât de... era ceva atât 
de frumos în legătură cu ea. Atât de încântător. Era caldă. 
O persoană caldă. Şi am simţit că şi ea era interesată de 
mine. Era... ce a spus, felul în care a spus-o. Felul în care 
mi-a zâmbit. O întâlnisem doar când mă dusesem la ea 
acasă să iau discurile şi am vorbit o dată după aceea la 
telefon, însă am simţit imediat că era o scânteie între noi. O 
legătură. Aşa era ea. Era darnică. Amabilă. Iti dădea 
atenţie. 

— Însă n-ai putut s-o iei pur şi simplu de acasă? 

— Nu, era destul de dornică să accepte să fie dusă cu 
maşina la şcoală, însă a insistat să ne întâlnim acolo. 
Probabil că nu voia să fie văzută cu un bişniţar. Puteam 
înţelege acest lucru. Ar fi trebuit să le dea multe explicaţii 
părinţilor în legătură cu bărbatul care o aştepta în maşină, 
în faţa casei, dimineaţa devreme. Am râs amândoi de asta. 

— Deci a fost doar ideea ta, de la bun început? zise 
Erlendur. Să iei legătura cu ea? Să o convingi să se 
întâlnească cu tine în secret? Te-ai pregătit bine. Te-ai 
prefăcut că aveai de gând să o duci cu maşina la şcoală, 
însă ai dus-o în altă parte. Unde? Ce s-a întâmplat? Pentru 
numele lui Dumnezeu, ce i-ai făcut? 

— Dar chiar asta e chestia, n-am făcut nimic! exclamă 
Mensalder. Absolut nimic! N-ai ascultat niciun cuvânt din ce 
ţi-am spus? Motivul pentru care n-am vorbit despre asta? 

— Ai zis că a fost ideea ta s-o iei cu maşina. Presupun că 
ai momit-o în maşina ta. 

— Exact de asta îmi era teamă, zise Mensalder, deja 
extrem de încordat. Că nimeni nu mă va crede. De aceea n- 
am îndrăznit niciodată să spun. Pentru că toată lumea ar 
ajunge imediat la aceeaşi concluzie ca şi tine. Că am sedus- 
o. Că ea îmi datora bani pentru bunurile de care îi făceam 
rost şi că eu voiam plata în natură. Că am lovit-o, aşa cum 
acea târfă din Keflavik mă acuzase. Că am violat-o. Şi că 
am omorât-o. Toate prostiile astea. 

— Şi ai făcut-o? 

— Ce? 

— Ai atacat-o? 

— Nu m-am atins de ea! Asta încerc să explic. Singura 
greşeală a fost că n-am vorbit despre asta. Că n-am spus 
oamenilor că stabiliserăm să ne întâlnim, dar că ea n-a 
apărut la întâlnire. 

— Pentru că ţi-a fost frică să nu fii învinovăţit de 
dispariţia ei? 

— Da, că o să mi se pună chestia asta în cârcă. Nu poţi 
înţelege? 

— N-ai îndrăznit să-ţi asumi riscul? 

— Nu, nu am vrut să suport consecinţele. N-avea nimic 
de-a face cu mine. Nu eram implicat. Tot ce regrete că n- 
am vorbit atunci când a dispărut. Regret amarnic acest 
lucru. Îl regret în fiecare zi. 

— Ai avut o grămadă de ocazii de-a lungul anilor. 

— Ştiu, şopti Mensalder, cu o voce spartă. Crezi că nu 
sunt conştient de asta? Că nu m-am gândit la asta? M-am 

justificat în faţa mea că n-a avut nicio importanţă că 
aranjasem să mă întâlnesc cu ea. Că lucrul acesta n-a 
schimbat nimic. La fel ca oricine altcineva, n-aveam nicio 
idee unde dispăruse. 

— Şi de ce ar trebui să te creadă poliţia acum? Ai făcut 
ca purtarea ta să pară de zece ori mai suspicioasă prin 
tăcerea ta. Prin tăcerea ta îndelungată. 

— Ştiu! Nimic din toate astea nu sunt noi pentru mine. A 
fost un cerc vicios din care n-am văzut ieşire. N-am ştiut ce 
să fac. Oamenii m-ar fi arătat cu degetul tot restul vieţii. Aş 
fi fost pentru totdeauna suspect de crimă. Cum crezi că ar fi 
fost? N-aş fi putut suporta stigmatul. Nu l-aş fi putut 
suporta. Poţi crede că am fost un laş fără coloană 
vertebrală, însă aşa am simţit. 

— Insă, dacă n-ai fost răspunzător de dispariţia ei şi n-a 
venit niciodată să se întâlnească cu tine, trebuie să i se fi 
întâmplat ceva înainte de-a ajunge acolo. 

— Pur şi simplu n-are sens, zise Mensalder. La un 
moment dat am crezut că probabil a făcut-o intenţionat. Că 
şi-a luat viaţa dintr-un motiv inexplicabil. Era... eu... 

Mensalder se încruntă. 

— Sau că ne-a împiedicat cineva să ne întâlnim, zise el în 
cele din urmă. 

— Mai ştia şi altcineva de asta? 

— Nu. Nimeni. Din câte ştiu eu. Eu n-am spus nimănui. 

— Eşti sigur de asta? 

— Da. 

— Nici măcar Râsannei? 

— Nu. 

— Sigur n-ai spus nimănui că aveai de gând să te 
întâlneşti cu ea? 

— Nu. Sau ar fi ieşit la iveală în timpul căutării. 

— Da, presupun că ar fi ieşit, zise Erlendur gânditor. 
Deci, dacă nu minţi şi ea nu şi-a schimbat planurile, 
probabil că ceva i s-a întâmplat în scurta distanţă dintre 
casă şi locul de întâlnire. 

— Da, presupun că da. Asta trebuie să fi fost. 

— Nu este... 

— Ce? 

— Nu, e prea departe, zise Erlendur, preocupat, privind 
cum aburii brăzdează suprafaţa apei, apoi se ridică în aer şi 
conturează o varietate de forme stranii, înainte de a se 
dispersa şi de a dispărea. 

Şi brusc, o imagine îi străfulgeră prin minte, la fel cum se 
întâmplase atât de des în timpul ultimilor câţiva ani, a unei 
grădini care suferise ani de zile de neglijare şi a unor 
perechi de ochi vicleni şi bulbucaţi, holbându-se pe 
întuneric la fata din casa de alături. 

Marion n-avea nicio idee în legătură cu ce se întâmpla. 
Roberts ieşi din nou şi bărbatul care părea să se afle la 
comandă veni mai aproape de ei. 

— Nu ţi se pare că-ţi trădezi ţara? o întrebă el pe 
Caroline. 

— Vom mai vedea în legătură cu asta, nu-i aşa, domnule 
Gates? zise ea. Dacă ăsta e numele dumneavoastră 
adevărat. 

— Numele meu este Oliver Gates, sunt colonel în cel de- 
al 57-lea escadron de luptă, zise bărbatul zâmbind. Este 
numele meu adevărat. Mă ocup cu securitatea la bază. 

Uşa se deschise din nou şi Roberts reapăru, de data 
aceasta împingând un soldat în faţa sa atât de brutal, încât 
bărbatul căzu la podea. Se ridică încet, era un tânăr deşirat 
cu braţe lungi şi tunsoare regulamentară militărească, ce 
măsura cu un aer de nervozitate împrejurimile. 

— Vino aici, soldat! Nu trebuie să-ţi fie frică, zise 
colonelul Gates. 

El se întoarse spre Caroline. 

— Acesta este soldat Matthew Pratt, agent de pază în 
hangarul 885. Am auzit că aţi pus întrebări în legătură cu 
el. Soldatul Pratt şi-a mărturisit rolul avut în această 
chestiune. Doi dintre prietenii lui, de asemenea agenţi de 
pază în hangar, au fost şi ei implicaţi. Deja l-am arestat pe 
unul dintre ei aici la bază şi îl avem în custodie: soldat 
Thomas Le Roy în vârstă de douăzeci şi cinci de ani. Ne 
aşteptăm ca cel de-al treilea bărbat să intre în ţară în scurt 
timp. El este responsabil de uciderea islandezului, potrivit 
declaraţiilor complicilor săi. A fost ideea lui să răpească şi 
să omoare victima. Nu vedem niciun motiv să ne îndoim de 
mărturia lor. Ei confirmă ceea ce voi păreţi deja să ştiţi. 

Soldatul stătea stângaci în mijlocul hangarului. 

— Spune-ne cine a fost! ordonă colonelul Gates, 
întorcându-se către soldat, care tresări. Spune-le ce ne-ai 
spus şi nouă, soldat. 

Privirea tânărului trecu fugitiv de la colonelul Gates la 
Marion. Apoi se uită în spatele său, acolo unde Roberts 
bloca ieşirea. In cele din urmă, ochii i se fixară asupra lui 
Caroline şi mormăi ceva, atât de nedesluşit, încât ei de-abia 
îl auziră. Apoi tuşi şi zise tare şi clar: 

— Jones a fost, domnule. Earl Jones. 

— Continuă! zise Gates. 

Tuşind din nou, soldatul începu să le spună despre 
prietenul lui, Earl Jones, care îi furniza droguri islandezului. 
Islandezul îi era dator vândut şi, colac peste pupăză, Joan, 
soţia lui Earl, se dovedi că şi-o trăgea cu el. Earl auzise 
bârfe că el îi făcea vizite în timp ce el era plecat şi că 
bărbatul în chestiune era islandez. O confruntă pe nevastă- 
sa şi o obligă să mărturisească că îl înşela, apoi îi ordonă 
să-l sune pe tip şi să-l facă să vină la ea acasă în seara în 
care Earl trebuia să zboare în Groenlanda. Islandezul venise 
la ea acasă, însă stătuse puţin timp, de parcă ar fi bănuit că 
se punea ceva la cale. Earl şi Pratt stăteau la pândă. Îi 
tăiaseră cauciucurile maşinii şi îl prinseseră din urmă, într- 
un loc liniştit, în timp ce fugea către poartă. Apoi îl 
duseseră cu maşina în hangar. Al treilea bărbat, Le Roy, îi 
lăsase să intre. Ei crezuseră că Earl avea de gând doar să-i 
de tipului o mamă de bătaie, ca să-l sperie. Islandezul reuşi 
să fugă, însă ei îl încolţiseră lângă schelă. Apoi el fugi în sus 
pe scară, până în vârf cu ei pe urmele lui şi realiză că era 
prins în capcană. Ei îl prinseră şi apoi urmă o încăierare 
care se sfârşi în momentul în care Earl îl lovi pe islandez în 
cap cu o ţeavă de metal pe care o găsise acolo. Bărbatul 
rămase inconştient şi câteva clipe se lăsă o tăcere stranie, 
apoi Earl aruncă ţeava şi, înainte ca Pratt şi Le Roy să-şi 
dea seama ce se întâmplă, îl azvârli pe islandez peste 
balustradă. 

Pratt făcu o pauză. Nu prezenta nicio urmă că ar fi fost 
supus vreunei forme de violenţă. Purta uniformă şi ghete 
militare negre cu şireturi, însă îşi frângea mâinile în timp ce 
vorbea ca şi cum ar fi fost strâns încătuşat. 

— N-am ştiut ce să facem şi după câteva moment de 
panică am decis să ştergem urmele, să curăţăm podeaua 

acolo unde căzuse tipul şi să scoatem cadavrul pe furiş din 
bază în camioneta lui Earl. Nu voiam să fie găsit în zonă. 
Earl ne-a pus pe mine şi pe Tommy să aruncăm cadavrul. El 
avea un zbor spre Groenlanda. Am văzut acei aburi care 
ieşeau de pe câmpul de lavă şi atunci ne-a venit ideea să 
aruncăm cadavrul în băltoaca fierbinte din apropiere. Nu ne 
aşteptam să fie găsit. Am crezut... am crezut că era un loc 
bun pentru... 

— Mai ai ceva de adăugat? întrebă colonelul Gates, după 
un moment de tăcere. 

Pratt scutură din cap. 

— Nu te aud, soldat! 

— Nu, domnule, n-am nimic de adăugat, replică Pratt cu 
ochii în podea. 

— Ce anume v-a pus pe urmele lor, domnule? îl întrebă 
Caroline pe Gates. 

— Am pornit şi noi propria noastră anchetă, zise el. Baza 
este o comunitate foarte mică. Cam ca Islanda, bănuiesc, îi 
spuse el lui Marion. Am auzit că eraţi interesaţi de hangar şi 
am verificat lista celor de serviciu din acea săptămână. 
Unul dintre agenţii de pază era Jones. Am aflat că soţia lui 
fusese „prietenoasă” cu un islandez. L-am chemat pe unul 
dintre camarazii lui Jones la interogatoriu şi el s-a pierdut 
repede cu firea. Prietenul nostru Pratt, de aici. Jones era în 
Groenlanda în acel moment, însă l-am arestat pe celălalt 
agent de pază. Declaraţiile lor sunt destul de convingătoare 
şi consistente în privinţa detaliilor importante. Sunt înclinat 
să le accept. Cei trei bărbaţi lucrează toţi în hangarul 885 şi 
mi-e greu să cred că au fost destul de proşti, încât să-l 
omoare intenţionat pe acest islandez la locul lor de muncă. 
Sunt proşti, dar nu chiar atât de proşti. Probabil că au 
intenţionat să-l scuture puţin, însă Jones a pierdut controlul 
situaţiei şi şi-a ieşit din minţi, potrivit camarazilor săi. Se 
pare că are un temperament violent. 

Caroline se duse la Pratt, care încă privea în pământ, îşi 
puse mâna sub bărbia lui şi îi ridică uşor capul pentru a-l 
privi în ochi. 

— Este adevărat, soldat? 

— Earl l-a aruncat de pe platformă, doamnă, zise Pratt. 
Eu... eu am crezut că noi doar o să-l speriem puţin, însă 
Earl... a înnebunit. Voia... voia să-l facă să sufere pentru... 
din cauza lui Joan. Nu-i păsa câtuşi de puţin de banii pe 
care tipul i-i datora. Earl pur şi simplu n-a putut suporta că 
ea fusese... cu acel tip. 

— Cu un islandez, vrei să spui? îl îndemnă Caroline. 

Pratt nu răspunse. Îi aruncă o privire agitată lui Gates. 

— Răspunde-i! lătră colonelul. 

— Da, doamnă! zise Pratt. Cu un islandez. Earl n-a putut 
suporta asta. Ura treaba asta. 

— Cine i-a spus lui Earl despre Joan şi Kris? 

— Nu ştiu. 

— Wilbur Cain? 

— Nu ştiu. 

— ţi este cunoscut numele? 

— Nu, doamnă. 

— Sigur? 

— Da, doamnă. 

Colonelul Gates făcu un semn şi soldatul Pratt fu escortat 
afară din hangar. 

— Unde este Jones? întrebă Marion. Unde e el acum? L- 
aţi reţinut? 

Gates încuviinţă. 

— Am vrea să ni-l predaţi, zise Marion. Am vrea ca pe toţi 
trei să ni-i predaţi. 

Gates îşi consultă ceasul. 

— Avionul urmează să aterizeze într-o oră, zise el. Earl 
Jones a fost arestat în Groenlanda în această dimineaţă. 
Nici nu se pune problema să vi-l predăm. Noi nu ne 
extrădăm personalul militar. Acum sunteţi în posesia 
tuturor informaţiilor relevante şi puteţi fi siguri că ancheta 
este în siguranţă în mâinile noastre. Rolul vostru în chestia 
asta s-a sfârşit. 

— Dar au omorât un cetăţean islandez, zise Marion. Earl 
Jones şi-a molestat soţia. 

— Ne vom ocupa noi de asta. 

Gates se întoarse pe călcâie pentru a ieşi din hangar. 

— Aţi întrebat ce căutam în hangarul 885! strigă Marion 
în urma lui. Nu vreţi să ştiţi ce anume? 

Gates nu reacţionă. 

— Nu acolo ţineţi focoasele nucleare? întrebă Marion. 

Gates deschise uşa. 

— Ştim despre Northern Cargo Transport, adăugă Marion. 

Gates se întoarse şi privirea lui zăbovi pe chipul lui 
Marion. Apoi împinse iarăşi uşa. 

— La ce vă referiţi prin Northern Cargo Transport? 
Despre ce vorbiţi? 

— Ştim că folosiţi linii aeriene false pentru a transporta 
arme între ţări, zise Marion, improvizând cu frenezie. 

— Aşa, şi? 

— Ştim despre zborurile către Thule. 

Gates îi studie pe Marion şi pe Caroline pe rând, de parcă 
ar fi cântărit ce anume să creadă. Marion încerca să-şi 
păstreze o figură imperturbabilă, rugându-se ca acea 
cacealma să funcţioneze. 

— Nu cred că ştii ceva, zise Gates. 

— Unde este Wibur Cain? De ce a luat legătura cu 
Kristvin? 

— V-am spus că nu ştim de existenţa nimănui cu numele 
de Wilbur Cain. 

— El este... 

— De ce tot întrebi de acest bărbat? Nu ştim să existe o 
astfel de persoană. 

— Il renegaţi, adică? 

— Adică nu ştim cine este. 

— Ce făceau Cain şi Kristvin la Animal Locker? 

Încet, Gates începu să-şi îndrepte paşii către ei. 

— Tot ce ştiu e că am auzit că un angajat islandez 
dăduse târcoale pe lângă aeronavele noastre, punând 
întrebări despre chestiuni care nu-l priveau. Când am 
studiat mai bine cazul, s-a dovedit că avea capul doldora de 
teorii conspiraţionale care, în cel mai bun caz, păreau 
amuzante. 

— Noi n-am auzit asta. 

— Vă amestecați în lucruri care nu vă privesc, zise Gates. 

— Îi vrem pe aceşti bărbaţi. Vrem să preluăm 
investigația. Vrem să-i chestionăm şi să-i judecăm într-un 
tribunal islandez, zise Marion. 

— Exclus. 

— Bine, zise Marion. Atunci vă puteţi aştepta la o vizită 
din partea unei delegaţii, care vă va inspecta activităţile de 
aici de la bază. Care să deschidă hangarele. Care să se uite 
în interiorul avioanelor. Care să vă examineze facilităţile de 
depozitare. Cred că avem destule informaţii despre 
Northern Cargo Transport, Thule şi avioanele care 
transportă arme nucleare şi care aterizează aici, pentru a 
ridica toată națiunea împotriva voastră. 

Urmă o pauză tensionată. 

— Nu veţi găsi nimic, zise Gates. 

— Nici nu cred că trebuie, ripostă Marion. 

Gates scutură din cap. 

— Nu vă sfătuiesc să încercaţi. 

— Trebuie să facem destul zgomot, zise Marion. Trebuie 
să realizaţi că nu este în interesul vostru ca această situaţie 
să mai dureze. Să ne băgăm nasul aici şi să-i convingem pe 
cei precum Caroline să ne ajute. Să vorbim cu personalul 
militar fără permisiunea voastră. Să intrăm în zone 
controlate pe care voi preferaţi să le ţineţi închise. Nu vă 
convine să vă perturbăm activităţile aici cu tot felul de 
anchete şi alte chestii exasperante. Presupun că preferaţi 
ca acest lucru să se termine mai devreme decât mai târziu. 

Gates ezita încă. 

— Îi vrem pe acei bărbaţi, repetă Marion. 

Gates se uită la Caroline, care stătea tăcută lângă ofiţerul 
de poliţie islandez, fără să intervină în discuţie. 

— Bine, zise el în cele din urmă. Sunt pregătit să vă ajut 
cu investigația asupra morţii acestui islandez. Chestia asta 
ar fi suficientă pentru a vă da încredere în noi? 

— Nu ştiu, zise Marion. În ce fel să ne ajutaţi? 

— Dacă ajungem la o înţelegere, trebuie să subliniez că 
acest lucru n-ar constitui în niciun fel recunoaşterea 
validității insinuărilor voastre în privinţa armelor nucleare. 

— Adică...? 

— Îi puteţi aresta pe aceşti bărbaţi. Puteţi conduce 
interogatoriul şi încheia ancheta. Însă vor fi judecaţi de noi. 

Marion se întoarse către Caroline. 

— Vrei să ai onoarea de a-l aresta pe Jones? 


Trei sferturi de oră mai târziu, un transport militar din 
Groenlanda trase într-unul dintre hangare. Marion şi 
Caroline priviră cum bestia uriaşă se apropie cu un răget 
bubuitor, care se stinse încet-încet de îndată ce motoarele 
se opriră. Colonelul Gates şi oamenii lui nu se vedeau pe 
nicăieri. Caroline ceruse întăriri de la poliţia militară şi alţi 
câţiva ofiţeri stăteau în spatele ei, în timp ce rampa era 
adusă la avion. Uşa fuzelajului se deschise şi, după un scurt 
interval de timp, un bărbat apăru, însoţit de doi poliţişti 
militari, o siluetă scundă, încătuşată, îmbrăcată în pantaloni 
şi jachetă militară. Văzuse ce se întâmpla de la fereastra 
avionului în timp ce acesta trăgea lângă hangar şi 
rămăsese privind temător la comitetul de primire de pe 
pistă. Fără tragere de inimă, cobori treptele până ajunse 
faţă în faţă cu Caroline. 

— Soldat Earl Jones? întrebă ea. 

— Da, doamnă, zise bărbatul. 

Avea o faţă îngustă, o barbă închisă la culoare şi nişte 
sprâncene negre, care aproape că se uneau la mijloc. În 
ciuda constituţiei sale musculoase, umerii săi erau uşor 
lăsaţi şi bărbatul avea o uitătură obtuză. 

Caroline îl lovi peste faţă atât de tare, încât după aceea o 
ustură palma. 

— Joan îţi transmite salutări. 

Erlendur parcă în faţa casei, minunându-se încă o dată 
cât de mult fusese lăsată în paragină. Nici construcţia şi nici 
parcela înconjurătoare nu prezentau nici cea mai mică 
urmă de îngrijire. În schimb, întregul loc era mărturia unei 
apatii paralizante, a lungilor ani de neglijare şi decădere, de 
parcă ar fi fost afectată de moarte. Işi aprinse o ţigară. 
Mensalder nu mai era cu el. Il lăsase la benzinărie unde 
avea maşina parcată. Mensalder fusese atât de deprimat şi 
subjugat, încât Erlendur de-abia îl auzi când îşi luă rămas- 
bun. Vorbiseră puţin pe drumul de întoarcere. După ce îi 
spusese tot ce contase, Mensalder se retrăsese în propriile 
gânduri, îndoieli şi regrete - vechi duşmani despre care 
Erlendur suspecta că ar cântări mai apăsător ca oricând în 
zilele ce aveau să vină. 

Erlendur rămase o vreme în faţa casei. Un buletin de ştiri 
anunţă la radio că cei doi bărbaţi pierduţi în mlaştinile 
Eyvindarstadir fuseseră găsiţi morţi. Se părea că unul 
căzuse într-o copcă şi nu mai putuse să iasă de acolo. 
Celălalt bărbat încercase în zadar să-l ajute. Când echipa de 
salvare îl găsise, zăcea mort la câţiva metri de copcă, ca şi 
cum pentru nimic în lume nu şi-ar fi abandonat prietenul. 

Erlendur blestemă soarta crudă şi nemiloasă şi moartea 
prin hipotermie a celor doi bărbaţi. Apoi, aprinzându-şi încă 
o ţigară, redeveni atent la ce îi spusese Mensalder în 
legătură cu planurile lui de a se întâlni cu Dagbjört şi cu 
faptul că ea nu venise la întâlnire. Nu vedea nicio mişcare 
în casă. Nicio lumină. La ferestre, draperiile erau trase. 
Casa lui Dagbjört era şi ea în întuneric, tăcută şi goală, cu 
anunţul pe care scria „De vânzare” în geamul de la 
bucătărie, aşteptând să fie din nou readusă la viaţă. Două 
case alăturate şi o fată în drum spre şcoală. Oare Dagbjört 
ajunsese doar până acolo? Până la casa de alături? 

Stingându-şi ţigara, Erlendur ieşi din maşină şi inspectă 
clădirea, apoi se duse la uşa de la intrare. Ciocăni, după o 
scurtă pauză ciocăni iarăşi, mai tare de data aceasta. Când 

nimeni nu răspunse, se întoarse şi se duse în grădină. 
Lumina provenită de la iluminatul stradal de-abia dacă 
ajungea până acolo şi lui Erlendur îi luă ceva timp până ce 
ochii i se obişnuiră cu întunericul. Stătea în iarba înaltă şi 
uscată, chinuindu-se să distingă vreo mişcare în interior şi 
întrebându-se dacă Rasmus se dusese la culcare. 

Indreptându-se spre uşa din spate, descoperi că era 
încuiată, însă închizătoarea era veche şi ruginită, la fel ca 
totul din acea casă. Fu nevoie doar de-o smucitură 
puternică pentru a o deschide. Strigă numele lui Rasmus şi, 
cu toate că nu primi niciun răspuns, se hotărî să intre. 

Ochii se obişnuiseră acum cu întunericul şi intră în ceea 
ce luă drept sufragerie. De la vizita sa anterioară îşi 
amintea că aceasta dădea înspre grădină. Strigă din nou 
numele lui Rasmus, ridicând, de data aceasta, vocea. 
Rămase nemişcat un minut sau două, ascultând în tăcerea 
profundă din interiorul casei. Işi croi drum până aproape de 
hol şi de scară, în ideea de a încerca să meargă la etaj, apoi 
auzi o uşă închizându-se încet undeva în partea stângă, 
unde garajul se învecina cu casa. Dintr-odată, o altă uşă se 
deschise şi Rasmus îşi făcu apariţia. Părea preocupat şi nu-l 
observă pe Erlendur. Aprinzând lumina, el închise cu grijă 
uşa în urma sa şi se îndreptă spre scări. Erlendur îl putea 
auzi cum mormăie în barbă, însă nu reuşea să distingă 
cuvintele. 

— Rasmus, zise el şi, cu toate că vorbi încet, în 
încercarea de a nu-l speria pe bărbat prea tare, Rasmus fu 
atât de şocat, încât slobozi un țipăt pătrunzător şi se izbi de 
perete. 

— N-ai răspuns la uşă, zise Erlendur. 

— Cine... cine-i acolo? Ce...? Hoţul! Eşti hoţ? 

— Sunt eu, Erlendur. 

— Ah... tu eşti... tu? 

Rasmus gâfâia din cauza şocului şi era atât de zguduit, 
încât nu-şi putea reveni. 

— Ce... ce ai vrut să faci de m-ai speriat atât de tare? De 
ce mă hărţuieşti în felul ăsta? 

— Imi pare rău, uşa din spate era deschisă, zise Erlendur. 

N-am intenţionat să te sperii. 

— Să mă sperii? repetă Rasmus ca un ecou, revenindu-şi 
puţin. Uşa deschisă... ce prostie. Nu e niciodată deschisă. 
Vrei să spui că ai pătruns prin efracţie? leşi afară din casa 
mea în această clipă! Nu vreau să fii aici. De câte ori 
trebuie să-ţi mai spun? Cum ai putut să-mi faci asta? Eu 
niciodată... niciodată în viaţa mea n-am fost atât de şocat. 
N-ai niciun drept să intri aici. Vreau să pleci. leşi afară! 

— Unde ai fost? În garaj? Nu aveai cum să auzi când am 
ciocănit. 

— N-am auzit nimic, zise Rasmus, încercând să pară 
stăpân de sine, trecându-şi o mână peste părul slinos şi 
îndreptându-şi spatele. De ce nu faci ce-ţi cer? Vrei, te rog, 
să pleci? 

Vocea i se frânse, sfârşind, însă, în alt țipăt strident. 
Erlendur studie această fiinţă jalnică, izolată, întemniţată, 
speriată şi simţi o stranie senzaţie de compasiune. 

— Aş dori să discutăm despre Dagbjört, zise el. Ştim 
acum unde se ducea în dimineaţa în care a dispărut şi... 

— Ei bine, nu mă interesează să mai discut asta cu tine, 
zise Rasmus. Poţi să pleci pur şi simplu chiar în acest 
moment. 

— ...Şİ ştim pe ce drum a luat-o, continuă Erlendur cu 
îndârjire. Nu era departe şi nu erau multe obstacole pe 
drum şi există o foarte mare probabilitate ca ea să fi trecut 
pe lângă casa ta. 

— Nu te ascult, zise Rasmus. Te rog să pleci; mă duc sus 
şi sper să nu te mai văd niciodată. 

Se îndreptă către scări şi deja urcase două trepte, în 
momentul în care Erlendur îl prinse de braţ şi îl trase din 
nou în jos. 

— Încetează! zise Erlendur tăios. Trezeşte-te! S-a 
terminat. Spune-mi unde este. 

— Nu! ţipă Rasmus. Foloseşti violenţa! N-am absolut 
nimic să-ţi spun. Nimic! 

— A vrut să încetezi s-o mai spionezi? De aceea a trecut 
pe la tine? A ameninţat că te reclamă? Te-a văzut în faţa 
casei, nu-i aşa? Ce ai făcut? l-ai făcut cu mâna? Ai chemat-o 

la tine? Ai invitat-o înăuntru? Ai ademenit-o? 

Erlendur îl ţinea încă de braţ, însă Rasmus avea capul 
într-o parte, de parcă nu putea suporta tirul neobosit de 
întrebări sau nu îndrăznea să-i întâlnească privirea. Trupul i 
se zvârcolea în timp ce încerca să se elibereze, să scape din 
strânsoarea lui Erlendur, să evite interogatoriul fără milă. 
Erlendur îl ţinu strâns, apoi realiză că Rasmus începuse să 
plângă. Trupul i se cutremura de suspine înăbuşite şi îşi 
acoperi faţa cu mâna liberă, copleșit de umilinţă. In cele din 
urmă păru să se mai calmeze şi chiar îşi mai adună 
puterile. Privi în jos la mâna lui Erlendur, care încă îi ţinea 
strâns braţul. 

— Nu m-a mai atins nimeni în toţi aceşti ani de când a 
murit mama, şopti el. 

— Ce ai spus? 

— Nimeni, răsuflă Rasmus. Nu m-a atins nimeni. 

— Îmi pare rău, zise Erlendur. N-am vrut să te rănesc. 

— Nu, este în regulă, zise Rasmus. Nu m-ai rănit. 

— Eşti bine? 

— Da, sunt bine, zise Rasmus. Acum sunt bine. 
Mulţumesc că ai trecut pe aici. Imi pare rău, însă nu 
aşteptam musafiri. N-am cu ce să te tratez. 

— Chestia asta nu contează, serios, nu-ţi face probleme 
în legătură cu asta, zise Erlendur. 

La fel ca ultima oară, Ramus părea să-şi fi revenit, subit 
şi derutant, şi să fi reintrat în rolul gazdei stânjenite. 
Continuă să se scuze că n-avea cu ce să-l trateze. 

— Ar trebui să pun de cafea. Măcar atât să fac. 

— Te rog să nu... 

— Nu, ţine-mă, zise Rasmus insistent, simțind că Erlendur 
era gata să-i dea drumul la braț. Nu-mi da drumul. Eu... 
vreau să mă ţii. 

— Ne putem aşeza undeva? întrebă Erlendur. Vrei un 
pahar cu apă? 

— Nu, mulţumesc, zise Rasmus. Vreau să ştii că nu sunt 
un monstru. Ştiu că asta crezi, însă nu sunt. Nu trebuie să- 
mi vorbeşti aşa. Sunt o persoană ca oricare alta. Inţelegi? 
Înţelegi ce spun? N-am fost mereu... 

— Bineînţeles, zise Erlendur. Ştiu că ţi-a fost greu. Tot ce 
trebuie să faci e să-mi spui despre Dagbjört, apoi totul se 
va termina. Ştiu că te vei simţi mai bine dacă recunoşti. In 
adâncul sufletului tău, asta ai vrut în toţi aceşti ani, să vină 
cineva aici şi să te asculte şi să înţeleagă ce ai făcut. 

— Nimeni nu mă înţelege. Nimeni. Nimeni nu va putea 
vreodată să înţeleagă. Cine sunt. Ce fel de om sunt. Nimeni 
nu înţelege. Nimeni. 

Rasmus îşi trecu două degete peste dosul mâinii lui 
Erlendur. Acestea erau aproape descărnate, cu unghii lungi 
şi galbene. Degetele îi mângâiară mâna, apoi îşi croiră 
drum în sus pe braţul său până la obraz. Erlendur nu 
îndrăzni să se mişte, în timp ce Rasmus îi mângâia uşor 
faţa cu degetele lui osoase, cu ochii în lacrimi. 

— Am iubit-o, şopti el, apoi îşi aşeză obrazul pe pieptul lui 
Erlendur. Am iubit-o atât de mult. Era iubita mea. A fost 
mereu iubita mea. Nu mi-o iei. Nu poţi. Nimeni nu mi-o 
poate lua. 

Erlendur rămase împietrit, cu Rasmus la pieptul său, 
neîndrăznind să se mişte şi ascultându-l mărturisind despre 
fata pe care o iubea. Era atât de zguduit, încât nu văzu cum 
degetele lui Rasmus se întind după o foarfecă mare care se 
afla pe o etajeră de lângă ei, o apucă precaut, apoi o ridică 
şi o împlântă adânc în trupul lui Erlendur. 

Dagbjört se îmbrăcă în grabă, îşi puse cărţile de şcoală şi 
creioanele în ghiozdan, îşi verifică buzunarul ca să se 
asigure că avea banii pentru vărul R6sannei - cel cu nume 
caraghios -, apoi cobori în grabă la parter. Inşfăcă o felie de 
pâine prăjită din bucătărie, îşi trase haina, strigă un „la 
revedere” înspre mama ei, care era cufundată în lectura 
ziarului, şi o zbughi pe uşă. Nu voia să întârzie la întâlnirea 
cu vărul Râsannei. Acesta n-avea de gând doar să-i vândă 
nişte discuri, ci să o şi ducă până la şcoală cu maşina. 

Pe când trecea pe lângă casa lui Rasmus, îl văzu stând în 
uşa de la intrare şi făcându-i cu mâna. Arăta ca şi cum avea 
nevoie de ajutor. 

Nu se putea preface că nu-l văzuse, aşa că se duse la el 
şi îl întrebă dacă totul era în ordine. Nu-l plăcea pe Rasmus. 
În rarele ocazii în care îl întâlnise întâmplător, pe stradă sau 
la magazinul din colţ, şi se oprise să stea puţin de vorbă cu 
el, o frapase comportamentul straniu de linguşitor. Şi după 
tot ce se întâmplase de curând, avea de gând să se ia de 
el. Purtarea lui o supărase şi o enervase, însă ştia că îşi 
pierduse mama de curând, că avea puţini prieteni şi că era, 
probabil, singur, aşa că îi păru puţin rău. El şi mama lui 
fuseseră foarte apropiaţi. Probabil de aceea ea nu povestise 
încă nimănui despre faptul că o spionase. 

— Ai putea să mă ajuţi o clipă? întrebă Rasmus. Am o 
mică problemă. 

El închise repede uşa în urma ei, apoi ezită, neştiind cum 
să înceapă, în timp ce stăteau acolo pe hol, aşa că ea Îl 
întrebă care era problema şi în ce fel îl putea ajuta. Nu 
putea sta mult; se grăbea să ajungă la şcoală. 

— Voiam să vorbesc cu tine în legătură cu ce ai văzut, 
zise el, conducând-o de-a lungul holului către scări. Când 
tu... când eram la fereastră. E posibil să nu fie chiar ce... ce 
ai putea crede. 

— Oh? 

— Nu, eu... a fost o coincidenţă, te asigur. O simplă 

coincidenţă. 

— De ce m-ai spionat în felul ăsta? întrebă Dagbjört. 

— Nu era chiar spionat, zise Rasmus pe un ton de scuză. 
Eu voiam doar să fim prieteni. Prieteni buni. Nu făceam 
nimic obscen. Nici măcar nu m-aş gândi la asta. Să-ţi fac 
ceva obscen. Te rog să mă crezi. E important să nu crezi că 
eu... este important ca tu... 

— Trebuie să mă duc la şcoală, zise Dagbjört în 
momentul în care era evident că Rasmus nu ştia ce voia să 
spună. Ai avut nevoie de ajutor sau nu? 

— Da, nu, eu... eu mă gândeam că... poate... ai putea să 
fii prietena mea. Am fost puţin cam singur de când a murit 
mama şi speram că am putea... pentru că suntem vecini şi 
aşa mai departe şi tu eşti atât de drăguță, o persoană 
încântătoare, credeam că am putea fi prieteni. 

— Trebuie să plec. 

— Oh, dar... 

— Şi vreau să încetezi să mă mai spionezi! zise Dagbjört 
cu o voce aspră. Este dezgustător. Am văzut perdeaua 
mişcându-se. Şi dacă nu încetezi, dacă te prind că faci asta 
din nou, o să-i spun tatălui meu şi va trebui să ai de-a face 
cu el. 

— Tatălui tău? Vrei să spui că nu i-ai spus... n-ai spus 
nimănui? 

— Nu. Însă o voi face. Dacă te mai văd din nou acolo, îi 
spun tatălui meu. 

— Dagbjört, dragă, zise Rasmus. Nu vreau să pleci 
supărată. Nu vreau să fii supărată pe mine. 

— Trebuie să plec, repetă Dagbjört. Trebuie să ies de 
aici! 

— Nu fi supărată, draga mea. lubirea mea. Nu pot 
suporta asta! 

— Nu sunt iubirea ta! O să-i spun lui tata... o să-i spun. 
Cum îţi... 

Dagbjört încercă să se întoarcă la uşă, însă Rasmus îi 
blocă drumul. 

— Nu trebuie. 

— Pleacă de lângă mine! strigă Dagbjört. 

— Nu trebuie să pleci de aici supărată, zise Rasmus, 
privind-o grav. Nu trebuie să spui nimănui. Nu trebuie... 

Ea încercă să-l împingă, însă el rezistă şi o îmbrânci. 
Dagbjört îşi pierdu echilibrul, căzu pe spate şi, în timp ce 
ateriza, capul ei se lovi de prima treaptă. Era ameţită din 
cauza loviturii. Ramus o cuprinse cu mâinile, în timp ce 
zăcea acolo pe podea, şi începu să-i izbească iar şi iar capul 
de treaptă. 

— Nu trebuie să pleci... nu trebuie... nu trebuie să pleci... 


— Am crezut că era posibil ca cineva să mă fi văzut când 
am strigat-o să vină la mine, aşa că am aşteptat panicat 
poliţia, însă nu s-a întâmplat nimic. Nimeni n-o observase 
când intrase aici. Mi s-au pus multe întrebări ca oricui 
altcuiva de pe strada noastră, însă am zis că nu ştiam nimic 
şi că, din nefericire, nu puteam ajuta; dormisem în acea 
dimineaţă până la prânz. Când le-am spus celor de la poliţie 
asta, m-au lăsat în pace. Am participat chiar şi la căutarea 
ei. Nu s-a întâmplat nimic. Absolut nimic. Până când ai 
apărut tu la uşă şi ai început să mă baţi la cap cu întrebările 
tale şi n-am mai putut să scap. Ai venit aici neinvitat, 
bătând la toate uşile şi ferestrele şi insultându-mă. Nu 
există cuvânt care să descrie asta. M-ai insultat, la fel ca 
huliganii ăia care m-au încolţit atunci, mai demult. 

Erlendur fusese luat prin surprindere când Rasmus îl 
înjunghiase cu foarfeca. Incapabil să se apere, se ţinuse cu 
mâinile de burtă şi se prăbuşise în genunchi, apoi căzuse 
inconştient pe podea. Când îşi revenise în simţiri, Rasmus 
stătea lângă el, povestindu-i cum o strigase pe Dagbjört şi 
cum conversaţia lor ulterioară condusese la moartea ei. 
Foarfeca îi penetrase abdomenul lui Erlendur în partea 
dreaptă şi putea simţi cum sângele i se prelinge din rană, 
pe haine. O durere mistuitoare îi cuprinsese tot trupul, 
însoţită de o slăbiciune paralizantă. Il auzi pe Rasmus 
vorbindu-i cu o voce liniştitoare despre dragostea lui pentru 
fată şi despre cum n-avusese nicio clipă intenţia de a o răni. 

— Ceva a pus stăpânire pe mine, îl auzi pe Rasmus. Ceva 
oribil. Nu ştiu ce a fost. Ceva a pus stăpânire pe mine şi am 

împins-o. Am împins-o atât de tare. Mult prea tare, vezi tu. 
Mi-am pierdut complet autocontrolul şi am început s-o 
lovesc cu capul de scări. N-am vrut să-i spună poveşti 
despre mine tatălui sau prietenelor ei. Târfelor ălora. Nu 
ştiu ce m-a apucat... însă... însă deodată era moartă... când 
mi-am revenit, zăcea moartă în mâinile mele. Apoi am 
ridicat-o şi am dus-o... nu ştiu... nu ştiu ce să fac cu tine. 

— Trebuie să mă ajuţi, zise Erlendur, simțind cum îl lasă 
puterile. Sângerez foarte tare. Mă poţi ajuta, Rasmus. Te 
voi ajuta şi eu. Eşti bolnav. Ai nevoie de ajutor. Dă-mi 
voie... 

— N-am nevoie de niciun ajutor, zise Rasmus. E absurd. 
De parcă aş avea nevoie de vreun ajutor. Tot ce am nevoie 
e să fiu lăsat în pace. Asta-i tot ce cer. Cer prea mult, să fiu 
lăsat în pace? 

— Rasmus... zise Erlendur simțind că-şi pierde din nou 
cunoştinţa. 

— Mai bine mă duc să văd ce face ea. Nimic nu rămâne 
neschimbat. Mai puţin ce se întâmplă aici cu noi. Aici, totul 
este exact cum a fost dintotdeauna. Cu noi nimic nu s-a 
schimbat. 

— Rasmus... 

Erlendur leşină şi Rasmus îl mângâie pe cap. 

— Stai aici, prietene, trebuie să văd ce face ea, zise el şi 
se ridică în picioare. 

Erlendur nu ştia cât timp trecuse când îşi reveni iarăşi, 
deschise ochii şi privi în jurul său. li luă ceva timp ca să-şi 
dea seama unde se află, însă în cele din urmă îşi aminti că 
zăcea rănit pe podeaua casei lui Rasmus; că fusese 
înjunghiat. Îşi apăsa mâna pe rană, încercând cât putea să 
oprească sângerarea, şi acum, că îşi recăpătase cunoştinţa, 
menţinu presiunea, ţinându-se strâns de zona dureroasă. 
Rasmus nu se vedea nicăieri, însă nu putea fi departe. Cu 
mare efort, Erlendur reuşi să-şi ridice capul, apoi se săltă în 
capul oaselor şi se sprijini de perete în timp ce-şi recăpăta 
puterile. Foarfeca pătată de sânge zăcea pe podea şi 
întinse mâna după ea, apoi reuşi oarecum să se ridice în 
picioare. 

Ciuli urechile să-l audă pe Rasmus, însă nu detectă nici 
măcar o tuse sau un geamăt pe undeva prin casă, ci doar 
propria respiraţie anevoioasă. Trebuia să iasă de acolo cât 
mai repede posibil şi să sune după ajutor, apoi îşi aminti că 
Rasmus pătrunsese în hol pe o uşă care dădea, probabil, în 
garaj. Erlendur şovăi până ce curiozitatea învinse bunul- 
simţ. Trăgând cu putere aer în piept şi ţinând foarfeca 
strâns în mână, porni în direcţia de unde venise Rasmus. 

Merse încet, împleticindu-se către uşă. Era închisă, însă 
nu încuiată şi el o deschise cu precauţie. lnăuntru era o 
spălătorie. O maşină veche de spălat era sprijinită de 
perete. Se simţea un miros acru de rufe murdare. Când 
pătrunse înăuntru, părul său se atinse de sârmele de rufe 
fixate în tavan. Pe un perete se afla un tablou electric cu 
contoare instalate pe el. Pe cealaltă parte era o altă uşă, 
uşor întredeschisă, lăsând să pătrundă un fascicul de 
lumină din garaj. 

Erlendur se târî şchiopătând până la ea şi se uită 
înăuntru. Din tavan atârna un bec chior. Podeaua era 
aproape în totalitate ocupată de ceva acoperit cu o prelată 
albă şi groasă. Erlendur trase cu stângăcie de învelitoare, 
împiedicat fiind de foarfeca pe care o ţinea în mână, până 
reuşi să o îndepărteze şi să scoată la iveală un automobil 
american clasic, care odinioară fusese parcat cu spatele în 
garaj. Era un Chevrolet Deluxe cu două uşi, un model din 
anul 1948, de un verde-deschis şi atât de atent întreţinut, 
încât părea aproape nou. Vopseaua era lucioasă, geamurile 
sclipeau, feroneria strălucea şi îţi puteai vedea reflexia în 
capacele roţilor. La o a doua privire, văzu că în anvelope nu 
era deloc aer şi cauciucul era crăpat şi deteriorat, însă în 
alte privinţe maşina era un adevărat spectacol şi ai fi 
crezut, după aspectul ei, că era încă în uz. 

Deşi pe dinafară era frumoasă şi strălucitoare, în interior 
maşina era plină de murdărie şi praf, ce nu fusese şters de 
ani de zile. Atenţia lui Erlendur fu atrasă de o grămadă 
informă aflată pe bancheta din spate. Stătea sprijinită de 
geam, acoperită cu o pătură îngălbenită. Avu nevoie de 
ambele mâini pentru a deschide uşa, deoarece era 


— 284 — 


înţepenită şi grea, iar balamalele scârţâiră ca şi cum nu mai 
fusese deschisă de mult timp. Înclină scaunul şoferului în 
faţă şi întinse mâna spre bancheta din spate. Picături de 
sânge se prelinseră din rană în interior, pe când întinse 
braţul, înşfăcă pătura şi trase de ea. Trebui să tragă de trei 
ori până o îndepărtă şi aceasta căzu pe podeaua maşinii, 
stârnind un nor de praf. Avea în faţă un schelet în haine 
vechi şi putrezite. Craniul, aplecat înspre el, avea şuviţe 
prăfuite şi moarte de păr ce ajungeau până aproape de 
umeri, orbite goale şi un maxilar ce se căsca într-o suferinţă 
mută. 

Cuprins de tristeţe şi oroare, Erlendur nu apucă să-l vadă 
pe Rasmus apărând în pragul uşii din spatele său. Insă îl 
auzi - în timp ce celălalt bărbat slobozi un țipăt şi se 
năpusti asupra lui, înşfăcându-l de grumaz şi încercând să-l 
îndepărteze de maşină. Erlendur înfipse în coapsa lui 
Rasmus foarfeca pe care o avea în mână. Fu recompensat 
cu un strigăt de durere. Apoi Rasmus îi sări în spate şi întări 
strânsoarea în jurul gâtului său până când, în cele din urmă, 
Erlendur reuşi să se întoarcă şi, cu ultimele puteri, îl izbi pe 
Rasmus de pragul uşii. Îi împlântă foarfeca în torace, îl auzi 
ţipând şi simţi cum strânsoarea din jurul gâtului se 
slăbeşte. Rasmus căzu pe spate, aterizând pe jumătate în 
maşină. Erlendur îl înşfăcă de picioare, îl împinse pe locul 
din faţă şi trânti uşa. Rasmus începu înnebunit să izbească 
cu mâinile şi picioarele în uşă şi Erlendur, epuizat din cauza 
luptei, se întrebă cât timp mai putea ţine uşa. Căutând cu 
disperare o unealtă în jurul său, înşfăcă o lopată şi o propti 
ferm între uşa maşinii şi perete. Rasmus încercă să coboare 
geamul maşinii, însă mânerul se rupse. Se repezi către 
locul din dreapta, însă nu reuşi să deschidă uşa decât 
foarte puţin, deoarece, pe acea parte, maşina era parcată 
aproape de perete. Trase de ea cu disperare ca un animal 
într-o cuşcă, apoi, panicându-se, izbi în geamul de pe 
partea şoferului cu pumnii goi, smiorcăindu-se, strigând şi 
lovind până când degetele lui delicate se umplură de sânge 
şi, în cele din urmă, realiză că era prins în cursă. 

52 


Înmormântarea, ţinută în biserica Frikirkja, avu o 
ceremonie simplă, la care participară doar prietenele lui 
Dagbjört şi rudele care mai rămăseseră în viaţă. 
Descoperirea neaşteptată a modului în care sfârşise 
provocase senzaţie în presă, însă reporterii rămăseseră în 
marea lor majoritate departe de biserică. Vicarul vorbi 
despre cum o viaţă tânără fusese răpită într-un mod de 
neînțeles, însă evită orice altă referire la crima oribilă şi la 
scena sinistră cu care se confruntase poliţia în garajul lui 
Rasmus. Un mic cor de femei cântă imnul funerar „Floarea 
cade”'.Vechile prietene de şcoală ale lui Dagbjört îi purtară 
sicriul şi plânsete se auziră din toate părţile. 

Svava îl invitase pe Erlendur să asiste la slujbă. El reuşise 
să se târască până la cea mai apropiată casă pentru a da 
alarma, înainte de a leşina iarăşi din cauza hemoragiei 
suferite. Nu se trezise decât a doua zi, la prânz. Marion îi 
spusese că îl găsiseră pe Rasmus încuiat în maşină exact 
aşa cum îl lăsase Erlendur. Nu opusese nicio rezistenţă şi 
chiar întrebase dacă Erlendur era în regulă. Se dovedi că 
maşina aparținuse mamei lui Rasmus; el n-avea permis, 
aşa că nu o condusese niciodată. Fusese scoasă din 
registrul auto la scurt timp după moartea doamnei Kruse şi 
de atunci rămăsese în garaj. Criminaliştii stabiliseră că 
trupul neînsufleţit al lui Dagbjört fusese, probabil, aşezat pe 
bancheta din spate de la bun început. 

Una dintre primele acţiuni ale lui Erlendur, de îndată ce 
se simţi puţin mai bine, deşi încă în spital, acoperit de 
bandaje şi cu o durere într-o parte, fu să trimită pe cineva 
la Svava şi să o pună la curent cu evenimentele ultimelor 
zile. Erlendur avusese nevoie de operaţie, pentru că rana 
provocată de foarfecă era gravă, însă se recupera repede. 
Incă se ocupa cu anchetarea cazului Dagbjört. Rasmus 
rămăsese în arest preventiv în închisoarea Sidumuli, unde 

era supus unor teste psihologice. 

Imediat ce ieşi din spital, Erlendur se duse să o vadă pe 
Svava ca să-i spună întreaga poveste, explicându-i cum 
pusese lucrurile cap la cap, în urma unor interogatorii 
epuizante ale mai multor persoane. Relată discuţia sa cu 
Mensalder, care păstrase tăcerea în legătură cu întâlnirea 
planificată cu Dagbjört, de teama de a nu fi amestecat în 
dispariţia ei. Era puţin probabil ca el să-i fi putut salva viaţa 
fetei, dacă ieşea imediat din umbră, iar ea ar fi putut să fie, 
cu siguranţă, găsită mult mai devreme. Suspiciunea căzuse 
imediat asupra celor mai apropiaţi vecini, inclusiv asupra lui 
Rasmus. Bărbatul nu atrăsese deloc atenţia, la momentul 
respectiv, deoarece nu existau motive să se creadă că 
Dagbjört murise atât de aproape de casă. Fusese privit ca 
un pustnic excentric, nu ca o persoană periculoasă. N-avea 
nimic de-a face cu vecinii, nici ei cu el şi aşa rămăseseră 
lucrurile. 

— Ce fel de persoană e? întrebă Svava. 

— Nu ştiu, zise Erlendur. Bolnav mintal, evident, însă şi 
demn de milă. A zis că n-a fost mereu aşa. Probabil că 
secretul din garaj l-a schimbat încetul cu încetul, făcându-l 
să devină ceea ce e astăzi. 

— Cum e posibil? Cum ar fi putut să păstreze chestia asta 
secretă? Vecinul lor de alături! 

— Nu şt... 

— De ce n-a fost acest bărbat niciodată anchetat? 

— Nu-i o crimă să trăieşti singur şi să te retragi din lume. 

— Poate pentru că locuia prea aproape de ea, zise Svava. 
Nimănui nu i-a trecut prin minte că ea ar fi putut fi în casa 
de alături. Nimeni nu s-a gândit la un asemenea lucru. Că 
ar fi putut să piară la doar la câţiva metri de casă. 

— Da, bineînţeles, era foarte puţin probabil. El... el zice 
că a iubit-o şi cred că e un sâmbure de adevăr în asta. In 
felul său ciudat, chiar a iubit-o. 

— Nu cred asta nicio clipă, zise Svava. Cât despre chestia 
cu maşina... Cine ar face un astfel de lucru? De ce a 
ţinut...? 

— În mod clar, Rasmus e foarte bolnav, zise Erlendur, şi 

nu ştiu cât de mult să cred ce spune, însă afirmă că e 
singurul lucru la care s-a gândit. Nu putea suporta să o 
îngroape în grădină. Şi era mândru cât de bine s-a îngrijit 
de maşină. Zice că o lustruia cu dragoste cel puţin o dată 
pe lună. 

— Sicriul lui Dagbjört. 

— Zice că a făcut-o pentru ea. Însă n-a intrat niciodată în 
maşină. În toţi anii ăştia. A subliniat acest lucru. 

— Biata fetiţă! suspină Svava. Am încercat să mă împac 
cu ce s-a întâmplat, cu ce s-a ales de ea, însă eu... pur şi 
simplu nu pot. 

— Nu, înţeleg bine acest lucru. 

— Dar băiatul din Camp Knox? A existat? 

— Încă nu l-am găsit, zise Erlendur, şi nu cred că-l vom 
găsi vreodată. N-a ieşit nimeni la înaintare şi nu prea cred 
că o va face după toate astea. Cazului i s-a făcut multă 
publicitate în urma arestării lui Rasmus, la fel cum s-a 
întâmplat şi când a dispărut Dagbjört, iar acesta e unul 
dintre detaliile care au fost dezvăluite la ştiri, însă nimeni... 
nu spun că Silja a minţit. Poate că Dagbjört chiar cunoştea 
un băiat din Camp Knox. 

— Deci nu excluzi asta? 

— Nu, nu am niciun motiv să o fac. 

— Mă bucur atât de tare, zise Svava. Eu întotdeauna... 
m-am lăsat învăluită în fantezia că ea a întâlnit un băiat de 
treabă. Asta îmi place să cred. Că a avut şansa să 
descopere cum e să... că Dagbjört a avut ocazia să 
experimenteze dragostea. Să ştie cum e să fii îndrăgostită. 
Chiar dacă a fost doar pentru o perioadă scurtă. 

— Poate că el doar a trecut pe acolo şi nu s-a uitat 
niciodată înapoi. Sunt atât de multe lucruri în trecut pe care 
oamenii nu le bagă în seamă! Nu vor să privească înapoi. 
Camp Knox a fost unul dintre acele locuri. Nu vrei ca, în 
viaţă, să se ţină scai de tine, însă ţi-e greu să te 
descotoroseşti de ele. 

Svava se uită curioasă la Erlendur. 

— Sună de parcă ai vorbi din experienţă. 

— Cred că toţi avem astfel de locuri, zise Erlendur. 

Propriul nostru Camp Knox. 

— Dar ce...? 

Ea lansă un şir necurmat de întrebări şi Erlendur încercă 
să-i răspundă cât de bine putea, însă ştia că n-avea 
răspunsuri adevărate, doar banalităţi liniştitoare. Şi astfel, 
încerca să înţeleagă şi să ofere alinare atât pentru el, cât şi 
pentru ea. 

Nanna ascultă în timp ce Marion Briem îi descrise soarta 
fratelui său, aventura lui cu Joan şi felul în care Earl se 
răzbunase pe el, drept rezultat. Marion îi atribui succesul 
cazului lui Caroline, mai presus de orice. Fără ea, poliţia 
islandeză n-ar fi pus niciodată mâna pe cei trei bărbaţi, 
care, în prezent, se aflau în arest în închisoarea Sidumuli, 
unde erau supuşi interogatoriilor. Autorităţile islandeze şi 
americane ajunseseră la un acord în legătură cu 
gestionarea cazului. Caroline scăpase doar cu o mustrare 
pentru că nesocotise ordinele. Işi păstrase slujba în cadrul 
poliţiei militare şi făcea parte din echipa care îi ancheta pe 
cei trei bărbaţi, împreună cu poliţia islandeză. Ea îi spusese 
lui Marion că ţinea legătura cu Joan şi că încerca să o 
sprijine de-a lungul investigaţiei. Era o martoră importantă 
şi îşi menţinuse mărturia împotriva lui Earl şi a prietenilor 
acestuia. Earl susţinea că nu-şi aminteşte cum aflase 
despre aventura ei cu Kristvin. Caroline era convinsă că 
minţea. Wilbur Cain fusese, probabil, implicat şi îl 
îndemnase pe Earl să pună capăt amestecului lui Kristvin în 
treburile armatei. 

— Fratele meu n-a pomenit niciodată de ea - de această 
Joan, zise Nanna. Eu nici măcar n-am ştiut că există. 
Credeam că mi-ar fi spus... 

— Nu se ştiau de mult timp, zise Marion. Sunt sigur că ți- 
ar fi spus mai devreme sau mai târziu. 

Erlendur era şi el acolo, însă nu prea lua parte la 
conversaţie. Rămăsese în picioare lângă fereastră, privind 
către locul de joacă. Găsiseră o cameră liniştită în grădiniţa 
unde lucra Nanna şi unde puteau vorbi. 

— Eu chiar sunt surprinsă că s-a încurcat cu o femeie 
măritată. 

— La început nu i-a spus că era măritată. Îi era frică de 
bărbatul ei. Însă e posibil să fi încercat şi să-l facă gelos pe 
Earl. E destul de ambiguă, în acest sens. Earl a avut 
probleme cu poliţia, acasă în America, înainte de a se înrola 
în armată. A fost acuzat de ultraj în două ocazii, însă n-a 
făcut puşcărie niciodată. A atacat-o cu brutalitate pe Joan 
când a auzit că-l înşela, apoi a obligat-o să-l sune pe fratele 
tău şi să-l cheme la ea. Ea n-ar fi făcut asta niciodată, dacă 
Earl n-ar fi folosit violenţa împotriva ei. 

— Şi ei îl aşteptau? 

— Da. 

— Nu pot să nu mă gândesc la el căzând în mâinile acelor 
bărbaţi. Singur şi neajutorat, singur împotriva a trei bărbaţi. 

— Ştiu. 

— N-a meritat ce i-au făcut. Nu el, dintre toţi oamenii. 

— Nu, bineînţeles că nu, zise Erlendur. Nimeni n-ar fi 
meritat asta. 

— Am crezut c-a fost vina mea, zise Nanna. Ce i s-a 
întâmplat. Că a intrat în belele din cauza mea. Pentru că s-a 
expus pericolului cumpărând droguri pentru mine. 

— N-a fost aşa. 

— Şi această Joan, cine o fi ea, ce fel de persoană e? 
întrebă Nanna, după o pauză îndelungată. 

— Ca să fiu sincer, nu ştiu, zise Marion. Te pot pune în 
legătură cu ea, dacă doreşti. Kristvin i-a spus despre tine. 
Ştia despre boala ta. A întrebat de tine. 

— Poate, zise Nanna. Mai vedem. 

Sunetul vocilor copiilor ajunseră până la ei. Nanna se 
duse la fereastra unde stătea Erlendur şi îi privi. Gândurile 
lui erau la o altă fetiţă, dintr-un alt loc de joacă, îmbrăcată 
cu pantaloni roşii impermeabili şi cu căciuliţă de lână pe 
cap, jucându-se singură în nisip. 

— Mi-e dor de el, zise Nanna. Tot aştept să sune... ăăă... 
doare atât de tare că l-am pierdut. 

— Şi altfel ce mai faci? întrebă Marion. Cum merge 
tratamentul? 

— Ei spun că voi trăi, zise ea, dar ce ştiu ei? 

Într-o seară, câteva săptămâni mai târziu, Erlendur se 

plimbă pentru ultima oară pe strada unde Dagbjört locuise 
şi murise, apoi continuă până în locul unde se aflase Camp 
Knox, ca o amintire a ocupaţiei militare şi a sărăciei 
islandeze. Timp de mulţi ani fusese bântuit de povestea lui 
Dagbjört, de dispariţia ei inexplicabilă, de misterul care îi 
învăluise soarta. Se cufundase în detaliile vieţii ei, îi urmase 
paşii de nenumărate ori, stătuse solemn în faţa casei sale şi 
acum, în cele din urmă, descoperise ce nenorocire cumplită 
i se întâmplase atât de aproape de cămin. 

Era o zi friguroasă şi un vânt muşcător stârnea zăpada 
căzută de pe acoperişuri, împrăştiind-o de-a lungul străzii. 
Îşi vâri mai adânc mâinile în buzunare şi înfruntă vântul, 
conştient că întâmplarea legată de soarta lui Dagbjört doar 
intensificase fascinația lui faţă de cei care nu se mai 
întorceau niciodată. Rezolvarea cazului îi dăduse doar un 
răgaz. În ultimul timp îi trecea prin minte vechiul şlagăr 
„Dagny”, ce invoca imaginea şcolăriţelor care se adunau şi 
cântau despre bucurie, acea melodie tulburătoare ce avea 
să-i amintească mereu de 

Dagbjört. Era o uşurare că găsise răspunsuri la întrebările 
despre soarta ei, întrebări care-l măcinaseră atâta timp, 
însă ştia că, pentru el, cercul n-avea să se închidă 
niciodată. Cântecul ei va continua să-l bântuie tot restul 
zilelor. 

INDRIDASON 


Islanda, anul 1979. Războiul 
Rece e în plină desfășurare. 


Într-o lagună îndepărtată, în lumina fantoma- 
tică, se zărește trupul unui înecat. 

La kilometri depărtare, un hangar uriaș 
pentru aeronave se înalță în spatele gardului 
care înconjoară o bază militară a Statelor Unite. 
Un zgomot înfiorător se aude în clipa în care un 
bărbat se prăbușește de pe o platformă înaltă. 

Oare e vorba despre o crimă? Însărcinaţi să 
o investigheze, detectivii Erlendur și Marion 
descoperă în același timp că e posibil ca baza 
militară să ascundă infracțiuni dintre cele 
mai grave. 

În paralel, Erlendur, aflat la început de j 
carieră, este preocupat și de cazul unei fete 
dispărute cu foarte mulți ani în urmă, caz 
rămas nerezolvat. 


Ce preț va trebui să plătească 
Erlendur pentru a soluţiona 
aceste două enigme care îl afec- 
tează profund? 


TI 


+ 


ST 


30-5 


( 
— 
— 
n 

č 


"786064"0 


9 


www.edituratrei.ro 
ISBN 978-606-40-02 


TREI 


— 293 — 


